
Výnimočnej žene, mojej vydavateľke
FREDDE  S. ISAACSONOVEJ
Fredda,
bola si mojou učiteľkou a viedla si ma pri všetkých
knihách, na ktorých sme spolupracovali.
Bolo ich tridsaťjeden a bez teba by som to nikdy
nedokázala.
Prijmi toto venovanie ako prejav môjho uznania
 a obdivu.
J Ú L I I N SEN
Je plodná pôda nádeje,
kde zožne, kto čo zaseje.
Ale tam, kde je skalná pôda,
aj úsiliu sa sotva poddá,
výnosy malé, prašné cesty,
také sú farmy na predmestí.
A ty, Júlia Jonesová,
začínaš denne odznova,
domácnosť držíš na poriadku,
nahrádzaš deťom mŕtvu matku,

tak súrodencom na stôl prestri,
nejako vydrž na predmestí.
No plynových lámp prísvity
ťa plnia hrôzou pri šití,
keď spomienok sa dvíha vlna,
slzami sa ti oči plnia,
prišívaš vrecko, gombík šiesty,
tak existuješ na predmestí.
Smiech detí počuť z postieľky.
Nie je to „ortieľ odveký.“
Máš v sebe nádej – niekto mocný
raz príde, láska sa ťa zmocní,

tvár usmeje sa dobrej zvesti,
aj tak sa žije na predmestí.
F.S.I.

PROLÓG
17. marca 1918 
Celý minulý týždeň mala bolesti v krížoch, ale nie také silné ako teraz. Keď bolesti poľavili, sadla si na stolček a začala dojiť kravu. Mocnými prstami stláčala kravke struky a cícerky mlieka udierali do šechtára. Mala ho naplnený len do polovice, keď jej brucho zachvátila bolesť ostrá ako nôž. Uvedomila si, že už to nemôže nechať bez povšimnutia. Prišiel jej čas.
Chytila sa trpezlivej kravky, pomaly sa postavila na nohy a pridŕžajúc sa ohrádky, posúvala sa k vrátam stodoly. Bolestný kŕč ju prinútil kľaknúť si. Zľakla sa, že sa jej nepodarí dostať do domu. Pokúšala sa potlačiť vráta, ale nemala dosť síl.
Bože, ako to bolí! Nikdy by si nebola pomyslela, že to môže byť taká prenikavá, trhavá bolesť. Zápasila s ňou, aby jej celkom nezastrela myseľ. Bola úplne sama a dieťa jej trhalo vnútornosti.
„Nezabudni,“ šepkala si sama pre seba, „nezabudni zhlboka dýchať a tlačiť.“

Ach bože, veď keď vyjde, spadne rovno na špinavú zem.
Zvierajúc ohrádku, pritiahla sa späť okolo dvoch veľkých priateľských ťažných koní, ktoré jej na pozdrav zaerdžali. V prázdnej stajni pokrytej čerstvou slamou si stiahla starý sveter a rýchlo si pretiahla šaty cez hlavu. Keď sa jej vlhkého tela dotkol chladný vzduch, prekotúľala sa na chrbát a zdvihla kolená. Zalapala po dychu a usilovne premýšľala, čo všetko vie o pôrode.
Bože, pomôž mi!
„Pomoc! Pomôžte mi niekto!“ Pokúšala sa skríknuť, ale z úst jej vyšlo iba zakňučanie.
Bože, nemôžem dýchať! Zmocnila sa jej panika, prekotúľala sa na kolená, prichytila sa stĺpa v stajni a naširoko sa rozkročila. Spomenula si, ako jej suseda Johnsonová hovorila, že Indiánky rodia v podrepe.
Najprv sa vyvalil prúd vody. Od toho okamihu nemyslela na nič, len ako vypudiť zo seba to, čo jej spôsobovalo mučivú bolesť. Vzlykala, kričala, modlila sa.
„Prečo ja. Pane? Čím som sa previnila, že som si zaslúžila toto?“ Siahla si medzi nohy a uvedomila si, že to, čo z nej trčí, je detská hlavička.
Rýchlo ju vtiahla a zalapala po dychu. Mocne sa chytila ohrady, aby uľahčila nohám v kŕči, a sústredila sa na tlačenie. Zdalo sa jej, že prešla večnosť, kým jej z tela vypadol mokrý krvavý kus. Spotená, unavená a uvoľnená zostala bez pohybu, kým nenabrala dych. Pohyb upriamil jej pozornosť na živý uzlíček medzi kolenami. Zdvihla ho, strčila mu prsty do ústočiek, odstránila hlien, a keď videla, že dýcha, s úľavou si vydýchla. Pupočnú šnúru ešte neodstránila. Nemala ju čím odrezať, a tak ju prehrýzla a dieťatko zabalila do svojich šiat. Bola prislabá, aby sa mohla postaviť, stále čupela a celkom zabudla na placentu, až kým medzi nohami nezacítila tekutinu.
Ani sa len nepozrela, či je to chlapček alebo dievčatko, hneď si ho pritúlila a ovinula ho svetrom, aby mu nebolo zima. Bolo jej chladno a cítila únavu, ale vedela, že sa musí dostať do domu, a modlila sa, aby mala silu zvládnuť mierne stúpanie.
Keď otvorila dvere, Jethro Jones stál pri sporáku.
„No konečne. Už som si myslel, že si ešte nešla dojiť.“ Obrátil sa k nej a zbadal bledú tvár a krvavé šaty. „Dopekla, čo je?“ zostal stáť s otvorenými ústami.
„Treba vyčistiť stodolu, kým sa tam nedostanú chlapci.“

Nemotorne prešla cez kuchyňu a predsieň do izby.
1. KAPITOLA
Fertile, Missouri, júl 1922
„Zomrela Lillian Russelová!“ prišla Jill so smutnou správou a čakala na sestrin komentár. Keď Júlia neprestala umývať riad a oplachovať ho vo vandlíku, povedala: „Všetky nádherné ženy sveta zomierajú. Najprv Nellie Blyová, a teraz Lillian.“

„Kde si to počula?“

„Včera mi to hovorila Ruby May. Lillian bola krásna, elegantná. Milovali ju všetci muži.“ Jill zdvihla krúživým pohybom ruky. „Budem ako ona.“

„Musíš trocha podrásť,“ odsekla Júlia sucho. „Mala totiž poriadne prsia. Až takéto.“ Júlia si dala mokré ruky asi pätnásť centimetrov pred útle telo.
„A útly driek.“

„Vďaka pevnému korzetu.“

„Bola taká krásna…“

„A dosť stará, aby ti mohla byť starou mamou. Kým za ňou žiališ, poutieraj riad.“

Jill vytiahla z horúcej vody vo vandlíku tanier, vyutierala ho a položila na stôl.
„Mužom, ktorí jej dávali diamanty, sa musí páčiť žena s veľkým poprsím. Diamanty najviac vyniknú na jemnej bucľatej pokožke.“

„Jemnej bucľatej pokožke? Prepánajána! Tak to ťa nemusí trápiť. Na pätnásťročné dievča si na tom dobre.“ Júlia ponorila do mydlovej vody mastnú rajnicu.
„Jack hovorí, že ich má ako polovice pomaranča.“

Júlia zamračene pozrela na sestru. „Prečo by mal Jack také poznámky na sestrine prsia?“

„Lebo som sa ho pýtala.“

„Justína Jill Jonesová!“

Keď Jill začula celé svoje meno, prevrátila oči. „Neznášam, keď mi tak hovoríš.“

„To meno ti dala mamička.“

„Nechápem, načo pridala meno Justína.“

„To nie, ona pridala meno Jill.“

„Deti v škole sa na našich menách smejú. Hovoria, že keby mala mama viac detí, asi by im dala meno Jericho a Jeruzalem.“

„A čo si na to povedala?“

„Nič. Kathy Jacobsová povedala, že dvom z nás mala dať meno Jašterica a Jazvec.“ Jill sa zachichotala.
Júliine plecia sa triasli od potláčaného smiechu. Netrápilo ju, že všetky ich mená sa začínali na J. Celkom sa jej to páčilo.
„Nikdy som sa Jacka nepýtala na svoje prsia,“ povedala Jill, keď položila na policu štós čistých tanierov. „Spýtala som sa ho, či si chlapci v triede myslia, že som pekná.“

„A čo povedal?“

„Povedal… ach, bol taký nezhovorčivý…!“ Jill si prehodila dlhé blond kučery cez plece a pokrčila pehavým noštekom. „Povedal, že len hlupáci si môžu myslieť, že som pekná. Vraj mám vlasy ako slamu. A nos dohora. Vraj sa čuduje, že sa netopím, keď mi doň prší.“

Napriek vážnemu výrazu v sestrinej tvári sa Júlia rozosmiala.
„Nikdy sa nepýtaj bratov, či si pekná. Aj keby si bola očarujúco krásna, nepriznali by si to.“

„A vtedy povedal, že mám prsia ako polovičky pomaranča.“

„Medzi bratmi je dohoda: vždy povedia svojim sestrám, že sú škaredé ako noc, aj keď sú krásne ako Mary Pickfordová.“

„Nenávidím svojich bratov!“

„Mable Normandová je tiež pekná.“

„V Paláce s ňou teraz hrajú Molly O. Chcem na to ísť, ale oco hovorí, že lístky stoja takmer toľko ako pančuchy, a tie potrebujem viac.“ Jill si sťažka vzdychla.
„Júlia, Júlia, vieš, čo je nové?“ Do kuchyne vbehol desaťročný Jason, až za ním tresli vnútorné sieťové dvere. Keď bol vzrušený, vždy kričal, niekedy aj vtedy, keď nebol.
Od maminej smrti pred štyrmi rokmi chodili súrodenci s novinkami, boľačkami a potrebami za Júliou.
Na zadnej verande sa potkol, trhavo otvoril vnútorné dvere a vletel do kuchyne. Ledva stihol za sebou zavrieť, aby za ním nevbehol aj strapatý hnedý pes, jeho stály spoločník. Okrem toho, že Jason bol na svoj vek malý, narodil sa so zdeformovanou nohou a musel nosiť špeciálnu topánku.
„Júlia, vieš, čo je nové?“ Ani nevládal dýchať.
„Nechaj, nech minútku popremýšľam. Je to niečo vzrušujúce?“ Jason energicky pritakal. „Prepánajána! Myslím, že to mám! Zo starých osekaných kmeňov rastú banány.“

„Jej, Júlia, ty si niekedy taká hlúpa…“ Jason sa napol, koľko mu dovolil opätok. Zablatené topánky sa zreteľne vynímali na čistej kuchynskej dlážke.
„Júlia! Pozri na tie topánky!“ škerila sa sesterský zhnusená Jill.
„Mlč,“ oboril sa Jason na sestru. „Ešte raz otvor chlebáreň, a nič nepoviem!“

„Tak akú máš novinku, Jason?“ Júlia vyliala vodu z čajníka na riad v panvici.
„Joe… povedal, že dnes večer hráme bejzbal. Bircheovci, Humpreyovci, Roy a Thad Taylorovci… Justína. Možno aj Ja-cobsovci a Evan Johnson. Dnes pomáhal u Humpreyovcov, hoci za to nič nečaká.“

„Čo nás po ňom?“ odfrkla Jill.
Jason vedel, že mladšiu sestru zaujme, keď spomenie Taylo-rovcov. Jill pokukovala po Royovi aj Thadovi, hoci Thad bol v rovnakom veku ako Joe.
„Joe mi povedal, aby som vybral vrecia, ktoré používame ako méty. Dúfam, že ich myši nezožrali.“

„Nezožrali,“ opravila ho Júlia. „Na kedy dohodli ten zápas?“ Prestala čistiť mastnú panvicu, aby sa mohla sústrediť na to, čo hovorí brat, ktorý sa už poberal k dverám, nedočkavý, aby už bol preč.
„Neviem. Niekedy popoludní skončia so senom. Oco mi kázal, aby som ti povedal, že budú obedovať u Humpreyovcov.“

„Tak pôjdem poobede do mesta. Budeme mať len ľahkú večeru.“

„Už môžem ísť?“

„Nie. Pomôžeš Jill dávať pozor na Joy.“

„To je… práca pre baby!“ odfrkol Jason.
„Akurát pre ufňukané zadky,“ odvrkla stroho Jill a z vandlíka s čistou vodou vybrala za plnú hrsť vidličiek.
„Mlč, Justína!“ zdôraznil Jason meno, ktoré sestra nenávidela, a on vedel, že ju tým nahnevá. „Si taká sprostá, až to bolí. Už musím ísť.“

Júlia schmatla uterák, aby si utrela ruky, pobrala sa k dverám a videla, ako Jason beží cez dvor. „Jason!“ zavolala. „Kde je Joy?“

„Neviem.“

„Nájdi ju, prosím ťa. Možno sa zatúlala.“

„Ale, sestrička, chcem sa vrátiť k nim.“

„Zlatko, k Humpreyovcom je to vyše pol druha kilometra.“

„To nič,“ zakričal. „Joovi som povedal, že keď ti to poviem, vrátim sa. Ježiškove husličky! Tam ide Joy. Tá sa tuším váľala v blate. Ani sa jej nedotknem.“

Júlia sa pobrala na zadnú verandu a pozrela na dievča. Blond kučierky, ktoré jej len pred dvoma hodinami namokro okrútila okolo prsta, aby jej urobila lokničky, boli pofŕkané blatom. Rovnako tvárička. Nohy mala zablatené od päty až po kraje spodných nohavíc poniže kolien.
„Ach, Joy, ty ale vyzeráš! Takto nemôžeš ísť dnu. Choď k pumpe, zmyjem to z teba.“

„Nechcela som sa zašpiniť, Júlia.“ Šibalský úškrn dievčatka sestre prezradil, že jej to ani trocha nie je ľúto.
„Ja ju umyjem.“ Jill skočila dolu po zadných schodoch. „Poď sem, smradľavka.“

„Nie som žiadna smradľavka, Justína.“ V očiach Joy bol hrdinom Jason. Od neho sa naučila aj to, ako dráždiť Jill. „Jus-tí--na, Jus-tína, Jus-tína,“ opakovala dokola, potom vyplazila jazyk a zakrútila ním.
Júlia sa vrátila do kuchyne. Niekedy ju pre Jasona bolelo srdce. Nikdy sa na nohu nesťažoval, ale vedela, že túži behať ako ostatní chlapci. Dnes večer bude pri hre pálkarom a jeden zo starších bratov bude zaňho behať na méty. Keby len Jill bola k nemu milšia! Tí dvaja na seba iba syčia a drgajú sa. Sú ako pes a mačka.
Júlia práve končila s umývaním riadu, keď vošla dnu Jill, ťahajúc za ruku Joy. Dvere na verande sa za nimi s treskotom zabuchli.
„Tu je tá naničhodnica. Jej šaty som dala do dieže na verande.“

Júlia pozrela dolu na dievčatko a potriasla jej hlavičku. Joy vlastná nahota očividne netrápila.
„Neviem, čo s tebou máme robiť. Ani minútu nevydržíš čistá.“

„Môžete ma zastreliť,“ uprela na Júliu veľké vážne očká. „Zastreliť? Preboha, kde si to vzala?“

„Joe to povedal ockovi. Ocko povedal: Neviem, čo s tebou. A Joe na to: Zastreľ ju.“

„To len žartovali.“

„Nie som si istá,“ povedala Jill. „Poď sem, nepodarča. Nájdeme nejaké gatky, ak nechceš, aby ti chlapci videli holý zadok.“

„To je mi fuk,“ odvrkla bezočivo Joy.
Júlia obrátila oči k stropu. Meno Joy – čo znamená radosť –sa k malej naozaj hodilo. Bola potešením celej rodiny. Mala kučeravé vlásky a veľké okále modré ako nebo. Dievčinke ani iskra, malej mudrlantke, hrozilo, že ju bezhranične milujúci bratia a sestry priveľmi rozmaznajú.
Júlia upratala kuchyňu. Keď prehodila zásteru cez operadlo stoličky, prešla kuchyňou na prednú verandu Jill, ťahajúc za sebou Joy. Júlia vyšla do izby, ktorú mala spoločnú so sestrami, a preobliekla sa do bielej blúzky s viazačkou pod krkom a do modrej sukne. Júlia vedela, aké je jej postavenie. Na pleciach tejto urastenej štíhlej ženy so sviežou pleťou a širokými ústami ležala zodpovednosť za výchovu súrodencov.
Keď si zapletala do vrkoča vlasy dlhé po pás, žlté ako pšenica, potom ho skrúcala do uzla a na zátylku pripínala sponkami, skúmavo na seba hľadela do zrkadla. Premýšľala, že sa dá ostrihať, ale bála sa, ako to ovplyvní jej už beztak pošramotenú povesť. Mala husté, tmavé, mierne klenuté obočie. Svetlohnedé oči, pokojné a živé, lemovali dlhé husté mihalnice. Júlia si vzdychla. Nebolo na nej nič, prečo by sa mal nejaký muž na ňu dvakrát pozrieť. Bola by od nej pochabosť, veľká pochabosť, keby snívala, že sa tak môže stať.
Na hlavu si rovno nasadila slamenák so širokou strieškou, aby jej čo najviac tienil tvár, vzala plátennú tašku, do ktorej vojde zopár vecí, a chystala sa do obchodu.
Na verande zastala a narýchlo dala zopár inštrukcií Jill.
„Ak sa nevrátim, kým príde ocko s chlapcami, povedz im, že do večere som doma. Joy, a ty poslúchaj sestru. A počúvaj.“

„Musím?“ zažmurkala dievčička na Júliu veselými modrými okáľmi.
„Áno, ty malý škriatok,“ nežne sa usmiala na dieťa Júlia. „Poď, daj mi pusinku.“

„Pôjdeš do knižnice?“ spýtala sa Jill. „Potrebuješ niečo vrátiť?“

„Nie. Chcela by som si znova prečítať Cestičku k osamelej borovici a Dievča z Limberlostu. Ak budú požičané, vezmi Ramonu alebo Pehy, prípadne Rytiera z Cumberlandu.“
„Všetky si čítala… už niekoľko ráz. Prečo neskúsiš niečo nové?“

„Radšej chcem niečo, o čom viem, že sa mi bude páčiť. Stará pani Rothová nás nútila čítať Ivanhoa a Jazernú pannu. Myslela si, že sú romantické. Podľa mňa boli nudné.“

„Agnes Rothová je dobrá učiteľka.“

„Je to stará dievka! Stav sa, že je taká stará ako ocko.“

„Je dobrá učiteľka, aj keď je stará!“ odsekla Júlia, keď vyšla spod verandy do jasného júlového slnečného svetla a vydala sa chodníčkom na cestu. Z verandy vybehol Sidney a vydal sa za ňou. „Nemôžeš ísť so mnou, Sidney.“ Zastala a prstom ukázala na strapatého psa. „Prečo nie si s Jasonom?“

„Jason ho nechcel vziať k Humpreyovcom,“ zavolala Jill.
„Prečo? Vždy s ním chodí.“

„Majú tam dieťa, ktoré sa ho bojí. Humpreyovci musia mať priviazaného aj vlastného psa.“

„Vráť sa, Sidney, zostaneš s Jill a Joy. Nemôžeš ísť do mesta.“ Počkala, kým sa pes neusadil na verandovom schodíku, až potom pokračovala v ceste.
Júlia sa zhlboka nadýchla. Vo vzduchu voňala čerstvo pokosená tráva. Po krajoch cestičky kvitol iskerník a prútnatec. Medzi divým zemolezom bzučali včely. Pomedzi koruny stromov sa predierali zlaté slnečné lúče. V hájiku bolo živo, ozývalo sa vtáčie čipčanie, čvirikanie a štebotanie. Z hornej vetvy vysočizného duba jej dovrával drozdec.
Bol pokojný, nádherný letný deň.
Vpredu na cestičke čosi zbieral a vyškrabával pyšný kohút. Hydinu držali v kurníku len v zime. Ostatnú časť roka bola voľná ako vtáky v prírode, mohla chodiť po dvore. Nikdy sa však neodvážila zatúlať ďaleko. Sliepky od rána do súmraku zobkali zrno, nestrávené „maškrty“ v truse a všelijaký hmyz.
Júlia sa musela usmiať, keď kohút našiel vyberanú pochúťku a zvolal svoj slepačí hárem: „Kvo, kvo, kvo!“ Hneď k nemu pribehlo zopár dôverčivých našuchorených sliepok, ale už sa im nič neušlo. Kohút predviedol divadlo, aký je on dobrý živiteľ, a potom dôstojne odkráčal. Ale viditeľne mu robilo dobre, keď mal na zavolanie stále za sebou biele načechrané sliepky.
Júlia sa narodila na tejto farme, v izbe na opačnej strane haly od prijímacieho salóna. Chodievala pešo pol druha kilometra do mesta a ďalších štyristo metrov cez mesto do školy už od šiestich rokov. Pretože bývali za mestom, pokladali ju za dedinčanku, a nebola vítaná na večierkoch, ktoré organizovali jej spolužiaci, hoci u učiteľov bola obľúbená a patrila k najkrajším dievčatám v škole.
Jej školská dochádzka sa skončila v to leto, keď dovŕšila pätnásť rokov. Pokúšala sa nemyslieť na to strašné leto a nasledujúcu zimu – doma sa musela starať o rodinu a matku, ktorá sa už nikdy nezotavila z chrípky.
Kráčala po tvrdej ceste a myseľ jej blúdila. Ako všetky dievčatá, aj ona túžila po fešnom mužovi, ktorý sa do nej šialene zaľúbi a odvedie si ju. Ten sen však čoraz viac bledol. Okrem toho šanca, že takého muža nájde vo Fertile v štáte Missouri, bola asi taká pravdepodobná, ako to, že sa raz ráno zobudí a zistí, že slnko vychádza na západe.
Má prežiť život na farme ako stará dievka? Je to jej osud? –Chlapci odídu, oženia sa a založia si vlastné rodiny. Jill je taká pekná, že nebude mať problém nájsť si manžela. Už po nej poškuľujú chlapci, ani jej to Jack nemusel hovoriť. Júlii povedal, že jednému dal po nose, lebo rozprával o Jilliných prsiach.
Júlia kráčala dolu kopcom k mestu a rieke za ním. Išlo sa jej ľahko. Keď pôjde späť na farmu do kopca, bude to náročnejšie. Prešla zákrutou na ceste pri meste Fertile a pred ňou sa objavil zhluk budov roztrúsených po nábreží rieky Platte.
Nad dvojpodlažnými tehlovými obchodmi a drevenými domami sa týčilo vysoké červené obilné silo a dve biele štíhle kostolné veže. Mesto sa zvažovalo k rieke, kde stál starý mlyn. Prestal fungovať niekoľko rokov pred prvou svetovou vojnou.
Júlia prešla cez železničné koľajnice. Stanica bola konštrukcia s jedinou miestnosťou – vyzerala ako škatuľa. Na jednej strane bola ohrada pre dobytok a na druhej nákladný výťah. Tráva popri koľajniciach bola vypálená, aby koľajisko nezarastalo burinou.
Okolo nej prehrmel nákladiak s veľkými kotúčmi ostnatého drôtu a dubovými kolmi, a keď sa vodič na pozdrav zdvorilo dotkol čiapky, pokračoval dolu Hlavnou ulicou. Okolo prehrkotala fordka ako hrkálka, akoby sa každú chvíľu išla rozpadnúť. Zastavila pred drogériou, domom z ťažkého vápenca, pri ktorej sa krčilo malé klenotníctvo. Pred obchodom stáli veľké drevené hodiny – pokiaľ Júlii siahala pamäť, nikdy nešli.
V uličkách okolo okresnej budovy parkovalo zopár áut. Väčšina kupcov si nechávala miesta pre nákladné autá za svojimi obchodmi. Fertile bola veľká, prosperujúca obchodná oblasť – v okrese to bolo jediné veľké mesto. Najbližšie veľké mesto bolo St. Joseph, vzdialené takmer päťdesiat kilometrov na západ.
Za obchodmi lemujúcimi ulicu boli učupené úhľadné rodinné domčeky a niekoľko veľkých prepychových domov ohradených latkovými plotmi. Domy bližšie pri rieke, v menej prekvitajúcej mestskej časti, boli zanedbané, nevymaľované chatrče, s kravkou či koňom priviazanými za domom.
Vždy keď Júlia prechádzala sama po hlavnej ulici Fertilu, cítila sa nesvoja. Niektorí obyvatelia nakreslili akúsi diskriminačnú čiaru medzi ľudí z mesta, ktorí tam „patrili“, a tých, čo bývali na okolitých farmách a nepatrili doň.
Vedľa fertilského kina Paláce stál najväčší obchod v meste –Carwilde & Graham’s. V sklenom výklade, nainštalovanom len tento rok, boli vystavené dámske šaty a pánske obleky na figurínach, ktoré jej pripomínali mŕtvoly s namaľovanými tvárami.
„Dobré popoludnie, pani. Čím poslúžim?“

Spoza pultu k nej vykročil Scott Graham, muž s ulízanými vlasmi rozdelenými uprostred na cestičku, s vysokým tvrdým golierom a modrými rukávcami na škrobenej bielej košeli. Scott bol Júliin spolužiak, ale nikdy nedal najavo, že ju pozná. Keby bola vedela, že ju bude obsluhovať on, ani by nebola vošla.
„Čím poslúžim?“

„Potrebujem dve cievky bielych nití číslo päťdesiat.“

„Tadiaľto, prosím.“

Júlia ho nasledovala do uličky so vztýčenou hlavou, akoby mala v úmysle namiesto dvoch päťcentových cievok kúpiť celý obchod. Scott otvoril zásuvku vo vitríne s galantériou a vybral nite.
„Ešte niečo?“

„Chcela by som si pozrieť nejaké látky, prosím.“

„Tadiaľto,“ povedal, ako keby nevidela baly materiálu naukladané na sebe ani nie dva metre pred ňou.
Júlia si vybrala modro-bielu kockovanú látku na nové nedeľné šaty pre Joy, ktorá už vyrástla z jediných šiat, čo mala, a pás bieleho batistu – z toho ušije pre Jill košeľové šaty. Zaplatila a vyšla z obchodu spokojná, že už nie je v prítomnosti frajera, ktorý ju obsluhoval.
Keď prechádzala okolo hotela, zahliadla muža sediaceho na verande na stoličke naklonenej dozadu k stene. Mal na sebe košeľu bez manžiet, čierne rukávce a ľanový golier. Viazanku nemal. Oči sa im stretli, jeho pohľad bol priateľský – hodnotil ju pohľadom. Usmial sa a na pozdrav si nadvihol klobúk so širokou strieškou. Cítila, že ju sleduje zrakom, ako kráča ulicou do potravín.
Majiteľ ju pozdravil menom. Jonesovci patrili k váženým zákazníkom pána Oakleyho. Nakupovali uňho, odkedy prišiel do mesta pred desiatimi rokmi, a účet vždy zaplatili včas.
„Dobrý deň prajem, slečna Jonesová. Pekný deň na prechádzku do mesta, pravda?“

„Sem to bolo príjemné, ale späť do kopca to už asi nebude. Ako sa má vaša rodina?“

„Malí rastú ani z vody. Kiežby to išlo rýchlo, aby mi mohli pomôcť v obchode,“ srdečne sa zasmial.
„Nechcite, aby život tak rýchlo prešiel, pán Oakley. Aj tak vyrastú rýchlo.“

„Máte pravdu ako vždy. Jethro už skončil so senom?“

„Skončia dnes popoludní. Ak naprší, mali by sme mať do prvých mrazov ešte nejakú otavu.“

„Zatiaľ je to dobrý rok na úrodu. Kukurica vyzerá dobre. Išiel som minulú nedeľu okolo s manželkou autom, keď sme boli navštíviť jej strýka.“

„Ocko s chlapcami ju zavčasu zasiali.“

„Čím vám dnes poslúžim?“

„Som tu pešo, tak vezmem len toľko, čo unesiem. Joe alebo ocko prídu o pár dní na voze aj so zoznamom. Teraz si vezmem plechovku kypriaceho prášku a fľaštičku vanilkovej príchute.“

Júlia počkala, kým pán Oakley odišiel dozadu. Potom očami blúdila po úhľadne naložených regáloch, plechovkách s drobným slaným pečivom, fazuľou i ryžou a po svetločervenom kávovom mlynčeku s veľkým kolesom, ktorý stál hrdo na pulte. Vdýchla do seba zmes vôní: kávy, korenín, koženého tovaru i prezretých banánov.
Do obchodu vošla kováčova žena s našpúlenými ústami, zastala, poobzerala sa a potom pozdravila Júliu.
„V poslednom čase som ťa nevidela v kostole, Júlia,“ povedala obviňujúcim tónom.
„Som tam takmer každú nedeľu, pani Yerbyová.“

„Mám na mysli cez týždeň. Kostol býva na stretnutiach duchovnej obnovy poriadne zaplnený.“

„To rada počujem.“ Júlia sa obrátila k pánu Oakleymu a všimla si na pulte pohár s matovými tyčinkami. „Vezmem si pol tucta tých matových tyčiniek. Decká potrebujú občas trocha radosti.“ Keď ich uložila do plátennej tašky, obchodník vybral spod pultu hrubú knihu, palcom listoval, až kým nenašiel stranu s účtom Jonesovcov, a pripísal položku za nákup.
„Ďakujem,“ zamrmlala Júlia a hlasnejšie povedala: „Som rada, že som vás videla, pani Yerbyová.“

„Príď na stretnutie duchovnej obnovy, Júlia. Možno tam stretneš muža, ktorý hľadá manželku. Nikdy ho nenájdeš, keď budeš trčať na farme a starať sa o decká.“

Júlia sa nervózne zasmiala. „Ja si nehľadám muža, pani Yerbyová.“

„Pehe! Neexistuje žena, ktorá nehľadá muža. A ty vyzeráš lepšie ako väčšina iných žien.“

„Ďakujem,“ odvetila Júlia sucho.
„Vôbec nebudeš mať o nich núdzu, keď sa občas ukážeš. Pravda, ak sa nezahľadíš do niektorého z tých bohatých fešákov, ako bol napríklad William Desmond Taylor, ktorého zavraždili v Hollywoode.“ Smiech pani Yerbyovej znel ako suché kotkodákame.
Zmätená Júlia sa nahnevane obrátila a ukladala si tovar v taške. Pani Yerbyová si očividne nevšimla, že Júlia sa cíti nepríjemne, a dôverne pokračovala.
„Ešte nezistili, kto ho zabil. Počula som, keď to nejaký chlapík hovoril v rádiu. Stavím sa, že to bolo to neviniatko Mary Miles Minterová. Pehe! Neviniatko! Na tom hriešnom mieste nie je nič nevinné.“

Keď sa pán Oakley nepozeral, pani Yerbyová vybrala zo súdka hrozienko a rýchlo si ho strčila do úst. No ani tak neprestala rozprávať.
„Minule prišiel večer na naše zhromaždenie ten strašný Johnson, stál vonku v tme a nazeral dnu. Povedala som im, aby sa necelebrovalo v pavilóne, kde sú zvýšené bočné strany, lebo potom tam môže cez okno zízať zberba ako Walter Johnson. Ale oni pokračovali, no a takto sa to skončilo.“

„Rušil omšu?“ spýtal sa pán Oakley.
„Bol opitý a hašterivý. Po omši sa pokúšal vyprovokovať bitku so Stanom Deckerom. Nazval ho pokrytcom, ale z úcty k svätostánku Stan jednoducho odišiel a nechal ho tam. Johnson je najodpornejší človek, akého poznám. Je taký odporný, že si hádam ani nezaslúži žiť. Tak veru. Hotové stelesnenie diabla.“

„Už musím ísť,“ povedala Júlia a smerom k obchodníkovi ešte dodala: „Povedzte pani Oakleyovej, ako ma mrzí, že sme sa nestretli.“

„Radšej by si mala dávať pozor na tú svoju malú sestru, Júlia,“ povedala už tichšie pani Yerbyová. „Hovorí sa, že ten chlap zničil život nejednej dievčine v okrese. Vôbec by ma neprekvapilo, keby si ju vystriehol niekde v lese a zneuctil ju. Teraz, keď sa vrátil jeho syn, sú na to dvaja. Počula som, že vo Welľs Pointe je dievča, ktoré rodičia odrazu poslali preč.“

„Ďakujem za varovanie, pani Yerbyová.
Júlia vykročila do jasného slnečného svetla. Už nechcela počuť nič o tom mestskom násilníkovi ani o jeho synovi. Jej nenávisť k tomu chlapovi mohlo byť to jediné, pre čo by sa nemusela dostať do neba. Ani sa nepamätá, či bolo vôbec niekedy obdobie, keď by ho nebola nenávidela a nebála by sa ho.
2. KAPITOLA
Cestou do knižnice Júlia prešla okolo holičstva a biliardovej herne. Nazrela cez okno špinavé od mušacincov a zbadala majiteľa pána Čiarka, ako holí muža. Na tvári mal penu. Vonku stál mládenec, držal šnúru na vyťahovanie markízy a zhováral sa so starým farmárom s tvárou ako kus starej kože. Obaja muži sa Júlii zdvorilo uklonili.
„Ahoj, Júlia.“ Z okna otcovej banky vyšla Zelda Woodová, aby ju pozdravila.
„Ahoj.“

Zelda mala nakrátko ostrihané tmavé vlasy a ostré kadere sa jej lepili na líca. Bola malá, guľatá, s hrubými členkami. Obočie mala vytrhané do tenkej linky a pery namaľované do oblúka ako amorov luk. V škole chodila o ročník vyššie ako Júlia a každému dávala jasne najavo, že jej otec je majiteľ banky.
„Dávno som ťa nevidela, zlato.“

„Mám veľa práce.“

„A čo robíš?“

„Raz to, inokedy ono. A čo ty?“

„Chodím na večierky, tancovať a tak. V Spring Lake býva trikrát do týždňa tancovačka. Nechceš prísť?“ Pokračovala, ani nepočkala na Júliinu odpoveď. „Možno by som našla niekoho, kto by ťa tam vzal.“

„To je od teba milé.“

Zelda si nevšímala alebo nepostrehla sarkazmus v Júliinom hlase.
„Tancujeme charleston, šimy, blackbottom a ďalšie nové tance.“

„Vieš, že katolíci šimy odsúdili?“

„Čo tí vedia! Ocko hovorí, že tí starí katolíci sú aj tak pohanská banda.“

Stavím sa, že mu neprekáža, ak si tá stará pohanská banda ukladá peniaze do jeho banky.
„Vieš aj niečo iné ako štvorylku? Hrávajú série aj pre starých,“ pokračovala Zelda, akoby Júlia na jej otázku už odpovedala. Očami si ju premeriavala od plátennej sukne až po ťažké topánky. „Pomôžem ti nájsť nejaké oblečenie, ak sa rozhodneš ísť.“

„Nepotrebujem, aby si mi vyberala oblečenie, Zelda.“ Júlia mala chuť dať jej facku, ale ovládla sa. Zelda akoby si vôbec neuvedomovala, že ju uráža.
„Vídaš často Evana Johnsona? Vyzerá dobre, ale veľa si o sebe namýšľa.“

„Prečo sa ti to zdá?“ spýtala sa Júlia.
„Je taký… čudný. Nie veľmi priateľský. Ocko hovorí, že študoval vo Francúzsku.“

„Bojoval tam vo vojne. Pochybujem, že mal čas na výlety.“

„Vedela by som sa doňho zaľúbiť. Má peniaze u ocka v banke a pekné auto. Neviem, prečo sa ním nevozí do mesta. Včera tu bol na koni!“

„Je farmár. Teba farmár isto nezaujíma.“

„Určite nie! Ocka by porazilo, keby som s ním niečo mala. Myslela som na teba. Bola by to príležitosť vytrhnúť sa z toľkej práce. On má peniaze,“ zopakovala. „Ocko hovorí, že keby nebol príbuzný s Walterom Johnsonom, bol by pre mňa dobrá partia.“

„Prečo to vraví? Nepočula som, že by Evan urobil niečo zlé, hoci je synom Waltera Johnsona.“

„Prepánajána, Júlia. Stačí, že je jeho syn.“

Každý vie, kto je. Predsa nie je možné, aby aj jeho syn nebol rovnaká bagáž.“

„Evana by nemali súdiť podľa otca.“ Júlia už začala dávať najavo hnev, hoci vedela, že Zelda je plytká a hlúpa, a len opakuje otcove slová.
„Mama vraví, že krv sa nezaprie a vrana k vrane sadá. On je predsa z krvi Waltera Johnsona, nie? Skazená krv, ak chceš vedieť môj názor.“

„Takže pre teba nie je dobrý, ale pre mňa áno?“

„Ale no tak! Vždy si si všetko zle vysvetľovala, nech poviem čokoľvek. Nechcela som, aby to tak vyznelo, ale ja mám v meste isté postavenie. Môj otec je bankár a…“

„Ja som len dievča z farmy za mestom.“ Júlia sa s ňou zhovárala ako s dvojročným deckom. „Evanova matka bola dobrá a milá žena. Naša najlepšia suseda. Aj jej krv v ňom koluje, takže nemôže byť celkom skazený.“

„Nemohla byť taká skvelá, keď sa vydala za chlapa, ako je Walter Johnson,“ zaškľabila sa Zelda.
„Možno nebol taký zlý, keď bol mladý. Ľudia sa menia, vieš?“

Zelda prevrátila oči. „Prečo ho obhajuješ?“

„Neobhajujem ho. Len si myslím, že je nesprávne obviňovať syna za otcove skutky. To je však fuk. Ľudia si už naňho urobili názor. Už musím ísť.“

Júlia sa vydala dolu ulicou, na jej zlosť sa k nej však Zelda pridala.
„Nechápem, ako môžeš vydržať na tej starej skalnatej farme. Ocko hovorí, že zem, ktorú obrába tvoj otec, je biedna, a večne budete iba lopotiť. To nemáš nijakú zábavu?“

„Pravdaže mám. Strašne rada zabíjam prasce a varím čerstvé srdcia a pečeň. Čo keby si niekedy prišla? Ukázala by som ti, ako vytiahnuť z kravy teliatko! Niekedy musím vsunúť do kravy celú ruku a teľa vytiahnuť. Som hrozne zakrvavená, ale je to vzrušujúce. No a Joe zas niekedy strieľa do veveričiek a deriem ich z kože. Zadné laby im pribijem o strom a cez brucho ich rozrežem…“

„Fuj! No, tu odbočujem. Maj sa.“

„Aj ty.“ Júlia kráčala ku knižnici a neprestala sa uškŕňať. Zelda chcela byť niečo viac ako obyčajné dievča, ale veru tak nevyzerala, a nebola ani osobnosť.
Kým Júlia prešla cez koľajnice a vybrala sa na skalnatú cestu smerom k domu, v podpazuší mala kruhy od potu a na čele kropaje. Rada chodila do mesta, no vždy sa tešila, keď už bola späť na ich farme. Pri každej návšteve mesta sa čoraz viac utvrdzovala v myšlienke, že v meste by nikdy nechcela žiť.
Vliekla sa do kopca, prehadzujúc si tašku z jednej ruky do druhej. Knihy, ktoré vybrala pre Jill, boli ťažké. Pohrúžená do myšlienok, čo dá rodine na večeru, ani si neuvedomila, že za ňou ide voz, až kým nebol ani nie pol metra za ňou. Uhla na kraj cesty a cez plece sa obzrela. Zmocnila sa jej panika. Chlapa na voze sa nesmierne bála.
Walter Johnson bol mohutný fúzatý chlapisko. Prešedivené vlasy mu zakrýval slamený klobúk. Na špinavú cestu vypľul žlté sliny a kus žuvacieho tabaku. Keď pri nej zastavil záprah, Júlia prehltla panický strach, ktorý jej prekážal v krku.
„No ale pozrimeže!“ Rozrehotal sa, keď sa Júlia nezastavila a prešla popri záprahu. „Neni to Netýkavka Jonesová? Už som ťa dobre dávno nevidel, slečinka!“ Išiel s koňmi pomaly popri nej. „Vyskoč hore, zveziem ťa domov.“

Júlia si ho nechcela všímať. Nikde nebolo vidieť ani živej duše. Srdce jej búšilo od strachu. Muž popchol muly tak, že Júlia musela kráčať po tráve lemujúcej cestu.
„Ak budeš ku mne milá, zastavím tam v tom lesíku a trocha ťa poteším.“

Od strachu onemela. Hľadela dolu a mimo neho a v duchu rozmýšľala, čo urobí, keď ten muž zosadne.
„Videl som, ako sa v meste okolo teba krútila tá bucľatá ritka. Nosíš gatky, dievča? Ak nie, bude to šikovnejšie.“ Až z hĺbky hrdla sa mu vydral pridusený rehot. Znelo to ako zvieracie vrčanie.
Cítila, ako jej od poníženia a hnevu zalieva tvár horúčava. Bola rozhodnutá brániť sa. Plátennú tašku si prehodila do pravej ruky, pripravená švihnúť ho ňou, ak zoskočí.
„Nemusíš byť taká ostýchavá. Nerob sa, že si ešte nemala chlapa.“ Uškrnul sa, zdvihol obočie a krátko, hlučne sa zasmial.
Pochopila význam mužových nenávistných slov a bála sa, že ju prinúti zísť z cesty do lesíka pred nimi. Obzrela sa, či náhodou niekto nejde. Nikde ani živej duše!
Panebože, pomôž mi.
Júlia zastala. „Choďte preč, vy špina!“ zakričala. „Opovážte sa ma dotknúť a… zabijem vás!“

„Pozrimeže. Konečne sa rozhovorila!“

„Poviem to otcovi a chlapcom…“

„Mne je to fuk. Ja si na svoje prídem. Tak poď už do lesa, dievča.“

Rýchlo sa zvrtla a ako vládala, utekala späť do mesta. Do lesa s tým chlapom za chrbtom veru nevkročí.
„Je mi jedno, či to budeš ty, tá skoro slečna alebo ten čaptoš. Keď si majú užiť moje gule, nie som vôbec prieberčivý. Vráť sa, ty štetka, vráť sa!“ zakričal za ňou.
Och, panebože. Veď on sa vyhráža Jasonovi a Jill!
Začula krik a vyľakaná sa obrátila. Myslela si, že ide za ňou. Z lesa však vyšiel jazdec na hnedákovi a cválal po ceste k vozu. Dohonil ho, obrátil koňa a šľahol záprah koncom oprát.
„Ty sviniar špinavý! Odpáľ od nej do pekla!“

Evan Johnson znova šľahol záprah a kone sa rozbehli po ceste. Walter Johnson na kozlíku podskočil a zúrivo reval, pokúšajúc sa zadržať šialené zvieratá.
Júlii sa po lícach rozkotúľali slzy úľavy. Stála uprostred prašnej cesty a hľadala v taške vreckovku, aby si utrela oči. Evan Johnson išiel na koni za ňou.
„Ublížil vám?“

Potriasla hlavou, utierajúc si vreckovkou oči. Odvrátila tvár, aby zakryla slzy, a znepokojene pozrela hore na cestu, aby sa ubezpečila, že jej mučiteľ je už preč.
„Mrzí ma to, slečna Jonesová. Naozaj ma to mrzí.“

Kým mohla odpovedať, musela potlačiť vzlyk. „Vy ste nič zlé neurobili.“

„Už doma sa opil. Nemyslel som si, že si pôjde kúpiť ďalší chľast.“ Evan zoskočil z koňa. „Dajte, vezmem vám tašku. Pôjdem s vami až po cestičku k vášmu domu.“

„To nemusíte. Len sa postarajte, aby sa nevrátil.“

„Nevráti sa. Pôjde domov a ožerie sa do nemoty.“ Vzal jej z ruky tašku a prevesil ju cez výstupok na sedle.
Júlia pozrela naňho s očami mokrými od sĺz. Odkedy sa Evan vrátil, videla ho len niekoľko ráz. Pamätala sa, že keď žila pani Johnsonová, často k nim chodila a rozprávala o svojom synovi –ako dvanásťročného ho poslala bývať k starým rodičom. Júliina mama hovorila, že ho poslali preč, lebo sa neznášal s otcom. Pani Johnsonová zas vravela, že preto, lebo chcela dať Evanovi lepšie vzdelanie. Po skončení štúdií sa prihlásil do armády.
Pani Johnsonová zomrela cez vojnu na chrípku a Evan zostal vo Francúzsku ešte nejaký čas aj po skončení vojny. No a pred niekoľkými mesiacmi sa vrátil na farmu.
Evan bol dobre stavaný muž, vysoký, mohutný. Všetko na ňom bolo veľké. Plecia, ramená i ruky. Mal svetlé vlasy a sivo-modré oči. K celému telu sa hodila aj jeho tvár. Mal veľký nos, široké vyčnievajúce lícne kosti a tenké ústa lemované jamkami. Na človeka so svetlými vlasmi mal prekvapivo tmavé obočie a mihalnice.
Oči, zatemnené starosťami, ju intenzívne študovali. Jeho drsná tvár nebola vyslovene krásna, ale bola… pekná.
Ako môže byť tento muž synom takého naničhodníka, ako je Walter Johnson?
Od brata Joa sa dozvedela, že Evan Johnson je pokojný muž, ktorý sa neospravedlňuje za otcovo správanie a nikdy nerozpráva o sebe. Má auto, Joe ho videl v šope, ale všade chodí na koni.
Walter Johnson nepomáha susedom, ale keď sa pánu Hum-preymu pokazil baliaci stroj, Evan sa ponúkol, že môže použiť jeho vyhňu a pokazenú súčiastku opraviť, čím mu ušetril čas, lebo nemusel ísť do mesta ku kováčovi. Jason povedal, že Evan potom pomohol Humpreyovcom pri práci so senom.
Joe ho mal rád. Júlia si spomenula, ako otec hovoril, že Evan je v rozhovore zdvorilý, ale nikdy sa medzi chlapcami neusmeje ani nesmeje na vtipoch. Nemá sa veľmi na čom smiať, dodal Jethro. Nie je ľahké byť synom najnenávidenejšieho muža v kraji.
„Ďakujem,“ prerušila Júlia ticho. Prišla reakcia na jej stretnutie s jeho otcom a musela napnúť pery, aby sa jej netriasli. „Mrzí ma, že som neprišiel skôr. Mal sa vrátiť už pred niekoľkými hodinami so sudom petroleja. Som rád, že som ho išiel hľadať.“

„Ja… som ho v meste nevidela, inak by som sa nevydala na cestu domov.“

„Už vás obťažoval aj predtým?“

Nervózne sa zasmiala. „Koho neobťažoval?“

„Môžem povedať len toľko, že mi je to ľúto a pokúsim sa dávať naňho lepší pozor.“

„Vaša mama bola dobrá suseda, moja mamička na ňu nedopustila.“

„Písala mi o vašej rodine.“

Júlia naňho pozrela. Hľadel priamo pred seba. Myseľ jej na chvíľu zastrela tma. Keď začala opäť normálne uvažovať, uvedomila si, že tak ako jej s ním aj jemu sa s ňou ťažko zhovára.
„Bola pri narodení väčšiny mojich súrodencov.“ Keď Júlia rozprávala, nepozerala sa naňho.
„Bola by dobrou ošetrovateľkou.“

„Rozprávala nám o vás. Bola na smrť vyľakaná, keď ste išli do vojny.“

„Nikdy si neodpustím, že som ju tu nechal s ním. Chcela, aby som išiel k starým rodičom už oveľa skôr.“

„Som presvedčená, že to pokladala pre vás za najlepšie.“

„A teraz jej niet.“

„Nikto zo susedov nevedel, že ochorela. Nevedeli sme to, až kým k nám neprišiel doktor so správou o jej smrti.“

„Takže on zavolal lekára?“

„Myslím, že ku koncu áno. Susedov nikdy nežiadal o pomoc.“ Keď Evan nič nehovoril, povedala: „Každý, kto vašu mamu poznal, ju mal rád. Na pohrebe mala veľa ľudí.“

„Jej syn však pri nej nebol.“

„Vy ste vtedy bojovali. Bola na vás veľmi pyšná.“

„Keď som dostal list o jej úmrtí, rozhodol som sa, že sa nikdy nevrátim.“

„Ale vrátili ste sa.“

„Áno. Rozmýšľal som, ako rada mala tú farmu. Dostala ju od svojich starých rodičov.“

„Vrátili ste sa, aby ste sa presvedčili, či ju otec neprepije.“ Júlia nevedela, prečo to povedala. Pozrela naňho a videla, ako sa k nej obrátil.
„Má ju až do smrti. A potom, keď z nej ešte niečo zostane, prejde na mňa. Som tu, aby som sa postaral, že z nej niečo zostane.“ Vedela, že povedal o sebe viac, než zamýšľal.
Prešli cez lesík. Júlia pozrela do tmavej tienistej hĺbky a zachvela sa. Evan si to všimol.
„Dozriem naňho,“ povedal rozhodne.
Potriasla hlavou. „Nechápem, ako s ním vaša mama dokázala žiť.“

„Mala svoje dôvody.“ Jeho hlas bol tichý a nežný.
Kráčali bez slova, do ticha zaznieval len dupot konských kopýt na špinavej ceste.
„Jason hovoril, že dnes večer prídete na bejzbal.“

„Joe ma požiadal, aby som prišiel. Máte niečo proti tomu?“

„Preboha, nie!“ pozrela naňho zmätene a zamračila sa.
„Susedia k nám chodia hrávať už niekoľko rokov. Rovná pastvina medzi naším domom a cestou je na to ako stvorená. Budete vítaný.“

„Ďakujem.“ Takmer sa usmial. Ale iba takmer. „My Johnso-novci nedostávame veľa pozvaní.“

Prišli až na príjazdovú cestu k ich domu. Zastavil koňa a podal jej nákupnú tašku. Pozrela hore a videla, že jej hľadí do tváre.
„Ešte raz ďakujem.“

Evan nebol zvyknutý, že niekto tak rázne a okamžite zareaguje. Pozrel na ňu ešte skúmavejšie. Nebola taká krásna, až by to dych vyrážalo, ale bola veľmi pekná. Mala vysoké, rovné a husté obočie, noštek trocha dohora a široké plné pery. Priamy pohľad veľkých jasných očí sa stretol s jeho pohľadom. Ani netušila, ako žensky a bezbranne vyzerá.
Na chvíľu zalapal po dychu. Odrazu ho zasiahla mladícka túžba.
Buď bol nadržaný viac, ako si myslel, alebo reagoval na viac než len na jej výzor.
Bol zdesený z toho, že má takmer neodolateľné nutkanie vybozkávať jej obočie, oči, nos, líca, bradu a napokon sladké ústa.
Povedal však len: „Uvidím, či sa mi podarí prísť.“ A pre seba dodal: Prídem, keď sa ten starý sviniar spije do nemoty a odpadne.
Usmiala sa, aby mu dala najavo, že sa už spamätala z ľaku, aký zažila pri jeho otcovi. „Niekedy hráva aj moja sestra Jill.“

„A vy? Vy nehráte?“

„Už dávno som nehrala. Zvyčajne majú dosť hráčov aj bezo mňa. Lepšie bežím, ako odpaľujem. Mám prax, keď chytám malú Joy.“

Chcela, aby sa usmial, lebo bola presvedčená, že úsmev zjemní jeho vážne črty, bude vyzerať mladší, nie taký hrozivý. Takmer sa jej to podarilo. Oči sa mu rozžiarili, ale ústa zostali bez úsmevu.
„To by som rád videl.“ Mal chuť zostať tam a zhovárať sa s ňou, ale nevedel, ako rozhovor predĺžiť tak, aby zo seba urobil hotového blázna. A tak sa obrátil, nasadol na koňa, pozrel dolu na ňu a na pozdrav pokynul hlavou.
„Zbohom, slečna Jonesová.“

„Zbohom, pán Johnson.“

Júlia sa pobrala po cestičke k domu. Rozhodla sa, že otcovi a chlapcom nepovie, ako ju ten známy násilník obťažoval. Nechcela, aby si ho Joe a Jack ožratého niekde počkali, vystriehli ho a pustili sa doňho päsťami či polenom. Niežeby jej záležalo na tom, či ho zmlátia, iba nechcela, aby sa chlapci dostali do maléru.
O Evanovi Johnsonovi nikdy nepremýšľala, no určite sa nazdáva, že fertilskí farmári sú pod jeho úroveň… Napokon, je študovaný, slúžil v armáde ako dôstojník a žil vo Francúzsku. Dnes sa však nesprával povýšenecky. Zdalo sa, že sa o ňu úprimne zaujíma a mrzí ho, čo sa odohralo. Za otcovo správanie sa isto hanbí.
Tresli sieťové dvere a po cestičke sa k nej rozbehla Joy.
„Júlia, Júlia! Bola som dobrá. Priniesla si mi niečo?“

Hneď pocítila nával lásky k nápadne krásnemu dievčatku, ktoré sa k nej blížilo. Nedokázala si bez nej predstaviť život.
3. KAPITOLA
Evan išiel pomaly hore cestou, ktorá sa zatáčala k vysočine nad riekou. Keď sa rozhodol vrátiť do Fertilu, mal v pláne držať sa obďaleč a sústrediť sa na svoje veci, až kým sa Walter neupije na smrť. A keď sa tak stane, mal v pláne prenajať farmu dobrému farmárovi a odísť do St. Joseph, do Kansasu, alebo možno aj naspäť do Francúzska. Na svoje prekvapenie zistil, že sa mu tu páči. Začal lipnúť na pôde a nebyť Waltera, bol by na farme šťastný a spokojný.
Po návrate do Fertilu neočakával nepriateľstvo, ktoré mu dávali tunajší ľudia najavo. Bankár Amos Wood ho prijal chladno, až kým nezistil, akú sumu Evan plánuje previesť do jeho banky. Vtedy sa mu začal nechutne zaliečať. Len susedia Jonesovci, Taylorovci, Humpreyovci a Birchovci ho nespájali s Walterom, iba oni sa správali k nemu zdvorilo.
Pozemok Jonesovcov susedil s Johnsonovou farmou na západnej strane. Evan sa stretol s Joom a Jackom Jonesovcami na hraničnej medzi, keď chlapci prišli opraviť plot po tom, čo sa im jedna dojnica zatúlala na Johnsonov pozemok. Walter vyšiel na chlapcov s puškou a obviňoval ich, že nechávajú kravu pásť na jeho tráve, že na jeho pozemku kradnú konáre a používajú ich ako koly do plota.
Evan prišiel včas, aby záležitosť urovnal a potom Joovi s Jackom pomohol. Mal rád oboch chlapcov. Boli to slušní mládenci a ťažko pracovali. Isto sú na rodinnú farmu hrdí. Keď bol Evan mladší, Jonesovcov vôbec neregistroval. Mal čo robiť so sebou, aby sa vyhýbal Walterovým pästiam. Neskôr sa o nich dozvedel z listov od matky. Najčastejšie mu písala o Júlii. Jeho matka ju mala veľmi rada. Vedel, že musela odísť zo školy ešte ako pätnásťročná, aby sa starala o chorľavú mamu a ostatnú rodinu.
A teraz sa s ňou stretol. Čakal, že to bude staromódne, prácou zodraté dievča. Namiesto toho našiel srdečnú, múdru, krásnu mladú ženu.
Podľa Evana bol Walter horší ako zviera. Vedel si predstaviť, čo povedal Júlii Jonesovej. Ženy bral ako stvorenia, ktoré treba zastrašovať. Keď Evan vyšiel z lesíka a zbadal ženu bežiacu k mestu, vedel, že Walter mal nemravné návrhy, a najradšej by ho bol vyšľahal bičom.
Ešte aj teraz, keď sa blížil k domu, kde sa narodil a strávil detstvo, videl v mysli dievčinu s uslzenými očami a hrdo zdvihnutou bradou, ako pozerá hore naňho.
Na dvore pred stodolou stál voz so zapriahnutými koňmi. Odsedlal koňa, vykefoval ho a odviedol na pašu. Keď odtiahol voz do kôlne, aby vyložil sud s petrolejom, kone vypriahol a odviedol ich na svoje miesto v ohrade, kde sa hneď vyváľali.
Pri pumpe strčil hlavu pod prúd studenej vody. Potom striasol vodu z hlavy, prešiel si po hustých pieskových vlasoch a načerpal vodu do žľabu k jednej z cisterien. Potreboval zo seba zmyť hnev na Waltera, kým sa pred neho postaví.
Je neuveriteľné, že hoci Walter žil po manželkinej smrti v dome sám, nespustošil ho. Evan našiel matkine veci tak, ako ich nechala. Walter obýval kuchyňu tohto veľkého stavaného vidieckeho domu. Tam sa opíjal a spával na diváne v kúte. Keď Evan prešiel cez verandu a vstúpil dnu, Walter sedel za kuchynským stolom a pil z fľaše s dlhým hrdlom.
Walter bol nahnevaný. Bol červený v tvári a na najlepšej ceste spiť sa do nemoty.
„Doriti, ty si teda riadny sviniar! Mám sto chutí vyšľahať ťa bičom!“

„Máš asi takú šancu vyšľahať ma bičom ako ošťať cestu až po Kansas,“ odsekol Evan, keď si vešal klobúk na vešiak pri dverách.
Postavil sa do dverí s rukami v bok a hľadel na otca. Odjakživa ho nenávidel. V bridlicovomodrých očiach sa mu zračila hlboko zakorenená nenávisť.
„Vždy si si namýšľal, že si viac ako ostatní.“ Walterovi viseli kútiky úst a oči mal podliate krvou. Nekvalitnú whisky lial do seba ako vodu.
„Ty nie si poriadny človek. Mal by som vziať bič na teba, nie na muly.“

„Nemáš právo prikazovať mi, čo mám robiť. Opováž sa zahnať na mňa tým bičom, a takú ti vrazím, že poletíš až do pekla.“

„O to sa pokúšali lepší chlapi, ako si ty. K tej žene si sa správal odporne. Nemáš v tele ani štipku slušnosti.“

„Slušnosti? Ha!“ Walter si glgol z fľaše a tresol ju na stôl. „Slušnosť ti nedáva dobrý pocit, nevyprázdni ti gule.“

„Je mi fuk, z čoho máš dobrý pocit. Od slušných žien sa však drž ďalej, počuješ?“

„Máš chuť na slečnu Júliu Rozpálenú Jonesovú? Dopekla, tá je už pre mňa pomaly stará. Ale keby nebolo nič, stačila by aj ona. Väčšiu chuť mám na tú mladú, alebo na toho krívajúceho chlapca. To dievča môže mať tak dvanásť či trinásť…“

„Všemohúci Bože! Odporný zvrhlík!“ Evan urobil dva kroky, vytrhol Waltera zo stoličky a tresol ním o stenu.
„Od tých detí dáš ruky preč! Od všetkých detí, počuješ?! Len čo zistím, že tú ženu alebo deti obťažuješ, zabijem ťa, ako by som zabil divého koňa. To mi ver, lebo každé slovo myslím smrteľne vážne, rozumieš?“

„Áno, nie som hluchý. Azda by si mi pre zmenu sám chcel nastrčiť zadok?“

Evan ho odstrčil. Walter sa sťažka posadil na diván, stále zvierajúc v ruke fľašu.
„Nestojíš ani za tú trochu pušného prachu, ktorý by bolo treba, aby som ťa odbachol.“

„Na to nemáš guráž.“

„Vo Francúzsku som videl dosť zabíjania. Keď si pomyslím na tých dobrákov, čo zahynuli v zákopoch, a ty si tu sedel v teple, s plným žalúdkom, tak sa pýtam, či existuje spravodlivosť. Prečo si sa nedal naverbovať? Bol by si dobrá handra do dela.“

„Ty vieš prečo. Tvoja matka ma potrebovala na robotu na farme. Okrem toho som bol už pristarý.“

„Aj tak by si nevydržal v armáde ani dva týždne. Niekto, kto by ti nevedel zavrieť hubu, by ti pichol nôž do chrbta.“

„Kravina!“ zakričal Walter, unavený z dlhých rečí. „Čo keby si išiel do St. Joseph a nasťahoval sa do toho fajnového domu, čo ti nechal ten smradľavý starý prdko? Ja ťa tu nepotrebujem!“

„Zavri si hubu!“

„Ty si ju zavri! Zavri si hubu!“ napodobnil ho nezrozumiteľne. „Kedysi si bol celkom dobrý.“

Evan odtiahol päsť. „Povedz ešte slovo, a vypľuješ zuby.“

„No, doriti…“ Walter si ľahol na diván a vyložil nohy.
Evan sa vzdialil do svojej izby na poschodí. Neodvážil sa ďalej zostať s tým chlapom v tej istej miestnosti – bál sa, že sa neovládne a dobije ho na smrť.
Evanova izbietka bola rovnako striedmo zariadená ako v časoch jeho detstva: posteľ, písací stôl, skriňa a veľká truhlica. Keď sa vrátil na farmu, okrem armádnej pištole, svojej pušky a niekoľkých spomienkových predmetov si priniesol len šatstvo, niekoľko obľúbených kníh, starý gramofón a zbierku platní.
Na oblom veku truhlice bola zložená prešívaná prikrývka –matka ju pozošívala zo zvyškov látok, z ktorých mu šila košele a sebe šaty a zástery. Nad posteľou visel veľký obraz chlapca s veľkým žltým psom a na náprotivnej stene obraz Indiána na unavenom koni. Táto miestnosť bola od detstva jeho svätyňou. Sem sa vždy utiekal pred Walterovými opileckými záchvatmi.
Evan otvoril gramofón, položil naň jednu zo svojich obľúbených platní s piesňou Una furtiva lácrima v podaní Enrica Carusa, ktorý pred rokom zomrel, a postavil sa k oknu. Počúval upokojujúcu hudbu, odhrnul záclonu a hľadel na obsiate polia, sad, kravín a zalesnenú krajinu severne od domu.
Keď sem prišiel, nemal v úmysle stráviť tu zvyšok života, ale napriek odpornej Walterovej prítomnosti mu toto miesto prirástlo k srdcu. Mal pocit, že sem patrí. Vo veľkom dome v St. Joseph, ktorí mu zanechali starí rodičia, nikdy takýto pocit nemal.
Keď zbadal kúdol prachu na ceste, sledoval, ako sa po ich cestičke k domu blíži kabriolet. Už ho videl aj predtým. Parkoval pred súdom v meste. Evan vedel, že také používa okresný maršal. Počkal, kým z neho vystúpia muži, a zišiel otvoriť dvere. Maršal a jeho zástupca práve prichádzali k vchodu.
„Zdravíčko, pán maršal,“ pozdravil Evan a vyšiel na verandu.
„Pán Johnson…“ podával mu ruku maršal Sanford. „Ešte sme sa od vášho návratu nevideli. Pamätám sa na vás ako na chlapca. Odvtedy ste trocha podrástli.“

„Pätnásť rokov človeka zmení.“

„Veru tak. Toto je môj zástupca Weaver.“

Evan natiahol ruku smerom k vysokému, ako prútik tenkému mužovi s tmavými prešedivenými vlasmi. Turecké fúzy mal zakrútené pri kútikoch úst. Žuvací tabak si v ústach prehodil na druhú stranu a povedal:
„Teší ma.“

„Aj mňa,“ povedal Evan. „Čo môžem pre vás urobiť, pán maršal?“

„Je doma Walter?“

„Je, ale možno je tvrdý. Poďte ďalej.“

Evan odviedol oboch mužov do kuchyne, kde ležal na diváne Walter.
„Vstávaj,“ povedal Evan stroho. „Prišiel za tebou maršal.“

Walter sa pomaly posadil, bosé nohy položil švihom na zem. V jednej ruke stále zvieral fľašu whisky, prstami druhej si prehrabal vlasy a krvou podliatymi očami pozrel hore na mužov.
„Čo chcete?“

„Kde si prišiel k tej pokútnej whisky, Walter?“ Maršal Sanford sa natiahol a vzal mu fľašu z ruky. „Do toho vás nič,“ zavrčal Walter.
„Ale áno. No neprišiel som sem zisťovať, kde berieš načierno pálenú whisky. To viem čertovsky dobre.“

„Ak ste neprišli kvôli whisky… tak prečo?“

„Prišiel som ti povedať, že ak budem počuť ešte nejaké sťažnosti na tvoje opilecké hulvátstvo na stretnutiach duchovnej obnovy, alebo aj inde, strčím ťa do poslednej cely v base, odkiaľ nenájdeš cestu von.“

„Nebol som na nijakom stretnutí.“

„Ponevieral si sa vonku a hľadal si zámienku na bitku. Okrem toho si robil problémy v tanečnej sále v Spring Lake.“

„O čo ide?“ Walterove slová boli čoraz nezrozumiteľnejšie. Evan sa čudoval, ako vôbec môže hovoriť po toľkom chľaste. „Išiel… som si zatrsať, to je všetko.“

„Varujem ťa, Johnson. Drž sa čo najďalej od duchovných stretnutí a tanečnej sály v Spring Lake.“

„Mám právo ísť, kam chcem. To nie je vaša starosť.“

„Nemáš právo rušiť náboženský obrad ani zábavu mladých. Ak to robíš, tak to je moja vec a ja s tým niečo urobím.“

Maršal sa obrátil na opätkoch a jeho ostrý pohľad prešiel z Waltera na syna.
„Ja nie som jeho pestúnka,“ povedal Evan nebojácne, lebo mal pocit, že ten človek sa mu chystá niečo povedať.
Sanford potriasol sklamane hlavou, s buchotom položil fľašu od whisky na stôl a vyšiel z miestnosti. Zástupca ho nasledoval. Na verande sa Sanford obrátil k Evanovi stojacemu chrbtom k sieťovým dverám.
„To je ako hádzať hrach na stenu.“ Keď Evan pritakal, Sanford pokračoval: „Či je opitý alebo triezvy, odkedy si pamätám, robí problémy.“

Evan opäť pritakal.
„Neviete s ním niečo urobiť?“ prehovoril prvý raz zástupca.
„Nevrátil som sa, aby som robil Walterovi guvernantku. Prišiel som dohliadnuť na to, aby matkina farma nevyšla navnivoč,“ Evan pozrel zástupcovi do studených očí, aby si vyjasnil svoju situáciu.
„Keď sa takto správa, nečudoval by som sa, keby ho niekto poslal na druhý svet.“ Zástupca Weaver prešiel až na koniec verandy a odpľul do ruží.
Evan pokrčil plecami: „Ak ho zabijú, tak ho zabijú.“

„Pre vás by to bolo dobre, hm? Mali by ste farmu. Predpokladám, že má veľkú cenu, je tak?“ Zástupca sa vrátil, zastal asi meter pred Evanom a pozrel naňho cez prižmúrené viečka.
„Bude moja v každom prípade,“ odvetil Evan, hľadiac zástupcovi priamo do očí.
„No ale možno sa vám nechce čakať.“

„Čo tým chcete povedať?“

Weaver pokrčil plecami, stále pozerajúc Evanovi do tváre, a na perách sa mu objavil úškľabok.
Zasiahol maršal Sanford a prerušil napätie medzi oboma mužmi. Podával Evanovi ruku.
„Bol by som vám vďačný, keby ste robili, čo sa dá, aby ste ho držali čo najďalej od mesta.“

„Vážim si, že chcete v kraji udržať pokoj, ale ako som povedal, nie som Walterova pestúnka. Je to dospelý muž, čo je – pripúšťam – chabé ospravedlnenie, takže za svoje činy musí niesť zodpovednosť sám.“

„Je to váš otec, nie? Nemyslíte, že je vašou povinnosťou dávať na otca pozor?“ povedal výsmešné Weaver.
Evanovi sa nepáčil zástupcov prístup. Chladno naňho pozrel. „Nie, nemyslím si, že je mojou povinnosťou dávať naňho pozor. Ak poruší zákon, je vašou povinnosťou niečo s tým urobiť. Vás za to platia, nie?“

„To je jasné,“ zaškľabil sa zástupca. „Vám je jedno, či bude rušiť bohoslužby, obťažovať mladých alebo sa predvádzať ženám. Viete, že len asi každá stá mladá žena nahlási znásilnenie?“

„Dočerta s vami! Nie je mi to jedno, ale ja s tým veľa nenarobím!“

„Najlepšie bude, keď sa vrátime do mesta,“ zasiahol maršal, ktorý vycítil nepriateľstvo medzi Evanom a svojím zástupcom. Vykročil z verandy smerom k autu. Zástupca ho nasledoval, ale predtým sa ešte raz opovržlivo pozrel na Evana.
Evan stál na verande a čakal, kým sa upokojí. Sledoval, ako sa veľký kabriolet na dvore obrátil a vydal po príjazdovej ceste na hlavnú. Potom sa vrátil dnu. Jediný letmý pohľad mu povedal, že Walter vyprázdnil obsah fľaše. Opitý ako čík ležal natiahnutý na diváne s otvorenými ústami a z kútikov mu tiekli sliny. Na prednej časti montérok mal veľkú mokrú škvrnu. Bol to neobyčajne odpudzujúci pohľad.
Evan potreboval vypadnúť z domu. Vyšiel na zadnú verandu a vzal palicu, ktorou vyháňal na pašu tri kravy. Keď kráčal popri plote, premýšľal, čo hovoril ten bezočivý zástupca. Obviňoval Waltera zo znásilňovania?
Kristepane! Walter mal vždy vulgárne reči. Matka hovorievala, že tým chcel naľakať ľudí a upútať ich pozornosť. Evan si spomenul, aký strach sa zračil v tvári Júlie Jonesovej. Mal iba hrubé reči, alebo sa jej i jej mladšej sestre vyhrážal?
Ak sa čo len jednej z nich dotkne, prisahám, že ho zabijem!
Evan dokončil svoju prácu tak rýchlo, ako sa len dalo, potom sa umyl a obliekol do čistého. Tešil sa, že si zahrá bejzbal a opäť uvidí Júliu Jonesovú.
4. KAPITOLA
„Kde je Jason?“

Rodina si sadla za kuchynský stôl k ľahkej večeri. Júlia si spomenula na hrozbu Waltera Johnsona, a keď zbadala Jasonovu prázdnu stoličku, zľakla sa.
„Kde je Jason?“ spýtala sa znova, tentoraz hlasnejšie.
„Hneď tu bude. Pohni, sestrička. Joe bude so mnou chytať.“ Jack, jej šestnásťročný brat, by radšej hral bejzbal, než jedol.
„Jason už…“

„Dokončieva svoju prácu.“ Len čo to Jethro dopovedal, vbehol cez zadné dvere do kuchyne najmladší syn. „Umy sa, synak. Čakáme na teba.“

Jason položil košík s vajcami na hoblicu. „Tá čertovská stará sliepka ma ďobla.“

„Mňa neďobe,“ povedala Jill domýšľavo.
„Tak to môžeš robiť ty. Aj tak je to ženská práca.“

„Sadni si, nech môže ocko povedať modlitbu pred jedlom.“ Júlia položila na stôl tanier nakrájaného chleba a sadla si vedľa Joy.
Kým si brali čerstvý chlieb, jablkové pyré, džem a praženicu, Júlia v duchu zápasila s myšlienkou, či povedať otcovi a chlapcom o stretnutí s Walterom Johnsonom, alebo nie. Ak nič nepovie, a Jasonovi alebo Jill sa niečo stane, nikdy si to neodpustí. Rozhodla sa, že im to povie neskôr, keď tam nebudú menšie deti.
„Pozval som Evana Johnsona, aby si prišiel zahrať.“ Joe sa načiahol za tanierom s chlebom. „Myslíte si, že susedia ho odmietnu?“

„Pre jeho otca?“ spýtal sa Jack.
„Viete, akí sú Birchovci. Pete a Clam môžu byť niekedy tvrdohlaví a Waltera Johnsona na smrť nenávidia.“

„Evana nemožno obviňovať za jeho otca.“ Jethro preletel očami po všetkých za stolom.
„Tak ako nemôžu ľudia viniť mňa za môjho,“ doberal si otca Joe a chytil ho za plece.
„Pozor na reči, šteňa. Ešte nie si dosť veľký, aby si mohol vyskakovať.“

„Joe je až veľmi veľký,“ povedala Joy vážne.
 „Ty nie si.“ Jill si nemohla dať ujsť príležitosť mať posledné slovo.
„Z pivnice som priniesla chladiacu nádobu,“ oznámila Júlia, keď prestali rozprávať. „Chlapci, nalejte do nej vodou zo studne a vezmete so sebou na ihrisko.“

„Nech ju naplní Jill. Môže ju priniesť na servírovacom stolíku, teda ak sa jej podarí ešte pred zotmením vyfintiť pre mladých Taylorovcov,“ uškrnul sa bezočivo Jack.
Jason sa zachichotal.
„Ty mlč!“ povedala Jill, vstala od stola a uprela na brata zlostný pohľad.
„Sadni si, malá,“ povedal Jethro. „Jack, a ty ju prestaň dráždiť.“

Joe mrkol na Júliu tmavými očami rozžiarenými od pobavenia. Najväčší fešák zo všetkých Jonesovcov, o dva roky mladší od Júlie, bol jej obľúbencom, ak už mala niekoho z nich uprednostniť. Vždy si boli veľmi blízki. Dievča, ktoré ho dostane, bude mať šťastie.
„Aký koláč si dnes upiekla, sestrička?“ spýtal sa Joe.
„So škoricou, ale ani sa ho nedotkneš.“

Len čo dojedli, rodina sa roztrúsila na všetky strany. Jill a Júlia rýchlo spratali zo stola a umyli riad. Susedky určite zájdu aj k nim a Júlia chcela mať kuchyňu upratanú. Zo spálne vyšiel otec oblečený v čistej košeli a v čistých nohaviciach.
„Ideš do mesta?“ spýtala sa Júlia, keď prišiel k dresu a navlhčil si vlasy.
„Nie, dnes som hnojil.“

Pozrela naňho. Starostlivo si česal vlasy na cestičku uprostred. Nemal vo zvyku tak úzkostlivo sa starať o svoj zovňajšok, najmä ak išiel na športovú udalosť. Júlia bola zvedavá, kam sa zberá.
„Jason, uviaž Sidneyho alebo ho vpusť do stodoly.“

„Ale, oco, Sidney nikomu neublíži. Rád sa naháňa za loptou.“

„Poslúchni, keď ti niečo hovorím,“ napomenul ho otec prísne.
Júlia vyliala vodu na riad a vandlík zavesila na verandu. Keď sa vrátila do kuchyne, otec bol už pred domom a spolu s Jackom kládli na drevenú kozu staré dvere, ktoré poslúžia ako piknikový stôl. Každá rodina zakaždým prinesie nejaký dezert, ktorý si dajú po zápase. Dospelí si vypijú kávu a deti mlieko.
Clem a Pete Birchovci bývali na susedných farmách a spolu s rodinami prišli na jednom voze. Ženy a deti sedeli na žochoch sena. Bola to živá, veselá skupinka. Obaja bratia mali dovedna šesť chlapcov, tri dievčatá a obe manželky práve čakali ďalšie dieťa. Keď zliezli z voza, Clem vypriahol a odviedol kone popásť sa na tráve pri cestičke. Pete bol nízky a robustný, Clem vysoký a tenký.
Farley a Helena Jacobsovci mali dievča a dvoch chlapcov. Ruby Jacobsová bola Jillina najlepšia priateľka. Obe dievčatá zmizli s chichotom v dome.
Joy dychtivo očakávala Taylorovcov. Okrem synov Roya a Thada mali aj tri dievčatá. Ich malá Sylvia bola vo veku Joy. Keď prišli, obe dievčatká hneď hľadali, kde by mohli niečo vyviesť.
Poslední prišli Ruth a Wilbur Humpreyovci. Mali päť chlapcov a dve dievčatá vo veku od dvoch do sedemnástich rokov. Ich dvanásťročné dvojčatá Tento a Ten mali ryšavé vlasy a tváre samá peha. Ich občianske mená Thomas a Thayer však poznalo okrem rodiny len málo ľudí.
Ruth Humpreyová s dvojročným dieťaťom na rukách, opretým o bok, priniesla k piknikovému stolu misu prikrytú utierkou a podišla k verande, kde sedela Júlia s ostatnými ženami. Bola s ňou približne tridsaťročná žena a šesť-sedemročné dievča.
„Zdravím vospolok. Zoznámte sa, prosím, s mojou švagrinou Birdie Stuartovou. Ona a Elsie sa u nás… nejaký čas zdržia.“

Júlia sa postavila a natiahla ruku. „Teší ma, že vás poznávam. Poďte si sadnúť sem hore. Keď začnú hrať, môžeme si vziať deky a sadnúť si na trávu. Ahoj, Elsie.“

Plaché dieťa myklo hlavičkou, ale neodpovedalo.
Dievčatá Humpreyovcov na ňu zakričali: „Poď, Elsie, ideme na hojdačky.“

Dievča potriaslo hlavou a potislo sa k matke. Birdie Stuartová mala orieškové oči a husté, moderne zastrihnuté blond vlasy, nádhernú svetlobroskyňovú pleť a plné, guľaté prsia. Vreckovkou utrela prach a opatrne si sadla.
„Máte radi bejzbal, pani Stuartová?“ spýtala sa Júlia, aby sa žena cítila v spoločnosti uvoľnene.
„Neviem, nikdy som nevidela hrať naozajstnú hru naživo,“ odpovedala trocha južanským prízvukom.
Júlia sa zasmiala. „Toto má ďaleko od naozajstnej hry. Veľa vyvádzajú a občas aj prekrútia pravidlá.“

„Dofrasa,“ zvolala Grace Birchová. „Ide sem Evan Johnson. Čo ten tu chce? Veď nikam nechodí, ani len do kostola.“

„Chlapci ho pozvali, aby si zahral,“ pokúsila sa Júlia stlmiť podráždenie v Graceinom hlase.
„No iste, samozrejme, môžete si k sebe pozvať, koho chcete.“

„Iste prišiel na Birdin pudingový koláč. Howard mu odniesol koláč, lebo nám opravil čerpadlo.“ Ruth mrkla na Júliu. Chcela, aby si všimla, že sa pokúša dať svoju švagrinú a Evana dohromady.
Birdie Stuartová bola určite o päť či šesť rokov staršia ako Evan, ale Júlia si myslela, že keby sa jeden druhému páčili, vekový rozdiel by nehral až takú úlohu.
„On nie je veľmi na chodenie po návštevách. Aspoň Pete to hovorí. Stretli sa na ceste a iba sa opýtal, ako sa má.“ Iona Birchová, ktorá sedela na konci verandy, si položila ruku na kríže a natiahla sa.
„Iona, poďte sem hore a sadnite si na hojdačku. Je to lepšie na chrbát.“ Ruth Humpreyová postavila synčeka na nohy. „Kedy máte termín?“

„Asi o šesť týždňov. Dovtedy budem guľatá ako sud. Dnes bol u Johnsonovcov maršal,“ oznámila Iona, keď sa usadila na hojdačke. „Ktovie, čo zas vyviedol ten odporný starec!“

„Ja viem, čo vyviedol,“ povedala Helena Jacobsová. „Ponevieral sa pred kostolom počas stretnutia duchovnej obnovy, pil a vulgárne vykrikoval. Tak, tak. Nechápem, že sa dožil takéhoto veku. Pred dvadsiatimi rokmi by ho boli pre podobné výčiny zlynčovali. Dnes ľudia dovolia iným takmer hocičo.“

„Vie niekto, prečo sa Evan vrátil?“ spýtala sa Ruth.
Keď Júlia začula jeho meno, pozrela tým smerom, kde si Evan a Joe cvičili prihrávky. Skoro všetci muži mali na sebe montérky. Evan mal jazdecké nohavice farby kaki a modro-bielu pásikavú košeľu. Na Júliu pôsobil ako čulý muž, ktorý mal dôvod na všetko, čo robil. Prišiel si k nim zahrať, lebo dúfal, že s Humpreyovcami príde aj Birdie Stuartová…?
„Všeličo sa povráva. Vraj prišiel o peniaze, ktoré mu nechal starý otec, takže sa musel vrátiť. Ja si to nemyslím. Amos Wood sa ide preňho pretrhnúť. Musia v tom byť peniaze, keď za ním Johnson môže kedykoľvek prísť,“ oznámila Helena Jacobsová.
„Farma patrila Evanovej matke. Keďže je tam ešte stále Walter, vyzerá to, že ju nechala jemu. Ale, preboha, prečo by to robila? Pani Yerbyová vraví, že Evana vo Francúzsku vyhodili pre čosi z armády.“ Grace stíchla, dávala najavo nesympatie k tomu mužovi.
„Odkiaľ to môže vedieť?“ spýtala sa Ruth Humpreyová.
„Pani Yerbyová vie o každom v meste všetko. Spýtajte sa jej na čokoľvek, hneď vám odpovie.“

„Konečne sa do toho pustia – už si vyberajú strany,“ Júlia chcela zmeniť tému.
Spoza domu sa vynoril Jethro. „Dámy, ak chcete sledovať hru, vynesiem von stoličky.“

„Ja ich prinesiem, ocko,“ zareagovala Júlia.
„Ja to urobím. Ty prines deku, sestrička.“

Jethro vzal do každej ruky stoličku a vyniesol ich do tieňa pod dubom. Rýchlo sa vrátil po ďalšie dve. Medzitým ženy zišli z verandy. Kráčal vedľa Birdie Stuartovej a jej dcérky. Júlia nepočula, čo hovorí, ale usmial sa najprv na ženu, potom na dieťa. Prepánajána! Otec flirtuje s Birdie Stuartovou. Preto si obliekol čistú košeľu a nohavice!
Júliu to zaskočilo. Od maminej smrti otec neprejavoval ani najmenší záujem o ženy. Predpokladala, že to tak zostane. No uvedomila si, že má len štyridsaťdva rokov. Keď sa s mamou brali, mal dvadsať a mama osemnásť. Ale aj tak ju desilo pomyslenie, že otec si môže priviesť do rodiny inú ženu.
Júlia pozorne skúmala Birdie, ale tak, aby to nebolo okaté. Bola tichá, mala jemné spôsoby a nezdalo sa, že Jethrovi venuje väčšiu pozornosť, než je zvyčajné. Júlia ju neodhadovala, že by zvládla ťažkú prácu na farme. Mala jemné ruky, upravené a vyleštené nechty. Kvalitné šaty naznačovali, že sa o seba stará. Ba či by tak vedela ošklbať kura, urobiť tlačenku z prasacej hlavy, oprať montérky…

Júliu ten objav trocha vyviedol z miery. Išla do kuchyne po ďalšiu stoličku. Iona Birchová sedela ešte stále v hojdačke na verande.
„Iona, prinesiem sedák na stoličku, ak chceš sledovať hru. Sadneme si do tieňa.“

„Asi zostanem chvíľu tu. Dnes som zavárala fazuľu. Dievčatá pomáhajú, no predsa len je to iné, keď je poruke žena. Ruth má šťastie, že jej pomáha pani Stuartová.“

„Ruth povedala, že pani Stuartová k nim prišla bývať. Je vdova?“

„Jednoducho sa objavila pred ich dverami a povedala, že jej zomrel manžel. Wilbur ju nevidel pätnásť rokov. Ani nevedel, že je vydatá a že má dieťa. Jej manžel bol vraj obchodný cestujúci a žili na rozličných miestach. Čo mali robiť? Museli ju prichýliť.“

„Keď žila stále v meste, možno nebude na farme šťastná.“

„Hľadá si muža, ktorý sa o ňu postará,“ povedala Iona priamo. „Teda ona aj Ruth hľadajú. Ruth si myslí, že Evan Johnson by mohol byť dobrá partia. Počula, že v St. Joseph má dom a už sa tu dlho nezdrží. Asi dúfa, že Evan alebo niekto iný si Birdie vezme a odvedie ju aj s dcérkou so sebou.“

„Ako to plánuje urobiť?“

„Pracuje na tom. Začala pudingovým koláčom,“ zasmiala sa Iona. „Len ju sledujte.“

„Asi nie je bohvieako nadšená, keď má doma švagrinú.“

„Má plné ruky práce aj bez nej. Keď pozriete na Birdie Stuar-tovú, nezdá sa, že jej vonia ťažká práca.“

„Hra sa začala.“ Ku kraju domu pribehli Jill a Ruby May. Jill prehodila cez plece vetu: „Jack sa chystá na nadhod.“

„Hra sa začala.“ Z domu vybehla Joy a za ňou kamarátka Sylvia Taylorová. „Mama, už začínajú!“

Júlia rýchlo pozrela na Ionu Birchovú a na tvári jej zbadala zmätený výraz.
„Tak ma Joy niekedy oslovuje, keď je s deťmi, ktoré rozprávajú o svojich mamách. Spýtala sa ma, kde je jej mama.“

„Chúďatko,“ povedala Fiona smutno. „Dobre, že má vás, Júlia.“

Každý, kto prišiel do susedstva, mohol hrať loptové hry, a to bez ohľadu na vek. Muži i starší chlapci mali s mladšími hráčmi božskú trpezlivosť a rozdelili si ich do oboch družstiev. Júliu potešilo, že Jason je v Jackovom družstve.
Sadla si na deku k Myrtle Taylorovej a úzkostlivo sledovala, keď mal pálkovať Jason. Ak loptu zasiahne, Jack bol pripravený zaňho bežať. Nadhadzoval Pete Birch. Jason švihol, no prvý nadhod netrafil. Odhodlane uchopil pálku, a keď Pete nadhodil ešte raz, Jason loptu trafil. Lopta preletela nad hlavou zadno-poliara a pristála v kríkoch na kraji poľa. Jack videl, že Jason má dosť času dobehnúť na prvú métu, a tak ustúpil, aby mohol utekať.
Jason bežal, ako vládal, na pehavej tvári mu svietil víťazný úsmev, a keď prišiel na prvú métu Evan, Jason tam už pyšne stál.
„Odpáľte houmran, pán Johnson,“ zavolal.
Pri prvom nadhode Evan zasiahol loptu mimo stredného poľa. Jason utekal na métu. Jack ho povzbudzoval: „Do toho, Jason, bež! Dokážeš to!“

Keď sa Jason dostal na domácu métu, Jack ho zdvihol a zatočil sa s ním. Chlapec bol taký vzrušený, že si nevšimol, ako Evan, ktorý beží pomaly za ním, musel zastať na tretej méte.
„Videl si to, Joe?“ kričal Jason. „Skóroval som.“ Keď vzrušenie opadlo, bežal k bočnej čiare, kde stál na trojke Evan. „To bol teda dobrý zásah, pán Johnson.“

„Ani ty si nebol zlý.“

„Teraz ide odpáliť pán Taylor. Je dobrý hráč. Ak sa vám podarí dostať na domácu métu, budeme mať náskok.“

„Radšej by si mal zostať tu a povedať mi, kedy mám vyraziť.“

„To si píšte.“

Júlii skákalo srdce od radosti, keď videla, ako veľmi sa jej braček napriek zmrzačenej nôžke usiluje vyrovnať ostatným chlapcom. Keď im zomrela mama, jej brat mal iba šesť rokov. Júlia, vtedy sama ešte dieťa, sa usilovala prázdnotu zaplniť.
Hru po siedmich výmenách prerušili, aby sa susedia mohli dostať domov ešte pred zotmením. Jasonov tím vyhral a chlapec bol vo vytržení.
Joe priniesol z kuchyne veľkú kanvicu na kávu, a kým ženy krájali a rozdeľovali koláče, nalial do šálok. Muži si so šálkami a koláčmi v ruke čupli do trávy. Deti hltavo zjedli prvú porciu a vrátili sa po druhú.
„Počkajte, kým nedostane každý, potom môžete dostať dupľu.“ Grace postavila deti Birchovcov, svoje aj Ionine do radu.
Júlia si všimla, že Evan a jej otec si vybrali pudingový koláč Birdie Stuartovej. Otec nechal svoj najobľúbenejší kokosový a hrozienkový koláč tak. Evan si svoj kus vzal so sebou a čupol si do trávy vedľa Joa, ale otec zostal a začal sa zhovárať s Birdie.
Robí zo seba blázna, keď je to také okaté, pomyslela si Júlia, keď zbadala, že ho pozoruje Ruth pri debate so svojou švagrinou. Potom jej zišla na um myšlienka, od ktorej sa takmer zapotácala. Čo ak sa otec ožení s Birdie Stuartovou a privedie ju domov? Zhlboka si vzdychla. Vedela, že otec má právo oženiť sa s hociktorou ženou, ktorá sa mu zapáči, ale čo bude robiť ona? Dom a deti by jej už nepatrili.
Zahnala tie myšlienky kdesi do kúta, naložila na tanier koláč a niesla ho mužom sediacim na tráve. Kým sa dostala k Joovi a Evanovi, na tanieri zostali už len kúsky jej škoricového koláča.
„Koláč, pán Johnson?“

„Zadržte, Evan,“ schmatol ho Joe za zápästie, keď sa načahoval za koláčom. „Ten piekla Júlia. Nepoviem vám, čo v ňom je. Možno myší trus,“ zasvietili mu oči a šibalsky pozrel na Júliu.
„Joseph!“ kopla Júlia brata do nohy. „Pán Johnson si bude myslieť, že to hovoríš vážne!“

„Veď aj hovorím. Ona je prefíkaná, Evan.“

„Myslím, že to skúsim.“ Načiahol sa za koláčom a prvý raz ho videla usmiať sa. Júlii poskočilo srdce, no všimla si, že zrakom prešiel vedľa nej. Uvedomila si, že pri nej stojí Birdie s posledným kúskom pudingového koláča.
„Odložila som ho pre vás, pán Johnson,“ zašepkala takmer chrapľavo. Júlia zacítila vôňu ľaliového parfumu.
Júlia odstúpila. Pri tej drobnej žene si pripadala veľká a nemotorná.
„Ďakujem, ale pudingový koláč som už mal. Joe sa sťažoval, že sa mu neušiel.“ Evan vzal tanier z Birdinej ruky a podal ho Joovi.
„Naozaj môžem?“ spýtal sa Joe a už po ňom siahal.
Júlia išla ďalej a ponúkala koláč mužom sediacim v kruhu na zemi. Rozprávali, deti vykrikovali a naháňali svätojánske mušky, a tak Júlia nepočula, čo ešte povedala Birdie Stuartová Evanovi a Joovi. Všimla si, že Birdie sa pri nich nezdržala. Keď sa Júlia vrátila s prázdnym tanierom, Birdie už bola späť pri piknikovom stole. Otec čupel pri Wilburovi Humpreym, Birdinom bratovi.
Júlia si uvedomila, že nič, čo sa tu odohralo, neušlo pozornosti Ruth Humpreyovej.
5. KAPITOLA
Keď si dohodli ďalšie stretnutie na nedeľu popoludní, rozišli sa domov. Prví odišli Taylorovci, poslední Humpreyovci.
„Prídeme,“ zavolala Ruth veselo, keď naložila svoje dvojročné dieťa do voza.
„Wilbur, ak budeš potrebovať pomoc so strechou na kravine, daj vedieť, prídeme ti s chlapcami pomôcť.“ Jethro urobil krok dopredu a posadil Elsie Stuartovú do voza vedľa matky. „Potrebujem. O niekoľko dní.“

„Bola si na zhromaždení duchovnej obnovy, Júlia?“ spýtala sa Ruth.
„Nie, nie som veľmi prívrženkyňa takých stretnutí.“

„My ideme v sobotu večer. Ak chceš, zastavíme sa po teba.“

„Ďakujem, asi nepôjdem.“

„Mládež sa tam stretáva pred omšou. Aj Tento a Ten idú. Už pokukujú po dievčatách,“ povedala Ruth a mrkla.
„Musíš ísť,“ vysypal zo seba Jethro. „Vraj majú kazateľa, ktorý sa vyhráža peklom a sírou.“

„Tak choď ty, oco.“ Júliine slová vyzneli ráznejšie, než zamýšľala, a Jethro sa zamračil.
„Možno pôjdem,“ zamrmlal. 
„Aj tak sa tu stavíme. Dobre sme sa cítili.“

„Aj my. Majte sa. Uvidíme sa v nedeľu. Alebo aj skôr.“

V nedeľu ráno naložili Jethro a Jack do voza dve prasce a odviezli ich do mesta. Predajú ich a za peniaze vyrovnajú účet v Oakleyho potravinách. Júlia poslala po Jackovi zoznam, čo má nakúpiť: cukor na zaváranie, viečka na poháre, soľ, ocot na nálev a lúh na varenie pracieho mydla. Keď Júlia a Jill upratali kuchyňu, začali pracovať v záhrade. Joe išiel pomôcť Evanovi s veterným mlynom.
O stretnutí s Walterom Johnsonom a o jeho hrozbách, že ublíži Jill a Jasonovi, sa Júlia rozhodla povedať len Joovi. Doteraz nemala príležitosť byť s ním osamote. Otec bol v poslednom čase tichý a náladový, akoby mu čosi ležalo na srdci. Ona mu nebude pridávať problémy. Dokonca reagoval nervózne, aj keď sa zhováral s Joy, aj ju rozplakal, čo bolo nezvyčajné, lebo ju zbožňoval.
Keď Júlia s Jill prestierali stôl, po cestičke prišiel voz.
„Ide Jack,“ zakričala Joy a vybehla ako opreteky cez zadnú verandu. Joy nikdy nešla normálne, keď mohla utekať.
„Joovi neprestieraj. Keby sa stihol prísť najesť domov, už by tu bol,“ povedala Júlia Jill.
„Ja by som nechcela jesť u starého Johnsona,“ Jill odložila jeden tanier späť na policu. „Hovoríš o Synovi, alebo o otcovi?“

„O starom pánu Johnsonovi. Evan je… dosť fešák a nie je taký starý.“

„Ale pre teba je pristarý.“

„Prečo to vždy hovoríš? Čítala som, že kedysi sa dievčatá vydávali ako dvanásťročné.“

„A zomierali pri pôrode ako trinásťročné.“

„Preto zomrela aj mama? Narodila sa Joy, a ona zomrela?“

„Mamu oslabila chrípka. Ale povedz, obťažoval ťa niekedy Walter Johnson?“ Pri čakaní na sestrinu odpoveď sa Júlii odrazu zastavil dych.
„Nie. Katie McDonaldová vravela, že jej sestru uštipol do zadku.“

„Chvalabohu. Nie je jej sestra učiteľka vo Welľs Pointe? Čo tam robil?“

„Tam sa potulujú všetci pašeráci alkoholu.“

„Odkiaľ to všetko vieš?“

„Nie som hluchá, Júlia,“ povedala Jill znechutene. „Všetko počúvam.“

„Naozaj?“

„Naozaj.“ Jill obrátila oči k stropu.
„Ak sa k tebe Walter Johnson priblíži, budeš odušu kričať, rozumieš? Nechoď na také miesta, kde by ťa mohol dochytiť samu, napríklad keď chodíš k Jacobsovcom. Ak už musíš ísť, požiadaj Jacka alebo Joa, aby ťa vzali na koni.“

Jill urobila prestávku a dala si ruky v bok. „Vieš, čo by povedali, keby som ich požiadala, aby ma odviezli k Jacobsovcom? Asi toľko: Máš dve nohy, načo sú ti!“

„Ty ich nemusíš požiadať, urobím to ja.“

„Ruby May hovorí, že pani Stuartová rozhodila sieť na Evana Johnsona. Jeho alebo iného chlapa jej pomôže uloviť pani Humpreyová.“

„Ako to Ruby May vie?“

„Počula, keď sa jej mama rozprávala s pani Humpreyovou, lebo ju chce dostať z domu. Jediný spôsob je – vydať ju. A to jej decko je faganisko. Ruby May hovorí, že keď sa k nej priblíži nejaký pes, vždy dostane záchvat.“

„Asi sa bojí psov.“

„Somarina,“ odvrkla Jill. „Pani Humpreyová povedala pani Jacobsovej, že jej švagriná je lenivá a robí len vtedy, keď príde pán Humprey.“

„Ruby May by nemala šíriť klebety.“

„Prosila ma, aby som to nikomu nepovedala. Ale… čo už! Ak to nepoviem vlastnej sestre…“

„Ocko sa s Jackom nevrátil,“ oznámil Jason pri zadných dverách. „Jack nechce povedať, kam išiel, ale usmieva sa ako mesiačik a opakuje: Len počkaj, len počkaj! Júlia, povedz mu, nech nám to prezradí.“

„Otvor dvere, smradľavka.“ Jack vošiel s dvadsaťkilovým vrecom cukru na pleci. „Kam ho mám položiť, sestrička?“

„Nechaj ho zatiaľ tam pri dverách. Ráno som s Jill vyumývala tie veľké nádoby na múku a cukor, asi ešte nie sú celkom suché.“

„Prečo sa uškŕňaš?“ zareagovala Júlia na úsmev na bratovej pehavej tvári.
„Uvidíš. Mám zaniesť ocot do pivnice?“

„Nie, to je biely ocot na nakladanie. Bojím sa, že ho tam niekto zmieša so starým v sude. Kedy sa vráti ocko?“

„Čoskoro.“

„Mám prestrieť aj preňho?“

„Neviem.“ Jack žmurkol na Jasona a ponáhľal sa von. „Vidíš? Júlia, vytiahni to z neho.“

„To je ale kriku!“ zvolala Júlia. „Čo to do vás dvoch vošlo?“

„Ide sem auto, ide auto!“ Joy sa nasilu pretlačila cez Jasona, takmer ho zhodila, narazila do Júlie a hnala sa pred dom.
„Tá… malá… jašterica!“ vyprskol Jason.
„Jason, pozri sa, kto ide. Bože, dúfam, že to nebude niekto, koho treba pozvať na obed. Toto je skromné jedlo.“

„Ide sem,“ prebehla Joy cez kuchyňu a vybehla na verandu.
„Jason, chyť ju,“ zakričala Júlia. „Mohla by vbehnúť pod auto.“

„Ocko šoféruje… auto!“ zavrešťala Jill.
„Ocko šoféruje… auto!“ zopakovala Joy ostrým hlasom za vzrušeného brechotu Sidneyho.
„Čie je to auto?“ spýtala sa Jill, keď vyšla zo zadnej verandy na dvor.
Júlia stála vo vchode, utierajúc si ruky do zástery. „No, čo povieš?“ zaškľabil sa Jack. „To je naše?“ spýtala sa Jill. „Kúpil ho ocko. Takže asi je.“

Jethro vystúpil z auta a starý plstený klobúk si narazil ešte hlbšie. Keď spod striešky pozrel na Júliu, ktorá vyšla na verandu, v tvári mala vyľakaný výraz.
„Nevedela som, že chceš kúpiť auto.“

„Ja… no, veľmi som o tom nepremýšľal. Mal ho v garáži Fred Olson. Je v dobrom stave. Treba iba zvariť nárazník a trochu vyklepať skrivenú kapotu, ale motor je dobrý.“ Keď Júlia nič nehovorila, povedal tak trochu akoby na obranu. „Chlapci sa potrebujú naučiť niečo o autách. Je to model T. Keď je dobré počasie, dá sa stiahnuť strecha. Ak prší, zase ju zatiahneš a natiahneš záclonky. Dvojité sklo sa dá vyklopiť, aby sa dnu dostal vzduch. Myslím si, že Evan mi pomôže so zváraním nárazníka.“ Jack zdvihol kryt motora na jednej strane a Jethro na druhej. Ako si obzerali motor, Júlia prišla až k otcovi.
„Nevedela som, že vieš jazdiť, ocko.“

„Je toho veľa, čo o mne nevieš,“ odvetil nevrlo. „Nemusím svojim deťom nič vysvetľovať, keď niečo kúpim.“

Júlia od neho odstúpila. „Nežiadala som od teba vysvetlenie. Obed je na stole.“ Rýchlo sa vrátila do domu.
Pri obede sa zhovárali o aute. Otec nepovedal, koľko stálo ani ako ho zaplatí. Vraj si požičal z banky od pána Wooda.
„Môžeme sa previezť?“ spýtal sa Jason.
Jethro sa zoširoka usmial. „Mal som to v pláne hneď po obede.“

Júlia im nechcela pokaziť radosť, a tak nechala špinavý riad v dreze a vyšla k autu. Jack a Jason si sadli dopredu k Jethrovi, Jill, Joy a Júlia vyliezli dozadu. Jack úzkostlivo sledoval, ako otec pohol pákou pod volantom a spoza vodičovho sedadla vybral kľuku. Po jednom či dvoch otočeniach kľukou naskočil motor. Jethro si rýchlo sadol za volant. Znova nastavil páku a motor začal jemne priasť. Auto nasmeroval na cestičku vedúcu na hlavnú cestu.
Joy sa silno držala Júliinej ruky. Oči jej svietili od vzrušenia –konečne bola pokojná. Je to prvý raz, čo si v tomto veku uvedomuje, že sa vezie v aute. Raz sa už viezla ako bábätko, keď bol pri nej lekár, lebo mala vysokú horúčku. Vtedy Júlii navrhol, aby sa aj s malou vrátila s ním do mesta a aby strávili noc v jeho ordinácii, kde na ňu môže dohliadnuť.
Júlia ovinula ruku okolo Joy, silno ju objala. Pre toto drahé dievčatko, ktoré jej vpadlo do života, by chcela toho veľmi veľa.
„Kam ideme, ocko?“ pomkla sa Jill až na okraj sedadla.
„Len kúsok po ceste.“

„Môžeme zastať a ukázať sa Ruby?“

„Tak ďaleko nejdeme,“ povedal Jethro, keď sa blížili k farme Humpreyovcov. „Tu sa obrátime.“

Dúfa, že Birdie Stuartová uvidí, že má auto. Táto myšlienka vhupla Júlii do hlavy, ale hneď sa za ňu zahanbila. Na cestičke sa hrali deti Humpreyovcov a Birdino dievčatko. Prestali a sledovali, ako sa auto otáča. Jill na ne zavolala a zakývala im. Keď sa Júlia obzrela, videla, ako deti utekajú do domu oznámiť novinu.
„Joe bude prekvapený,“ povedal Jack, keď sa otec vydal na spiatočnú cestu. „Veľmi chcel, aby sme mali auto.“

Keď Jethro zastavil medzi stodolou a domom, motor nevypol.
„To teda bude,“ povedal a zatiahol ručnú brzdu. „Choďte z auta von, idem ho ešte trocha prebehnúť.“

„Môžem ísť s tebou?“ spýtal sa Jason dychtivo.
„Nie, synak. Idem skúsiť, či vytiahne takých päťdesiat, a nechcem v aute deti.“

„Päťdesiat čoho?“

„Kilometrov za hodinu. Nové autá vytiahnu šesťdesiatpäť až osemdesiat.“

„Osemdesiat za hodinu!“ vykríkol Jack. „To raz dokážem aj ja. Budem pilotom.“

„Ak budem môcť do toho hovoriť aj ja, tak nebudeš,“ povedala Júlia neochvejne, keď zdvíhala Joy zo stúpačky.
„Ach, sestrička,“ povedal Jack. „Neudrel by som sa ani nič podobné.“

„Mohol by som sa zastaviť u Evana, či mi príde pomôcť zvariť ten nárazník,“ povedal otec, uvoľňujúc brzdu.
„Buď opatrný,“ Júlia schmatla Joy za ruku a cúvla od auta.
Stála na dvore a sledovala, ako auto poskakuje smerom na cestu a potom v smere k Humpreyovcom. Zacítila úzkostlivý okamih strachu a obáv, aká budúcnosť čaká celú rodinu. Pozrela na Jacka a prekvapená zbadala, že šťastný úškrn mu z tváre zmizol. Pohľad do chlapcových očí, keď sa im oči stretli nad hlavami mladšieho brata a sestry, Júlii prezradil, že obavy nemá len ona a že otec sa zaľúbil do mladej vdovy. Keby mu vdova náklonnosť opätovala, bola by to pre rodinu veľká zmena.
Pravidelná schôdza mestskej rady vo Fertile bola zvolaná na piatu do zadnej miestnosti obchodu s nábytkom. Boli na nej prítomní bankár Amos Wood, majiteľ železiarstva a obchodu s krmivom Ronald Poole, majiteľ drogérie Frank Adler, majiteľ obchodu s nábytkom a pohrebného ústavu (alebo prevádzkovateľ, ako radšej hovoril) Herman Maddock a majiteľ fertilskej telefonickej spoločnosti a zároveň starosta Ira Brady. Na schôdzu pozvali aj maršala Sanforda.
Najprv prečítali a schválili zápisnicu z poslednej schôdze. Pokladník Herman Maddock oznámil stav na účte 5 672 dolárov 13 centov – toľko zostalo po odrátaní 323, 45 na opravu vodnej veže.
„Čo na nej robili, preboha?“ domáhal sa odpovede Amos Wood.
„Amos, ty vieš dobre, čo museli robiť,“ vysvetľoval mu Ronald Poole, ktorý bol za projekt zodpovedný. „Sťažoval si sa, keď sme museli vypustiť nádrž, aby ju mohli podoprieť. Jedna strana veže sa prepadala, už vyzerala ako tá šikmá veža, čo majú vo Francúzsku, v Taliansku, či kde v čertoch. Nemohli sme ju nechať tak, zrútila by sa.“

„Vidí sa mi to priveľa. Železiarsky tovar na opravu si predal mestu ty?“

„Bol by si radšej, keby ho kupovali v inom meste? Mal som z toho len malý zisk.“ Poolovi stvrdli črty tváre, vystrčil bradu.
Starosta Brady si odkašlal. „Prijímame pokladníkovu správu?“ Zaznelo šomranie áno aj nie.
„Správa je prijatá,“ povedal Ira rozhodne. „No, dnes musíme vyriešiť dôležitú záležitosť, ktorú sme odkladali takmer rok.“ Zavŕzgala stolička. Ira pozrel na bankára, kým sa Amos neusadil v zmenenej polohe, naznačujúc, že to, o čom majú diskutovať, ho neteší.
„Stále na tom trváš, Ira?“ spýtal sa. „Veď máme maršala. Myslíš, že si nerobí svoju prácu?“

„Pravdaže si robí,“ odvrkol Ira ostro. „Veď je oblastný maršal. Má na starosti štvrtinu štátu Missouri. Práve preto potrebujeme vlastnú políciu.“

„Načo máme míňať peniaze na šerifa, keď jeho jedinou povinnosťou je riadiť v sobotu dopravu a zatknúť jedného či dvoch opilcov? Ira, dopekla, však nemáme ani väznicu!“

„Pán Poole bol za jej vybudovanie.“

„Viac kšeftov pre železiarstvo, hm, Ron?“

Ronald Poole sa postavil. Nad bankárom sa týčil v celej svojej výške sto osemdesiatich piatich centimetrov.
„Už mám dosť tvojich urážok, Amos. Serie ťa, že keď som splatil hypotéku, previedol som účet do Petersonovej záložne. Odvtedy do mňa skáčeš.“

„Páni, máme tu hosťa. Svoje osobné nezhody si vyriešte mimo schôdze. Amos, takmer pred rokom sme prijali uznesenie, že pre Fertile získame šerifa. Ak nechceš uznesenie anulovať, táto debata je bezpredmetná.“ Starosta minútu počkal, a keď nikto nič nedodal, uviedol hosťa.
„Maršala Sanforda poznáte všetci. Požiadal som ho, aby dnes prišiel celú situáciu vysvetliť.“

Keď na podlahe prestali vŕzgať stoličky a šuchotať nohy, nastalo ticho. Sanford sa naklonil dopredu a vyložil si na stôl lakte.
„Dovoľte, nech sa najprv vyjadrím k otázke väznice. Naše mesto by sa mohlo spojiť s oblastnými úradmi a mať spoločnú väznicu v suteréne budovy oblastného súdu. Miesta je tam dosť, bolo by to poruke a ani by to veľa nestálo.“

„To bol Ronov nápad,“ povedal Ira. „Skôr či neskôr, keď sa zvýši počet obyvateľov, to aj tak budeme musieť urobiť.“

„To je dobrý nápad,“ súhlasil Frank Adler.
„No, aj ja k tomu prispejem a vy sa môžete rozhodnúť, čo chcete robiť.“ Maršal sa opäť narovnal na stoličke. „Je to jasné ako facka. Mám na starosti také veľké územie, že ani so svojím zástupcom nemôžeme mestu slúžiť tak, ako by sme mali. Ja bývam päťdesiatpäť kilometrov odtiaľto, presne uprostred. Nemôžem sem dobehnúť zakaždým, keď sa pohádajú susedia, alebo keď niekto ukradne melón. Podľa mňa všetko, čo sa stane vo Fertile, zvládne s pomocou mestskej rady, a ak treba, aj s mojou, jeden človek so širšou právomocou.“

Prehovoril Herman Maddock: „Máme tu slabú kriminalitu, neveľmi hustú dopravu, ale zato zopár bitiek okolo Welľs Pointu, ak ho rátame k mestu. To by zvládol každý s dobrou hlavou a pohotovou päsťou.“

„Koľko zamýšľate platiť tomu, kto tu bude… udržiavať pokoj?“ ozval sa sarkasticky Amos Wood.
Ira sa zhlboka nadýchol. „Maršal Sanford navrhuje päťdesiat dolárov mesačne a zbraň mu kúpime my.“

Amos obrátil oči k stropu, zaťal zuby, až sa mu zachveli tučné líca.
„Chceš povedať ešte niečo, Amos?“ spýtal sa Ira.
„Nie, nie, len pokračujte. Myslel som si, že som finančný poradca tejto rady. Keď dovediete mesto do úpadku…“

„K tebe si neprídeme požičať, ak môžem k tomu niečo dodať,“ ozval sa Ron Poole rozhodným hlasom.
„Máš na mysli niekoho konkrétneho?“ vrátil sa k téme miernym hlasom majiteľ pohrebného ústavu.
„Odporučil ho maršal Sanford,“ povedal Ira. „Uvedomili sme si, že nemôžeme získať skúseného človeka mimo Kansasu alebo St. Louis a zaplatiť mu viac, než si môžeme dovoliť. Muž, ktorého maršal odporúča, je z juhu štátu, niekde z okolia Joplinu. Cez vojnu bol vo vojenskej polícii. To by ho mohlo kvalifikovať na policajnú prácu v meste, ale chcel by sa usadiť v menšom mestečku. Je slobodný, o snúbenicu prišiel počas vojny.“ Ira položil na stôl niekoľko dokladov.
„Tu mám kópiu o jeho prepustení z armády, hodnotenie nadriadeného dôstojníka a niekoľko osobných odporúčaní. Maršal hovorí, že má dvadsaťšesť rokov a je vynikajúci strelec.“

„Ira, chceš, aby niekoho zastrelil?“ spýtal sa Amos.
„Keby ti vylúpili banku, nechcel by si, aby šerif vedel strieľať?“

Amos zavrčal a pozrel von oknom.
Keď maršal Sanford vstával, stolička zaškrípala o dlážku. „Privediem ho a môžete sa s ním pozhovárať. Som rád, že som sa s tebou znova stretol, Ira.“ Natiahol k starostovi ruku, potom si potriasol ruky s ostatnými členmi rady. „Ak to s Applebym nevyjde, dajte mi vedieť. Uvidím, či budem môcť nájsť niekoho iného.“

Maršal Sanfod nechal za sebou otvorené dvere. O chvíľu sa vrátil v spoločnosti vysokého, chudého, no nie vychudnutého muža s tmavými vlasmi, širokými plecami a jazvou od obočia k lícu. Na opálenej tvári sa ťahala ako svetlá niť. V ruke držal hnedý plstený klobúk.
„Páni, Corbin Appleby,“ oznámil maršal Sanford, potľapkal muža po pleci, vyšiel von a zatvoril za sebou dvere.
Starosta Ira Brady natiahol k nemu ruku, zoznámil ho s ostatnými členmi rady a ponúkol ho, aby si sadol.
„Prečo sa chcete presťahovať do takého malého mestečka, ako je Fertile?“ začal rozhovor Amos Wood neokrôchanou otázkou.
Corbin Appleby mu pozrel do očí. „Prečo nie? Nie je to vhodné miesto na život?“

„Je,“ odpovedal bankár pohotovo. „Fertile je tiché, pokojné mestečko, ktoré prekvitá a…“

„To rád počujem.“ Potom sa Appleby obrátil k Írovi Bradymu. „Pán Brady, ak tú prácu prijmem, chcem vedieť, či budem mať vlastnú strelnú zbraň.“

„Ak ju prijme… počujete ho?“ Amos sa veselo zasmial.
Appleby hodil chladný pohľad na bankára. „Nechcete, aby sme vyložili na stôl všetky karty?“

„Samozrejme, chcem čestný prístup. Ale vy si tuším neuvedomujete, že nie ste v štáte jediný, kto má kvalifikáciu na túto prácu.“

„To som si nikdy nemyslel. Pozvali ma sem na pohovor, no možno je to strata času.“

„Pán Appleby,“ prehovoril Frank Adler, „pán Wood je iba jeden člen tejto rady. Ostatní štyria by radi pokračovali v pohovore.“

Po dlhej chvíli mlčania Appleby prikývol.
Po tridsiatich minútach predseda rady povedal: „Ďakujeme, pán Appleby. Počkáte vonku, prosím vás? Prijmeme rozhodnutie a o chvíľu vás zavoláme.“

Corbin Appleby opúšťal miestnosť a zatváral za sebou dvere, všetci boli ticho.
Majiteľ pohrebného ústavu Herman Maddock toho veľa nepovedal, položil len jednu či dve otázky. Teraz bol pripravený povedať si svoje.
„Zdá sa, že pán Appleby je zodpovedný chlap. Vyzerá inteligentný a podľa maršala nezneužije svoju prácu na sekírovanie.“

„Účty platí,“ dodal Ron Poole.
„Mali sme prizvať na pohovor aj Evana Johnsona. Bol v armáde a mal vyššiu hodnosť ako tento primitív,“ vyhlásil Amos defenzívne. Vtedy sa naňho obrátili štyri páry očí.
„Primitív? To si myslíš o človeku, ktorý bojoval na cudzom území za svoju vlasť?“ začudoval sa majiteľ pohrebného ústavu, ktorý zriedkakedy prejavil takto verejne názor.
„Preboha, veď ani nebol v zákopoch!“

„Ako to vieš? Čo myslíš, kto mal na starosti nemeckých zajatcov? Kde zobral tú jazvu na tvári? Asi sa poškriabal nechtom…“

„Aj tak si myslím, že by sme sa mali porozprávať aj s Evanom Johnsonom.“

„Evan Johnson by sa na tú prácu nedal ani náhodou,“ povedal presvedčivo Ron Poole. „On si pre peniaze nedá ubližovať. Nebude riskovať vlastný život za päťdesiat dolárov mesačne.“

„Tak dobre,“ udrel dlaňou po stole Ira Brady. „Vráťme sa k téme. Chce ešte niekto povedať niečo o Applebym, kým začneme hlasovať?“

„Podľa mňa sa zbytočne ponáhľame,“ zaznelo z úst Amosa Wooda.
„Myslím si, že ten človek bude robiť, čo bude môcť,“ zazrel naňho Ron Poole. Prehovoril Herman Maddock: „Som za jeho prijatie.“

„Jeden hlas za,“ povedal bez váhania Ira. „Aj ja som za,“ odvetil Frank Adler. „Všetci sú za.“

Okrem Amosa Wooda boli všetci za. „Je niekto proti?“

„Nie,“ povedal bankár. „Len si myslím, že dávate veľkú právomoc človeku, ktorého nepoznáme.“

„Návrh prešiel,“ znova buchol Ira rukou o stôl. „Jeden sa zdržal.“

„Tak aj ja som za.“

„Za.“

„Všetci sú za?“

„Áno.“

„Tak choď privítať nového mestského šerifa.“

„Dúfam, že sa mu podarí urobiť niečo s Walterom Johnsonom, kým niekoho nezabije,“ povedal Herman Maddock.
„Maršal si s ním nedal rady,“ Amos si narazil na hlavu klobúk. „Nečakajte, že tento vtáčik bude úspešný. Zhrabne mesačne päťdesiatku, bude si vykračovať po meste s hviezdou na hrudi a zadarmo sa napchávať v reštaurácii. To bude všetko, na čo sa zmôže.“

Keď Corbin počul, že ho berú, každému členovi rady podal ruku. Nechcel sa dlhšie zdržiavať a rozprávať sa, tak prešiel na druhú stranu ulice, v hoteli si sadol na verandu a sledoval, kým nevyjdú z obchodu s nábytkom. Nemusel čakať dlho.
Starosta Ira Brady, ktorý mu povedal, že ráno o deviatej zloží prísahu, bol takmer päťdesiatnik s rednúcimi tmavými vlasmi, nízky, upravený, v dave by ho človek ľahko prehliadol, a predsa z neho vyžarovala zodpovednosť a dôveryhodnosť.
Corbin Appleby ho sledoval, ako bez slova prechádza okolo bankára a kráča dolu ulicou. Podľa neho má Amos Wood nízke sebavedomie. Dôležitým sa mohol robiť len tak, že bude vždy oponovať ostatným členom rady. Jeho tučné telo niesli krátke nohy. Vyzeral, akoby medzi hlavou a plecami vôbec nemal krk.
Líca mu sťažka ovísali a obočie nad očami čiernymi ako gombíky mal zrastené. Nebol to sympatický človek.
Ronald Poole, najmladší člen mestskej rady, vyzeral najpríjemnejší. Na Applebyho pôsobil ako inteligentný, pracovitý a schopný človek. Nijako nie zvláštnu, ale súmernú tvár mu lemovali neposlušné blond vlasy. Mal svetlozelené oči, teplý a priateľský pohľad a široké plecia so svalnatými rukami. Skrátka človek, ktorý sa vie o seba postarať.
Drogérista Frank Adler mal ovisnuté viečka a bledú pokožku. Meral takmer meter osemdesiat, bol chudý, blížil sa k štyridsiatke a Appleby predpokladal, že sa nedá len tak ľahko ovládať, ako sa jeho kolegovia možno domnievajú.
Majiteľ pohrebného ústavu a obchodu s nábytkom Herman Maddock mu pripomínal loveckého psa – pretiahnutá úzka tvár, aj kútiky smutných očí nadol mal ako lovecký pes. Mal úzke plecia, veľké uši a pri chôdzi mu z dlhého zhrbeného tela vyčnievala hlava dopredu. Pramene tmavých vlasov mal starostlivo začesané cez takmer plešivé temeno. Appleby si ho vedel predstaviť ako pohrebníka, ale nie ako predavača, od ktorého si kúpi gauč alebo posteľ.
Rada bola presne taká skupina, ako mu to opísal maršal Sanford. Starosta Íra Brady bol mozgom a Ronald Poole svalmi. Wood bol tŕň v zadku a ostatní sa prikláňali k väčšine. Mal dobrý odhad.
A teraz, pomyslel si Corbin Appleby, počkajme, čo prinesie budúcnosť. Niekto v tomto meste je prekliaty vrah. Ak ho nájdem, dokážem to. Ak to nebudem môcť dokázať, zabijem ho.
6. KAPITOLA
„Ty nejdeš na stretnutie duchovnej obnovy?“ Jill dala do rúry zvyšné sušienky. „Joy a ja zostaneme doma.“

„Ani Jack nejde.“

„Jack je dosť starý na to, aby vedel, čo chce.“

„Chcel ísť do mesta s Joom.“

„Joe bude čoskoro doma a potom môžu ísť. Ty a Jason pôjdete s ockom.“

„Prečo nechceš ísť s nami?“

„Nechcem, a bašta.“

„Nemusíš sa preto hnevať.“

„Nehnevám sa, Jill. Som unavená. Nemám chuť sedieť v kostole tri hodiny na tvrdej lavici. Nebudem robiť nič, čo nechcem, len aby som ulahodila tebe a ockovi.“

„Tak dobre. Ockovi sa to nebude páčiť. Myslí si, že ideš.“

Júlia sa neobťažovala s odpoveďou. Obrátila nádobu s vodou do cínového drezu a sledovala, ako voda preteká otvorom. Joe natiahol hadicu od drezu popri stene až von. Ušetrila si tým veľa krokov, tak ako aj vďaka červenej železnej ručnej pumpe vedľa drezu.
Joe dokázal urobiť takmer všetko, čo si vzal do hlavy. Bol zručnejší ako otec a nepochybne sa tešil, že bude môcť na aute všeličo upraviť.
„Radšej by si mala umyť Joy, sestrička. O chvíľu odchádzame.“

Zo svojej izby za predsieňou vyšiel otec. V sviatočných čiernych nohaviciach, bielej košeli a s pestrým motýlikom. Prešiel okolo nej k zrkadlu nad lavičkou, kde sa umývali, namočil si v dreze hrebeň a starostlivo si rozdelil vlasy.
„Joy a ja nejdeme.“

Otec sa k nej zamračene obrátil. „Včera večer si hovorila, že pôjdeš. Humpreyovci sa majú po teba zastaviť.“

„To som nepovedala. Ponúkli sa, že sa zastavia, ak pôjdem. Zostanem tu s Joy, okúpeme sa a umyjeme si vlasy. Do kostola pôjdeme zajtra.“

„Bol by som rád, keby si išla,“ povedal pomaly.
„Prečo?“ spýtala sa Júlia a v duchu si aj sama odpovedala. Chceš ma použiť ako výhovorku, aby si mohol byť s Birdie Stuartovou a… chceš sa predvádzať autom.
„Nuž, ja som už povedal pani Humpreyovej, že ideš. My potom prídeme po teba a povozíme ich.“

„Bezo mňa a Joy budete mať viac miesta.“

Otec odložil hrebeň do cínovej škatuľky, ktorá visela pri zrkadle, a vyšiel na zadnú verandu. Chvíľu sa bude mračiť, pomyslela si Júlia, ale nepomôžem si. Potrebujem čas, aby som si zvykla na myšlienku, že chce dvoriť žene, možno sa s ňou aj oženiť a priviesť ju sem. Má na to právo, ale dúfam, že sa do toho nevrhne hneď.
Júlia sa pokúsila hľadieť na svojho otca očami inej ženy. Je fešák, veľa pracuje, má štíhlu a svalnatú postavu, tmavé kučeravé vlasy, široké ústa, pekné biele zuby, nezažltnuté od tabaku ako iní muži. Je zdvorilý a… má rád svoje deti. Farmu už takmer celkom vyplatil, aj to svedčí o tom, že je dobrý gazda.
Nevýhodou je dospelá dcéra, s ktorou musí rátať, a tri menšie deti, ktoré budú doma ešte dosť dlho. Júlia si myslela, že aj s takýmto bremenom je otec pre niektoré slobodné ženy dobrou partiou.
Ocko, buď opatrný… buď opatrný. Niečo na tej žene sa mi nepáči.
Len čo auto zmizlo na ceste, Jack vzal čajník s horúcou vodou a išiel sa okúpať do stodoly. Júlia zatiaľ kúpala Joy vo vaničke v kuchyni. Kým dievčatku umyla vlasy a takmer dosucha jej ich utrela uterákom, Joy už zívala. Bola zrelá do postele. Júlia ju odniesla hore a v posteli, o ktorú sa obe delili, ju zababušila do prikrývky.
„Dobrú noc, srdiečko. O chvíľu prídem k tebe.“

„Dobrú noc.“ Joy si dala ruku pod líčko a takmer okamžite zaspala.
Júlia pozrela na dieťa. Bol to pre ňu najväčší poklad. Spomenula si na deň, keď sa narodilo – drobučké, bezmocné. Keď ho položila do postele k mame, plakalo ako odušu.
„Ach, môj drahý drobček. Len kopkáš a vzpínaš sa, však? Si naša radosť, veru tak,“ šepkala bábätku nežne Júliina matka a dieťa hneď stíchlo. „Júlia, volajme ju Joy, radosť. Veď je to naša radosť.“

Júlia zatvorila dvere a bežala sa dolu okúpať, prv než sa vráti zo stodoly Jack. Málokedy sa stalo, že bola sama v tichom dome. Keď sa brat vrátil, už bola znova oblečená a nad cínovým drezom si oplachovala vlasy.
„Cítiť tu ocot.“

„Oplachujem si ním vlasy, trkvas,“ ozvala sa Júlia spod kotúča blond vlasov. „Podaj mi uterák.“

„Trkvas? Ty hovoríš svojmu sladkému bračekovi trkvas?“ Jack jej podal do natiahnutej ruky mokrú handru na riad.
„Ja-ck…“ vyprskla a odhodila ju. „Podaj mi uterák. Keď pokvapkám celú dlážku, vyťahám ťa za uši.“

„Popros.“

„Prosím, prosím, pekne kukám, smutno prosím.“

„To už znie lepšie. Nech sa páči.“

Júlia schmatla uterák a ako si ho omotávala okolo hlavy, vyhrážala sa: „Však počkaj, keď sa mi dostaneš do rúk!“

Keď sa narovnala, videla, ako sa na ňu Jack spoza stola posmešne škerí.
„Stavme sa, že ma nechytíš.“

„Ani mi nenapadne, aby som ťa chytala. Sú aj iné spôsoby, ako ti to odplatím.“

„Nacikáš mi do čaju, nech všetci radosť majú?“

„Jack!“ zazrela Júlia na brata. „Kde si prišiel k takým odporným rečiam?“

„Som básnik, tak kde asi?“ Uskočil za stoličku. „Rýmujem, nie?“

Jack nebol taký vysoký ako Joe, ale bol ťažší. Mal podmanivý úsmev a bol rodinný vtipkár. Zúrivo chránil svojich súrodencov, bol pripravený hneď sa biť za hociktorého z nich vrátane Jill, ktorú takmer ustavične podpichoval.
„Keď urobíš tie fondánové pralinky, vylejem za teba vodu z vane.“

„Na to treba veľa cukru.“

„Prosím, pekne prosím.“

„Neviem, prečo by som mala pre teba niečo robiť, ty… Ale všetci si sem-tam zaslúžime nejakú dobrotu.“

„Juchú!“

„Kým sa prezlečiem z mokrého a vysuším si vlasy, vyhrej rúru.“

Kým bublajúci fondán stvrdol natoľko, že keď sa vhodil do vody, bola z neho tvrdá guľôčka, už sa začínala noc.
„Zažni lampu, Jack.“ Júlia vytiahla z rúry ťažkú panvicu a položila ju na dosku. „Vyšľahaj fondán, ja vymastím panvicu.“

Júlia mala málokedy príležitosť byť s jedným z bratov sama a Jackovu spoločnosť si užívala. Mal veselú povahu, vždy bol šťastný – najmä ak mohol hrať bejzbal. Tú hru zbožňoval už od dvoch či troch rokov, keď prvý raz chytil do ruky loptu.
„Dofrasa, to ucho je horúce!“ Jack omotal okolo ucha železnej panvice utierku, aby ju mohol obrátiť. „Sestrička, myslíš si, že otcovi sa páči tá Stuartová od Humpreyovcov?“

Júlii na sekundu-dve zatrepotalo srdce. Uprela oči na brata. Jeho mladá tvár zvážnela. Prv než odpovedala, zakryla nádobku na maslo vekom.
„Prečo sa pýtaš?“

„Á… neviem. Keď sme hrali, celý čas sa krútil okolo nej. Všimli si to aj Tento a Ten. Mal som pocit, že dnes išiel k Humpreyovcom, aby sa mohol predvádzať s autom.“

„Mal by si niečo proti tomu, keby sa znova oženil?“

„Možno. Počul som veľa o zlých macochách.“ Keď na ňu pozrel spoza stola, zas mal na tvári milý úškrn. „Mne to až tak nebude prekážať, som takmer dospelý. O pár rokov budem preč.“

„Och, dúfam, že nie!“ Strach v Júliinom pohľade zobral Jackovi úsmev z tváre. „Už nie som dieťa, Júlia.“

„Viem, ale… čo keď sa rodina rozpadne…“

„Ach, sestrička… je to strašne nespravodlivé. Bola si zavretá pri nás, starala si sa o nás, nemohla si nikam chodiť, s nikým sa stretávať.“

Júliu prekvapilo, že jej veselý brat tak vážne uvažuje. „Možno by som musela odísť, ak sa ocko ožení – jeho nová manželka ma tu nebude chcieť.“

„Nedovolil by, aby ťa vyhnala.“

„Mohla by mi to tu tak znepríjemniť, že by som chcela odísť sama.“

„K tomu by sme niečo museli povedať aj my s Joom. Keby sa to stalo, našiel by som si prácu a postaral by som sa o teba. Predsa by si len tak neodišla, však?“

„Nie, ibaže by som mala kam ísť. A vzala by som so sebou aj Joy a Jasona. Keď mamička zomrela, boli ešte veľmi malí. Nemohla by som ich tu nechať. A nechcela by som tu nechať ani Jill.“

„Ocko by nechcel, aby si odišla.“

„Preňho by bola najdôležitejšia žena, ktorú si vezme. Ale možno sa obávaš zbytočne.“

„Panebože, ak si vezme do hlavy, že sa s niekým ožení, len dúfam, že to nebude tá Stuartová.“

„Prečo to hovoríš?“

„Počul som o nej veľa od Tohto a Tamtoho. Tento hovorí, že nerozozná fazuľu od kravincov, a sťažuje sa, vraj nie je zvyknutá robiť v záhrade, umývať vo vani poháre na zaváranie či prať na rumpli. Chlapci ju nemajú radi.“

„Vedela, že jej brat žije na farme. Musela vedieť, že na farme je stále robota.“

„Možno neplánovala, že sa bude živiť prácou. Pani Humpreyová sa ju pokúša dať dokopy s Evanom.“ Jack strčil prst do fondánu a potom do úst. „Pozvala ho na večeru, nosila mu koláče a nakladanú cviklu. Pani Stuartová sa dokonca ponúkla, že mu poobšíva oblečenie. Joe si Evana doberal a pýtal sa ho, ako to, že neskočil na tú návnadu.“

„A čo na to Evan?“

„Vraj keď príde čas, sám si vyberie ženu. Evan je priveľmi bystrý na to, aby skočil na koláče a nakladanú cviklu!“ Jack vytiahol lyžicu z fondánu. „Už sa to môže vyliať na plech?“

„Keď pridám vanilku, ešte to trochu premiešaj.“ Júlia sledovala, ako sa lyžica zarezáva do tuhnúcej hmoty. „Teraz podrž panvicu, nech to vyškriabem.“

Panvica bola ťažká, Jack ju musel držať oboma rukami.
Kým Júlia mokrým nožom narovnávala povrch, Jack oblizoval lyžicu, potom vyškriabal panvicu.
„Je to dobré. Nechceš kúsok?“

„Oblížem nôž. Hmm… je to dobré.“

„Dobre tu vonia.“

Júlia začula Joov hlas, obrátila sa a zbadala ho vo dverách. Za ním stál Evan Johnson s očami upretými na ňu, ako jazykom oblizuje sladký dezert na noži.
„Robili sme s Jackom… fondán.“

„Oco hovoril, že pôjdeš do kostola.“ Joe prešiel prstom po okraji nádoby a kus sladkej hmoty si strčil do úst.
„Nešla som. A vyber tie špinavé prsty z fondánu. Poďte dnu, pán Johnson. Joe, kde si nechal slušné spôsoby?“

„Už dávno som o ne prišiel, sestrička.“ Joe bol o hlavu vyšší než Júlia a rád ju oslovoval sestrička. „Kedy sa to bude dať jesť?“

Júlia ho ťapla po ruke. „Povedala som, aby si dal preč tie špinavé prsty. O chvíľu to bude hotové.“ Naliala do panvice vodu z čajníka, aby sa niečím zamestnala. Bože, vlasy jej visia na chrbte a tvár má od fondánu. Evan ju prichytil, ako oblizuje nôž! Určite si o nej myslí, že je neokrôchaná.
Evan si však myslel, že je krásna, svieža a prirodzená ako… asi nikdy žiadna iná. Ani v Londýne, v Paríži či v New Yorku, kde ženy nosia ostrihané vlasy a sukne po kolená, nevidel sladšiu, príťažlivejšiu ženu. Júlia Jonesová je žena, aká má žena byť. Keď si to uvedomil, zasiahlo ho to ako päsť do brady. Tu, na skalnatej farme na konci mesta, sa nachádza poklad, skutočný klenot.
„Evan a ja sme si chceli zahrať dámu, kým sú všetci preč,“ povedal Joe, keď si umýval ruky. „Keď ste tu aj vy dvaja, mohli by sme si zahrať proti sebe karty. To by bolo skvelé, lebo obaja ste mizerní hráči.“

Evan bol taký pohrúžený do myšlienok, že len matne vnímal, čo Joe hovorí. Odkedy videl Júliu na ceste a pri bejzbale, často na ňu myslel. Dnes o nej vymámil viac informácií od nič netušiaceho brata. Nemala stáleho nápadníka, vlastne nemala nijakého. Čo sa stalo s mužmi okolo nej? Odkedy sa vrátil do Fertile, nevidel tu inú ženu, ktorá by stála za to, aby sa na ňu pozrel dvakrát.
Júlia vedela, že Evan na ňu pozerá, a cítila, ako sa jej do líc hrnie teplo. Vtom si uvedomila, že má oblečené vyblednuté šaty, ale s tým už teraz nič nenarobí. A keby sa začala česať, mohol by si myslieť, že sa parádi kvôli nemu. Dávala si pozor, aby navonok vyzerala pokojne, a maskovala myšlienky, ktoré jej vírili hlavou.
„Asi si myslíš, že ty a Evan budete hrať proti mne a Júlii.“ Jack potriasol energicky hlavou. „To nie je fér. Ty a Júlia proti mne a Evanovi.“

„To nie je spravodlivé! Evan je najlepší. Môže hrať s Júliou.“

Júlia sa obrátila s rukami v bok. „Bračekovia, vďaka za prejavenú dôveru. Spomínam si, ako sme vás dvoch s ockom rozprášili. Hrali sme tri razy a ani raz vám nehrozilo víťazstvo.“

„Lebo som bol prechladnutý! Ťažko sa mi rozmýšľalo, takže si vyrovnala.“ Joe poklepal Júliu po pleci. Spoza jej hlavy mrkol na Evana.
„Nepovedala som, že budem hrať,“ odpovedala Júlia s pyšne vystrčenou bradou a zdalo sa, že na brata hľadí zvrchu. „Okrem toho… ako sa opovažuješ takto ma odhadzovať… ako starú topánku!“

Júlia pozrela hore – videla, že Evan ju pozorne skúma. Na perách sa mu objavil úškrn a v oku záblesk úsmevu. Výraz tváre sa mu dramaticky zmenil. Jeho usmievavé oči zachytili jej pohľad a držali ho v zajatí. Nemohla od neho odtrhnúť zrak, ani keby začal horieť dom.
„Ujmeme sa týchto bezočivcov? Prehrajú a ja mám doma hromadu dreva, ktoré treba porúbať. Keď ich budem pritom šľahať bičom, nepotrvá im to dlhšie ako zopár dní.“

„Čo keby týždeň umývali riad?“

„No tak počkajte!“ zasiahol Joe. „Čo dostaneme, ak vyhráme my?“

Júlia, stále s úsmevom na perách, zareagovala: „Nevyhráte.“

„Blbosť!“ Jack hodil na stôl balíček karát, sadol si a začal miešať. „Ukážeme im to, Joe!“

„No, sestrička sa trocha rozkokošila. Ukážeme jej, kde je jej miesto.“

Evan sledoval Júliu, ako sa s bratmi doberajú. S rozpustenými vlasmi vyzerala mladšia. Joe povedal, že je o dva roky staršia ako on, osemnásťročný mládenec.
„Budem hrať, ale aj zapisovať výsledky.“ Júlia si dala vlasy za ucho a sadla si. „Neverím ani jednému z vás.“

Joe jej posunul tabuľku. „Myslíš si, že by sme podvádzali? Jack, sestrička si myslí, že by sme podvádzali.“

„To by sa ma dotklo, keby si to naozaj myslela,“ Jack začal rozdávať.
Júlia odvrkla: „Teba sa dotýka len to, keď zmeškáš jedlo.“ Vyhodila dve karty. „Daj mi dve.“

„Jednu,“ povedal Evan, keď prišiel na rad. Kolo sa skončilo tak, že Evan vzal všetkých päť štichov. „Tak čo poviete teraz, bračekovia?“ radostne vykríkla Júlia. Jack prebil a začal ďalšie kolo.
Júlia s Evanom vyhrali prvú hru, Joe s Jackom druhú a chceli prestať, kým to bolo nerozhodne. Evan s Júliou trvali na tom, aby sa hralo tretie kolo. To vyhrali.
„Vyhrali sme dve hry z troch!“ povedala Júlia a zboku pozrela na Evana. Usmiali sa na seba. „Ale sme im dali, čo?“ Ani nedýchala, taká bola vzrušená.
„Veru áno. Myslíte, že si zaslúžia sladkosť?“

„Ak im kúsok nedám, budú z toho celý mesiac hotoví.“ Júlia položila plech na stôl a pokrájala fondán na kocky.
„Robíš okolo toho veľký vietor. Nabudúce to bude naopak,“ povedal a naťahoval sa za cukrovinkou. „Len som sa rozohrával.“

„Najprv hosť,“ klepla mu po prstoch plochou stranou noža a posunula plech k Evanovi.
Evan si nevedel spomenúť, kedy naposledy strávil taký príjemný večer, a bolo mu ľúto, že sa už končí. Sledoval Júliu a počúval jej žartovanie s bratmi. Aká láska medzi nimi panovala! Keďže sám nemal súrodencov, zmocnil sa ho pocit závisti.
„Vezmite si ešte po jednom, ostatné odložím pre malých.“ Júlia prikryla plech utierkou a odložila ho na poličku, keď začula brechať Sidneyho. Vzápätí sa ozval zvuk auta. „Vrátil sa ocko.“

Auto zastalo, no o chvíľu sa na dvore otočilo a vydalo sa späť. Cez verandu vošla do kuchyne Jill a hneď za ňou Jason. Jill sa ani nepokúšala skryť pocity, na tvári mala spurný výraz.
„Bavili ste sa dobre?“ spýtala sa Júlia.
„Nie.“

„Nie?“ keď Júlia videla, aká je Jill nevrlá, zvraštila obočie. „Nebola tam Ruby May?“

„Ale bola.“

„Kam išiel ocko?“

„Odviezť ju domov.“ Jill klesla na kuchynskú stoličku. „Ju a to jej uvrieskané… nepodarča.“

Evan si znova sadol a sledoval rodinu. Júliine široké ústa s plnšou spodnou perou jej v kútikoch klesli a naznačili, že novinky od sestry ju vôbec netešia. Z Jackovej tváre zmizol úškľabok a Joe sa obrátil k Júlii, aby videl, ako staršia sestra reaguje.
„Potešil by ťa kúsok fondánu?“ Júlia priniesla plech z police. „Jason, zlatko, poď si vziať.“

„Dokonca som ani nesedel vpredu pri ockovi.“

„Sedel si pri ňom cestou do mesta.“ Júlia ovinula ruku okolo chlapca a ťahala ho k stolu. Na okamih k nej naklonil hlavu.
„Nie, nesedel,“ vyhŕkla Jill. „Keď sme prišli k Humpreyovcom, musel si sadnúť ku mne dozadu aj so štyrmi deťmi Humpreyovcov. Dopredu si sadla pani Stuartová s tým svojím… fafrnkom.“

„Pani Humpreyová s vami nešla?“

„Išli vozom, aby sa deti mohli viezť autom.“

„No, nebuďme preto takí nevrlí. Zajtra je nedeľa. Možno nás ocko zvezie.“

„Nemám ju rada. Mne či Jasonovi nepovedala ani slovko. Ocko sa k nej správal ako… ku kráľovnej zo Sáby.“ Jill si vhodila kúsok do úst. „Pomohol jej nastúpiť a to jej decko zdvihol a posadil vedľa nej. Nemám ju rada,“ zopakovala.
„Nie je dôležité, či ju máš rada. Ocko ju len zviezol.“

Z Jilliných úst vyletel príval slov. „Ak tomu veríš… tak krava sedí na dube a spieva ako drozd.“

„Nerozprávaj s plnými ústami.“ Júlia nehybne stála so zaklo-nenou hlavou a prekríženými rukami. Pozrela na sestru s pocitom podráždenosti i zúfalstva.
„Najprv mysleli na Evana,“ pokračovala Jill s detinskou pros-torekosťou. „Bol však veľmi šikovný, aby sa chytil. Ja som si myslela, že ocko je ešte šikovnejší. Buď vôbec nepremýšľa, alebo ne…“

„Dávaj si pozor na reči, Jill,“ povedal Joe ostro.
„Nehovorím nič, čo by nebola pravda, však, pán Johnson?“

Júlia hodila pohľad na Evana. Hľadel na ňu prižmúrenými očami. V očiach sa mu zračila prenikavá inteligencia i pokojná sila. Rozpaky mu nahnali do líc červeň. Obrátil sa k Jill.
„Slečna, myslím, že situáciu si odhadla celkom dobre.“

„Vidíte? Nie som taká hlúpa.“

„Nevedel som, prečo ocko tak veľmi túži po aute. Predtým ho vôbec nespomínal.“ Jack sedel za stolom pokojne, s rukami položenými na stole.
„Haf! Vŕŕŕ!“ vrčal Sidney s nosom pritlačeným na sieťových dverách.
„Môžem ho vpustiť, Júlia? Nie je zablatený, nie je špinavý…“ Jason sa s prosbou v očiach pozrel na sestru.
„Zlatko, váľal sa v burine. Všetko vytrasie na dlážku a Joy si popichá nožičky. Už by si mal ísť do postele, je takmer desať.“

„Haf! Vŕŕŕ!“

„Tak dobre,“ povedal Jason skormútene. „Všetko tu ide akosi dolu vodou.“

„Zajtra bude lepšie, uvidíš.“ Júliin hlas neznel veľmi presvedčivo.
Jill obrátila oči k stropu. „Vy chalani ste takí blbí. Radšej by ste mali niečo robiť, kým sa do ocka celkom nezahryzne.“

„A čo asi by sme mali robiť?“ natiahol Joe ruku, poklepal Jill po hlave a drgol do nej.
„Ako to mám vedieť? Vždy mi hovoríte, že som decko. Vymyslite niečo,“ povedala Jill, pozrela do sestrinej zamračenej tváre a sklopila zrak na stôl.
„Ty a Jason choďte spať. Idem sa pozrieť, či už vyschla deka na šnúre.“ Vráska medzi Júliiným obočím sa prehĺbila a ako vybehla z dverí, zovrela pery.
„S tými rečami o ockovi a tej ženskej si Júliu naštvala,“ povedal Jack. „Dúfam, že si spokojná.“

Evan sa postavil. „Už pôjdem. Povedzte otcovi, že sa mu na ten nárazník na aute pozriem.“

„Môžem sa niekedy zviezť vo vašom aute, pán Johnson?“ spýtal sa Jason.
„Nevedela som, že máte auto,“ ozvala sa Jill.
„Samozrejme, Jason.“ Evan sa pobral k dverám. „Nabudúce ho vytiahnem zo šopy.“

„Prečo chodíte na koni, keď máte auto? To je hlúpe.“ Jill si nevšimla mrzutý výraz na tvári staršieho brata.
„Stačilo, Jill.“ Joe odprevadil svojho nového priateľa k dverám. „Ospravedlňujem sa, Evan. Jill rýchlejšie rozpráva, ako rozmýšľa, a Júlia nás vyhreší, že sa pred hosťom bavíme o rodinných problémoch.“

„Netreba sa ospravedlňovať. A možno sa obávate zbytočne. Možno sa váš otec nebude zaujímať o pani Stuartovú, keď ju lepšie spozná.“

„Dúfam, že máte pravdu.“

„Dobrú noc, Jack. Idem sa rozlúčiť s tvojou sestrou.“ Evan vyšiel na verandu. V tme videl, ako sa Júlia naťahuje s ťažkou dekou na šnúre. Keď sa priblížil, Sidney, ktorý stál nehybne vedľa Júlie, ticho zavrčal. „Odhryzne mi ten pes nohu, keď vám s tým pomôžem?“

„Sidney, to je v poriadku,“ povedala psovi pokojne a potom odpovedala Evanovi: „Chcela som ju obrátiť. Popoludní som ju prala, myslela som, že už uschla.“

„Dnes bolo tak vlhko, ako keby pršalo.“ Evan deku zľahka naddvihol a obrátil ju na šnúre. „Bude jasná noc, mesiac visí na oblohe ako žltá guľa.“

„Alebo balón.“ Júlia narovnávala deku na šnúre, nevedela, čo má povedať.
Evan vedel, čo chce povedať, ale nemohol to vyhŕknuť priamo. Dočerta, ako mi rýchlo bije srdce, cítim sa ako nejaký zelenáč. 
„Na verande stojí Joe a sleduje ma,“ zasmial sa.
 „Čo sleduje?“

„Obdivujem, ako na vás dáva pozor,“ povedal namiesto odpovede na jej otázku.
„Mám ho veľmi rada. Vlastne všetkých, ale Joe mi je osobitne drahý.“

Ľahký vánok jej ovinul dlhé vlasy okolo krku. Prichytila si ich rukami a prehodila cez plece.
„Ste šťastná, že máte súrodencov,“ slová mu vychádzali z úst pomaly a zaznievali v tichu.
„Keby ste počuli, keď sa začnú škriepiť, možno by ste tak nehovorili. Dnes boli krotkí. Spojili sa proti…“ potom stíchla.
„Chápem, prečo majú starosti.“

„Otec je rozumný muž. Neurobí nič, čo by ublížilo rodine.“

Evan to nekomentoval. Premýšľal o tom, ako ju ešte chvíľu zdržať vonku. Obava, že otec sa môže každú chvíľu vrátiť, ho prinútila, aby zo seba vyhŕkol, čo chcel povedať.
„Júlia… nešli by ste so mnou niekedy do Spring Lake do kina?“

Hlavu mal naklonenú nabok. Na tvári cítila jeho oči. Nemohla sa pohnúť, nemohla rozprávať, sotva dýchala. Boli v tej tme sami. Taká bola zmätená, že si ani nepamätala, čo presne jej povedal.
„Ak nebudete chcieť ísť, pochopím to. Viem, môj otec… však?“

„Vy nie ste ako… váš otec,“ povedala rýchlo.
„Bože, dúfam, že nie. Odprevaďte ma k ohrade, mám tam koňa.“ Načiahol sa za jej rukou a zľahka ju držal, aby si ruku mohla odtiahnuť. Keď to neurobila, vložil jej ruku do svojho ohnutého predlaktia s dlaňou pritisnutou k lakťu. Keď prišli k dobytčej ohrade, ruku si vytiahla a zrazu mu chýbal jej teplý dotyk.
Zašiel priďaleko? Bol priveľmi dôverný?
„Joe ma požiadal, aby som si prišiel zajtra popoludní zahrať bejzbal.“

„Nemusíte čakať na pozvanie, k nám sú otvorené dvere pre každého, kto chce prísť.“

„Čo keby sme si niekam vyšli na budúcu sobotu večer?“

„Dobre.“ Júlia bola zvedavá, čo si pomyslí, ak sa dozvie, že ešte nikdy nemala rande.
„Pôjdeme, kam budete chcieť. Do kina či tancovať…“

„Môžem o tom porozmýšľať?“

„Pravdaže. No ešte predtým musím povoziť Jasona autom. Sľúbil som mu to. A vďaka za fondán.“

„Nemáte za čo,“ odpovedala nežne.
Evan otvoril bránku. „Už ide váš otec. Počujem auto. Pôjdem zadnou bránkou. Dobrú noc, Júlia.“

„Dobrú noc, Evan.“
7. KAPITOLA
Zasvietilo červené svetlo. To bol signál pre veliteľa Corbina Applebyho, že má zavolať do ústredne alebo prísť do kancelárie. Odkedy zložil pred tromi dňami služobnú prísahu, svetlo natiahnuté uprostred Hlavnej ulice z telefónnej ústredne do železiarstva zasvietilo iba druhý raz.
Diane Hamová, telefonistka v ústrední, zapla signál včera, keď oblastný inšpektor chcel, aby ho veliteľovi zaviedli do miestnosti, ktorú upravovali v suteréne budovy súdu ako dočasnú väznicu, kým sa buduje stále väzenie.
Veliteľ Appleby náhlivo prešiel okolo ľudí na chodníku pred obchodmi. V kostole sa práve skončilo stretnutie duchovnej obnovy a na ulici parkovalo plno áut. Pre ľudí, čo chodili do mesta iba v sobotu večer, to bola príležitosť navštíviť priateľov a podozvedať sa novinky. Dav sa rozostúpil, aby nechal prejsť nového policajného šéfa, a potom ho pohľady sledovali do telefónnej ústredne.
Keď veliteľ vošiel, pani Hamová zdvihla zrak, ale ďalej rozprávala do mikrofónu pripevneného na krku.
„Pani Reynoldsová, už je tu veliteľ Appleby. Musím zavesiť, aby som mu mohla povedať, čo ste mi nahlásili.“ Pani Hamová, drobná blondínka a vojnová vdova, vytiahla z ovládacieho panela spojovací kolík. „Pani Reynoldsová hovorí, že naproti jej domu sa niečo deje. Otto Bloom s manželkou sa bijú. Pribehol k nej ich malý syn s krikom, že ocko bije mamu. Pani Reynoldsová hovorí, aby ste sa poponáhľali. Už jej v minulosti ublížil, mohol by ju zabiť.“

„Kde bývajú?“ spýtal sa veliteľ, idúc k dverám. „Na rohu, dva bloky smerom k rieke, pol bloku na sever. Pani Reynoldsová bude čakať na dvore,“ zavolala za ním pani Hamová. Vybehol z dverí, ktoré sa za ním hlasno zabuchli.
Appleby dokázal zabehnúť osemsto metrov bez toho, aby sa zapotil. Rád behal. Na strednej škole bol majstrom štátu v behu na tisícpäťsto metrov a na dlhšie trate. Uvažoval, že bude trénovať na celoštátne preteky, ale potreboval si udržať prácu, a tak šport musel nechať. Ale aby sa udržal v kondícii, chodil behať raz týždenne do prírody, zvyčajne v nedeľu, zabehol si dva-tri kilometre.
Zľahka bežal doprostred takmer tmavej ulice, zbraň si opieral o bok, aby mu nenadskakovala. Práve zabočil a spomalil, keď spoza stromu vykročila žena držiaca za ruku chlapčeka.
„Ponáhľajte sa! Tá žena kričí a muža prosí, aby prestal.“ Potom začuli z domu rachot.
Appleby sa sotva zastavil, aby počul, čo žena hovorí. Vybehol hore schodmi na verandu a prudko otvoril dvere. Počul, ako vo vedľajšej miestnosti vzlyká a prosíka žena. Dlhými krokmi skočil ku vchodu.
„Otto… prosím, nie…“

„Čo sa tu deje?“

Muž jednou rukou držal ženu za vlasy, žena kľačala a muž ju druhou rukou fackal. Krvou podliatymi očami pozrel na Apple –byho.
„Kto… ste, dočerta? Vypadnite z môjho domu!“ ťažko artikuloval. „Som šerif. Pusťte ju.“

„Je to moja žena a toto je môj dom.“ Dohladka oholený muž mal na sebe bielu košeľu postriekanú krvou. Šklbol ženu za vlasy, vykríkla a on odtiahol päsť.
„Ešte raz ju udrieš a urobím z teba kašu!“ Šerif skočil na druhý koniec miestnosti a schmatol ho za ruku. „Pusť jej vlasy, ty červík bez chrbtovej kosti, lebo prisahám, že ti tú ruku zlomím!“

Bloom pod tým tlakom skríkol a trochu ju popustil. Žena spadla dozadu, pri každom vzlyku jej vyvrela z nosa krv. Zásteru mala celkom premočenú. Štíhla bruneta, v mladosti isto krásavica, sa len s námahou postavila na nohy a oprela sa o stenu.
Veliteľ šklbol tyranovou rukou za chrbtom. Muž začal zápasiť.
„Nemáte právo miešať sa do mojich vecí…“ Corbin mal bohaté skúsenosti s ťažkými opilcami z armády, a tak vypaseného chlapa ľahko premohol a nasadil mu putá.
Pritom kopol do niečoho pevného. Pozrel na dlážku a zbadal kusisko uhlia.
„Udrel vás tým?“ spýtal sa učupenej ženy.
„Hodil to do mňa, trafil ma do chrbta.“

Veliteľ šklbol putami mužovi medzi lopatkami. Ten zreval od bolesti. „Jaj! Ty sukin…“

„Len to dopovedz a vykĺbim ti tie prekliate laby! Muž, ktorý mláti bezbrannú ženu, nie je súci ani ako žrádlo pre supy.“

„Je… opitý,“ povedala žena medzi vzlykmi.
„Musí vás pozrieť lekár, pani. Túto kopu hnoja posadím do chládku a pošlem vám doktora.“

„Odvediete ho?“

„Áno, ide so mnou. Vytriezvieť môže aj vo väzení.“

„Po… počujte,“ začal Bloom znova trepať, „nemáte právo nikam ma odvádzať. Pracujem pre pána Wooda.“

„Je mi fuk, či pracujete hoci aj pre Pánbožka. Idete do chládku. Nie preto, lebo ste opitý, ale za to, čo ste urobili svojej manželke.“

„Nemohli by ste… ho tu len zviazať… kým nevytriezvie?“ povedala žena priduseným hlasom – na nose si držala vreckovku. „Mohol by prísť o prácu.“

„Nie. Ide do väzenia!“ Šerif ho pritlačil k stene. „Zostaňte tu,“ prikázal mu. Vzal ženu za ruku a odviedol ju k stoličke. Jedno oko mala také napuchnuté, že naň nevidela. O chvíľu jej očernie…

Keď sa veliteľ pozrel na toho chlapa, ešte väčšmi sa nahneval. Muž sa tváril ako urazené dieťa, ktoré prichytili pri šikanovaní.
Appleby sa poobzeral okolo seba. Okrem porozbíjaných tanierov a jedla na zemi bol dom prekvapujúco čistý. Keď sa začala bitka, stôl bol prestretý na večeru.
„Váš synček je u susedy naproti. Poprosím ju, aby zostala s vami, kým k vám nepríde lekár.“

„Nie. Nechcem, aby… ma videla takto.“

„Pani, máte zlomený nos. Možno máte vnútorné krvácanie. Mali by ste myslieť na chlapca a radšej sa dať prezrieť.“

„Nie je zranená. Len hrá divadlo ako vždy.“

Šerif sa obrátil k mužovi. „Vy sklapnite,“ zavrčal. „Ešte slovo, vezmem obušok a urobím vám to, čo ste vy urobili jej.“

To, čo s Applebym neurobil beh, urobil hnev. Dych sa mu zrýchlil. Otto Bloom vedel aj v opitom stave, že mu hrozí bitka obuškom. Keď ho vysoký nahnevaný muž znova schmatol za ruku, namáhavo sa zdvihol a dal sa vyvliecť z domu, na verandu a potom na dvor.
„Pani Reynoldsová,“ zakričal Corbin Appleby z dvora a počkal, kým sa neobjavila žena aj s chlapcom. „Zostaňte s pani Bloomovou, kým príde lekár. Musím zavolať telefonistke, aby ho poslala sem.“

„Lekár? Nebudem platiť žiadneho doktora,“ protestoval Bloom.
Opitého zachránili pred šerifovým úderom len chlapcove oči, doširoka otvorené od strachu. Jednou rukou zovrel Bloomovu ruku, tak silno doňho zabodol prsty, až previnilec zareval od bolesti, a druhou pohladkal chlapča po hlavičke.
„Choď domov a pomôž mamičke, chlapče. Aby vedela, že sa ti nič nestalo a že v tejto rodine je aj skutočný chlap.“

Chlapec zďaleka obišiel otca a vbehol do domu. Pani Rey-noldsová za ním.
Šerif postrkoval Blooma stredom ulice. Uvažoval, že ho poženie Hlavnou ulicou, aby ho videli ľudia, ktorí sú v sobotu večer vonku, ale potom si to rozmyslel a vošiel s ním do súdnej budovy zadným vchodom.
Opilec sa začal vyhrážať. „Prídete o prácu, pán Wood to len tak nenechá.“

Appleby ho strčil do miestnosti, kde bolo iba jedno lôžko a vedro na odpad. Cez okienko pod stropom prenikalo z ulice tlmené svetlo.
„Nemôžete ma tu nechať!“ Bloom si odrazu uvedomil svoju situáciu.
Šerif sa neobťažoval s odpoveďou. Vytiahol z vrecka kľúč a odomkol mu putá. „Ja tu… nezostanem.“

Šerif sa pobral k dverám. „Prídem ráno.“ Zatvoril dvere a zvrtol kľúčom.
„Za to vás pán Wood vyhodí!“ Veliteľ počul jeho krik, ešte aj keď šiel hore schodmi. Nasledujúce ráno, keď prišiel skontrolovať previnilca, na schodoch súdu čakal Amos Wood s pani Bloomovou.
„Prišli sme po Otta. Pusťte ho,“ žiadal Wood namiesto pozdravu.
„To závisí od pani Bloomovej.“ Dvojica nasledovala Applebyho dolu schodmi. Pri dverách zamknutej miestnosti sa obrátil a pozrel na ženu. Pod očami mala podliatiny, cez nos leukoplast, napuchnuté pery, dotlčené líca.
„Ponáhľajte sa,“ zavrčal Wood, „nemám na to celý deň.“

„Pozrimeže, pánabeka!“ zahromžil Appleby. „Vám je jedno, čo ten chlap urobil svojej manželke?“

„Čo sa deje medzi manželmi, nie je moja vec… ani vaša.“

Šerif naňho opovržlivo pozrel, obrátil sa k pani Bloomovej a láskavo sa jej prihovoril: „Madam, za to, čo vám urobil, máte právo podať naňho trestné oznámenie.“

„Nemôžem. Bol… opitý.“

„Nabudúce vám môže vážne ublížiť.“

„Nemôžem…“ zašepkala.
„Počuli ste, Appleby. Nepodá oznámenie. Vie, kde je miesto ženy.“

„Prečo vám na tom záleží, pán Wood?“

„Pracuje pre mňa. Ja sa starám o ľudí, ktorí pre mňa pracujú,“ odpovedal Wood bojovne naladený.
„A čo ich rodiny? Aj o tie sa staráte?“

„Dobre im platím, a tak sa starám aj o ich rodiny.“

Šerif sa naňho s odporom pozrel a znova sa obrátil k žene. „Naozaj chcete, aby som ho pustil, pani Bloomová?“

Prikývla, a on vedel, že jeho nebude počúvať. Muž ju tak dlho tĺkol, až nemala silu postaviť sa proti nemu. A Wood, ten tučný žabiak, bol Bloomovi za čosi vďačný…

Corbin Appleby odomykal dvere a zúril.
„Aj tak som sa nechcela viezť v jeho starom aute.“ Jill prišla na koniec cestičky, obrátila sa a pustila sa po ceste smerom do mesta.
„Ja som sa chcela viezť,“ zamrnčala Joy.
„Zlatko, auto ráno nenaštartovalo, a keby sme čakali ešte dlhšie, prišli by sme neskoro na omšu,“ vysvetľovala Júlia.
„Mohli sme ísť vozom. Jack hovoril, že by zapriahol,“ mračil sa Jason. Chcel zostať a vidieť, ako Joe s otcom opravujú auto.
„Do kostola je to pešo len dvadsať minút. Kým by Jack zapriahol, budeme tam. Okrem toho je to z kopca.“ Júlia si napravila klobúk, aby jej slnko nesvietilo do tváre.
„Kým ta prídeme, budem celá spotená,“ prehodila Jill cez plece.
„To auto máme len jeden deň, a už ste zleniveli,“ doberala si ich Júlia. „Keby sme ho nemali, išli by ste do kostola pešo a nesťažovali by ste sa.“

„Keby sme ho radšej nemali.“ Zlú náladu z predchádzajúceho večera si Jill udržala aj do nasledujúceho rána. „Ona sa v ňom bude voziť viac ako my.“

„Joe povedal, že ak sa im podarí naštartovať, príde napoludnie pred kostol po nás. Joy, prestaň kopať do blata. Zašpiníš si pančušky.“

„Oco mu nedovolí šoférovať,“ povedal Jason.
Keď na ceste odbočili, Júlia zbadala muža, ako beží do kopca smerom k nim. Čo to má byť? Stalo sa nejaké nešťastie?
„Prečo tak uteká?“ položil Jason pochopiteľnú otázku. Vysoký štíhly muž v košeli a ľahkých topánkach udržiaval rovnomerné tempo. Lakte mal ohnuté, ruky sa mu pri každom kroku pravidelne pohybovali. Tmavé vlasy mu padali do čela.
Keď sa k nim priblížil, prešiel na opačnú stranu cesty, ale v tempe nepoľavil. Zrakom prebehol po deťoch a zastavil sa na Júlii. Usmial sa. „Dobrý deň, pani.“

„Dobrý,“ odpovedala, ledva jej išli slová z úst, kým neprešiel. Bola prekvapená, všetci sa za ním obzreli a sledovali ho pohľadom. Nikdy nevideli dospelého človeka utekať po ceste. Bola zvedavá, kam ide.
„Poznáš ho?“ spýtala sa Jill.
„Nie, myslím, že som ho nikdy nevidela.“

„Je to blázon. Uteká z blázinca?“

„Najbližších stopäťdesiat kilometrov nie je nijaký blázinec. Nevyzeral na to, že zabehol takú vzdialenosť.“

„Aj ja by som chcel vedieť tak utekať,“ povedal Jason. Júliu myklo bolestne pri srdci, bolo jej bračeka ľúto. „Učiteľ nám hovoril, že niektoré indiánske kmene vedia bežať tak rýchlo ako kone. Myslíš, že je Indián?“

Na periférii mesta sa črtali biele obrysy kostola. Bol to vidiecky kostol z prelomu storočia. Mestečko Fertile sa teraz rozrástlo natoľko, že kostol sa ocitol na kraji. Júliin starý otec bol murár a položil základy nového metodistického kostola. Na opačnom konci mesta bol luteránsky kostol a bližšie k rieke kostol južných baptistov.
Júlia a deti vošli do kostola, prekĺzli pozdĺž radu lavíc a sadli si k otvoreným oknám. Ako jej len bolo horúco! Šaty sa jej lepili na chrbát. Vzala si Join slameniačik a ovievala sa ním, aby sa vzduch aspoň trocha hýbal. Začala sa kázeň, no jej blúdili myšlienky.
Nikomu nepovedala, že má v sobotu večer schôdzku s Evanom. Ach bože! Aká je rada, že nikomu nič nepovedala. Možno ju pozval len tak, a potom sa neukáže. Včera o ňom premýšľala celú noc. Pamätala si každé jeho slovo.
Jeho tvár sa jej pevne vryla do pamäti. Keď hrali karty, jeho modré oči pod tmavým rovným obočím akoby jej videli rovno do duše. Jeho pevné ústa sa ani raz neusmiali – takmer ani raz. Práve pre toto a pre tie oči pôsobil, že je tvrdý a silný muž, schopný postarať sa o seba v každej situácii. A predsa cítila, že je osamelý a zraniteľný.
Myšlienka, že muž, ktorý videl kus sveta, by sa zaujímal o dedinské dievča, bola absurdná. Určite sa stretol so svetaskúsenými, atraktívnymi ženami. Júlia si uvedomovala, že na nej vidieť vidiecky život. A potom tu bola ešte tá záležitosť… Čím viac o tom premýšľala, tým horšie sa cítila.
„Pri záverečnej piesni sa postavte, prosím.“

Tie slová jej prerušili myšlienky. Omša sa končila. Od Joy, ktorá sedela medzi ňou a Jill, si vzala spevník a štuchla do Jasona, ktorý zaspával.
Po skončení piesne sa Jonesovci pobrali uličkou k východu, kde na nich čakal reverend Meadows, aby ich pozdravil. Potriasol ruku každému z detí, potom sa pozdravil s Júliou.
„Ako sa máte, Júlia?“

„Dobre. Nevidela som tu vašu manželku. Má sa dobre?“

„Zostala dnes s matkou, aby mohla ísť do kostola Eudora.“

„Pozdravujte odo mňa pani Meadowsovú i vašu matku.“

„Ďakujem, odovzdám.“

Júlia vyšla za deťmi na slnko. Pred kostolom bolo celé zhromaždenie – ľudia sa zdravili, rozprávali sa, čo je nové.
„Tamto je slečna Meadowsová!“ zvolala Jill. „Dobrý deň, slečna Meadowsová!“ Kazateľova sestra bola prvou Jillinou učiteľkou v nedeľnej škole a Jill si ju veľmi obľúbila.
„Ahoj, Jill.“

„Dúfala som, že vás tu stretnem.“ Jill ovinula ruku Eudore okolo pása. „Minulú nedeľu ste neboli v kostole.“

„Mama sa necítila dobre. Ahoj, Júlia.“

„Som rada, že ťa vidím, Eudora.“

Eudora, asi tridsaťpäťročná žena, nebola taká vysoká ako Júlia a bola trocha guľatejšia. Nádherné gaštanové vlasy mala skrútené do uzla a na temene upevnené. Mala perleťovobielu pokožku a lesklé hnedé oči. Ako vždy, aj teraz bola veľmi pekne oblečená – mala na sebe jemnú sivú sukňu, trblietavú bielu blúzku s tromi radmi drobných záhybov a s ružovou výšivkou, ktorá sa strácala v páse sukne. Eudoru mali všetci radi. Nebola krásna len zvonka, ale aj znútra.
Júlia sa čudovala, prečo sa taká milá žena nikdy nevydala. Dozvedela sa, že jej ľúbostný vzťah sa zle skončil a Eudora viac nemala záujem nadviazať ďalší vzťah.
„Ako sa máš, Joy?“ Eudora mala rada malé deti a vždy si našla čas na rozhovor s nimi.
„Ocko má nové auto!“

„Auto? Fíha, to je vzrušujúce.“

„Pokazilo sa a museli sme prísť pešo.“

„Prepánajána!“

„Videla sme bežať jedného pána,“ vyhŕkla Joy, natešená, akú pozornosť jej tá pekná pani venuje.
Eudora pozrela na Júliu s otázkou v očiach. „Cestou do mesta sme stretli bežiaceho muža. Nevyzeralo to, že by mal dôvod bežať. Alebo že by mal nejaký problém…“

„To musel byť nový policajný šéf. Starosta Brady povedal môjmu bratovi, že pán Appleby párkrát do týždňa beháva dva až tri kilometre.“

„Prečo?“ spýtala sa Jill. „Fertile má šerifa?“ zareagovala Júlia. Eudora odpovedala najprv Jill. „Behá, aby sa udržal vo forme, a asi sa mu to páči. A na tvoju otázku, Júlia, odpoviem, že mestská rada najala šerifa. Povedal to starosta.“

„Nadišiel čas, aby mesto malo vlastného šerifa. Fertile sa rozrastá. Kedysi medzi kostolom a mestom nebolo nič, iba les.“

„Potom by si mal starý Johnson dávať lepší pozor,“ povedala Jill a hneď zmenila tému, ako robievala, keď mala niečo na srdci. „Popoludní si prídu na našu pastvinu susedia zahrať bejzbal. Nemohli by ste prísť aj vy?“ Eudora sa zasmiala. „Ja nie som ktovieaká hráčka.“

„Nie hrať! Raz ste u nás boli a sledovali ste hru… Bolo to už dávno.“

„Príď, Eudora,“ pridala sa k pozvaniu aj Júlia. „Uvidíme. Musela by som sa dohodnúť s niekým, kto zostane s mamou.“

„Ak ťa reverend privezie, niektorý z chlapcov ťa potom odvezie domov. A kde je Jason?“ Júlia si zrazu uvedomila, že brat s nimi nie je. Poobzerala sa dokola a zbadala ho stáť na kraji cesty s… Evanom Johnsonom. Evan mal hlavu naklonenú k Jasonovi, ale pohľad upieral na ňu. Júlia cítila, ako jej búši srdce. Hmlisto počúvala, ako Jill prosí Eudoru, aby prišla na zápas, a pritom sledovala ľudí, ktorí sa zvyčajne pri každom zastavia a prehodia pár slov. Okolo Evana všetci prechádzali, akoby tam ani nebol. Hnev jej ešte viac rozbúchal srdce.
„Jason je s pánom Johnsonom,“ vykríkla Joy, keď vysliedila brata. Vytrhla sa Júlii z ruky a rozbehla sa k nim.
„Eudora, nechceš sa zoznámiť s pánom Johnsonom?“ zareagovala Júlia impulzívne. „Fertilčania si neuvedomujú, že vôbec nie je ako jeho otec.“

Eudora hodila na Júliu zvedavý pohľad. Nikdy nepočula svoju priateľku rozprávať tak emotívne. „Rada sa s ním zoznámim. Už som ho zopár ráz videla v meste.“

Prešli cez pľac pri kostole k miestu, kde stál Evan, z jednej strany s Jasonom a z druhej s Joy. Júlia bola celá rozpálená. Dúfala len, že červeň v tvári bude Evan pripisovať slnku.
„Zdravím vás. V kostole som vás nevidela,“ podarilo sa Júlii dostať zo seba.
„Nebol som tam.“

„Slečna Meadowsová, rada by som ťa zoznámila s naším susedom pánom Johnsonom.“

Eudora mu podala ruku a priateľsky sa naňho usmiala. „Teší ma.“

„Aj mňa,“ povedal Evan, podal jej ruku a tiež sa na ňu usmial.
„Eudorin brat je pastorom v našom kostole,“ povedala Júlia, aby prerušila ticho.
„A toto je moja učiteľka v nedeľnej škole,“ dodala Jill. „Prídete na zápas?“ Pozrela sa do jeho vážnej tváre. „Možno príde aj slečna Meadowsová,“ dodala na dôvažok.
Aspoň raz sa Júlia potešila sestrinej šikovnosti nikdy nestratiť reč.
„Možno nebudem môcť odísť z domu,“ odvetila rýchlo Eudora. „Evan… ehm, pán Johnson prišiel po nás, odvezie nás domov,“ oznámil Jason. „Odvezieme sa jeho autom.“

„Jeho autom?“ obzerala sa Júlia.
„Stojí z druhej strany kostola,“ Evan sa obrátil k Júlii. „Dnes som išiel okolo vás a Joe ma požiadal, aby som vás odviezol. Na pešiu prechádzku do kopca je o takomto čase riadna horúčava.“

„Ach, to nemal…“

„To je príma! Príma! Povezieme sa autom!“ Joy chmatla Evanovi ruku a začala vzrušene poskakovať.
Júlia sa za ňou natiahla, potom si uvedomila, že Evan sa na Joy uškŕňa s očividnou radosťou.
„Prestaň poskakovať, Joy,“ povedala Jill netrpezlivo. „Padajú ti pančušky.“

To je mi fuk.“ Rozžiarené očká dievčatka zažmurkali na Evana, keď pohojdávala jeho rukou. „Mám ho rada.“ 
Júlia hodila pohľad na Evana. Keď sa na ňu usmial, rozžiarili sa mu oči. Vôbec mu neprekážalo, že sa ho Joy drží.
„Už musím ísť,“ lúčila sa Eudora a objala Jill. „Som rada, že som vás videla, Jonesovci, a že som sa s vami zoznámila, pán Johnson.“

„Tešilo ma, madam.“

„Príďte popoludní… ak budete môcť,“ zavolala Jill. Eudora zdvihla ruku, zakývala a rýchlo kráčala dolu ulicou.
 „Ste pripravení, môžeme ísť?“ spýtal sa Evan.
„N-nuž, sme,“ zakoktala Júlia. „Ale… teda… Joe vás nemal žiadať, aby ste sa po nás zastavili. Som si istá, že máte doma dosť roboty.“

„Nič nie je dôležitejšie ako toto.“

Na Júliino prekvapenie Evan zdvihol Joy do náručia. Joy sa nadšene smiala a ovinula mu ruku okolo krku. Evan pozrel na Júliu. V očiach mu svietilo šťastie a čudne ju zasiahlo pri srdci.
„Auto je hneď za rohom.“

8. KAPITOLA
Evanovo auto! Nablýskaný krytý čierny sedan s plyšovými poťahmi. Otvoril zadné dvere a usadil Joy.
„Pánabeka!“ vykríkla Jill, keď nasadala. „Ockova stará kraksňa je proti tomuto šuviks.“

„Jill, prosím ťa…“ Keď sa Júlia pohla, aby si sadla dozadu k sestre, cítila na lakti Evanovu ruku, ktorá ju stiahla späť.
„Jason, naskoč,“ povedal.
„To je tá jazda, čo ste mi sľúbili?“

„Iba jedna z nich. Onedlho si zorganizujeme ďalšiu len pre teba.“

Zatvoril za chlapcom dvere a otvoril predné. Keď Júlia stúpila na stúpačku a klesla na sedadlo, Evan zatvoril za ňou dvere, prešiel okolo auta a sadol si za volant. Otočil kľúčom, stlačil gombík a po škrípavom zvuku motor naskočil.
„Páni!“ Jason sa naklonil dopredu. „Ani ste nemuseli vystúpiť a naštartovať kľukou.“

„Ak je batéria nabitá, štartuje to automaticky.“

„Ježiškove husličky! Pozrite na toto!“ Jill prešla rukou po plyšovom čalúnení. „Vy musíte byť bohatý!“

Júlia bola v rozpakoch, zatvorila oči, a tak si nevšimla, ako rumenec na jej tvári pobavil Evana.
„Mám ďaleko od boháča, Jill,“ odpovedal jej a opýtal sa Júlie: „Máme čas prejsť cez mesto, až potom domov?“

„Povedz áno, Júlia, prosíím,“ zapišťala Jill, zošmykla sa zo sedadla, aby mohla zozadu objať Júliu okolo krku.
„Môžeme sa zdržať zopár minút, ak… vás to nebude zaťažovať. Joy, sadni si,“ obrátila sa Júlia dozadu. „Sadni si a daj nohy dolu zo sedadiel.“

„To je v poriadku, Júlia, nič zlé tým neurobí.“

Evan prechádzal fertilskou hlavnou ulicou s takým pocitom šťastia, aký už dávno nezažil. Bol so ženou, s ktorou chcel byť, a tešilo ho, že robí radosť deťom niečím takým, ako je jazda autom. Tak dlho bol sám! Matka a starí rodičia boli jediní ľudia, ktorým na ňom záležalo, a už ich niet. Doteraz ho to netrápilo. Bol spokojný s osamelým životom. Pripomína toto aspoň čiastočne pocit z vlastnej rodiny?
Cestou domov trpezlivo odpovedal na otázky, ktorými ho zaplavili Jason a Jill.
„Koľko to vytiahne?“ spýtal sa Jason.
„Neviem presne. Nikdy som nešiel na maximum.“

„Vytiahne štyridsať?“

„Bez problémov. Roku tisícdeväťstodesať, ani nie pred dvanástimi rokmi, istý Barney Oldfield dosiahol na aute rýchlosť takmer dvestodesať kilometrov za hodinu.“

„Pánabeka! Nežartujete?“

„Je to pravda,“ Evan cez plece hodil pohľad na chlapca s vyvalenými očami. „Nežartujem.“

„Bolo to nejaké podobné auto?“

„Nie, bol to Benz. Toto je Hudson.“

„Ja som si myslel, že všetky autá sú fordky.“

„Ford vyrába takmer polovicu áut. Hudson je ťažšie vozidlo.“

„Aj ja budem jazdiť autom… raz.“

„O tom nepochybujem, Jason. Ak ťa to zaujíma, zatiaľ sa môžeš učiť, ako je možné, že auto sa pohybuje.“

„Ukážete mi to?“

„Ukážem ti všetko, čo viem. Keď som slúžil v armáde, mal som šoféra, ktorý bol macher na údržbu nákladného auta. Vo voľnom čase sme sa babrali s motormi.“

„Ajajaj, ja ani nedúfam, že sa niekedy dostanem do armády,“ vzdychol túžobne Jason.
„Dúfam, že nikdy nebudeš musieť narukovať,“ povedal Evan, keď odbočil na cestičku k domu a zastavil pri zadnej verande. Dvor bol prázdny.
„Otcovi sa asi podarilo naštartovať.“ Evan vystúpil a otvoril Júlii dvere.
„Ďakujem. Nechcete zostať s nami na obed? Bude na stole asi o pol hodiny. Otec s chlapcami by sa mali čoskoro vrátiť.“

„Ďakujem, nemôžem. Je ťažké odmietnuť dobré jedlo, ale mal by som ísť a… porobiť, čo treba.“

„Vďaka za zvezenie, pán Johnson,“ poďakovala Jill a vyliezla z auta na druhej strane. „Prídete na bejzbal?“

„Mám to v pláne.“

Júlia zostala v rozpakoch, keď videla, že Joy sa postavila na sedadle a natiahla ručičky, aby ju Evan zdvihol. Keď sa k nej zohol, ovinula sa mu okolo krku a pobozkala ho na líce.
„No toto! Ani neviem, či ma niekedy pobozkalo krajšie dievča.“ Keď chcel postaviť dievčatko na zem, vylúdil na tvári spokojný úškrn. Chytil ju za ruky a niekoľkokrát ju pohojdal.
„Poď už, nepodarok.“ Jill vzala chichúňajúcu sa Joy za ruku. „Poďme sa prezliecť, kým nám to Júlia neprikáže.“

„To je ale zmena!“ Júlia sa na Evana usmiala, váhavo tam stála – štíhla, v modrých šatách so širokou šerpou okolo úzkeho pása. Pri zapýrených lícach jej oči vyzerali ešte prívetivejšie. „Ešte raz vám ďakujem, že ste nás priviezli domov,“ povedala trocha zachrípnuto.
„Naozaj nemáte za čo, Júlia. V kufri mám kus ľadu. To je môj príspevok na piknik. Kde ho mám zložiť?“

„Ste milý. Na verande je vanička, idem po ňu.“

„Nechajte, odnesiem ho.“

„Prikryjem ho dekou, aby sa rýchlo neroztopil. Máme citróny, spravíme si limonádu.“

„Dovidenia popoludní,“ povedal Evan, pripravený na odchod.
„Budeme vás očakávať.“

Počkal, kým prešla na verandu, potom sa pobral k autu. Len čo sa obrátil autom a vydal sa po cestičke preč, Júlia sa už stratila v dome.
Evan mal zmätené pocity. Sám seba sa pýtal, ako ďaleko to zašlo. Včera večer i dnes mal pocit, akoby sa s Júliou delil o čosi srdečné a dôverné. Bolo to až smiešne, ako mu začalo srdce rýchlejšie búšiť už len pri myšlienke na to, že ju uvidí. Jedným si bol istý – už dávno, veľmi dávno sa necítil tak dobre.
Jill, prekypujúca energiou, nepustila počas obeda nikoho poriadne k slovu.
„Pán Johnson hovoril, že takmer pred dvanástimi rokmi nejaký chlapík išiel autom dvestodesaťkilometrovou rýchlosťou. Ja neverím. Teda, verím pánu Johnsonovi, ale neverím tomu mužovi, ktorý tvrdil, že išiel takou rýchlosťou. Stavím sa, že podvádzal. Pán Johnson má pekné auto. Sedí sa v ňom ako na gauči. Keď sme sa viezli po Hlavnej ulici, videla som Grácie Lee Gibbsovú. To je taká domýšľavá krava. Dúfam, že si ma všimla.“ Jill urobila len takú pauzu, aby sa nadýchla.
„Už som vám vravela, že možno príde na bejzbal aj slečna Meadowsová? Júlia jej povedala, že keby ju priviezol pastor, niektorý z našich chlapcov by ju odviezol domov, však, Júlia? Možno ju odvezie pán Johnson. Ocko, dúfam, že tvoje auto sa dá naštartovať,“ hodila naňho spýtavý pohľad. „Mohol by si ju odviezť ty. Je milá, všetci ju máme radi. Slečnu Meadowsovú má každý rád. Nebojí sa práce, stará sa o svoju…“

„Jill, nezatvoríš ústa?“ prerušil sestru Joe.
„Prečo by som mala? Nikto nič nehovorí…“

„Tisíc hrmených! Nikto nestihol nič povedať! Keď pustíš jazyk na špacír, nezastaví sa ani na takú chvíľu, aby niekto povedal čo len jedno slovo.“

„Čo si chcel povedať?“ oprela sa Jill lakťom o stôl a zamávala krajcom chleba v ruke. „Tak do toho, povedz niečo. Som samé ucho.“

„Oco,“ ozval sa Joe a otočil hlavu na koniec stola, „myslíš, že mesiac je z plesňového syra?“

„Čože? O čom to hovoríš?“ Otec, ponorený do vlastných myšlienok, sa poobzeral po prítomných a zistil, že všetci pozerajú naňho. „O čom rozprávate?“ spýtal sa. „To nič,“ sklonil Joe hlavu nad tanier, „len sme žartovali.“

„Mne sa páči,“ vyhŕkla Joy do ticha, ktoré nastalo. Sedela na stoličke medzi Jill a Júliou a vôbec si neuvedomila, že ústa a bradu má od masla, ktorým bol natretý chlieb.
„O kom rozprávaš, prasiatko?“ zvraštil nos Jack. „Kvik--kvik.“

„Nie som prasiatko.“

„Ale tvárička ti vyzerá tak.“

„Nevyzerá.“

„Kto sa ti to páči, chrobáčik?“ spýtal sa Joe.
Jason odpovedal: „Páči sa jej pán Johnson. Aj mne sa páči.“ 
‚Aj Júlii,“ oznámila Joy.
Je to pravda?“ Joove smejúce sa oči spočinuli na Júlii. Chlapec sledoval, ako jej po krku stúpa červeň, až jej napokon zaliala tvár.
„Samozrejme, že sa mi páči,“ odvetila Júlia a vstala, aby priniesla na stôl nákyp. „Páčil by sa mi hoci aj sám čert, keby mi ušetril cestu do kopca v horúčave na pravé poludnie.“ Postavila nákyp doprostred stola a vrátila sa po džbán so smotanou.
„Je dosť šikovný na to, aby nesadol na lep tej medovej pani Stuartovej, ktorá naňho vystrkuje pazúry.“ Jill si naložila nákyp a natiahla sa za smotanou, ktorú Júlia práve priniesla. „Určite by chcela klofnúť muža, ktorý by…“

„Tak už dosť!“ otec sa pozrel vyčítavo na dcéru.“ V poslednom čase stále melieš klapačkou.“

„Povedala som len…“

„Stačí!“ zaznel v celom dome otcov dunivý hlas. 
Malú Joy otcov hnev a nezvyčajný hlas vyľakal a začala fňukať. Jill sa oči zaliali slzami a Jason hľadel, akoby ho otec udrel. Starší chlapci si bez slova naložili nákyp.
„Určite to nebude nič také efektné ako to, čo prinesie na bejzbal ona.“

Jill posypala cukrom a škoricou obyčajný koláč, ktorý Júlia vytiahla z rúry. Bol to obľúbený dezert rodiny. Júlia dostala recept od starej mamy, ktorá prišla so starým otcom do Missouri z Wyomingu.
„Prinesie tortu s vaječným krémom,“ povedala Júlia nezúčastnene. Dobre vedela, o kom Jill rozpráva. „Dávaj si pozor, čo o nej hovoríš pred ockom.“

„Prečo sa odrazu tak rozčertil?“

„Nie som si istá, ale myslím si, že jemu sa páči, a nechce počuť na ňu kritiku.“

„Len si myslíš, že sa mu páči? Kravina. Určite sa mu páči. Čo urobíme, ak sa ožení s tou… s tou…“

„Pozor na reči, Jill. To budeme riešiť, až keď to príde. Teraz je situácia taká, že keď povieme niečo proti nej, bude ju tým väčšmi brániť.“

„Vôbec tomu nerozumiem. Keby sa radšej páčila pánu Johnsonovi. To by potom ocko nemal šancu.“

Odkedy Evan pozval Júliu na rande, srdce sa jej zachvelo vždy, keď si na to spomenula. Keď ich priviezol domov z kostola, vôbec to nepripomenul. Nemal príležitosť, zdôvodňovala si to. Čo ak to nemyslel vážne? Alebo na to zabudol… Čo ak sa vychystá, a on sa neukáže? Panebože, znesie také poníženie? No, nebude si robiť plány, kým to on nespomenie. Musí si ho vytĺcť z hlavy.
„Možno robíme z komára somára,“ povedala nahlas, aby odviedla myšlienky iným smerom.
„Ak príde slečna Meadowsová, skús to narafičiť tak, aby ju oco odviezol domov. Možno uvidí rozdiel medzi milou dámou a pobehlicou.“

„Pobehlicou?!“ Júlia prevrátila oči. „Si intrigánka! Ale mohlo by to vyjsť.“

„Ak už musí niekoho mať, prečo to nemôže byť niekto milý, napríklad slečna Meadowsová?“

„Pochybujem, že slečna Meadowsová bude mať o ocka záujem. Ona nehľadá nový domov a musí sa starať o svoju matku.“

„Jej matka nebude žiť naveky.“

„Nenechaj si pre antipatie k pani Stuartovej pokaziť popoludnie. Vyparáď sa, aby si sa páčila Royovi Taylorovi. Alebo sa ti páči Thad?“

„Nepáči sa mi ani jeden. Vydám sa za muža, ako je pán Johnson, ktorý už niekde bol a vykonal niečo významné. Prečo sú ľudia k nemu takí odmietaví?“

„Aj ty si si to všimla?“

„Iste. Možno som ešte decko, ale nie som hlupaňa. Okrem slečny Meadowsovej sa s ním rozprávala len jediná osoba.“

„Kto?“

„Stará pani Patricková.“

„Priatelila sa s jeho mamou.“

„Birchovci ho nemajú radi a pani Taylorová hovorila nejaký nezmysel, čosi ako: Jablko nepadne ďaleko od stromu. Rubin otec zas povedal, že krv sa nezaprie.“

„Evan je aj z matkinej krvi. Bola to milá žena. Každý ju mal rád.“

„Júlia, radšej poď zobrať Joy!“ zakričal Jason cez sieťové dvere.
„Čo robí?“ spýtala sa a utrela si ruky do uteráka.
„To malé šteňa je na ockovom aute.“

„Nemôže ho pokaziť.“

„Ona je hore – na ňom!“

„Preboha!“ Júlia vybehla z dverí.
Uprostred popoludnia, práve pred príchodom susedov na zápas, začalo trochu fúkať. Jack rozostaval na hraciu plochu vrecia a Jack s Joom položili na kozu dvere – piknikový stôl.
Keď sa na cestičke objavil Ford kupé, hneď zistili, že patrí reverendovi Meadowsovi. Jill od radosti vykríkla.
„Ide slečna Meadowsová!“ Len čo auto zastalo, už bola pri ňom. „Taká som rada, že ste prišli.“

Eudora vystúpila z auta. Júlia vyšla z domu a pozdravila sa s ňou, potom sa prihovorila reverendovi sediacemu v aute s bežiacim motorom. „Nemôžete sa chvíľu zdržať?“

„Dnes nie, slečna Jonesová. Zostanem aj s manželkou pri matke a poskytneme Eudore trocha času na zábavu.“

„Postaráme sa, aby sa dostala späť domov.“

„Budem vám vďačný. Zbohom.“ Autíčko sa na dvore obrátilo a vyrazilo na spiatočnú cestu.
Eudora mala na sebe modro-béžové kockové šaty s bielym golierom. Skrátka, šaty na piknik, nič výstredné. Nepatrí k tým vyzývavým ženám, hovorila si v duchu Júlia. Vie sa pripraviť na každú situáciu. Mohla by si dovoliť obliekať sa štýlovo ako hociktorá žena v meste, keby chcela. Rodičia ju dobre zabezpečili. Bývali v malom útulnom dome vedľa fary.
„Som naozaj rada, že ste prišli.“ Jill bola taká natešená, až sa takmer roztancovala. Júlia dúfala, že to nepreženie a Eudoru neznechutí.
Na schode verandy čakal Sidney. Bol celý špinavý, v kožuchu mal plno bodliakov a smrdel – práve sa vyváľal v chlieve. Keď ho Eudora pohladkala po hlave, začal tak švihať chvostom, až sa mu zadné laby takmer vznášali vo vzduchu.
Júlia viedla návštevníčku cez kuchyňu do prednej časti domu a k hojdačke na verande. Jill vyšla s niekoľkými reklamnými kartónovými vejármi, ktoré rozdávali v obchode s nábytkom. Sadla si na okraj verandy a začala Eudore podrobne vysvetľovať, čo sú susedské hry. Zabudla, že Eudora bola u nich aj minulé leto.
Objavili sa Jethro a Joe, niesli veľkú ťažkú lavičku. Jethro mal na sebe jazdecké nohavice a čistú košeľu. Kým bola Júlia s deťmi v kostole, stihol sa oholiť. Vyšiel hore na verandu a pozdravil slečnu Meadowsovú. „Dobrý deň, madam. Predpokladám, že na dvore sa otáčalo kazateľovo auto. Práve som schádzal z pôjdu. Mrzí ma, že som sa s ním minul.“

„Zdravím vás, pán Jones. Brat sa musel ponáhľať domov, inak by bol zostal sledovať hru.“

Jethro za zasmial. „Baptistov hnevajú naše nedeľné hry. Včera na duchovnom zhromaždení kazateľ hovoril niečo o tom, že ľudia, ktorí nenavštevujú pobožnosti, sa budú škvariť v pekle. Som rád, že metodisti sú tolerantnejší.“

„Baptisti sú niekedy veľmi radikálni, ale robia to v dobrej viere.“

Spoza domu vystrelila Joy, naháňala veľkého červeného kohúta. Keď sa priblížila k Joovi, schytil ju do náručia.
„Poď sem, ty malý čertisko! Ten kohút sa jedného dňa pustí do teba a poďobe ti nožičky.“

„Jedol… to, čo bolo pre kuriatka,“ zakričala Joy, keď ju Joe zdvihol nad hlavu. „Možno mu to chutí.“

„To je nechutné. Polož ma!“ Joy kopala nôžkami okolo seba. „Vidím ti gatky, vidím ti gatky,“ zakričal na ňu Jack. Práve sa objavil s niekoľkými bejzbalovými loptami a pálkami.
„To je mi fuk!“ zakričala Joy svoju obľúbenú vetu. „Zlož ma, ty starý… bambuch!“

„Až keď mi sľúbiš, že sa budeš slušne správať.“

„Pohryziem ťa.“

„Vrátim ti to.“

„Polož ju, Joe,“ povedala Júlia. Bála sa, aké slová by ešte vyšli Joy z úst.
Keď sa Joy postavila na nohy, hneď sa rozbehla preč. Joe urobil za ňou pár krokov. Zvrieskla a zmizla za rohom domu.
Júlia si všimla, že otec sa usmieva. Srdce jej poskočilo. Mal rád svoje deti a je presvedčená, že by neurobil nič, čo by im mohlo ublížiť.
Jethro sa stále usmieval, keď povedal: „Chlapci, odneste lavičku do tieňa, aby dámy mohli sledovať hru.“ Potom sa obrátil k slečne Meadowsovej. „To dieťa je riadny kvietok. Starší súrodenci ju rozmaznávajú.“

„Malé dievčatká sa majú rozmaznávať.“ Eudora sa zasmiala, akoby sa naozaj dobre bavila.
„Idú Taylorovci!“ Júlia zoskočila zo schodov a zavolala na sestričku: „Joy, ide Sylvia!“

Po nich prišli v dvoch vozoch Birchovci a za nimi Jacobsovci. Poslední prišli Humpreyovci. Wilbur zastavil voz na cestičke pri verande. Jethro pomohol zostúpiť najprv Ruth Humpreyovej, potom Birdie Stuartovej. Ruth sa načiahla za svojím dvojročným dieťaťom a dievča pani Stuartovej vyložil Jethro. Dieťa sa okamžite chytilo maminej sukne.
Ruth Humpreyová mala na sebe šaty na všedný deň – vyzerali veľa ráz vyprané; zato Birdie bola vychystaná ako do kostola alebo na nejaké kultúrne podujatie. Mala na sebe ľahké voálové šaty s ružovými kvietkami, s volánikmi okolo krku a na leme sukne dlhej do polovice lýtok. Na nohách mala biele pančuchy a špicaté topánky na nižšom podpätku, vlasy vyčesané dozadu, so stuhou na temene. Pramene na čele a na lícach sa jej kučeravili.
Júlia videla takýto účes v časopise Collier’s na mladých dievčatách. Podľa nej je Birdie pristará na takýto štýl, ale v duchu si sľúbila, že o nej nepovie nič kritické… Aspoň nie dnes. Všimla si, ako na nej spočinuli otcove oči, smiala sa a flirtovala s ním. Takmer žiaril, keď mal ruku položenú na jej ruke a viedol ju na verandu. Júlia klesla na mysli.
Bola si taká istá, že otec je z Birdie Stewartovej hotový…

Júlia sa rozhodla, že si svoje starosti nechá pre seba, vyšla na koniec verandy a zakričala na Ruth. Tá práve dala svojim ryšavým dvojičkám piknikový košík, aby ho odniesli k stolu.
„Ruth, deti sa vzadu hrajú na hojdačke!“

Len čo matka dohovorila, dievčatká od Humpreyovcov sa pobrali za dom. Malá Stuartová sa kradmo pozerala spoza maminej sukne, a keď zavolali aj ju, záporne zavrtela hlavou.
Jethro tam ostal, kým sa Birdie Stuartová neusadila na stoličke na verande, potom sa pridal k mužom, ktorí sa vzadu pripravovali na zápas.
Humpreyovci nechodili do kostola často, iba na stretnutia duchovnej obnovy. Ruth však poznala Eudoru Meadowsovú, a keď si podebatovali, predstavila ju svojej švagrinej.
„Je to od vás pekné, že ste prišli navštíviť bratovu rodinu.“ Povedali jej, že Birdie a Elsie bývali v takých mestách ako St. Charles, St. Louis a Memphise.
„Áno,“ povedala Birdie ticho. „Sú ku mne a Elsie úžasní… v našom zármutku.“ Narovnala si sukňu, aby sa jej nepokrčila, a počúvala dcérku, ktorá jej čosi šepkala do ucha.
„Ak máte v pláne nejaký čas sa tu zdržať, boli by sme radi, keby ste poctili návštevou náš spolok Prispej svojou troškou. Robíme z každého rožka troška, od šitia detských prikrývok po zaváranie potravín pre chudobných.“

„Rada by som, ale… odtiaľto sa ťažko dostať do mesta.“ Birdie dramaticky vzdychla. Elsie jej zas niečo šepkala a Birdie jej šeptom odpovedala. Tichý rozhovor medzi matkou a dcérou nemal konca.
Júlia pozrela na Ruth – bola zvedavá, ako vníma švagrinino nezdvorilé správanie. Chudera Ruth! Mala sklonenú hlavu a usilovne sťahovala synčekovi v lone nohavice. Ako dlho znesie spoločnosť Birdie Stuartovej a jej otravnej dcéry? Jill má pravdu… Júlia si dokázala predstaviť, aká bude Elsie, keď bude vo veku Jill.
„Urodilo sa vám tento rok veľa uhoriek, Ruth?“ spýtala sa Iona Birchová.
„Ani nie. Zavarila som tridsať litrových pohárov s kôprom.“

„Mám navyše, ak budeš chcieť.“

„Ďakujem, ale poháre budem potrebovať na fazuľku.“

„Ja už zaváram aj fazuľku,“ povedala Myrtle Taylorová. „Tebe ešte nenarástla?“

„No, strukov je dosť, ale mám len dve ruky.“ V Ruthinom hlase zaznel mierne podráždený tón. „Dievčatá mi pomáhajú oberať, aj dvojčatá, hoci stále opakujú, že je to ženská práca. Birdie sa bojí, že ak bude na slnku, bude mať pehy.“

Júlia strelila očami po Birdie. Tá nevenovala rozhovoru ani najmenšiu pozornosť. Zrak mala upretý na mužov, ktorí sa chystali hrať. Bol medzi nimi aj Evan. Júlia si vôbec nevšimla, že je tu. Asi prišiel na koni cez pole a koňa nechal vzadu. Znova pozrela na Birdie, a akoby ju bodlo – zmocnila sa jej zlá predtucha.
Tá žena musela mať naozaj hrošiu kožu, keď jej bolo jedno, čo Ruth hovorí. Správala sa, akoby bola niečo viac, akoby sa jej spor netýkal. Odpovedala, keď sa jej niekto niečo spýtal, ale sama nikdy nepristupovala k Júlii ani k ostatným ženám priateľsky.
Bola zvláštna a… veľmi krásna.
9. KAPITOLA
Ženy – okrem Ruth Humpreyovej a Iony Birchovej – sa presunuli z verandy pod dub, aby mohli sledovať hru. Ione sa malo narodiť bábätko už o pár týždňov. Usadila sa na stoličke s vankúšom za chrbtom a Ruth si sadla na hojdačku so spiacim dieťaťom v náručí. Júlia a Eudora obsadili lavičku spolu s Birdie Stuartovou a Elsie, ostatné ženy sedeli na kuchynských stoličkách.
Hra sa začala po množstve prekáračiek týkajúcich sa výberu strán. Jack odpálil houmran už v prvej výmene. Joe nadhodil vysokú loptu Thadovi Taylorovi, ten zvýskol a zakýval loptou Joovi. Evan odpálil tvrdo do zeme pozdĺž čiary a niektoré z dvojčiat Humpreyovcov – nevedno ktoré – ho vyautovalo.
Hralo sa len pre zábavu. Keď chytalo osemročné dieťa, Joe sa iba motkal, aby mu umožnil dostať sa na prvú métu. Potom nadhodil loptu tak, že sa na druhej méte vyautoval.
Jason nebol v tíme ani s Jackom, ani s Joom, takže keď išiel pálkovať, do bežeckého postavenia sa namiesto neho postavil Jethro. Jason zasiahol pálkou do stredného poľa a Jethro sa ledva dostal na prvú métu. Júlia sa pozrela na Birdie, či ho sleduje, ale videla, že uprene hľadí na Evana na ľavej strane zadného poľa.
„Dobrý úder, Jason,“ zavolala Eudora.
Výmena družstiev sa skončila, ale Jethrovi sa nepodarilo skórovať pre Jasona. Z ihriska prišiel Evan a pobral sa k miestu, kde sa chladila voda. Birdie, za ktorou sa vliekla Elsie, vstala z lavičky a chcela ho zastaviť.
„Nedá si ujsť príležitosť, však?“ zamrmlala Grace Birchová Myrtle Taylorovej.
„Dúfam, že čoskoro niekoho uloví, lebo chudera Ruth sa dostane do blázinca. Predstav si mať ju celé dni doma. Ja by som zošalela.“

„Ak chceš vedieť, čo si myslím, tak ona a Evan Johnson sú rovnakí.“

„Môj Oscar si myslí, že Evan je dobrý človek. Aj Thad ho má rád.“

„Myrtle, nemôže byť v poriadku, keď je synom Waltera Johnsona. Je iba chytrejší ako jeho otec a nedovolí ľuďom, aby doňho videli.“

Júlii horeli uši a musela si zahryznúť do pery, aby nezasiahla do rozhovoru, ktorý si vypočula. Musela si v duchu povedať, že Birchovci si s Walterom Johnsonom riadne užili a neobťažovali sa spoznávať ich syna. Pozrela smerom k studenej vode – Evan práve podával Birdie naberačku.
„Naozaj radosť pozerať na hru,“ začala Birdie, ovievajúc sa vreckovkou. „Už som nemohla vydržať dlhšie ani minútu, taká som smädná.“ Afektované sa napila a podržala naberačku malej. Keď si dieťa usrklo, zvyšnú vodu z naberačky vyliala a vrátila ju Evanovi.
„Dúfam, že po zápase budete hladný. Priniesla som osobitne pre vás tortu s vaječným krémom.“

„Som si istý, že budem.“ Evan sa dychtivo napil. Potom naberačku ponoril späť do hlineného krčaha, práve keď pribehla Joy a schmatla ho za nohy.
„Hohó, zlato,“ zohol sa k nej a ona ho schmatla za ruku.
„Môžem sa napiť?“

„Jasné.“ Evan jej odhrnul mokré vlásky z usmiatej tváričky. Vybral z krčaha za pol naberačky vody a pridržal jej ju. Logala hltavo, až jej voda stekala po brade na šatočky.
Elsie zvýskla ako nejaká fajnovka a pokrčila nosom.
„Pohojdaj ma… pro-sím, pekne pro-sím…“

Evan sa zasmial. „Tak dobre, keď tak pekne prosíš.“

Chytil drobné zápästia a niekoľko ráz sa s ňou zakrútil, až kým sa nožičkami neodlepila od zeme. Dievčatko sa šťastne chichotalo, a keď stálo opäť na nohách, schmatlo ho za nohy. So šibalským výrazom sa naňho zaškerilo. „Mám ťa rada.“

„To ma teší, lebo aj ja ťa mám rád.“

„Kedy sa môžem s tebou zviezť v aute?“

„Nájdem si na teba čas.“

„Musím to povedať Sylvii.“ Vytrhla sa mu a bežala k deťom na hojdačke. Evan bol zvedavý, či to dieťa vôbec dokáže pokojne chodiť.
„Chúďa malé,“ povedala Birdie, sledujúc malú pohľadom.
„Prečo to hovoríte?“

„Obávam sa, že bude mať ťažký život.“

„Prečo?“ zamračil sa.
„Matka zomrela hneď po jej narodení. Ako mamu pozná len Júliu a tá… tá tu už dlho nebude. Je… nuž…“ Birdie sklopila oči.
„Pokračujte, pani Stuartová. Čo chcete povedať?“

„Nehovorím nijakú novinku. Len opakujem, čo sa rozpráva medzi susedmi. Vraj sa stretáva s niekým v lese… s niekým z mesta. A nechce, aby sa to dozvedel jej otec.“

Evan by už aj odišiel, ale chcel vedieť, ako ďaleko tá žena zájde, aby pošpinila Júliinu povesť. „Tunajší ľudia asi vedia toho dosť o svojich susedoch.“

„Možno je osamelá a je to vzrušujúce stretávať sa s niekým bezstarostným a… stálym. Keď odíde, najviac bude trpieť tá malá.“ Birdie urobila krok k Evanovi a stíšila hlas, aby Elsie nepočula, čo hovorí. Pozrela naňho guľatými, smutnými očami.
„Chcete mi povedať, že Júlia Jonesová je žena voľných mravov? Ako to môžete vedieť, pani Stuartová?“

„No, neviem to, len vám hovorím, čo sa povráva medzi susedmi a dokonca aj v meste.“

Evan pozrel na ženu s neprístupným a tvrdým výrazom. S takým typom žien sa už stretol. Z toho, čo povedala, neveril ani slovo. Je to teda intrigánka, potvora! Ak si myslí, že si ohováraním Júlie Jonesovej získa jeho priazeň, breše pod nesprávnym stromom.
„Pani Stuartová, poviem vám len jedno. Bolo by dobre, keby ste prestali ohovárať Júliu Jonesovú či hociktorú inú ženu.“

„To nebolo ohováranie, pán Johnson. Nehovorím, že je na tom niečo zlé, ak chce mať žena lepší život. Hovorím len, čo som počula, keď som sem prišla, a že mi je toho dievčatka ľúto.“

„Ospravedlňte ma,“ povedal náhle.
Birdie sledovala, ako Evan odchádza. Nahnevalo ju, keď sa od jedného z dvojčiat dozvedela, že Evan viezol Júliu s deťmi domov z kostola. Musí zasiať do jeho duše semienko pochybností, ak by sa náhodou zaujímal o to dievča z farmy.
Jeho reakcia na jej novinky o Júlii ju nepotešila, ale ani neurazila. Chvíľu potrvá, kým sa mu to uleží v hlave a uvedomí si, že Júlia nie je žena, s ktorou by chcel zoznámiť svojich priateľov v St. Joseph. Ruth a Wilbur boli presvedčení, že je tu len preto, aby sa postaral o farmu, a do jesene sa vráti do domu, ktorý mu zanechali starí rodičia. A Birdie mala v pláne odísť s ním spolu s dcérou.
Hra sa skončila. Vo víťaznom mužstve boli dvojičky Humpreyovcov a chlapci Taylorovcov. Jill a Ruby May, ktoré zapisovali skóre, začali porazení podpichovať.
„Ako to, že nikdy nevyhrá moje družstvo? Hm? Hm?“ spýtal sa bojovo naladený Jack.
„Lebo si mizerný hráč,“ odpovedala Jill bezočivo.
„Stavím sa, že si podvádzala,“ zakričal.
„Nepodvádzala. Máš to na tabuľke, Jack. Skóroval si štyrikrát, to je všetko.“

„Päťkrát,“ trval na svojom Jack, aby sestru nahneval. „Nezarátala si mi jeden houmran. Zízala si na Roya a Thada, a uniklo ti to? Skóroval som päť ráz, však, Ruby May?“

Ruby May, ktorá bola do Jacka buchnutá, nevedela, čo povedať. Bez slova pritakala.
„No tak, Ruby May,“ dupla Jill nahnevane nohou. „Nabudúce môže zapisovať môj chytrácky braček. Ach… ja z neho zošaliem!“

Ruby May búchalo srdce ako splašené, lebo Jack na ňu žmurkol.
Júlia kázala Joovi vyniesť na prednú verandu veľký hlinený džbán, v ktorom zvyčajne mávala pri zaváraní nálev. Dnes ho použila na zarobenie limonády. Vrátil sa aj s Evanom, niesli vaničku s ľadom. Evan rozbil ľad a hádzal do džbána veľké kusy. Malé nechal deťom, ktoré tam čakali s natiahnutými rukami. Júlia priniesla vo vrecku cínové šálky. Používali ich, keď bolo u nich veľa ľudí. Eudora ich naplnila limonádou a Joe ich odniesol k stolu.
Keď bolo jedlo porozkladané, Júlia si všimla, že Birdie stojí pri svojej torte a servíruje ju každému, kto si pýta. Otec si už kúsok zobral a pripojil sa k ostatným mužom, kde Pete Birch niečo vykladal a naširoko pritom gestikuloval.
„Popri rieke sa pálenka zoženie ľahko. Niekto v horách páli veľmi silnú bielu, no maršal to nechce vidieť.“

„Mal v poslednom čase niekto problémy s Walterom Johnso-nom?“ spýtal sa Oscar Taylor.
„Chvalabohu, ja ho často nevidím,“ povedal Farley Jacobs. „Počul som, že minule vyvádzal vo Welľs Pointe. Pobil sa s tým starým riečnym potkanom, s ktorým sa fláka. Počul som, že z toho vyšli s krvavými nosmi. Vždy keď tí blázni vytriezvejú, zabudnú, že sa hádali.“

„Patrí do právomoci toho nového šerifa aj Welľs Point?“

„Dofrasa, neviem. Podľa mňa nemá dosť rozumu, aby vôbec niečo zvládol. Má v hlave o koliesko menej. Je to blázon – len behá, akoby ho naháňali. Nerobí nič iné, len behá hore-dolu po ceste, chápete to?“

„Dnes ráno bol až pri nás,“ dodal Wilbur Humprey. „Nikdy som nevidel nič čudnejšie,“ odfúkol si. „Dospelý človek, a uteká po ceste.“

„Thad ho minule večer stretol v meste,“ poznamenal Oscar Taylor. „Vraj sa na chvíľu pri ňom zastavil a povedal mu, že sa mu mestečko páči. Thadovi sa zdal normálny.“

„Ak nemá chlap nijakú inú robotu, len behať hore-dolu po ceste, neviem, prečo by ho za to mali platiť.“

„Obrátil sa pri nás a utekal späť do mesta. Bežal, akoby pichol do hniezda sršňov a akoby tie za ním leteli.“

„Možno zavrie Waltera do väzenia, keď začne nabudúce vyvádzať. Teda, ak vôbec bude nejaká väznica.“

„To je jediná správna vec, čo mestská rada schválila.“

„Čo myslíš, ako dlho sa tu Evan zdrží?“ spýtal sa Wilbur Humprey, hľadiac priamo na Jethra.
„Nespomínal to.“

„Zájde sem občas, však?“

„Ani nie. Niekedy skočí Joe za ním. Neviem, čo ho priviedlo späť, ale to nie je moja starosť. Keď môže, pomáha susedom. Prišiel mi opraviť aj nárazník na aute.“ Otec sa odmlčal, lebo prišla Júlia s krčahom limonády, aby im doliala do pohárov.
„Zostalo dosť koláčov, choďte si ešte vziať.“

„Ja asi idem,“ postavil sa Jethro.
Birdie bola pri piknikovom stole sama.
„Ešte zostalo z tej torty?“

„Ale iste.“ Birdie mu pozrela do očí a usmiala sa. „Odložila som veľký kus len pre vás.“

„To sa dobre počúva, aj keď to nie je pravda.“

„Ako viete, že to nie je pravda, pán Bystrý Jones?“ Našpúlila spodnú peru, akoby trucovala.
„Skrátka viem, a to je všetko.“ Zakaždým, keď sa s ňou Jethro zhováral, cítil sa ako školáčik. Už dávno nevidel krajšie stvorenie. Kým ju nestretol, neuvedomil si, ako veľmi mu chýba ženská spoločnosť. Jethrovi sa podarilo vykoktať zo seba slová, ktoré sa jej chcel spýtať, kým sa neskončí popoludnie. „Nešli, ehm… by ste v sobotu večer do kina?“

„To je od vás milé!“ vyhŕklo z nej. Ale… neviem, či budem môcť ísť. Ruth hovorila čosi…“ Birdin hlas pomaly zanikal. „Môžem vám dať vedieť neskôr? Odkedy som sem prišla, nebola som ešte nikde, len tu na bejzbale a na stretnutí duchovnej obnovy. Pánabeka! To nebola nijaká zábava. Rada by som išla, Jethro, a ak budem môcť… pôjdem.“

Jethro videl, že sa k stolu vracajú ženy, a zamrmlal: „Dajte mi vedieť.“

„Dám. Celkom isto dám. Je od vás milé, že na mňa myslíte.“

Birdie sklonila hlavu a predstierala, že vyškrabuje nádobu, aby sa nemusela rozprávať so ženami, keď išli k stolu a vyberali pre deti jedlo. Nemala v úmysle viazať sa k mužovi, ktorý má doma šesť detí, najmä, ak je medzi nimi aj tá Júlia. Birdie bolo hneď nesympatické toto dievča, lebo Ruth ju vychvaľovala, že po matkinej smrti prevzala zodpovednosť za svojich súrodencov.
Júlia vie možno upratovať, zavárať a zakáľať prasce, pomyslela si Birdie, keď ju sledovala. Môže sa tu naparovať s krčahom limonády, ale vie figu borovú o tom, ako prilákať muža alebo starať sa o deti. Keby som mala doma zopár týždňov toho štvorročného fagana a papuľnatú Jill, rýchlo by som ich naučila, ako sa správajú dámy.
Birdie ďalej sledovala Júliu kritickým pohľadom. Šaty, čo mala na sebe, viseli ako handra. Chcela ich trocha osviežiť bielym golierom, no ten jej len zvýraznil tvár hnedú od slnka a pehy na nose. Vie vôbec, že podmaslie by jej pehy odstránilo a pokožka by jej vybledla?
Keď o tom premýšľa, Júlia veru nie je pre ňu rivalka. Muž ako Evan, ktorý odišiel z tohto bohom zabudnutého miesta a videl svet, by sa predsa nemohol zaujímať o nevzdelané farmárske dievča, ktoré nevie nič iné, len prať, zavárať fazuľu a nakladať miešanú zeleninu.
Bože na nebesiach! Ako dlho budem musieť bývať v tom strašnom dome, kde behajú deti, nie je dnu ani toaleta, ani elektrina, a celý deň je robota, iba robota?
Birdie si v duchu povedala, že musí byť opatrná a nechať si otvorené zadné dvierka. Keby to nevyšlo s Evanom Johnsonom, možno by sa predsa len uspokojila s Jethrom Jonesom… Aspoň na nejaký čas. Musí na to ísť postupne.
Birdie sa pokúšala zachrániť kúsok torty pre Evana, ale keď išla po limonádu pre Elsie, jeden z Taylorových chlapcov sa za ním natiahol a uchmatol ho. Birdie zúrila, no bola natoľko prefíkaná, že to nedala na sebe poznať. Prázdne taniere zabalila do utierky, uložila do Ruthinho piknikového košíka a išla si sadnúť do hojdačky na verande. Bol tam Evan s Joom a Thadom Taylorom, ktorý bol o rok starší od Joa, ale bol nižší.
Joe sa spýtal Thada: „Už si stretol toho nového šerifa?“

„Včera večer. Vyzerá normálne. Trocha sme si pokecali. Išli sme s Royom do mesta zistiť, čo je nové, a okukovať baby.“

„Videli ste niečo zaujímavé?“

„Wandu Landryovú. Je to najvášnivejšia kočka v meste… Namaľovaná tvár, krátka sukňa, nakrátko ostrihané vlasy a náušnice až po plecia. Okolo krku mala dlhé červené korále – až po kolená. Teraz je prefarbená načerveno.
„Fíha! Rozprávali ste sa s ňou?“

„Len minútu-dve. Na mňa je priveľmi rýchla.“

„Keď Hollingworthovci dokončia novú stodolu, zorganizujú tancovačku. Čo keby si požiadal Wandu, aby prišla? Stavím sa, že by sa chopila príležitosti.“

„Oblečie si šaty len po zadok a vyvolá paniku. Dokelu, ak už pôjdem na tancovačku, nechcem celý čas odháňať od nej dedinských frajerov. Chcem sa aj zabaviť. Ty pôjdeš?“

„Jasné. Všetci sú pozvaní. A čo vy, Evan? Pôjdete na tancovačku?“

„Kedy?“

Evan sa opieral o stĺp verandy a premýšľal, že pôjde na dvor, aby sa trocha vzdialil od Birdie, ktorá naňho pozerala vždy, keď mu o ňu zavadil pohľad. Jej dcéra Elsie sedela na stoličke škrobené a rovno, zatiaľ čo ostatné deti behali po dvore a hrali sa. Vraj zmenšenina svojej matky. Chudák muž, ktorého tie dve ulapia.
„Od soboty o týždeň. Will hovorí, že dovtedy bude stodola dokončená.“

„Dedinský bál?“ Birdie sa dychtivo naklonila dopredu a zatlieskala. „To je vzrušujúce! Ach, tak rada by som išla.“

„Už ste niekedy boli na dedinskom bále, pani Stuartová?“ spýtal sa Thad.
„Nie, ale môže to byť dobrá zábava.“

„Ak ste to ešte nikdy nezažili, možno sa vám to nebude páčiť,“ podotkol Joe. „Niekedy niekto aj spadne a zašpiní sa…“

„Spadne a zašpiní sa? Ako to myslíš?“

„Á…“ zaváhal Joe. „Povedz jej to ty, Thad. Ty si to zažil viac ráz ako ja.“

„Neviem, či by som mal.“

„Musí to vedieť, ak chce ísť. Bol by to pre ňu des, keby zistila…“

„Asi máš pravdu.“ Thad jednou nohou stúpil na verandu a oprel sa o ňu predlaktím. „Nuž, pani Stuartová, na dedinský bál sa všetci obliekajú do starých šiat.“

„To chápem… do stodoly sa predsa nebudú obliekať sviatočne.“

„A tancujú bosí. Topánky si nechávajú za dverami.“

„Bosí? Hmm… to je čudné.“

„Nie až tak veľmi, keby ste vedeli, čím natierajú podlahu, aby sa pri tanci šmýkala.“ Birdie mala doširoka otvorene oči a so záujmom počúvala. Thad vážne pokračoval. „Ľudia z mesta by to nepochopili… A my sa takto radi vraciame k tradíciám. Ako jej to mám povedať, Joe?“

„Dofrasa, neviem. Staré tradície ožívajú a tunajší ľudia ich živia. Radšej jej to povedz priamo, Thad.“

„Pani Stuartová, musíte vedieť, že sa na podlahu nahádžu kravské lajna, aby sa dobre šmýkalo. Najlepšie sú od kráv, ktoré sa pasú na čerstvej zelenej tráve. Je tak, Joe?“

„To si myslím. Od zelenej trávy je hnoj mokrejší, nevyschne tak rýchlo. Nielenže je od neho hladšia podlaha, ale je dobrý aj na nohy. Lieči svrbenie a šupinatú kožu medzi prstami.“

„Bože, ešte som také niečo nepočula!“ zakoktala Birdie.
„To je pravda. Starí doktori vám povedia, že kravské lajno lieči svrbenie pokožky,“ povedal Thad bez váhania. „Tvrdila to aj moja stará mama a čítal som to v starých lekárskych knihách. Niekedy ho ľudia po ťažkom dni dávajú do lavóra a močia si v ňom nohy, teda ak je lajno čerstvé a kravy sa pásli na sviežej tráve.“

„Ja… tuším som nikdy nepočula, že by sa tancovalo na niečom… takom.“

„Ani sa nečudujem,“ prikývol Thad vážne hlavou. „Niektoré naše tradície sa odtiaľto nedostanú do sveta. Asi ste nikdy nepočuli ani o tom, že kuriatkam sa pridáva do jedla vaječný bielok s lyžicou cukru, lebo to uvoľňuje upcháte pľúca. Zázračne to funguje, však, Joe?“

Joe vážne prikývol. „Raz to skúsil aj oco. Mama povedala, že mu to zachránilo život.“

„Máme zvláštne zvyky, pripúšťam,“ pokračoval Thad. „A viete, ako sa zbavujeme bradavíc? Tri dni ich každé ráno drhneme rukou mŕtvoly. Prisahám, že zmiznú, ani sa nenazdáte.“ Thad si položil ruku na srdce.
„Rukou mŕtveho… človeka?“ V Birdiných očiach sa zračila hrôza.
„No. Práve zomretého, ak je taký poruke. To je jeden z prostriedkov na odstraňovanie bradavíc – mám to od starej mamy. Jej recepty sú najlepšie. Mám aj ďalší, na ktorý tiež prisahala ak dieťatko nie staršie ako rok pobozká červenému kohútovi zadok, nikdy nedostane čierny kašeľ. Tunajší ľudia sa toho držia. Toto a tancovanie na kravskom truse sú celkom navrchu v zozname.“

„To je… také odporné!“ zvolala Birdie.
„Možno, ale slúži na dva účely,“ reagoval Joe. „Naši ľudia tak zabijú dve muchy jednou ranou.“

Evan, ktorý už nedokázal zadržať smiech, sa pobral preč, rýchlo prešiel okolo domu na zadnú verandu a čelne sa zrazil s Júliou. Schmatol ju za plecia, aby nespadla.
„Prepáčte,“ pustil sa do smiechu. „Prepáčte, Júlia.“

Po jeho zvyčajne vážnej tvári sa očarujúco šíril úsmev, čo mu celkom zmenilo črty – bol z neho hotový krásavec.
„Čo vás tak rozosmialo?“

Rukami ju stále držal za plecia. Keď sa smial, aj oči sa mu smiali. Júlia nemohla od neho odtrhnúť pohľad.
„Ide o… vášho brata a Thada Taylora. Niekedy vám to poviem. Páni, tí si teda vedia vymýšľať!“ Vtedy si uvedomil, že ju stále drží za plecia, a tak ju pustil.
„Hej, Evan!“ Spoza rohu sa vynoril Joe. „Prečo si ušiel?“

„Nevydržal som tam stáť s vážnou tvárou!“

Joe sa vyškieral. „Nebolo to ľahké. No už sa nemusíme báť, že by kráľovnička chcela prísť na tancovačku.“

„Kráľovnička? Dokelu, o čom to vy dvaja rozprávate?“ spýtala sa Júlia.
„Si ešte primladá, aby si poznala spôsoby svetaskúsených mužov, a ako musíme intrigovať, aby nám niečo vyšlo, sestrička.“

„Ach, vy dvaja! Určite máte niečo za lubom. Dúfam, že to nemá nič spoločné s Eudorou.“

„Nie, nie.“ Joe zdvihol ruky, akoby sa vzdával. „Slečny Mea-dowsovej sa to netýka. To je milá dáma.“

„Tak dobre.“ Pozrela na Evana. Usmieval sa do jej očí a ju zalial príliv tepla. „Spoľahnem sa na váš sľub, že mi to neskôr poviete.“

„Budete mi to musieť pripomenúť.“

„To sa nebojte.“ Srdce jej bilo splašene ako vtáčaťu v klietke.
Nedokázala odpútať zrak od jeho tváre. „Nepáči sa mi ten spokojný výraz na bratovej tvári. Zase sa mu podarila nejaká lotrovina, viem to.“

„Nepovedal som ani slovo, ale užil som si to.“

„Mohli ste nám trocha pomôcť.“ Joe ho potľapkal po chrbte.
„Keď som odišiel, Thad sa len rozohrieval.“

Evan potriasol hlavou. „Radšej pôjdem domov. Júlia, ďakujem za koláč a limonádu.“

Kedy jej prestal hovoriť slečna Jonesová? Júlia dúfala, že nevie, čo sa deje v jej vnútri.
„Majte sa, Evan.“ Keď vyslovila jeho meno, hrdlo sa jej stiahlo. S úsmevom sa rozlúčila aj s najpríjemnejšími chvíľami dnešného popoludnia, týždňa… života?
Joe a Evan zamierili k zadnej ohrade, kde Evan nechal koňa.
„Teraz jej Thad rozpráva o pečenom prasati, ktoré sa bude konzumovať po bále. Bude to cena pre toho, kto naplní strúhanou tekvicou najdlhšie črevo.“ Joe ledva zadržiaval smiech. „Už jej porozprával o triafaní konskými kopytami, kde sa namiesto kopýt používajú kravské lajna, a o súťaži v chytaní namastených prasiec, ktorým treba vykrútiť chvost. Thad si teda vie vymýšľať.“

„A ty za ním vôbec nezaostávaš, Joe.“

„Nesiaham mu ani po členky. Kedysi pálil za Júliou, myslím, že už ho to prešlo. Vôbec si ho nevšímala. Chodili do rovnakého ročníka, keď Júlia musela nechať školu, aby sa starala o mamu a o nás.“

„Júlia nechodí často von, však?“

„Občas ide do mesta a do kostola. Je stále pri deťoch.“ Joe si ľútostivo vzdychol, strčil ruky do vreciek a zaknísal sa na opätkoch. „Vráťme sa k pani Stuartovej. Myslíte, že to povie Wilburovi?“

„On je taký typ, že vybuchne, ak mu to povie?“ Evan upravil na koni sedlo a upevnil ho.
„Doteraz by som povedal, že nie. Lenže je to jeho sestra, a vie sa urobiť peknou a bezmocnou. Dúfam, že na to nepríde oco. Ten by určite vybuchol.“

„Možno je do nej trocha buchnutý, ale to nepotrvá dlho. Váš otec je chytrý.“

„Dočerta, dúfam, že máte pravdu. Príďte niekedy večer, zahráme si karty.“ Evan prikývol a popchol koňa.
Cestou cez les sa Evan pohojdával v sedle. Mysľou mu prebiehali okamihy dnešného popoludnia. Stačilo zavrieť oči, a už videl Júliinu rozosmiatu tvár: jemné ústa, vysoko posadené lícne kosti, nádherné svetlohnedé oči. Zhlboka sa nadýchol v domnienke, že ešte zacíti jej teplú ženskú vôňu.
Nebola k nemu ľahostajná. Tým si bol takmer istý.
Nikdy nezabudne na okamih, keď sa naňho pozrela malá Joy a povedala: Mám ťa rada. Úprimné slová dieťaťa a úškrn na tej drobnej tváričke, keď ich vyslovila, patrili k najpríjemnejším zážitkom jeho života. Nevedomky sa pri tej myšlienke pousmial.
Nikdy nepoznal ľudí, ako sú Jonesovci. Chudobní, ale hrdí. Ťažko pracujú, ale radi sa zabavia. Sú voči sebe lojálni a ťahajú vo všetkom za jeden koniec. Bože, dúfam, že ich otec príde k rozumu, prv než sa zapletie s Birdie Stuartovou! Tá baba by mu celkom rozbila rodinu.
Keď vošiel na dvor, bol zvedavý, či Júlia povedala v rodine o sobotňajšej schôdzke. Mohli ísť len na dve miesta: do kina alebo tancovať do Spring Lake. Ako sa bude cítiť, keď ju uvidia na verejnosti so synom smutne známeho Waltera Johnsona?
Odsedlal koňa, očistil ho a pustil na pašu. Bol rád, že tá stará mrcina, na ktorej jazdil Walter, nebola v ohrade. Aspoň bude mať chvíľu pre seba. Cestou do domu zastal uprostred dvora a zhlboka sa nadýchol.
Vo vzduchu bolo cítiť príjemnú vôňu zemolezu. Do rozkvitnutých kríkov, ktoré kedysi zasadila jeho matka, strkal dlhý zobáčik kolibrík. Evan pozrel na jasnomodrú oblohu, potom na pasienok pri dome, kde sa spokojne pásla krava. V úzadí vŕzgal veterný mlyn. Za stodolou v chlieve ryli prasce, okrajom verandy vykračovala sliepka, vtom zatrepotala krídlami a ďobla do čohosi na zemi.
Páčilo sa mu tu. Tu sa chcel starať o rodinu. Tu chcel milovať a byť milovaný, a chcel, aby ho susedia prijali ako Evana Johnsona, nie ako Evana Johnsona, syna miestneho opilca.
V kuchyni našiel neporiadok, na stole špinavé taniere a hrnce, na dlážke špinavé oblečenie a neustlatú, smradľavú skladaciu posteľ. Walterovo kráľovstvo! Tu jedol, spal a do nemoty sa opíjal.
Evanovi prebleskol mysľou obraz čistej kuchyne u Jonesovcov, plnej vône čerstvo upečeného chleba, s prestretým stolom, za ktorým sa bude dievčatko s rozosmiatymi očami, s vlasmi rozpustenými na chrbte navzájom podpichovať so súrodencami.
Letmý pohľad na rodinný život, aký jemu vždy chýbal.
Ako sa vrátil na farmu, do mysle sa mu stále vracala myšlienka: Koľko by to všetko stálo, aby vyplatil Waltera a dostal ho preč z farmy, preč z tohto kraja aj zo života?
Vtom začul buchnutie vrátok a nadávky. Podišiel k dverám. Walter prišiel domov opitý ako čík. Evan sa pobral hore do svojej izby. Teraz nie je čas ísť za ním s ponukou, že ho vyplatí.
10. KAPITOLA
„Júlia, pozri, akú veličiznú uhorku som našiel.“ Jason držal starú zažltnutú uhorku. „Tá je prezretá, zahoď ju.“

Keď ráno upratali kuchyňu po raňajkách, zväčša chodili do záhrady. Ku každodenným prácam patril zber fazule a uhoriek. Koreňová zelenina, cvikla, zemiaky a biela repa dozrejú, len čo naloží uhorky a zavarí fazuľku. Potom príde čas na kapustu –bude ju treba nakrájať a natlačiť do hlinených súdkov.
Júlia dala Jill na výber – buď pôjde do záhrady, alebo vyžehlí bielizeň, ktorú deň predtým vyprali, večer zvesili a pokropili. Jill si vybrala žehlenie.
‚Musím cikať,“ obrátila sa Joy chrbtom k Júlii, aby jej mohla vzadu rozopnúť pracku na nohaviciach.
„Čupni si za ťahavú fazuľu, tam ťa Jason neuvidí,“ nežne ju postrčila Júlia.
„Už ma videl cikať.“

„Lenže vtedy si bola maličká. Poslúchni ma a nehádaj sa.“

„Chcem sa vycikať tu.“

Júlia sa nahnevane zamračila. Joy bola dosť tvrdohlavá. „Koleduješ si o zopár na zadok. Povedala som, aby si išla za fazuľu. Už si veľká na to, aby si sa predvádzala pred Jasonom.“

„Ja si nekoledujem o bitku,“ povedala bezočivo. Keď sa Júlia za ňou načiahla, Joy vystrelila ako šíp, prebehla po hriadke a čupla si. Vrátila sa a postavila sa kúsok od Júlie. „Dáš mi na zadok?“

„Myslíš, že si zaslúžiš?“

„Nie. Jason ma nevidel.“

„Nevidel ťa, lebo sa pozeral na opačnú stranu. Povedala som ti, aby si zašla za fazuľu.“

„Musela som… veľmi rýchlo.“

„Poď sem, nech ťa zapnem.“

„Júlia, máš ma rada?“

„Samozrejme, kuriatko, no chcem, aby ťa mali radi aj ostatní, ale keď budeš bezočivá, tak…“

„Pán Johnson ma ma rád. Povedal mi to.“

„Kedy?“ Júlia ju pozapínala a upravila jej šaty.
„Keď prišiel na bejzbal. Mám ho rada.“

„Naozaj?“ Júlia sa postavila, narovnala si ubolený chrbát a pozrela na malú. „Keď sa vrátime dnu, budeš hodinu sedieť na stoličke. Keby si mi povedala, že máš tak naponáhlo, bola by som ti našla bližšie miesto. Namiesto toho si bola priečna.“

„Nebola som priečna.“

„Priečna. Veruže bola. O tom sa pozhovárame neskôr. Ideme domov, Jason!“ zavolala. „Viac neunesiem.“

Na kraji lesa, na vyvýšenine za farmou, sledoval muž s ďalekohľadom záhradu Jonesovcov. Tá malá rastie ako z vody. Je sladká ako cukrík. Zachichotal sa, keď sa obrátila ritkou a čupla si, aby sa vycikala. Nedávno ho pochytila túžba vidieť ju. Nevedel prečo. Dopekla, ostatných nemal chuť vidieť. Už to je dosť, že sú tam.
Sledoval, ako žena s oboma deťmi zmizla v dome, skôr než odložil ďalekohľad a prevesil si remienok cez plece. Pozorne sa poobzeral a pobral sa rovnakou cestičkou z lesa na kamenný chodníček k rieke.
Corbin Appleby odišiel z penziónu pani Shamblinovej. Býval u nej v izbe na poschodí. Bola to príjemná izbietka v prednej časti domu s výhľadom na Justičné námestie. Mal na sebe vkusné jazdecké nohavice, na bielej košeli mal pripnutú striebornú hviezdu a na hlave žltohnedý plstený klobúk. Rýchlym krokom sa pobral k Sparkyho hostincu, kam chodil každý deň raňajkovať.
V to ráno myslel na veľa vecí. Do postele sa dostal až neskoro po polnoci. Hoci bol veľmi unavený, myšlienky na večerné udalosti ho okradli o spánok. Ustavične sa mu vracali rovnaké slová: Neurobil som zle, že som sem prišiel, neurobil som zle, že som sem prišiel, neurobil som…

„Dobré ráno,“ zavolal naňho Sparky, len čo vošiel do malej jedálne a zavesil si klobúk na háčik na stene.
„Dobré…“ odpovedal Corbin, naprávajúc si na štíhlych bokoch opasok so zbraňou, a potom sa rozkročmo posadil na stoličku pri pulte. „Dnes bude horúčava.“

„Vyzerá to tak. Čo si dáte, pán veliteľ? Žena práve dopiekla žemle.“

„Dám si s mäsovou šťavou.“

Sparky bol chudý muž s veľkou plešivou hlavou a veľkými zubmi. Keby sa oceňoval najškaredší muž v meste, akého kedy Appleby videl, a pritom by mal byť sympatický, Sparky by na plnej čiare vyhral. Bol tolerantný, inteligentný a keby sa mal Appleby spoľahnúť v meste na pomoc jediného človeka, bol by to určite Sparky. Hlučne položil na pult ťažký hrnček a nalial doň kávu z kanvice s uchom obkrúteným utierkou.
„Chcete odniesť niečo aj svojmu väzňovi?“

„Áno. Nie drahšie ako za desať centov. Mesto mu zaplatí na stravu štvrť dolára na deň. Možno mu prídem niečo zobrať aj na večeru.“

„Čo tak žemľu, kus slaniny a hrnček kávy?“

„Pochybujem, že požuje slaninu. Včera mu rozbili hubu.“

„Vo Welľs Pointe bývajú riadne bitky.“

„Nech sa mlátia, koľko chcú, ale keď začnú ničiť majetok, zakročím ja.“

Sparky položil na pult tanier s pečivom a misu pariaceho sa gulášu z párkov. Corbin si dal na tanier žemľu rozrezanú napoly a polial ju šťavou.
„Počul som, že podpálil loď. Je to pravda?“

„Okrem iného. Povedzte manželke, že čertovsky dobre pečie.“ Rýchlo sa najedol, vypil kávu a položil na stôl desať centov. Natiahol sa za vreckom, ktoré Sparky pripravil pre väzňa.
„Pripíšte mi to. A ak ho sudca nepustí, prídem mu vziať večeru.“

Cestou do väznice minul železiarstvo. Nejaká žena vymetala špinu z obchodu von na ulicu.
„Dobré ráno,“ pozdravila s nesmelým úsmevom.
„Dobré,“ odzdravil, dotkol sa klobúka a kráčal ďalej.
Bol prekvapený, keď stretol Shirley Poolovú, manželku majiteľa obchodu a člena mestskej rady. Tí dvaja sa k sebe akosi nehodili. Ron bol vysoký, dobre stavaný muž a správal sa, akoby sa s každým poznal. Corbin ho pokladal za fešáka. Jeho žena bola drobná a plachá, no upravená a príjemná. Corbin sa už dávno zaoberal úvahami, čím sa priťahujú muži a ženy, predovšetkým takí ako Ron a Shirley Poolovci.
Keď prechádzal popred drogériu, Frank Adler práve sťahoval markízu. Pozdravili sa a šerif prešiel na druhú stranu k budove súdu. Mal pocit, že ho drogérista pozoruje. Vo vchode sa pootočil a videl, že stojí vo vchode do obchodu a zíza naňho. Neodvrátil pohľad ani vtedy, keď naňho šerif pozrel. Chcel mu to vrátiť a tiež sa naňho zahľadieť, ale napokon sa rozhodol, že bude múdrejšie, keď ho nebude dráždiť.
Len čo otvoril dvere, väzeň na lôžku švihol nohami a posadil sa.
„Už bolo načase. Kedy sa odtiaľto dostanem?“ zavrčal cez napuchnuté pery. „To záleží na sudcovi. Keď príde, odvediem vás k nemu.“

„Kedy to bude?“

„Asi o hodinu alebo tak. Tu máte raňajky. Tam je voda a uterák. Odporúčam vám použiť ich a čo najlepšie sa upraviť, kým pôjdete pred sudcu.“

„Prečo by som vás mal poslúchnuť? Nebyť vás, tak tu nie som.“

„Neboli by ste tu, keby ste tomu chlapovi nepodpálili loď. Mne je fuk, či si vytlčiete mozgy z hlavy. Lenže založili ste oheň a ten sa mohol rozšíriť v prístave a zničiť niekoľko lodí.“

„Chcel som ju uvoľniť a pustiť dolu vodou.“

„To by bolo šikovné. Chceli ste založiť lesný požiar? Ja sa s vami nebudem hádať. Priviedol som vás, a ako dlho tu zostanete, to závisí od sudcu.“

Veliteľ vyšiel von a zamkol. Na chodníku vybral z vrecka hodinky, pozrel na ne a pobral sa k telefónnej centrále.
„Dobré ráno, pani Hamová. Tento týždeň máte dennú?“

Keď vošiel do dverí, sňal si klobúk. Za minulý týždeň sa lepšie spoznal s telefonistkou a obľúbil si ju. Dozvedel sa, že jej manžel bol dôstojníkom pechoty – zabili ho v Argonách, na francúzskej pahorkatine. V jeho batalióne slúžil aj seržant Alvin York, hrdina, ktorý dostal najviac vyznamenaní.
„Zaskakujem za Gertrúdu. Stále jej je niečo. Dúfam, že zas na ňu nejde chrípka.“

„Aj ja som tak na tom. Je pán Brady doma?“

„Je v kancelárii. Choďte dozadu.“

Keď prišiel k dverám, starosta sa postavil. „Dobré ráno, pán veliteľ. Poďte ďalej a sadnite si.“

Appleby si sadol k stolu naproti nemu, klobúk položil vedľa seba.
„Tak ako to ide?“ spýtal sa starosta a siahol po škatuli na stole. „Cigaru?“

„Nie, ďakujem. Nemôžem po nich dýchať.“

„Počul som, že minule ste boli behať,“ zachichotal sa Brady. Podľa Fertilčanov je dospelý muž, ktorý behá, čudák. Tu nikto nebehá, ak nikoho nenaháňa, alebo ak mu nehorí za pätami.“

„Začal som behávať ešte v škole a pokračoval som aj v armáde. Raz či dvakrát sa mi to zišlo, keď som musel niekoho naháňať. Behom sa zbavujem napätia.“

„Vás práca tak zaťažuje?“

„Chcel by som s vami prediskutovať zopár vecí, ak máte čas.“

„Čo máte na srdci?“

„Najprv by som rád vedel, prečo si Wood neželá v meste muža zákona.“

„Robí vám problémy?“

„Myslím, že ste počuli, ako som zavrel Otta Blooma. Bol opitý, mlátil svoju ženu ako žito, udrel ju kusom uhlia. Bloom bol arogantný a bol si istý, že Wood ho dostane von. A aj sa tak stalo. Pani Bloomová odmietla podať proti manželovi oznámenie. Človek by si myslel, že bankár ho nebude chrániť, ale ho prepustí.“

„Otto Bloom pracuje v banke s hlavnými účtovnými knihami. S Woodom sú jedna ruka. Mimo banky sa však nestretávajú. Amos si možno myslel, že bez neho to nepôjde.“

„A možno Wood nechce, aby sa ku knihám dostal niekto iný.“

„Aj ja som sa pohrával s takouto myšlienkou. Počul som, že dnes sú časté bankové defraudácie, no na jeho banku sa nikto nesťažoval. Stratil niekoľkých klientov, keď prišla do mesta ďalšia banka. Odišiel od neho Ron Poole, ale preto, lebo tí dvaja sa nikdy na ničom nezhodnú.“

„Kto raz zmláti ženu, vždy ju bude mlátiť. Ak ju zmláti nabudúce, môže ju zabiť. Ako sa bude potom Wood cítiť? Ak sa dozviem, že jej Bloom opäť ubližuje, znova ho strčím do chládku. Chcem, aby ste o tom vedeli.“

„Veď za to vás platíme. Nedajte sa Woodom zastrašiť. On je v mestskej rade len jeden z piatich.“

„To mi nehrozí. Budem robiť to, na čo ste ma prijali.“ Veliteľ študoval tvár muža na náprotivnom konci stola, až potom prehovoril. „Včera večer prišlo vo Welľs Pointe k znásilneniu.“

Ira Brady najprv otvoril ústa a potom mu nahlas cvakli zuby. „Fíha… no toto! To nerád počujem.“

„Urobil som si tam obchôdzku, keď sme uhasili požiar, a prišlo za mnou nejaké chlapča, vraj nejaký chlap ublížil jeho sestre. Chcel moju zbraň, že ho zabije. To chlapča plakalo. Nemohlo mať viac ako desať rokov. Chvíľu som sa s ním zhováral a napokon ma zaviedol do kôlne, kde sa jeho sestra pokúšala pozviechať, kým sa vráti domov.“

„Poznačili ste si meno?“

„Holstead. Matka deťom zomrela. Holstead dopravuje uhlie na železnicu. Z toho, čo som sa dozvedel, dievča bolo vystrašené, že otec na to príde a bude na ňu zle, pretože bola večer vonku. Ona a jej brat počuli o bitke, tak išli do mesta ako veľa iných ľudí, aby sa pozreli, čo sa deje.
„Podľa toho, čo mi rozprávali, chlapec niekam odbehol a dievčina zostala sama. Hovorila, že okolo boli aj iní ľudia, tak sa radšej držala v pozadí, nechcela, aby ju videli a žalovali otcovi. Nejaký muž – veľký muž, ako vravela, jej priložil ruku na ústa a nos a odtiahol ju do lesa. Niečo jej omotal okolo hlavy, aby nič nevidela, a konce jej vopchal do úst, tak jej zapchal ústa.“

„Ten špinavý… sukin syn! Takému dieťaťu by sa každý muž videl veľký.“

„Zhodil ju na zem a vnikol do nej. Nechcela mi to povedať. Dopekla, to dievča má len pätnásť či šestnásť! Keď skončil, prevrátil ju na brucho, sňal jej z hlavy handru a tvár jej pritlačil o zem, aby ho nevidela. Pohrozil jej, že ak to niekomu povie, nájde si ju a ublíži jej. Úbohé dievča sa bálo pohnúť zo strachu, že sa vráti. Napokon začula, ako na ňu volá brat. Ozvala sa mu, ale bola taká tma, že mu chvíľu trvalo, kým ju našiel.“

„Rozprávali ste sa s Holsteadom?“

„Nie. Dievča ma prosilo, aby som o tom nehovoril ani jej otcovi ani nikomu inému. Bola vyplašená, plakala, až sa triasla. Túžila len po tom, aby už bola doma v posteli, kým sa vráti otec.“

Ira Brady sa oprel o opierku na otočnej stoličke a zo dvakrát sa pohojdal. Potom si vyložil lakte na stôl a pozrel sa priamo na Applebyho.
„Doktor Curtis mi povedal, že za posledných päť rokov tu bolo znásilnených osem alebo desať mladých žien. A len jedna z nich to nahlásila priamo jemu. Ostatné otehotneli a rodiny ich poslali preč, aby porodili potajomky. V takých veciach je spoľahlivým zdrojom, lebo lekárovi ľudia povedia veci, ktoré nepovedia nikomu inému.“

„Chcel by som s ním hovoriť. Myslíte, že mi niečo povie?“

„Skúste to. Už má svoje roky, je nevrlý, ale k pacientom je dobrý. Pochybujem, že ich bude menovať.“

„Premýšľajte o tom. Ten chlap mohol znásilniť desiatky mladých žien a dievčat, a doktor vie len o tých, ktoré priviedol do iného stavu.“

„O tom doktor nebude rozprávať. Keby padlo čo len slovo o tom, že nejaká bola znásilnená, zničilo by jej to celý život. Kto pôjde hlavou proti múru? Ako som počul, ani jedno z tých dievčat nemalo iné zranenie… okrem… hm… veď viete.“

„Skôr či neskôr niektorú zabije. Urobí to, ak dievča zistí jeho totožnosť,“ povedal Corbin Appleby potichu.
„Aj ja si to myslím.“ Brady sa naklonil dozadu a zabubnoval si končekmi prstov po ruke. „Vie, že by ho čakal povraz. Buď zákonnou cestou, alebo by ho zlynčovali. Čo chcete urobiť?“

„Mať otvorené oči a nastražené uši. Bol by som rád, keby ste urobili to isté.“

„To je samozrejmé. A inak – ako sa vám darí? Už ste mali nejaký konflikt s Walterom Johnsonom?“

„Niekoľko ráz. Zväčša ho vídam zlostného, vulgárneho a ožratého.“

„Mohol by byť tým násilníkom?“

„Nikoho nevylučujem.“

„Vo Welľs Pointe tečie alkohol prúdom.“

„Časť pochádza z Kanady, niečo z pálenie u nás v kopcoch a niektorí vyrábajú vlastnú pálenku aj tu. Fertile je mestečko na rieke. Ak by sme chceli zastaviť pašovanie, potrebovali by sme armádu ľudí. Prohibícia je hlúpy zákon.“

„Ale je to zákon.“

„Áno, pre chudobných. Môžete sa staviť, že boháči v meste majú svoj chľast. Vo výčapoch v Chicagu sa alkohol pije ako voda a zarábajú na ňom ľudia ako Al Capone a jeho banda.“

„O pár rokov tento zákon zrušia.“

„Dúfam.“ Šerif vytiahol vreckové hodinky, pozrel na ne a postavil sa. „No, mal by som ísť za zadržaným a odviesť ho k sudcovi Murphymu.“

„Ron Poole hovorí, že vaša kancelária a nové väzenie budú hotové o týždeň či o dva.“

„Budem rád, ak budem mať centrálu a slušnú väznicu. Práve teraz musím jedného väzňa prepustiť, aby som mohol zatvoriť ďalšieho. Maršal Sanford tu bude na konci týždňa.“

„Poradíte sa s ním o tom znásilnení?“

„Ešte som sa nerozhodol. Nemám v rukách nič, len slovo dievčaťa, o ktorom ani trocha nepochybujem. Ale čím menej ľudí o tom vie, tým lepšie. Zástupca maršala Sanforda Weaver nevie držať jazyk za zubami. Z nejakého dôvodu je proti synovi Waltera Johnsona, ktorý sem prišiel zo St. Joseph.“

„Už som sa stretol s Evanom Johnsonom. Nie je taký, ako by ste čakali, keď poznáte starého Waltera. Cez vojnu bol dôstojníkom a nejaký čas bol vo Francúzsku, kde pracoval pre vládu. Nechápem, načo sem prišiel. Iba ak preto, lebo farma patrila jeho matke a chcel sa presvedčiť, či ju Walter celkom nezničil.“

„Počul som, že patrí k najprosperujúcejším farmám v našej oblasti.“

„Možno je Walter riadny sviniar, ale o farmu sa staral.“

Veliteľ sa uškrnul nad prízemným prejavom elegantne upraveného starostu, potom sa sklonil a vzal do ruky klobúk.
„Cestou som stretol zopár susedov. O Evanovi Johnsonovi rozprávali pekne. No o jeho otcovi nik nepovie pekné slovo.“

„Vždy to bolo tak. Keď som sem prišiel v štrnástom roku, bol taký ako teraz. Má žalúdok ako pancier a hrošiu kožu, inak by už dávno bolo po ňom.“

„Mám v úmysle kúpiť si auto,“ Appleby náhle zmenil tému. „Čo môžem očakávať od mesta, pokiaľ ide o náklady?“

„Keby som navrhol kúpu auta, Wooda by trafil šľak.“

„Kúpim si ho za vlastné. Budem ho však používať na prácu, bolo by spravodlivé, keby ste mi prispievali na náklady.“ Veliteľov hlas bol pevný, dával starostovi najavo, že sa nedá zneužívať skúpou mestskou radou. „Možno budem jediný policajný veliteľ v štáte, ktorý si musí kúpiť vlastné auto.“

„To si uvedomujem. Postarám sa, aby ste dostali poznávaciu značku a peniaze na benzín.“

„Vďaka.“ Šerif sa pobral k dverám, obrátil sa a ešte sa opýtal: „Koľko nových podnikov pribudlo v meste za posledných päť--šesť rokov?“

„Nových podnikov? Počkajte… nová banka, obchod Star Mercantile, Sparkyho krčma, autoservis. Možno bolo ešte zopár takých, čo vznikli a zanikli. Väčšina podnikov na Hlavnej ulici tu bola už pred vojnou. Prečo sa pýtate?“

„Len zo zvedavosti.“

„Fertile sa ani veľmi nerozrástlo, ani veľa nestratilo. Drží ho železnica. Nevymrie, lebo je to oblastné sídlo.“

„Rád počujem, že nezostanem tak skoro bez práce. Teda ak ma Wood nevyhodí,“ uškrnul sa. „Želám príjemný deň, pán starosta.“

„Keby vás vyhodil, zažil by peklo. Príďte zas, Appleby. Rád sa dozviem, čo sa deje.“

Keď veliteľ odišiel, Brady zostal pokojne sedieť. Začul, ako sa Appleby rozpráva s pani Hamovou, potom už vnímal len jej slabnúci hlas v ústrední. Keď premýšľal o rozhovore, zišlo mu na um, že nový policajný šéf je šikovnejší, ako si myslel. Na prácu policajného šéfa vo Fertile je až veľmi bystrý.
Prečo sem prišiel? Koho hľadá…?
11. KAPITOLA
Raz popoludní Joe zbieral kamene na poli, na ktorom chcel otec zasiať zimnú pšenicu, potom pri večeri oznámil, že ide s Jackom pomôcť Evanovi búrať starú kôlňu.
„Prečo ju chce zbúrať?“ zareagoval otec a ani neodtrhol zrak od umiera.
„Chce postaviť kôlňu, do ktorej sa zmestí aj auto.“

„To znamená, že tu zostane aj v zime?“

Kým Joe odpovedal, jeho oči sa stretli s Júliinými. „Nespomínal, že by mal odísť.“

Nasledovalo ticho, počas ktorého Júlia naložila Joy na tanier zelenú fazuľku a sebe natrela maslo na krajec kukuričného chleba.
„Chlapci, nejako často ste s tým Evanom. Nie je pre vás trochu pristarý? Čo tak na ňom visíte?“ Jethro prebehol zrakom po Joovi a Jackovi a znova sa zahľadel do taniera.
„My na ňom nevisíme, ocko, len mu sem-tam pomôžeme.“

„A vám kedy pomohol Walter Johnson?“

„Sám si vravel, že Evana nemožno viniť za jeho otca. Myslel som si, že máš Evana rád,“ zapojil sa do debaty Jack. „Napokon, opravil ti na aute nárazník.“

„Nikdy som nepovedal, že ho nemám rád. A to, že mi opravil nárazník, ešte neznamená, že mu musím poklonkovať,“ zareagoval Jethro mrzutým hlasom. „Dofrasa, mali by ste behať s chlapcami od Taylorovcov alebo Humpreyovcov, nie s mužom, ktorý bol kdesi vo svete. Vôbec neviete, aký život doteraz viedol.“

„Vo Francúzsku sa naučil veľa o autách,“ trval na svojom Jack. „Joovi a mne ukáže, ako sa montujú sviečky, ako sa mení klinový remeň a…“

„Možno to všetko vie, ale ak je taký šikovný, prečo trčí na biednej farme, keď by si mohol žiť ako prasa v žite v meste? Niečo sa mi na ňom nevidí.“

„Ich farma teda nie je biedna,“ zamrmlal Jack.
Keď obaja starší chlapci s otcom v niečom nesúhlasili, zvyčajne mlčali. Tak aj teraz. Zato Jill vždy povedala svoj názor na hocičo bez škrupúľ.
„Evan nie je ako starý Walter. Má zlaté srdce. Všade bol a veľa urobil. Mne sa páči. Dúfam, že raz stretnem takého muža.“

„Čo myslíš tým veľa urobil?“ Jethro zabodol oči do druhej najstaršej dcéry.
„No… bol za morom, videl divadelné hry a chodil do luxusných reštaurácií. Videl v Paríži tancovať kankán a viezol sa v električke. Nie je to len obyčajný… farmár.“ Jill, neuvedomujúc si vo svojej blaženosti, že práve vyjadrila pohŕdanie nad otcovými obavami, si ďalej pchala vidličkou do úst zemiaky. „Au!“ zakričala. „Kto ma kopol?“

Júlia videla, že zvyčajne mierny otec je nahnevaný. Dokonca veľmi nahnevaný. Pevne zvieral nôž a vidličku, lícnym svalom mu šklbalo.
„Ty nerozoznáš lajno od zemiaka, slečna Panovačná. To práca farmára ťa živí a šatí. Práca farmára ti dáva strechu nad hlavou a perinu do postele.“ Otec robil medzi prvými slovami pauzy, aby im dodal dôraz. Posledné slová skríkol a skončil buchnutím päsťou na stôl.
Jill pozrela ani zasiahnutá bleskom.
Otcov výbuch bol taký nečakaný, až sa Joy rozplakala. Jason sa naklonil k Júlii. Tá videla zdesený výraz na tvári mladšej sestry. Vedela, že Jill často rozpráva bez premýšľania. „Jill to tak nemyslela, ocko. Nebola…“ Otcov mrazivý pohľad sa uprel na Júliu. „Ty mlč!“ zavrčal. „To sa týka len mňa a jej. Už ma unavujú tie jej vševediace ústa. Komentuje všetko a každého. Nahnevane pozrel na zdrvenú Jill.
„Ja som nemyslela… nechcela…“

„Nemáš ani šajnu o tom, ako sa zarába na živobytie. Všetko, čo potrebuješ, dostaneš rovno pod nos. Už je načase, aby si sa naučila držať zatvorenú hubu, keď nevieš, o čom rozprávaš,“ kričal na ňu. „Odíď od stola!“

Otec nebol ešte nikdy taký tvrdý. Ešte nikdy neposlal ani jedno svoje dieťa preč od stola. Všetci naňho prekvapene pozerali. Keď Jill odsunula stoličku, aby ho poslúchla, postavili sa aj Joe a Jack. Starších bratov nasledoval aj Jason. Jill utekala hore do svojej izby a chlapci vyšli zadnými dverami. Za stolom ostali s otcom len Júlia a Joy. Júlia si privinula plačúce dieťa k sebe a nespustila oči z jej hlavičky.
„Dočerta!“ Keď otec vstával, stolička zaškrípala. Vyrútil sa z kuchyne, prešiel predsieňou, vošiel do svojej izby a tresol dverami.
Júlia zostala ani obarená, radšej sa ani nepohla, len sedela a držala malú. Civela na nedojedené jedlo, čerstvú zelenú fazuľku, ktorú vylúpala a uvarila s kúskami zvyšnej šunky a novými zemiačikmi. Na podnose bolo stále plno teplého, na úhľadné štvorce pokrájaného kukuričného chleba. Medovník, ktorý pripravila ako milé prekvapenie, čakal nepokrájaný na pracovnej doske.
Otec býval v posledných týždňoch náladový. Po zápase minulú nedeľu odviezol domov Eudoru Meadowsovú. Išli s nimi aj Jill a Jason. Júlia zostala doma, okúpala Joy a uložila ju do postieľky. Po príchode Jill hlásila, že jediná veta, ktorú otec povedal Eudore, bolo: „Nemáte za čo,“ keď vystúpila a poďakovala za odvezenie.
Je zaľúbený do Birdie Stuartovej? Bojí sa, že ho odmietne, pretože má deti? Júlia bola zvedavá, či neznáša Evana, pretože je slobodný, môže prísť a odísť, ako sa mu zachce, bez bremena rodiny. Evan je na tom očividne aj finančne lepšie než otec. Otec sa možno bojí, že Evan priťahuje Birdie viac ako on.
Kristepane! Ak si otec vzal do hlavy, že sa ožení s Birdie a privedie si ju domov, rozbije celú rodinu! Chcela, aby bol šťastný, je to najlepší otec, akého si môže želať, chápe aj to, že bez ženy, ktorá by ho sprevádzala na spoločnej ceste, sa možno cíti osamelý. Koniec koncov, deti vyrastú a vyletia z hniezda. Všetci okrem mňa, pomyslela si Júlia. Ja som už dospelá, no stále som tu.
Ako to povie otcovi? Evanovi sľúbila, že s ním pôjde v sobotu večer von. Bola zvedavá, či sa nahnevá. Na druhej strane by vlastne mohol byť rád, že s Evanom bude ona, nie Birdie. Nie, nechce, aby sa to skončilo tak ako dnes večer. Musí si vystriehnuť Joa a požiadať ho, aby Evanovi povedal, že nemôže prísť.
Keď položila na tanier kúsok teplého medovníka natretého maslom a podala ho Joy, vyšla na zadnú verandu. Chlapci boli pri veternom mlyne. Jack čerpal vodu do potrubia, aby naplnil nádrže. Júlia zavolala na Joa, aby prišiel na verandu.
„Čo myslíš, čo to vošlo do otca?“ spýtal sa.
„Neviem. V poslednom čase býva náladový. Jill skrátka povedala niečo nevhodné.“

„Nemyslela to tak, ako to vyznelo. Všetci vieme, že Jill trepe bez rozmýšľania. Nikdy som nevidel otca tak vybuchnúť.“

„Joe, nikomu som to ešte nehovorila, ale keď tu bol minule Evan, prišiel ešte za mnou k šnúre na bielizeň a spýtal sa ma, či ním nechcem ísť v sobotu do kina.“

„Ty máš rande s Evanom? To je skvelé. O decká sa neboj, zo-tanem doma.“

„Nemôžem ísť. Musíš mu to povedať, keď za ním pôjdeš.“

„Nemôžeš? Prečo?“ úsmev mu zmizol z tváre.
„Skrátka nemôžem. Oco by znova mohol urobiť niečo… nepríjemné. Myslela som, že sa mu Evan páči, ale teraz sa mi vidí, že nie.“ Júlia položila ruku na bratovo rameno. „Prosím ťa, Joe, povedz mu, že nemôžem… že som chorá alebo niečo podobné.“

„Nebudem klamať a hovoriť, že si chorá.“

„Iste. Prepáč, že som to povedala takto. Skrátka mu povedz, že som si to rozmyslela a nechcem ísť.“

„Nie je to unáhlené? Je len štvrtok. Otec môže do soboty vypadnúť.“

„Povedz mu to dnes večer. Nechcem si preto robiť starosti.“

„Páči sa ti Evan?“ spýtal sa Joe bez okolkov. „Nepoznám ho veľmi dobre, ale… je veľmi milý.“

„Tešila si sa na tú schôdzku?“

„Myslím, že áno. Povedal, že pôjdeme do kina alebo si pôjdeme zatancovať, no teraz…“

„Neruš tú schôdzku, Júlia. Máš právo ísť, s kým chceš. Preboha, veď si uviazaná doma s deťmi a v robote okolo domu. Zaslúžiš si žiť ako ostatné dievčatá. Evan by sa k tebe určite správal úctivo. Nedovolil by som ti ísť s ním, keby som si to nemyslel.“

„Toho sa nebojím. Možno predbieham udalosti. Keď tu bol nedeľu, nepripomínal to. Možno už na to zabudol.“

„Vydrž do soboty, sestrička. Ak sa otec dovtedy neupokojí ešte stále nebudeš chcieť ísť, zájdem dopoludnia za Evanom poviem mu to.“

„Nechcem sa vyobliekať, a on sa potom neukáže.“

„Príde. Urobím však, čo budeš chcieť. Ale vydrž do soboty do rána.“

„Počkám, ak mi sľúbiš, že mu povieš, nech sem nechodí.“

„Sľubujem. Nechcel by som, aby sem prišiel a našiel otca v takom stave… ako včera. Už som ho videl zúrivého, ale ešte nikdy nebol taký zlý na Jill.“

„Veľmi ju ranilo, že ocko sa s ňou tak zhováral. Tára bez rozmyslu, to vieme. Ale to vie aj on. Joe, ocka niečo trápi. Ktovie, či náhodou nie je… naozaj buchnutý do Birdie Stuartovej.“

„Aj ja som už na to myslel. Bože, dúfam, že ho to prejde. Ešte urobí nejakú hlúposť.“

„Myslíš si, že sa s ňou ožení?“

„Ona len hľadá, ku komu by sa nasťahovala. Loví Evana, ale ten ju prekukol. Ak nebude môcť dostať jeho, pôjde po ockovi. Humpreyovci sa jej už prejedli. Ich deti sa neznášajú s tým jej deckom. Pani Stuartová sa žaluje Wilburovi, že si na ňu sadli. Pani Humpreyová je už zúrivá ako medvedica. Chlapci povedali, že keď je doma ich otec, pani Stuartová je sladká ako med, a keď sa mama na ňu sťažuje, otec zúri, buchne dverami a ide preč.“

„Ruth už prechádza trpezlivosť. Som zvedavá, ako to bude ďalej.“

„Júlia, už som hotová,“ vybehla z domu Joy a chytila sa Júliinej sukne. „Ocko sa ešte hnevá?“

„Na teba sa nehnevá, zlatko. Idem ťa umyť. Joe, prídeš sa s chlapcami najesť? Ocko je vo svojej izbe.“

„Teraz nie som hladný. Vezmeme so sebou k Evanovi aj Jasona. Môže ísť so mnou na koni.“

„Dávaj naňho pozor. Nechcem, aby bol blízko Waltera Johnsona.“ Júlia položila bratovi ruku na rameno. „Sľubuješ?“

„Samozrejme. Keď sme tam, málokedy vidíme toho starého blázna. Evanovi sa vyhýba.“

„Pred odchodom príď dnu. Mohol by si so sebou vziať perník.“

Keď sa rodina v piatok ráno zišla na raňajky pri stole, všetci boli zarazení, hoci otec sa tváril, akoby sa večer nič nebolo stalo. S chlapcami sa zhováral o odstavení prasiat a vyprázdnení miesta s drevom na zadnom konci farmy, ktoré treba priniesť do domu a popíliť na polená.
Jill mala napuchnuté oči od plaču a Jason bol nezvyčajne tichý. Stále hľadel na otca, akoby ho nepoznal. Júlia nechala Joy spať. Keď jedli, zišla dolu v nočnej košieľke a vyliezla Jethrovi do lona.
„Moja malá spachtoška konečne vstala.“ ‚Uhm.“ Joina ručička prešla po otcovej tvári, cítila ostré strnisko. „Ešte sa hneváš na Jill, ocko?“ Júlia zadržala dych a čakala na otcovu odpoveď. Kým odpovedal, zhlboka sa nadýchol. „Nie, chrobáčik,“ povedal nežne a pobozkal ju na čielko. mala by si si sadnúť na svoju stoličku, aby ocko mohol dojesť.“ Júlia priniesla mokrú handru a utrela Joy tvár a ruky, až potom jej naložila na tanier za lyžicu praženice. Toto bol otec, akého všetci poznali. Milý a nežný.
Len čo chlapci s otcom vyšli z dverí a zamierili k stodole, zatrpknutosť, ktorú Jill držala na uzde, vybuchla v záplave slov. „Keby som tu nemusela bývať! Nenávidím to tu. Nenávidím ho! Je zlý a škaredý. Už mu na nás nezáleží. Zaujíma ho len tá fľandra od Humpreyovcov. Chce ju dostať do postele. Nebuď taká zdesená, Júlia. Nie som taká hlúpa, aby som nevedela o takých veciach. Ruby May hovorila, že muži… to… musia mať, inak sú zlí. Však on oľutuje. Ujdem z domu.“

„Jill! Už aj prestaň s takými rečami!“

„Beriem to späť. On to neoľutuje, bude rád, že sa zbaví tej vševediacej, keď ju tak nenávidí. Už mám takmer pätnásť, odídem a nájdem si prácu.“

„Jill, zlatko, viem, že ťa to ranilo, aj ja som bola na ocka naštvaná za to, že sa s tebou tak rozprával. Stavím sa, že teraz ho to mrzí. Každý niekedy urobí alebo povie niečo, čo inak vyznie, ako to myslel.“

„On to tak myslel. Nenávidí ma…“ Jill sa od vzlykov stiahlo hrdlo.
Júlia ju objala. „To nie je pravda! Keď si včera odišla, aj chlapci odišli od stola. A vieš, že keď Joe a Jack nedojedia, sú naštvaní. Hoci to nepovedia, ľúbia ťa. Si ich malá sestrička.“ Júlia jej koncom zástery utrela tvár. „Neopováž sa odísť a nechať ma samu. Neviem, čo by som tu bez teba robila.“ Júlia pokrčila nosom a znova objala sestru. „Z toho včerajšieho večera vzišlo aj niečo dobré. Zostalo nám nadnes jedlo.“

„V záhrade je už takmer zrelý melón,“ povedala Jill, utierajúc si oči lemom šiat. „Dajme ho do kade vychladiť a večer ho rozkrájame.“

Pred poludním prišlo na príjazdovú cestu auto. Prvá ho zbadala Joy a bežala s novinkou za Júliou. „Júlia, Júlia, ide sem auto!“

„Dobre, zlatko, upokoj sa.“

Júlia vyzrela z okna a uvidela, ako z uzavretého auta, ktoré zastalo na príjazdovej ceste za prednou verandou, vystupuje muž v bielej košeli a v svetlohnedom plstenom klobúku. Toho muža ani to auto ešte nikdy nevidela. Keď vstúpil na verandu, Júlia otvorila sieťové dvere a vyšla mu oproti.
„Dobrý deň.“

„Madam…“ Ihneď sňal klobúk a Júlia v ňom spoznala bežca, ktorého stretli cestou do kostola. S klobúkom na hlave vyzeral inak. Jej oči zaujala veľká strieborná hviezda pripnutá na košeli. Nový muž zákona! Ach, preboha, čo tu robí?
„Pani Jonesová?“

„Slečna. Naša mama zomrela pred niekoľkými rokmi.“

„To ma mrzí. Som veliteľ Appleby.“

„Teší ma.“ Júlia natiahla ruku. Krátky stisk jej ruky bol pevný. „Počuli sme, že Fertile má vlastného šerifa. Videli sme vás v nedeľu… na ceste.“

„Spomínam si.“ Od úsmevu sa mu urobili okolo kútikov očí vrásky. „Išli ste do mesta a ja som práve behal. Každý týždeň behávam.“

„Každý týždeň…?“

„Niekedy aj dvakrát do týždňa, ak sa mi podarí nájsť si čas. Zvláštne, čo?“

Júlia sa zasmiala. „Urazíte sa, ak poviem, že… áno? Myslím si to.“

„Vôbec nie.“ Na dlhú chvíľu sa na ňu zahľadel. Potom si spomenul, načo prišiel. „Sú doma Joe alebo Jack Jonesovci?“

„Sú s otcom, robia s drevom. O chvíľu prídu na obed.“

„Pracujú ďaleko odtiaľto? Dá sa tam zájsť aj pešo?“

„Bola by to nepríjemná cesta cez žihľavu. Nech sa páči, poďte dnu a počkajte na nich… Teda, ak vydržíte zvedavosť malej Joy.“ Júlia položila ruku na hlavu dievčatka.
Muž sa na malú usmial a tá sa naňho zaškerila. Joy ešte nikdy nestretla cudzieho muža.
„Môžem počkať v aute, madam.“

„Radšej poďte na zadnú verandu. Je tam tieň a prinesiem vám nejaký chladený nápoj.“

Joy chytila muža za ruku. „Odvediem vás tam. Načo máte na košeli tú brošňu? Aj ja rada behám. Môžem niekedy behať s vami? Večer budeme mať melón. Ak zostanete, môžete si dať s nami.“

Pozrel na Júliu, akoby sa chcel opýtať: Čo mám teraz spraviť? Júlia sa usmiala: „To záleží na vás.“

Len čo sa obrátila a vošla dnu, úsmev z tváre jej zmizol. Čo môže chcieť muž zákona od Joa a Jacka? Vie, že ani jeden z nich nebol od minulého piatka v meste. Chvalabohu, Jill je hore, inak by sa opýtala jeho.
Júlia vyšla zo zadnej časti domu, práve keď Joy a policajný šéf vyšli spoza rohu. Dieťa sa naňho pozeralo a neprestávalo rozprávať.
„Náš pes sa volá Sidney. Keď sa vyváľa v kravincoch, Júlia mu nedovolí vojsť do domu. Je nechutný a zapácha. Vy máte doma dievčatko?“

Appleby zbadal Júliu a načiahol sa po vedre na vodu.
„Odnesiem vám to.“

„Joy vás unavila rozprávaním?“

„Cestou okolo domu som získal zopár informácií o vašej rodine. Sylvia sem chodieva, keď sa hrá bejzbal, váš pes sa volá Sidney, niekedy je odporný a otec sa už na Jill nehnevá.“

„Ach jaj, aj sa bojím opýtať, čo vám ešte povedala.“

„Júlia, páči sa mi.“ Joy si strčila do nosa ukazovák a Júlia jej ho rýchlo vytiahla.
Appleby išiel k pumpe a Joy za ním. Júlia čakala na verande, a keď sa vrátil s vedrom plným vody, otvorila dvere.
„Položte ho na stôl a ponúknite sa.“ Podala mu naberačku.
„Dobrá studničná voda,“ povedal, keď ponoril naberačku do studenej vody a hltavo sa napil. Vo vode cítil sladkú vôňu i chuť cédrového dreva. „Sme na ňu pyšní.“

„Čie je to auto vonku?“ bolo počuť najprv hlas Jill, až potom vošla a zostala stáť.
„To je moja sestra Jill. Pán Appleby, šerif z mesta.“

„Volá sa Justína,“ povedala Joy nahlas. „Ale to meno sa jej nepáči.“

„Nečudujem sa. Jill je oveľa krajšie meno.“ Šerif sa na Jill usmial. „Počkám na verande, slečna Jonesová.“

„Otec a chlapci by tu mali byť každú chvíľu. Zvyčajne sa na nich môžem spoľahnúť – vždy sa prídu najesť načas. Nezostanete na obed, pán Appleby?“

„Ó, nie, madam. Nerád by som obťažoval. Ospravedlňujem sa, že som prišiel v čase obeda.“

„To nie je obťažovanie. Máme zelenú fazuľku, nové zemiaky a kukuričný chlieb. Nič zvláštne.“

„Pro-sím! Júlia urobila koláč zo zelených paradajok,“ prehovárala ho Joy s hlavou naklonenou nabok.
„Neznášam ho,“ zareagovala Jill uštipačne. „Ak zostanete, možno otvorí aj pohár zaváraných broskýň.“

Muž prechádzal zrakom od jedného dievčaťa k druhému. Júlia bola v pomykove, až cítila v tvári horúčavu. Potom začula mužov prichádzajúcich na dvor.
„Prišiel otec s chlapcami.“ Vyšla na zadnú verandu a šerif za ňou.
Keď napojili muly, Jonesovci sa zahľadeli na muža na verande. Statok nahnali do ohrady vedľa stodoly a vošli do domu.
Appleby zostúpil z verandy a išiel im naproti. Najprv začal hovoriť s Jethrom.
„Pán Jones, som veliteľ Appleby z Fertile.“ Podal Jethrovi ruku.
„Teší ma. Toto sú moji chlapci Joe a Jack.“

Appleby si s oboma potriasol ruky. „Zastavil som sa tu, aby som sa chlapcov spýtal, či boli v stredu večer na Johnsonovej farme.“

„Boli sme tam,“ rýchlo odpovedal Joe. „Niečo sa tam stalo?“

„Nie. Nič, o čom neviem.“

„Pomáhali sme Evanovi zhodiť starú kôlňu.“

„Aj ja som tam bol,“ ozval sa Jason vychádzajúci z konca verandy so Sidneym v pätách.
„Áno, bol si, lapaj!“ Joe ho zdvihol, zavesil si ho do podpazušia ako jutové vrece a hánkami prstov ho škrabkal po hlave. „Zlož ma, ty… ty trkvas!“

„Pozor na jazyk, fagan, lebo ťa zhodím do konského žľabu.“

„Prestaň sa jančiť, Joe.“ Jethro mal v tvári ustaraný výraz. „Má Johnson nejaké problémy?“

Appleby ignoroval otázku a spýtal sa Joa: „Videli ste Waltera Johnsona, keď ste tam boli?“

„Nie, ale bol doma.“

„Ja som ho videl,“ povedal Jason. „Bol na verande. Júlia a Joe mi kázali, aby som sa mu vyhýbal, takže keď prišiel, bežal som za Joom a Jackom do kôlne.“

„Ako dlho ste sa tam zdržali?“ Prišli sme domov asi hodinu po zotmení.“ Bol tam Walter ešte stále?“

„V kuchyni sa svietilo. Keby niekam odišiel, tak by bol išiel pešo, kôň bol v stodole.“

„To vravel aj jeho syn. Len som si chcel overiť, či bol doma. Ďakujem.“

„Boli v meste nejaké nepríjemnosti?“ spýtal sa Jethro. „Ako zvyčajne. Bitky vo Welľs Pointe a požiar na lodi.“

„Bol by som prekvapený, keby v tom nemal prsty Walter.“

„Myslím, že tentoraz je čistý.“

„Prečo neveríte Evanovi, že bol doma?“ spýtal sa Joe. „O takom niečom by neklamal.“

„Pán Appleby,“ zavolala Júlia, „Jill prestrela aj pre vás. Pozývame vás na obed.“

„Ďakujem, slečna Jonesová. Zapekané zelené paradajky sú veľkým pokušením.“

„Povedzte jej, že máte rád zavárané broskyne,“ zavolala Jill a vbehla dnu.
„Umyte sa na verande, pán veliteľ,“ povedal Jethro. „Budete vítaný.“

„Páni!“ zvolal Jason. „Naozajstný živý muž zákona bude jesť s nami!“

„Všetci muži zákona, ktorí s nami jedli, sú mŕtvi,“ vysvetľoval hlasným šepotom Jack a ťahal mladšieho brata za krk.
12. KAPITOLA
Applebymu chutilo ako už dávno nie. Nielenže túžil po domácej strave, ale zistil, že sa mu páčia všetci členovia jonesovskej rodiny. Jethro, hlava rodiny, bol pomerne pokojný človek. Mladšia dcéra Jill bola vzdorovitá, ale ostatní to napravili priateľskou debatou.
„Vravím vám, tá potvorská mulica ťahala mňa a pluh, a vôbec sa nespotila. Jediné, čo tú trúbu spomalilo, bol močiar.“

„Pamätám sa na to, Joe.“ Jason sa cez Joy načiahol za kusom kukuričného chleba. Júlia zdvihla tanier a posunula mu ho.
„Aj by si mal, kurací mozoček. Veď sa všetko začalo, keď sa splašila, lebo si prišiel a mával tou zničenou zástavou, čo si dostal na Deň nezávislosti,“ odpovedal Joe s úškrnom.
„To nie je to najhoršie, čo kedy urobil,“ povedal Jack škodoradostne. „Už sa nepamätáš, keď hádzal kamene do sršnieho hniezda a zhodil ho na zem? Sršne sa vrhli na ocka a musel sa ponoriť do konského žľabu.“

„Hej, nechajte to!“ ozvala sa Júlia. „Prestaňte sa voziť na Ja-sonovi.“

„Mali by sme prestať.“ Jethro posunul zavárané broskyne hosťovi. „Chlapci sú výreční, keď majú nového poslucháča,“ povedal na ospravedlnenie.
„Ja si to užívam. Aj jedlo.“

Corbinovi sa páčilo, ako sa Júlia správa k súrodencom. Nerýpala do nich ani im nenadávala, ale jemne uvádzala všetko na pravú mieru. Pokúšal sa dlho na ňu nehľadieť, no sedela oproti nemu a videl na ňu zakaždým, keď zdvihol hlavu od taniera. Bola pekná. Nie vyzývavo krásna, ale jemne, prirodzene.
„V nedeľu hrávame bejzbal,“ povedal Jason. „Raz som trafil loptu tak, že Jackovi sa podarilo dostať na tretiu métu.“

„To musel byť poriadny odpal.“

„Jack beží rýchlejšie ako ja.“

„Ste u nás vítaný, keď budete chcieť prísť,“ povedal Jethro. „Bol by to spôsob, ako sa zoznámiť s niektorými susedmi.“

„Musíte pracovať aj v nedeľu?“ spýtala sa Jill.
„Mám stále službu, som jediný muž zákona v meste. Môžem si však vziať voľno, ak telefonistke oznámim, kde som.“

„Nemáme telefón,“ zareagovala Jill a hodila pohľad na otca.
„Sem nepotiahli vedenie.“ Júlia vstala od stola. „Ak všetci dojedli, prinesiem koláč.“

„Mali ste veľa konfliktov s Johnsonovcami?“ ozval sa Jethro do ticha, ktoré nasledovalo.
„S Walterom Johnsonom raz či dva razy. Nič mimoriadne.“ Corbin sledoval pohľadom Júliu.
„Ešte budete mať. Robí tu problémy dobrých dvadsaťpäť rokov.“

„Bol som prekvapený, keď som spoznal jeho syna. Vôbec nie je ako jeho otec.“

„No… nuž, ktovie?“ Keď Jethro dohovoril, obrátil sa k mladšej dcére. „Pomôž sestre.“

Po jedle sa Appleby poďakoval Júlii, potom vyšiel z kuchyne.
„Najlepšie jedlo po veľmi dlhom čase. Ďakujem.“

„Nemáte za čo. My Jonesovci si myslíme, že najlepšie je zostať na strane zákona.“ Usmiala sa a na jednom líci sa jej objavila jamka. „Niežeby sme mali čo skrývať,“ dodala rýchlo.
Vonku na verande sa ho spýtal Jack, teda ten s pehami, prečo behá. Vysvetlil mu, že ako chlapec pomáhal otcovi rúbať drevo a zvykol si na cvičenie. Keď odišiel z domu do školy, bol v bežeckom družstve a zistil, že rád behá.
„Ja chcem hrať bejzbal v nejakej vyššej lige. Myslíte, že behanie by mi pomohlo?“

„Určite by ti neublížilo. Ale ty máš asi viac cvičenia počas práce na farme než ja na pochôdzke Fertilom. Vieš, že liga príde do mesta na exhibičný zápas?“

„Kedy?“ Jackovi sa rozsvietili oči.
„Dátum si presne nepamätám. Začiatkom týždňa prišiel človek, ktorý to organizuje. O niekoľko dní vylepí plagáty.“

„Kto bude hrať?“

„Domáci, fertilský tím. Má ho zostaviť Ron Poole. Čo keby si zašiel za ním a skúsil to? Už dal dokopy skupinku chlapcov, trénujú týždenne niekoľko večerov.“

„Myslíte, že by som mohol?“

„Kým neskúsiš, nedozvieš sa.“

Keď muž zákona odišiel, Joe s Jackom sa vrátili do kuchyne po kameninový krčah. Vezmú ho do poľa. Júlia išla do komory pohľadať vrchnák.
Júlia bola pyšná, ako sa všetci správali pri stole. Zväčša tak, ako sa im to usilovala vštepiť. Dokonca ani Joina neviazanosť nedosiahla zvyčajný vrchol ako inokedy v prítomnosti cudzieho človeka. Jill si dávala pozor, aby nerozčúlila otca – ráno bol podráždený ako starý kocúr, keď ho ťahajú za chvost.
Nuž, ktovie. Zneli jej v ušiach otcove slová o Evanovi. Nemá ho rád! Čo má robiť? Má mu zajtra povedať, že si s Evanom dohodla schôdzku? Júlia mala hrôzu z toho, ako to otcovi povie, a už to chcela mať za sebou.
Jediný svetlý bod na horizonte bolo Jackovo nadšenie, že do mesta príde hrať bejzbalový tím.
„Tu je vrchnák. Namočte na verande ten kus starej plachty a krčah omotajte. Jack, mal by si ísť do železiarstva porozprávať sa s pánom Poolom. Požiadaj ho, aby ťa vzal do tímu.“

„Aj ja mu to hovorím.“

„Pôjdeš so mnou, Joe?“

„Jasné. Pôjdem dokonca aj na zápas, ak budeš hrať,“ podpichol ho.
„Ak budeš hrať, prídeme všetci a budeme pyšní ako pávy,“ ubezpečila ho Júlia.
Nežne sa na oboch bratov usmiala. Joe bol fešák. Jack, nie taký pekný a očarujúci ako jeho brat, musel v niečom vynikať. Bejzbal bol jeho koníček. Dúfala, že ho zoberú do mužstva za mesto.
„Dnes večer idem do mesta s Evanom,“ oznámil Joe. „Bojko môže ísť s nami a zastavíme sa u pána Poola.“

„Dávaj si pozor, komu hovoríš bojko,“ zakoktal Jack.
Prekvapená Júlia hodila pohľad na brata. Ten sa jej pohľadu vyhol.
„Nepovedal si mi, že príde Evan.“

„Dozvedel som sa to až dnes ráno. Stretol som sa s ním pri plote. Predstav si, išiel na koni k rieke.“

„A ocko?“

„Bol s Jackom v lese.“

Jackov záujem vzrástol. Behal zrakom z brata na sestru.
„Teba to nemá čo zaujímať, hlavička-makovička.“ Joe sa uškrnul a buchol brata do ramena.
„Aj ja by som išiel. O čo ide?“ zopakoval.
„Júlia si myslí, že ocko je z nejakého dôvodu proti Evanovi.“

„Žiarli,“ odvetil rýchlo Jack. „On berie na pani Stuartovú a bojí sa, že Evan mu ju preberie.“

„Nuž, sestrička, vidíš? Náš braček vôbec nie je taký hlúpy,“ zvolal Joe.
Júlia sa rýchlo poobzerala, či to nepočujú menšie deti, a brata napomenula.
„Dávaj si pozor, čo hovoríš, Joe. Jason a Joy majú dlhé uši.“

„A veľkú hubu,“ dodal Jack.
„Dúfam, že Evan bude Stuartovú chcieť. Chlapci Humpreyvci hovoria, že je otravná ako ploštica. Nevedia sa dočkať, kedy od nich vypadne aj s tým svojím usmrkancom. Prečo sa ockovi nemôže páčiť taká žena, ako je napríklad slečna Meadowsová? Je to príjemná žena.“

„Chlapci, to mienite premrhať celý deň?“ zavolal z dvora Jethro.
„Už ideme,“ odpovedal Jack a vyšiel z dverí. Júlia položila ruku Joovi na plece. „Dnes večer mu povedz, že som si to rozmyslela.
„Až zajtra dopoludnia,“ povedal Joe odhodlane a vyšiel na verandu.
Appleby bol rád, že okolnosti ho prinútili zastaviť sa na farme Jonesovcov. Keď mu Ira Brady podal súhrnnú správu o rodinách žijúcich na farmách v okolí mesta, Jonesovcov spomenul len tak ako Humpreyovcov a Birchovcov. On aj maršal Sanford podrobne rozprávali len o Walterovi Johnsonovi. O jeho synovi veľa nepovedali.
Evan Johnson ho prekvapil. Prečo by sa mal vzdelaný a scestovaný muž uspokojiť s ťažkou prácou na farme v Missouri? Appleby nevidel absolútne nič, čo by mali otec so synom spoločné. Alebo mali? Zdalo sa mu, že Jethro Jones o mladom Johnsonovi pochybuje.
Keď zaparkoval pred telefónnou ústredňou, v myšlienkach sa zaoberal Júliou Jonesovou. Tešilo ho, že ju môže pozorovať – páčila sa mu jej prirodzenosť. Dievča, a predsa už žena. Isto si vôbec neuvedomuje, že je srdečná, pekná a svieža ako letný vánok. Bol zvedavý, či má vážnu známosť a ako dlho sa už stará o rodinu.
V telefónnej ústrední sa starosta rozprával s drogéristom Frankom Adlerom a starým doktorom Curtisom. Doktor, starší človek so zhrbenými plecami, bol podráždený a unavený.
„Doktor sa prišiel dopoludnia pozrieť na chlapčeka pani Bloomovej a hovorí, že pani Bloomová má pod očami monokle. Bola taká dobitá, že ledva vstala zo stoličky.“

„Ja nemôžem urobiť nič, pokiaľ žena nepodá trestné oznámenie,“ povedal nahnevane Appleby. „Chcel by som dostať jej muža za mreže a naložiť mu toľko, čo on svojej manželke.“

„To je Woodov človek,“ povedal drogérista ticho.
„Čo má Bloom na Wooda, že mu prejde, ak mláti ženu?“

„Pýtal som sa jej, prečo je s ním. Hovorí, že nemá kam ísť.“ Lekár sa chytil za hlavu.
„Ak si nedá pozor, ten chlap ju dostane na cintorín.“ Appleby si vreckovkou utrel obočie. Nič ho nedokázalo naštvať viac, ako keď chlap bije ženu či dieťa.
„Čo je s jej chlapcom?“ spýtal sa Brady.
„Som si istý, že má záškrt. Odtiaľto sa znova vrátim k nemu. Prišiel som si len vziať nejaký antitoxín.“

„Bože dobrotivý, pán doktor! Nebudeme tu mať epidémiu?“

„Mohlo by sa vyskytnúť viac prípadov. Len zriedka ide o jediný prípad, zväčša sa objaví viac prípadov ochorenia.“ Doktor Curtis pokrčil plecami. „Na dom vyvesím upozornenie o karanténe.“ Pobral sa k dverám. „Mimochodom, dnes alebo zajtra príde za mnou istý mladý muž. Ak sa mu tu bude páčiť, možno zostane a bude mi pomáhať, kým nepôjdem voňať fialky odspodu. Potom to tu po mne prevezme.“

„Nevedel som, že chcete ísť do dôchodku,“ povedal Frank.
„Nepovedal som, že idem do dôchodku. Povedal som, že budem mať asistenta. Došľaka,“ vyprskol, „ešte sa nechystám do hrobu!“

Drogérista šiel za lekárom až von. Brady sa spýtal Applebyho: „Zistili ste niečo u Johnsonovcov?“

„Walterov syn Evan a traja chlapci Jonesovci povedali, že bol doma.“

„Dopekla! Prisahal by som, že to bol on.“

„Tentoraz to nebol on. Som si istý. Chcem sa o tom porozprávať s doktorom Curtisom, ale nie pred Frankom.“

Appleby mal možnosť rozprávať sa s doktorom, keď s ním išiel k Bloomovcom, kde na bránu pribil výstrahu napísanú červeným písmom. Šerif stál na kraji verandy a sledoval lekára.
„A čo bude s Bloomom?“ spýtal sa.
„Ak vojde do domu, zostane tam.“

„Mal by som ísť do banky a povedať mu to.“

„Dobrý nápad.“

„Pán doktor, včera večer bolo pri rieke zranené dievča.“ Doktor sa obrátil. Jeho pichľavé oči sa stretli so šerifovými. „Znásilnená…?“

„Áno. Má asi pätnásť.“

„Sukin syn,“ zaklial doktor. „Čie je to dievča?“

„Holsteadová. Jej otec dopravuje uhlie na železnicu.“

„Poznám ju. Len si neviem spomenúť na krstné meno…“

„Fern. Bola vystrašená. Hovorí, že otec ju ešte bude za to obviňovať.“

„Somár sprostý! Asi teda ani nie je šanca, že by to dievča prišlo do ordinácie.“

„Nie.“

„Zastavím sa tam dnes, budem hovoriť o záškrte, a možno mi niečo povie.“

„Prišiel k nej zozadu, zakryl jej oči a ústa a zhodil ju na zem. Odišiel, no pásku a handru, čo použil, vzal so sebou.“

„Vždy rovnako. Už to urobil štyri razy… Aspoň pokiaľ viem. Nehovoriac o prípadoch, ktoré sa ututlali.“

„Viete o štyroch prípadoch? Pre živého boha, pán doktor! Ako dlho to už robí?“

„Mal som podozrenie, že takých… šesť rokov, ale, dofrasa, čo som mohol robiť? Tehotné dievčatá nútili odísť z mesta a príbuzní ma prosili, aby som mlčal.“

„Myslíte si, že ide o jedného muža, alebo je to najviac nadržané mesto v severnom Missouri?“

„Má rád mladučké… pätnásť-šestnásťročné. Jedna mala štrnásť. Ani jedno dievča netuší, kto to bol.“

„Len čo som prišiel do mesta, hneď som počul o Walterovi Johnsonovi. Mohol by to byť on?“

„Mohol, ale pochybujem. Walter nie je dosť bystrý, aby sa z toho zakaždým dostal.“

„Ďakujem za rozhovor, pán doktor. Radšej pôjdem do banky a poviem Bloomovi o karanténe.“

Pri večeri Joe len mimochodom spomenul, že ide s Evanom do mesta, a navrhol Jackovi, aby išiel s ním, mohli by zistiť, či sa nemôže dostať do mestského bejzbalového tímu.
„Načo idete do mesta?“ opýtal sa otec. Júlia zadržala dych.
„Vyhodiť si z kopýtka,“ zasmial sa Joe. „Už nie som dieťa, ocko.“

„Na to som zabudol, synak. Daj pozor na brata.“

„Môžem ísť aj ja, Joe?“ spýtal sa Jason. „Tentoraz nie, hlupáčik. Možno si pôjdeme zahrať biliard, a to nie je miesto pre takého skrčka.“

„Počkal by som v aute.“

„Môžem ísť aj ja? Prosím, Joe…“ hodila naňho ten najsladší úsmev Joy.
„Si na to primalá,“ povedal Jason znechutene.
„Aj ty si!“ Joy mu vyplazila jazyk.
„Júlia!“ zakričala Jill. „To je nechutné! Má plné ústa!“

„Kto chce kúsok melóna?“

Keď sa najedli, Júlia zúfalo chcela mať doupratované a byť vo svojej izbe, keď príde Evan po Joa a Jacka. Vyšla na verandu zavolať na Jasona, aby odniesol šupy z melóna prascom, a vtedy začula zvuk auta prichádzajúceho po príjazdovej ceste. Otočil sa pri dome a pozrel priamo na ňu. Kým odbehla do domu, zakývala mu.
„Môžeš to dokončiť, Jill? Idem na chvíľu hore.“

„Viem, o čo ti ide. Nechceš, aby ťa Evan videl v tých vyblednutých starých šatách.“

„Ach, mlč,“ odpovedala Júlia podráždene. Zatvorila dvere na schodisko, čo v lete robili len zriedkakedy, a bežala po schodoch do izby, odkiaľ sa mohla pozerať na dvor za domom.
Evan mal na sebe nohavice farby kaki, ktoré mu zostali z čias služby v armáde, a modrú košeľu. Blond vlasy mal vyčesané dozadu – upravený ako vždy. Teraz sa vážne rozprával s Jasonom, Jack a Joe stáli pri nich. Od stodoly pribehla s krikom Joy. Bežala priamo k Evanovi. Zdvihol ju, zabudol, alebo si nevšimol, že sa hrala v špine.
Júlia urobila grimasu, keď si uvedomila, že Evanova čistá košeľa bude od zeme. Joy mu ovinula ručičky okolo krku a pobozkala ho na líce.
Joe sa ju pokúšal od Evana odtrhnúť. Evan sa smial a na veľkú radosť Joy sa s ňou krútil dokola. Júlia zbadala otca – stál vo dvierkach kurníka a sledoval ich vyvádzame. Nešiel dopredu, aby sa s Evanom pozdravil. Júlia odvrátila zrak, a keď sa znova obzrela, otec už bol dnu.
Júlia sledovala, ako Evan odniesol Joy na verandu a zložil ju. Jason ju chytil za ruku a držal ju, kým sa auto na dvore neotočilo a neodštartovalo.
V spoločnej izbe s Joy sedela Júlia na peľasti s dlaňou pritlačenou k hrudníku. Srdce jej bilo ako zvon. Keby bola jednoducho odmietla pozvanie na schôdzku, nemala by takúto dilemu. V noci sotva zažmúrila oka. V myšlienkach si vybavovala každé slovo, ktoré povedal od chvíle, čo ju videl oblizovať nôž od fondánu…

Potom v nedeľu, keď sa stretli pri dome a položil jej ruky na plecia, aby ju zachytil, sa chvela až vo najvnútornejšom vnútri.
Keď na to teraz myslí, dokázala by konať proti otcovmu želaniu, keby jej zakázal s ním chodiť?
Ach bože. Dúfala, že nebude musieť urobiť takéto rozhodnutie.
Júlia bola v posteli, ale nespala, keď po príjazdovej ceste prišlo auto a zastalo pri zadnej verande. Počula mužské hlasy a buchnutie dverí. Keď sa Evan obrátil, aby sa vydal na spiatočnú cestu, izbu na okamih osvietili svetlá auta. Joe a Jack vyšli po schodoch do svojej izby. O chvíľu bolo všade ticho.
„Zatvárame, Walter, choď domov.“

„Ešte sa mi nechce.“ Walter natrel kriedou koniec tága a narovnal gule na stole.
„Je dvadsať minút po záverečnej.“

„Tak zatvor a choď. Ja ťa nedržím.“

Majiteľ biliardovej herne pozrel na sklené hodiny, visiacu lampu s tienidlom z farebného skla a tágo v ruke nebezpečného, nepredvídateľného muža a vzdychol si.
„Počkám, kým dohráš.“

Harvey Knapp prišiel do Fertile pred piatimi rokmi a otvoril si biliardovú herňu. Za tie roky tu mal problémy s jediným človekom, s Walterom Johnsonom. Chcel prevádzkovať čisté miesto, kam by si muži chodili zahrať biliard a bez hádok si vypiť nealkoholické pivo.
„Chcem pivo.“

„To nejde, Walter. Po polnoci nesmiem predávať pivo.“

„Kto to hovorí?“

„Mestská rada.“

„A ty sa im pcháš do zadku?“

„Tak hovorí zákon.“

„Veď ho nechcem kúpiť.“ Walter si vybral fľašu z vrecka montérok a zopár ráz si silno glgol.
„Je záverečná, Walter. Som tu od obeda a som unavený. Chcem zatvoriť a ísť domov.“

„Čaká ťa doma nejaká kočka?“ spýtal sa Walter akoby mimochodom a štuchol do gule.
„Také reči nemám rád.“ Knappovi očervenela tvár od hnevu.
„Je mi fuk, či to máš rád. Videl som tvoju starú. Je to stará sliepka, už nemá formu. Ja mám rád mladé, pevné cicušky. Ty si nemal nikdy neodolateľnú túžbu po mladom pevnom masku, Harvey?“

„Vypadni, ty skazený perverzák!“

„Chachacha… Na mladej cicuške nie je nič škaredé.“ Knapp podišiel k telefónu v zadnej časti herne, zdvihol slúchadlo a otočil kľukou, aby zavolal do ústredne.
„Počul som, že niektorým ľuďom, ktorí na iných donášajú, vyhoria domy. Je to tak, Harvey?“ Jeho slová boli čoraz nezrozumiteľnejšie.
Hrozba pomaly zaberala. Keď sa ozvala operátorka, strach o rodinu prinútil Harveyho mlčať. „Vaše číslo, prosím. Tu je ústredňa. Je niekto na linke? To ste vy, pán Knapp?“

„Prepáčte, vykrútil som zlé číslo.“ Harvey pomaly zložil, Waltera si nevšímal, prešiel do prednej časti lokálu a otvoril dvere. Stál tam a dýchal teplý nočný vzduch. Vo všetkých obchodoch na Hlavnej ulici už bolo pozhasínané. Na dohľad nebolo nijaké auto. Knapp tam stál s rukami vo vreckách a rozmýšľal, čo urobí.
Už mal menšie problémy s týmto mestským násilníkom, ale ešte nikdy sa mu nevyhrážal. Prvý raz bol s ním takto osamote a škaredé slová na adresu jeho manželky ho takmer prinútili urobiť niečo nepremyslené.
Už sa chcel vrátiť do lokálu, keď zbadal, že za rohom ide policajný veliteľ – kontroluje dvere ako každú noc. Harvey sa nervózne obzrel cez plece. Walter bol ešte stále pri biliardovom stole.
„Ešte máte otvorený lokál, pán Knapp? Nie je už neskoro?“

„Nuž, áno, ale mám zákazníka, ktorý chcel dohrať hru.“ Appleby nazrel dnu. „Dobrý večer, pán Johnson.“

„Dobrý.“ Walter ani nezdvihol zrak.
„Už musím ísť. Dobrú noc, pán Knapp.“ Keď okolo neho prechádzal, mrkol naňho. „Dobrú noc, šerif.“

Knapp zostal vo dverách, až kým šerif nevyšiel po schodoch k bráne vedľajšieho domu. Potom vošiel dnu. Walter postavil tágo do stojana a vykročil s doširoka roztiahnutými nohami, aby udržal rovnováhu.
„Končím,“ oznámil, keď prechádzal okolo Harveyho Knappa.
Knapp si s úľavou vydýchol a rýchlo zhasol svetlá. Pozrel sa napravo aj naľavo, či na ulici neuvidí Waltera, potom vyšiel na chodník a zamkol.
Veliteľ Appleby sa objavil rýchlo a potichu. Knapp uskočil.
„Bože, pán veliteľ, vystrašili ste ma.“

„Robil vám Johnson problémy?“

„Ten človek nerobí dobre ani sebe, ani iným.“ Knapp si vopchal kľúče do vrecka. „Povedal, že tým, čo volajú políciu, občas vyhoria domy.“ Vreckovkou si utrel čelo. „Dá sa s ním niečo urobiť?“

„Kým nevyvedie niečo, za čo ho môžem zavrieť, tak nie.“

„Bol opitý ako čík, ale nosí si vlastnú pálenku.“

„Je na to zvyknutý.“

„Najradšej by som mu rozmlátil tú smradľavú papuľu.“

„Mal odporné reči, čo?“

„Veru hnusné.“

„Postarám sa, aby odišiel z mesta. Videl som jeho koňa pri sklade. Vedel som že je niekde tu. Dobrú noc, pán Knapp.“

13. KAPITOLA
Júlia pripravila otcovi, Joovi a Jackovi raňajky. Chceli ísť vyťať veľký dub, ktorý minulé leto rozťal blesk. Veľké kmene dovlečú za stodolu. Potom ich oberučnou pílou rozpília na polená, ktoré vojdú do sporáka a ohrievača značky Acme. S pílením však počkajú, kým bude chladno, a drevo potom naukladajú pri dome.
Joe a Jack sa striedali pri dojení. Dnes ráno priniesol vedro čerstvého mlieka Joe. Položil ho na lavičku na verande a strčil hlavu do kuchynských dverí. „Keď ho odnesiem do pivnice, mám priniesť včerajšie?“

„Buď taký dobrý. A dobre ho prikry. Včera som v ňom našla muchu.“

„Zbytočne sa rozčuľuješ. Muchy toho veľa nevypijú.“

Joe sa pri jedle vyhýbal pozrieť na sestru a dával si pozor, aby s ňou nebol osamote. Júlia mala chuť ho kopnúť. Musel vedieť, ako veľmi chce počuť, či Evan nepovedal niečo o ich schôdzke. Možno na to zabudol! Ach bože, aké to bude ponižujúce, ak sa vyoblieka, a on sa neukáže.
Rozhovor pri raňajkách sa krútil iba okolo Jackovho pokusu dostať sa do fertilského bejzbalového družstva.
„Ak nedokážeš hrať lepšie ako ten namyslený frajer z obchodného domu Carwilde & Graham, zrieknem sa ťa ako brata,“ doberal si ho Joe.
„Scott Graham hrá bejzbal?“ spýtala sa Júlia. „Aj v tom naškrobenom golieri?“

„Myslím, že áno. Nikdy som ho bez goliera nevidel. Pre hráčov to musí byť tvrdý oriešok. Stavím sa, že by sa tam dostal aj Jason.“

„Prečo to neskúsiš aj ty?“ spýtala sa Júlia a odložila Joov prázdny tanier.
„Nechcem sa vyvyšovať nad bračeka. Určite by ma zobrali, a jeho by nechali, aby ma povzbudzoval z lavičky. Tak poď, budúci Babe Ruth,“ udrel brata klobúkom, „poďme sa pustiť do toho stromu.“

Júlia čakala, kým vstanú menšie deti. Naliala si dažďovú vodu z kade a umyla si vlasy. Presviedčala samu seba, že to umývanie vlasov vôbec nesúvisí s tým, či pôjde alebo nepôjde von s Evanom Johnsonom. Zvyčajne si vlasy umýva v sobotu.
Včera večer, kým čakala na Joa a Jacka, premýšľala o tom, že keby išla – ozaj keby! –, obliekla by si modré šaty naberané pri krku, s nazberkanými rukávmi. Mala by ich oprať a ožehliť.
Júlia si sadla na kraji verandy, kde svietilo slnko, a uterákom si šúchala vlasy. Naklonila sa, prstami si ich odvrchu prehrabávala, potom ich prečesala hrebeňom s veľkými zubmi. Na chrbte cítila slnečné teplo.
Keď to dokončím, pomyslela si, operiem si tie voálové šaty a vyvesím ich na šnúru. Jill si bude myslieť, že si ich chystám do kostola.
„Nechajte, ja to urobím,“ vystrašil ju mužský hlas. O to viac, že jej vzal z rúk hrebeň. Vyskočila na nohy a predlaktím si odhrnula vlasy z tváre.
„Evan! Naľakali ste ma!“

„To som nechcel. Myslel som, že ste počuli koňa, keď som prišiel.“ Nasledujúce slová zašepkal akoby pre seba: „Nádherné vlasy! Ako žlté pšeničné pole.“ Stál tam a nemotorne držal hrebeň.
„Ďakujem.“

Ticho sa predlžovalo. Júlia mala pocit, že jej v žalúdku od nervozity rastie hrča. Povedz niečo, ty trúba, hovorila si. Skúsila sa usmiať, ale úsmev sa jej s plynúcimi sekundárni strácal, navyše ani Evan nič nehovoril, iba na ňu hľadel, akoby ju nikdy predtým nevidel. „Nevedela som, že… je tu niekto,“ koktala. Ak sa chcela naňho pozrieť, musela zakloniť hlavu.
„Koňa som nechal pri stodole.“

Júliine oči zablúdili ku koňovi, potom späť k Evanovi.
„Nepočula som vás. Otec s chlapcami sú pri potoku.“

Natiahol sa, takmer ako keby si nemohol pomôcť, a prebehol hrebeňom po končekoch dlhých tmavoplavých vlasov na jej ramene.
„Tu sa zamotali. Ostriháte si ich na mikádo a vzadu nakrátko, ako mávajú muži?“

„Prečo si to myslíte?“ Júlia zdvihla ruku a prehodila si pramene cez plece.
„Neviem. Mestské ženy a niektoré aj tunajšie sa dávajú strihať.“

„S krátkymi vlasmi je menej práce. Ja ich mám dlhé a pevné, dlho trvá, kým mi uschnú.“

„Dúfam, že si ich neostriháte.“

Evan sám sebe nerozumel. Prišiel do styku s bohatými i chudobnými ženami, s ľahkými ženami i s mníškami. Prečo mal pri tejto nevinnej mladej farmárke zviazaný jazyk? Presviedčal sa, že keď ju dnes večer pozval na rande, bolo to preto, lebo ju ľutoval, že je pripútaná k rodine, musí sa o ňu starať, chcel sa s ňou iba rozprávať, chcel, aby sa dobre bavila. Dočerta, teraz sa s ňou nielenže chcel rozprávať, ale chcel ju držať v náručí, bozkávať ju po celom tele a cítiť jej ruky ovinuté okolo svojho krku, keď sa mu sladko poddá.
Nikdy nebol taký zaľúbený, taký očarený nijakou ženou. Bolo to priam hrozivé!
„Dúfam, že ste nezabudli na dnešný večer,“ pripomenul váhavo.
Oči sa im stretli a dlho na seba hľadeli. Júlia sotva vnímala, čo vidí v modrej hĺbke jeho pohľadu. Neskôr si uvedomila, že to bola samota a strach z odmietnutia.
„No, viete, ja som…“ hlas jej znel ticho a strácala sa v znepokojivom pohľade, ktorý videla na jeho tvári.
„Áno? Čo ste…?“

„Nebola som si istá, či to… myslíte… vážne.“

„Jasné, že som to myslel vážne. Ach, áno, takmer som zabudol. Mám správu pre Jethra. Zberal sa k vám jeden z Humpreyových chlapcov, keď som išiel okolo nich. Povedal, že mu ušetrím cestu, ak dám toto Jethrovi.“ Vybral z vrecka malú obálku a držal ju v rukách. Júliu premkla úzkosť a potriasla hlavou. „Radšej mu to dajte. To musí byť od…“

„Pani Stuartovej?“ pridržal si list pod nosom. „Aj ja som si myslel, že je od nej. Pochybujem, že by mu pán Humprey alebo jeho pani posielali list voňajúci po ružových lístkoch.“ Vložil si ho do vrecka na košeli. „Odnesiem mu ho. Prídem po vás o pol ôsmej, platí?“

„Budem čakať.“

Júlia ho sledovala, ako kráča ku koňovi, vyskočil naňho a od-cválal k potoku. Lístok otcovi od Birdie Stuartovej rozhodol, že s Evanom pôjde, či sa to otcovi bude páčiť alebo nie. Nechápala, ako sa môže taký citlivý muž, ako je jej otec, zaujímať o takú ľahkomyseľnú ženu… No ak má právo vyberať si svojich priateľov on, má ho aj ona. Je predsa dospelá. Pôjde s Evanom, a keby otec trucoval a mračil sa… nech!
Dopoludnie ubehlo rýchlo. Júlia dala variť na obed hrniec so zeleninou: kapustu, cibuľu, nové zemiaky a mrkvu. Zeleninu ochutila plátkami šunky z domácej udiarne.
Slnko stálo presne nad hlavami, keď sa Jonesovci doumývali na verande a nahrnuli sa do kuchyne. Joe a Jack vystrájali ako zvyčajne.
„Joy zodvihne toľko čo ty, bábovka,“ neustále podpichoval Jacka Joe. Jack to bral dobrácky a vracal mu to, ako vedel.
„Drž chlebáreň, slepačí mozog. Urobil si to tak, aby som ja niesol ťažší koniec brvna, však, oco? Myslí si, že je čertovsky prefíkaný.“

„Áno, a išlo ti to dobre,“ usmial sa Jethro.
„Ja som prefíkaný, chlapče. Nemám tu dutú hlavu,“ poklepkal si Joe ukazovákom po sluche.
„Áno, Jack,“ pripojil sa Jason. „Budú radi, ak ťa budú mať vo fertilskom družstve. Si najlepší hráč… v celom meste.“

Otec sa znova zasmial. „Je dobrý. Ale možno bude treba viac zabrať, synak,“ povedal a postrapatil Jasonovi vlasy. „Dobre, že s bratom sa tak dobre znášaš.“

Júlia hodila pohľad na otca a odvrátila zrak. Od rána sa s ním udiala zmena. Prešla ho už tá nevrlosť, čo sa ho toľko dní držala. Teší sa, že dostal lístok od pani Stuartovej? Preto má dobrú náladu? Júlia bola rozhodnutá, že ešte kým sa otec s chlapcami vrátia na pole, povie mu o návšteve kina s Evanom… A neveľmi ju zaujímalo, či sa mu to bude páčiť alebo nie.
Odkedy otec prikázal Jill odísť od stola, bola mlčanlivá a náladová. Keďže teraz mal otec dobrú náladu, Júlia dúfala, že si ju bude trocha doberať, položí si ruku na jej plecia a možno ju objíme, ako mal vo zvyku. Aj to urobil. Keď sa všetci najedli a chlapci vyšli na verandu, ešte sa motal v kuchyni. Objal Jill, práve keď išla po handru, aby umyla Joy ústa.
„Ako sa má moja krásavica? Vidím, že už budem mať dve dospelé dcéry.“

Zaskočená Jill naňho pozrela, uškrnula sa a na okamih k nemu sklonila hlavu. „Ach… ocko…“

Júlia ich pozorovala v nádeji, že zostane s otcom chvíľu sama. „Evan mi povedal, že ťa dnes večer berie do kina,“ povedal otec Júlii a usmial sa na ňu.
„Ach… áno. Navrhol mi to už pred týždňom.“ Júlia bola taká prekvapená, až takmer nemohla rozprávať.
„Aj ja idem večer von. Joe chce ísť do mesta s Jackom, ak sa mu podarí dostať do tímu. Vráti sa však ešte pred zotmením. Zvládneš to dovtedy s deťmi, krásavica?“ Objal Jill ešte mocnejšie.
„Isto,“ odvetila a schmatla Joy, prv než sa jej podarilo pre-šmyknúť von. Otec si nevšimol, ako jej úsmev zmizol z tváre a ako hodila na sestru ustarostený pohľad.
Otec vyšiel na verandu a zavolal na chlapcov. Jill utrela malej tvár a ručičky. Len čo bolo dieťa za dverami, vrátila sa k stolu, položila si tvár na ruky a rozplakala sa.
Júlia tam len bezmocne stála. Ešte stále bola zľaknutá, že Evan to otcovi povedal. Povedal mu, že s ňou ide von… A on proti tomu nič nemal. Dôvodom jeho dobrej nálady bola teda pani Stuartová! Vedela to aj Jill. Júlia k nej podišla a položila jej ruku na plece. „Ach, zlatko, neplač.“

„Teraz už nič nebude ako… predtým,“ vzlykala Jill. „Ožení sa s ňou a privedie ju sem. Bude to jej dom a my budeme musieť skákať, ako bude ona pískať.“

„Nemyslím si, že sa zaňho vydá, aj keby chcel. Ona by nechcela muža so šiestimi deckami na krku.“

„Zbaví sa teba, Joa a Jacka, a zostaneme tu iba traja. Bude nám rozkazovať.“

„Ocko potrebuje chlapcov, nemal by mu kto pomáhať. Toľkú prácu by nezvládol sám, a Jason ešte nie je dosť veľký, ešte toľko nepomôže.“

Jill na ňu pozrela uslzenými očami. „Chcela by som ho prestať nenávidieť.“

„No tak, zlatko, to nehovor.“

„Prečo si mi nepovedala, že Evan ťa pozval na rande?“

„Nemala som v pláne ísť. Myslela som si, že ocko ho nemá rád, nechcela som vyvolávať nervozitu.“

„Ale… teraz ideš, nie?“

„Áno. Nebudeš sa hnevať, že budeš musieť zostať doma s Joy a Jasonom, kým sa nevráti Joe?“

„Ockovi sa uľavilo, že Evan ide na rande s tebou, a nie s ňou.“

„To nevieme. Možno s ňou Evan pôjde nabudúce.“

„Jemu sa nepáči. Hneď ju prekukol. Ocko je príliš… hlúpy, aby videl, že ona je len… podvodníčka.“

„Čo to rozprávaš? Ocko nie je hlúpy.“

„Pokiaľ ide o ženy, tak je, lebo inak by sa mu páčila slečna Meadowsová.“

„Možno sa on nepáči Eudore Meadowsovej… ako muž.“

„Vydáš sa za Evana a odsťahuješ sa?“

„Prepánajána! Idem s ním len do kina.“

„Nenechávaj nás tu s… ňou, Júlia.“ Jill chytila sestru okolo pása a objala ju.
„Jill, srdiečko, trápi ťa niečo, čo sa asi nikdy nestane.“

„Nemôžem si pomôcť. Viem len, že ocko sa zmenil, odkedy je tu tá ženská. Myslíš, že je do nej zaľúbený?“

„Neviem. Mamička už nie je s nami takmer štyri roky. Ocko má len štyridsaťdva! Niektorí muži v tom veku ešte ani nie sú ženatí.“

„Niežeby som nechcela, aby niekoho mal. Veď raz odídeme odtiaľto všetci. Nechcem len, aby to bola ona.“

Podozrenie, že ich otec bude chodiť s Birdie Stuartovou, zatienilo jej očakávanie schôdzky s Evanom. Predsa len bola chvíľami taká vzrušená, že takmer nedokázala premýšľať. O čom sa s ním bude rozprávať? Študoval na vysokej škole, bol v armáde a cestoval po Európe. A ona bola z domu najďalej osemdesiat kilometrov a ani nedokončila strednú školu. Preboha, o čom sa len budú zhovárať?
Na večeru mali teplý maslový kukuričný chlieb so smotanovou omáčkou alebo so sladeným mliekom. Jack a Joe sa s jedením ponáhľali, aby mohli ísť čo najskôr do mesta. Keď otec vstal od stola, vzal čajník – z pyšteka vychádzala para.
„Ak máš v zásobníku dosť horúcej vody na riad, vezmem čajník do stodoly.“

Júlia prikývla a sledovala ho pohľadom až von. Otec a chlapci sa v lete kúpali v stodole – určite si ju chcel pridať do studenej studničnej vody.
„Vidíš?“ povedala Jill, len čo otec odišiel. „Ide sa kvôli nej vy-štafírovať. Nech ma radšej ani nežiada, aby som mu ožehlila sviatočnú košeľu.“

„Nebude. Už je ožehlená a visí mu v izbe.“

„Vie, že ju nemáme radi. Nikto ju nemá rád. Ach, keby si tak vzala so sebou to ufňukané decko!“

„Hanbi sa.“

„Keď som taká zlá, prečo sa usmievaš?“ Jill sa zachichotala. „Okúpeš Joy, kým budem preč?“

„Dobre ju poumývam, ale do vane tú malú jaštericu nestrčím. O koľkej príde Evan?“

„Asi o hodinu.“

„Tak by sme si mali švihnúť. Som rada, že ideš s Evanom. Podľa mňa je veľmi milý, hoci je príbuzný so starým Walterom.“

„Ach jaj!“ Júlia sa tvárila skľúčene. „Budeš tu s malými niekoľko hodín sama. Keby sa tu objavil Walter Johnson alebo nejaký neznámy muž, vezmi deti a ukryte sa v tej skrýši pri chlapčenskej izbe, rozumieš?“

„Áno. Ale starý Johnson sem nikdy nechodí.“

„Hovorím len – keby.“

„Prečo si odrazu taká podráždená, keď ide o pána Johnsona?“

„Viem iba, že to nie je príjemný človek. Pochybujem, že by sem prišiel. Nevie, že budete sami. Joe povedal, že bude doma ešte pred zotmením, a on zvyčajne splní, čo povie.“

„Chcela by som byť vtáčatko a ísť s tebou a s Evanom. Dovolíš mu, aby ťa pobozkal?“ Jill sa zaiskrilo v očiach.
Júlia trocha očervenela. „Čo sú to za reči?! Jill, namojdušu, niekedy si priveľa dovoľuješ!“

„Ja by som sa mu dala pobozkať. To asi nebude nikdy chcieť, ale keby chcel, dovolila by som mu to.“

„Jill, ľakáš ma!“

„Ľakám? Prečo?“

„Nechcem, aby si dospela… tak rýchlo.“

„Rýchlo? Je rok tisícdeväťstodvadsaťdva, Júlia. Ruby May pobozkala už dvoch chlapcov. Ja zatiaľ ani jedného.“

„Zatiaľ? Máš v úmysle bozkávať chlapcov?“

„No, ak to budú chcieť…!“

„Dobrotivý Bože! Kde som urobila chybu?“

„Ach, Júlia. Len si ťa doberám. Neurobila si nikde chybu. Si najlepšia sestra na svete. Radšej by som chcela za sestru teba ako starú pani Yerbyovú alebo Birdie!“

Júlia sa zasmiala. „Ak to má byť kompliment, lichotí mi to…“

Júlia sa obliekala dosť dlho. Keď sa od hlavy po päty poumývala v lavóre, išla hore do spoločnej izby s Joy, obliekla si čistú spodnú bielizeň a šaty. Rozpustila si vlasy a vykefovala ich. Evan povedal, že ich má krásne. Na tú vetu si spomenula, keď si ich zapletala a upevnila veľkými celuloidovými hrebienkami do dlhého chvosta. Aby pôsobili uvoľnene, uprostred ich rozdelila a teraz jej na každej strane splývali. Na chrbte si účes skontrolovala v malom zrkadielku.
Spokojná, že to urobila, ako najlepšie vedela, naniesla si na krk trocha toaletnej vody. Potom jej ešte zišlo na um dať si na krk modré korále, ktoré jej priniesol Joe zo St. Joseph.
Sotva dokázala uveriť, že sa oblieka na stretnutie s mužom. Jej prvé rande! Čo by si Evan pomyslel, keby vedel, že ešte ju nikdy nijaký chlapec či muž nezavolal na schôdzku?
Bože, nedovoľ, aby som sa zosmiešnila.
14. KAPITOLA
Keď Evan dokončil celodennú prácu, okúpal sa vo vani vo vode, ktorú si nanosil ešte ráno a nechal ju zohrievať na slnku pri rozostavanej šope. Samozrejme, keď išiel okolo Walter, neodpustil si posmešky, keď ho videl ponoreného vo vani.
„Načo sa tak chystáš? Ideš k Jonesovcom alebo za tou domýšľavou fľandrou k Humpreyovcom?“ Keď Evan nereagoval, pokračoval: „Ženám je fuk, či chlap smrdí, hlavne, že má medzi nohami dlhý kolík.“ Čakal, že Evan niečo povie. Keď zostal ticho, Walter pokračoval, akoby sa rozhodol, že ho naštve. „Stavím sa, že ideš k Jonesovcom. Tam by som šiel aj ja, keby som žreboval dieru. Na ktorú sa chystáš? Môžeš si nechať tú starú. Mladú nechaj mne.“ V tom okamihu pretiekol Evanov pohár trpezlivosti. „Ty skazený starý sviniar! Dotkni sa jedného z tých detí…hociktorého dieťaťa, a vymlátim ti mozog z hlavy!“

„Ha-ha-ha! Myslím, že nemáš gule aspoň to skúsiť. Tvoja mamka mala viac guráže ako ty. Neraz sa do mňa pustila s polenom.“ Pyšne sa zaškľabil.
‚Drž hubu! Nechcem z tvojej špinavej papule počuť vysloviť jej meno.“

Walter sa pobral do domu, kým si Evan pod fúzy nadával. Ako dlho ešte vydrží znášať toho chlapa? Dom v St. Joseph, ktorý mu nechali starí rodičia, ponúkol na predaj. Premýšľal tom, že ponúkne Walterovi peniaze za to, že sa staral o farmu, a zbaví sa ho. Má sa s ním o tom porozprávať? Váhal. Chcel si byť stopercentne istý, že keď za ním príde s takým návrhom, Walter bude úplne triezvy. Evan sa navečeral, umyl po sebe tanier a uložil ho späť na poličku za závesom. Ešte cez deň si uvaril za hrniec zelenej fazuľky, a podľa toho, koľko jej v hrnci zostalo, Walter si z nej dal, kým sa vybral cez les k ohybu rieky smerom do Welľs Pointu.
Evan sa usiloval vytĺcť si myšlienky na Waltera z hlavy. Teraz nedovolí nikomu a ničomu, aby mu kazil potešenie z večera s Júliou.
Júlia dúfala, že kým zíde dolu, otec už bude preč. Stál v kuchyni pri dreze, vlhčil si vlasy, starostlivo si ich uprostred rozdelil a na oboch stranách začesal dozadu. Mal sviatočné nohavice, čerstvo vyžehlenú košeľu a motýlika.
„Vďaka za vyžehlenú košeľu, sestrička… Fíha, vyzeráš nádherne,“ zvolal, keď sa obrátil a pozrel na ňu.
„Ďakujem. Asi by som nemala nechávať deti doma samy.“

„Prečo? Kým sa Joe vráti, budú v poriadku. Povedal, že pôjde tak, aby bol doma pred zotmením. A to aj v prípade, že tam Jack zostane dlhšie.“

„Viem, ale budem nervózna, že ich tu nechávam.“

„No tak, neboj sa. Choď sa zabaviť. Zaslúžiš si to.“ Keď mal už ruku na kľučke, obrátil sa a povedal: „Neviem, kedy sa vrátim.“

Júlia prikývla. Chcela, aby bol šťastný, ale ak sa do Birdie Stuartovej naozaj zaľúbil, videla pred sebou len jeho zlomené srdce.
Keď Evanovo auto prichádzalo po príjazdovej ceste, Jill sa na verande hojdala s Joy a Jasonom. Júlia bola dnu a pokúšala sa držať nervy na uzde.
„Pán Johnson je tu,“ zavolal Jason.
Evan zastavil pri prednej verande, nie pri zadnej ako zvyčajne. Len čo vystúpil, Joy mu bežala naproti. „Pohojdaj ma, pohojdaj ma!“ kričala.
Chytil ju za rúčky a niekoľko ráz sa s ňou zakrútil.
„Jill povedala, že ideš s Júliou do… do…“

„Beriem Júliu na chvíľu von. Nemáš proti tomu nič?“

„Prečo nemôžem ísť s vami?“

„Inokedy. Toto je chvíľa pre Júliu a pre mňa.“ Držal ju za ruku, aj keď vystúpili na verandu. „Ahoj, Jason a Jill.“

„Jill povedala, že keby si ju chcel pobozkať, nechala by sa,“ vyhŕkla Joy.
„Joy, mlč!“ Jill si prikryla rukami tvár, aby zakryla rozpaky.
Júlia už chcela vkročiť na verandu, no zostala za sieťovými dverami. Zahanbene zatvorila oči.
„Keby som chcel? Muž by musel byť blázon, keby nechcel pobozkať dievča, ako je Jill.“

„Chcel by si pobozkať aj mňa alebo Jasona?“

„Teba určite.“ Evan malú zdvihol a pobozkal na líčko. „Ale muži si podávajú ruky.“ Podal Jasonovi ruku ako dospelému.
„Pobozkáš aj Júliu?“ zavolala Joy.
Júlia vyšla na verandu. „Už stačilo, Joy!“ povedala prísne. Mala rumenec na tvári a srdce jej búšilo ako zajacovi.
„Ahoj, Júlia.“ Bola taká krásna, až sa Evan musel usmiať už pri pohľade na ňu.
„Evan, môžem s vami na okamih hovoriť?“

„Iste,“ pomaly ju nasledoval k opačnému koncu auta. Tam zastala a obrátila sa k nemu. Na okamih sa zľakol, čo keď mu povie, že si to rozmyslela a nikam nepôjde?
„Bojím sa nechať tu deti samy. Joe povedal, že sa vráti pred zotmením, ale to potrvá ešte niekoľko hodín. Neprekážalo by vám… hmm… keby sme sa tu ešte zdržali?“ Vôbec si neuvedomila, že od nervozity rozprávala príliš rýchlo.
„Samozrejme, že nie,“ povedal, hľadiac do jej ustarostených očí.
Bojí sa Waltera? Povedal jej vtedy na ceste, že pôjde po Jill a Jasonovi? Dobrotivý Bože! Ten chlap si nezaslúži ani guľku, ktorá by ho zabila.
„Ďakujem.“ Júliu zaliala vlna úľavy.
„Bojíte sa, že sem príde Walter? Odišiel z domu pred niekoľkými hodinami. Teraz môže byť pri niektorom ohybe rieky.“

„Radšej by som ich tu… nenechávala.“

„To je v poriadku. Chvíľu tu zostaneme. Na kino už bude neskoro, ale môžeme sa na chvíľu zastaviť v Spring Lake. Do kina pôjdeme inokedy.“

Júlii poskočilo srdce. Úsmev, akým ju obdaroval, ju naplnil nehou k tomuto šľachetnému, chápavému mužovi. Má iba smolu, že je synom najnenávidenejšieho a najobávanejšieho muža. Keď zbadal vážny výraz na jej tvári, chytil ju za ruku.
„Nebojte sa.“

„Viem, že Joy je… niekedy… trocha dotieravá. Všetci sme ju trocha rozmaznali.“

„Neospravedlňujte sa za ňu ani za ostatných. Nikdy som nemal možnosť byť dlhšie pri malom dievčatku, ale dievčatká vždy treba trocha rozmaznávať. No dobre, je trocha neposedná, ale čistá ako nová minca.“ Pery sa mu rozžiarili úsmevom. „Mám pri nej pocit…“ poškriabal si bradu, hľadal správne slová, „… že si ma obľúbila.“

„Samozrejme, má vás rada. Práve to je problém. Má vás až veľmi rada. Okrem rodiny jej máloktorý muž venuje toľko pozornosti ako vy.“

„Robím to zo sebectva. Aj ja mám rád jej pozornosť. Júlia, chápem, že ich tu nechcete nechať samých. Čo keby sme ich trocha povozili?“

„Ach… to nemusíte robiť.“ Júlia si položila ruku na krk. Jemne jej ju odtiahol a obe ruky jej podržal vo svojich.
„Chcem to. Neodopierajte mi radosť.“ Jednu ruku jej ovinul k svojmu lakťu a vystúpili na verandu. „Kto chce ísť do mesta na zmrzlinu?“

„Ja,“ zajačala Joy a schmatla Evana za druhú ruku.
„Myslíte to vážne?“ Jason skĺzol z hojdačky.
„Už ste dvaja. A čo tá krásavica so žltou stuhou vo vlasoch?“

„Nuž…“ Jill prevrátila očami. „Predpokladám, že tam budem musieť dávať pozor na deti. Jasné, že vy máte oči len pre Júliu.“

„Panebože!“ Júlia si myslela, že si to zamrmlala len popod nos, ale Evan to počul, pozrel na ňu a usmial sa. Potom jej vzal ruku a strčil si ju pod lakeť.
Evan si veľmi dobre uvedomoval, že medzi Jonesovcami sa cíti šťastný. Šťastný ako už dávno nie. Keď bol s nimi, nemusel si dávať pozor, mohol hovoriť a robiť to, na čo by ešte pred pol rokom nepomyslel. Jonesovci, počnúc Júliou až po Joy, ho prijali medzi seba. Ešte si nebol celkom istý Jethrom. Mal okolo srdca zvláštny chvejivý pocit, keď k nemu utekala malá Joy s otvorenou náručou. Takéto by to bolo, keby mal rodinu…

„Sidney, ty nemôžeš ísť,“ povedal Jason prísne strapatému psovi. „Zostaň na verande, a kým budeme preč, nedovoľ nikomu vojsť dnu.“

Sidney niekoľko ráz zakňučal, potom sa pobral ľahnúť si k dverám na verandu.
Jill si sadla dozadu. Evan preniesol Joy na sedadlo vedľa seba a odstúpil, aby nepriviedol Jasona do pomykova, ak mu ponúkne pomoc. Počkal, kým sa chlapec vyštverá do auta, zavrel dvere a otvoril predné Júlii. Ruku mal pod jej lakťom, a tak jej pomohol nastúpiť. Presvedčil sa, či jej neprivrel šaty, potom dvere zatvoril.
„Je takýýý… milý,“ zasyčala Jill, keď Evan prechádzal okolo aula.
„Mne sa páči,“ zakričala Joy.
Keď Evan otváral dvere na svojej strane, usmieval sa. „Dúfam, že to hovoríš o mne.“ Sadol si za volant.
‚Ľúbim ťa.“ Joy vyskočila a zozadu ho objala. ‚Joy, sadni si.“ Jill ju od neho odtiahla späť na sedadlo. Júlia šibla okom po Evanovi. Usmieval sa a celý žiaril, akoby mu niekto daroval svet. Jeho pohľad sa stretol s Júliiným. „Neopovážte sa ospravedlňovať,“ zamrmlal, keď štartoval. Júlia mala pocit, že sa jej to všetko sníva. Čo by mohlo byť lepšie? Takýto je to pocit, keď žena stretne muža, ktorý sa jej veľmi páči? Evan Johnson bol posledný muž na svete, o ktorom by si kedy pomyslela, že sa doňho zaľúbi. Ach bože, prečo mám takéto myšlienky? Je len milý k deťom…

Júlia a deti čakali v aute, keď Evan odskočil do obchodu. Prišiel späť s piatimi kornútikmi zmrzliny zastrčenými do okrúhlych otvorov v kartónovom obale. „Evan, zašpinia auto,“ zvolala Júlia.
„Držte si kornútiky. Pôjdeme sa pozrieť na ihrisko, ako sa darí Jackovi. Tam môžu deti vystúpiť.“

Júlia sa zasmiala. „Ale rýchlo, lebo budem mať plné lono roztopenej zmrzliny.“

Decká sa vytrúsili z auta, len čo Evan zastavil za domácou métou. Pustili sa do zmrzliny, a keď k nim prišiel Joe, všetci šťastne lízali.
„Čo to tu máme? Táto je pre mňa?“ pokúsil sa vziať kornútik Joy. Začala kričať a rozbehla sa preč. „Som si istý, že Jack sa dostal do tímu,“ povedal vzrušene. „Podarilo sa mu odpáliť dva houmrany. Scott Graham zostal s ovisnutým nosom. Namietal proti Jackovej účasti, pretože nie je priamo z mesta.“

„Hrá aj Wesley Philpot. Býva na juhu mesta pri rieke.“ Júlia sa naklonila, aby jej roztopená zmrzlina nekvapkala na šaty. Pozrela na Evana. Pozoroval ju, ako si oblizuje zmrzlinu z pier a utiera si ich vreckovkou.
„Nedajú na Grahama.“ Joovi behali oči z Evana na sestru. „Je mizerný hráč, no oni chcú predviesť dobrú hru. Nevie hodiť loptu za tretiu métu a pozíciu chytača bude musieť prepustiť Jackovi. Hej, myslel som si, že vy dvaja dnes idete do kina.“

„Inokedy,“ povedal Evan a pozrel na Júliu. „Keď vás aj s deťmi odvezieme domov, pôjdeme do Spring Lake.“

„Hej, to sa mi páči. Netešil som sa na to šliapanie do kopca.“

„Pozrite, Jack sa chystá pálkovať.“ Jason bol taký vzrušený, že aj zabudol lízať, a topiaca sa zmrzlina mu stekala po pästi. „Zasiahni, Jack! Odpáľ houmran!“

Jack odpálil tvrdo do zeme pozdĺž čiary a dostal sa na prvú métu. Ron Poole, ktorý hral na prvej méte, ho potľapkal po pleci a pokúšal sa ho z nej vytlačiť.
Júlia sledovala brata s jemným úsmevom na perách, potom sa obrátila k Joovi. „Užíva si to. Ach, dúfam, že bude hrať.“

„Pán Poole je tuším rád, že ho má,“ povedal Joe s náznakom pýchy v hlase. „Počul som, ako sa Jacka spýtal, či môže prísť na tréning zajtra popoludní a v pondelok večer.“

Na rade bol ďalší hráč. Jack ukradol aj druhú métu a Jason bol od vzrušenia celý bez seba. Evan drgol do Júlie a naklonil hlavu k chlapcovi, ktorý aj zabudol na zmrzlinu.
„Myslí si, že Jack je stredobodom sveta, hoci Jack ho nemilosrdne podpichuje,“ vysvetľovala Júlia.
V nasledujúcej hre pálkar odpálil loptu na pravú stranu zadného poľa. Jack za hlasného povzbudzovania Jasona, Jill a Joa obehol méty a slajdoval bezpečne na domácu métu.
Evan pozrel na usmievajúcu sa dievčinu vedľa seba. „Nie je to lepšie ako starý film?“

„To si myslím. A… ďakujem, že ste mali taký nápad, hoci budem mať čo robiť, kým očistím Joy tvár a ruky, ešte kým sa vrátime do auta.“

„Aj na to som myslel.“ A vytiahol vreckovku. „Idem ju namočiť do fontánky.“

Keď odišiel, prišiel na aute Corbin Appleby a vystúpil. „Vidím, že Jack tu má fanúšikov.“

„Odpálil dva houmrany,“ povedal Jason.
„Dostane sa do družstva?“ spýtala sa Jill.
„To bude závisieť od manažéra.“

Keď Evan zbadal Jonesovcov okolo policajného šéfa, premkla ho žiarlivosť. Joy mala plné ústa zvyšku kornútika, takže jej najprv utrel mokrou vreckovkou jednu ruku a potom druhú. „Nemyslíš, že by sme ti mali zotrieť zmrzlinu z tváre?“ spýtal sa.
„To je mi fuk.“ Joy zopakovala obľúbenú vetu s iskričkami v očiach.
Kým jej umýval tváričku, pozrel na Applebyho. Všimol si, že ho pozoruje.
Už si zase krásna.“

Pán Johnson hovorí, že som zase krásna,“ oznámila Joy. Ahoj.“ Pozrela na šerifa so šibalským úškrnom.
Ahoj.“

„Vy ste u nás obedovali.“

„To je pravda.“

„A budete znova?“

„Možno.“ Appleby sa usmial na dieťa, potom sa obrátil k Júlii. „Pred chvíľou som videl vášho otca. Hovoril, že Jack sa pokúša dostať do tímu, tak som si pomyslel, že ta zájdem pozrieť, ako mu to ide.“

„Aj vy budete hrať?“

„Nie. Na mňa by sa družstvo nemohlo spoliehať. Niečo by mi do toho mohlo prísť a musel by som odísť. A čo vy, Johnson? Vy hráte bejzbal?“

„Len veľmi slabo.“

„Zdá sa, že už je po tréningu,“ povedal šerif, keď sa pozrel na ihrisko.
„Jack sa dostal do tímu,“ oznámil Joe nadšene. „Pozrite na ten jeho úškľabok! Teraz s ním bude na nevydržanie.“

„Blahoželám, Jack,“ povedal Appleby, keď chlapec prišiel za nimi.
„Ďakujem, že ste nám to povedali.“ Jack sa uškrnul na Júliu. „Bola to psina, sestrička. Počul som, ako ste mi drukovali.“

„Vedela som, že sa dostaneš do družstva,“ povedala Júlia pyšne.
„Teraz ma bude dni a noci otravovať, aby som mu nahrával,“ posťažoval sa Joe, ale celý pritom žiaril.
„Keď bude hrať vo Wrigley Fielde, môžete povedať, že aj vy ste mu pomohli.“ Evan natiahol k Jackovi ruku. „Blahoželám, Jack.“

Podišiel k nim Ron Poole, utierajúc si bielou vreckovkou z tváre pot. Bol s mužom v jazdeckých nohaviciach so širokými trakmi a v pásikavej košeli.
„Pán veliteľ,“ zavolal Poole. „Vďaka, že ste poslali Jacka.
Možno nás zachráni pred úplným debaklom, keď budeme hrať s ligovým družstvom.“

Júlia pozrela na brata. Celý žiaril.
„Možno je to budúci Babe Ruth,“ odpovedal šerif.
„Vitaj v tíme, Jack.“ Ron Poole natiahol ruku.
„Vďaka.“ To jediné bol Jack schopný povedať.
„Pán doktor Forbes,“ obrátil sa Poole k mužovi vedľa seba, „zoznámte sa s veliteľom Applebym a rodinou Jonesovcov. Toto je slečna Jonesová,“ ukázal na Júliu. Natiahla k nemu ruku a pozdravili sa s mladým doktorom. „Tu je ďalšia slečna Jonesová, Joe a Jack, mladší bratia.“

„Nezabudnite ani na mňa. Volám sa Joy.“ Dieťa pozrelo na vysokého muža a uškrnulo sa.
Ron jej položil ruku na hlavičku. „Na také krásne dievčatko, ako si ty, by nemohol zabudnúť nikto. Koľko máš rokov? Sedem? Osem?“

„Štyri.“ Joy ukázala štyri prsty.
„Len štyri?“ Ron na ňu žmurkol. „Myslel som si, že si už na vydaj. Prišiel som ti dvoriť.“

„Či si len smiešny,“ zvolala Joy a šťastne sa zachichotala. Ron predstavil doktora aj Evanovi.
Mladý lekár bol územčistý muž so širokými plecami a nohami silnými ako pne stromu. Husté vlasy pieskovej farby by si už mal dať ostrihať… Priateľské svetlozelené oči sa mu stále usmievali.
„Doktor Forbes prišiel ako pomocník doktora Curtisa,“ vysvetľoval Poole. „Pochádza z Tennessee, z malého mestečka, podobného ako Fertile. Dúfame, že tu zostane, keď doktor Curtis pôjde do dôchodku.“

„Odkiaľ z Tennessee?“ spýtal sa Appleby. „Bol som tam zo dvakrát.“

„Harpesville na v-východe š-štátu.“ Doktor mal južanský prízvuk a trocha koktal.
„Ja som nebol východnejšie ako v Nashville. Vitajte vo Fertile.“

„Ďakujem. Môj otec bol lekár v ma-malom meste. A to som chcel vždy byť aj ja.“

„Doktor bude hrať s nami na pozícii spojky. Hrával počas štúdií v Knoxville.“

Júlia si všimla, že Ron Poole sa pri debate obracal na policajného šéfa, a keď chlapov predstavil, viac si Evana nevšímal. To ju nahnevalo. Evan však stál so založenými rukami, vyzeral spokojný. Pohľadom sa často obracal k Júlii, ktorá stála medzi svojimi bratmi. Joy sa k nemu prikradla a chytila ho za ruku. Všimol si to aj policajný veliteľ aj radný.
„Už musím ísť,“ povedal Appleby. „Potrebuje sa niekto zviezť hore do mesta?“

„Doktor a ja vás berieme za slovo. Dovidenia zajtra, Jack.“

„Dobre a… ďakujem.“

Keď Appleby odišiel s lekárom a Poolom, Joe pomohol deťom sadnúť si na zadné sedadlá, potom nastúpil aj on a Joy si vyložil na kolená. Júlia sa posunula bližšie k Evanovi, aby urobila miesto Jackovi.
„Dnes vyzeráš nádherne, sestrička, a ja ťa zašpiním. Čo keby som zostal na stúpadle?“

„Nie,“ zareagovala Júlia. „To je nebezpečné. Keď mi zašpiníš šaty, vyperiem si ich.“

„Len poď, Jack, nech si môže sadnúť bližšie ku mne.“ Evan žmurkol na Jacka a Júlia sa zapýrila.
„Aha, tam je ockovo auto,“ ukázala Jill, keď prechádzali mestom. „Stavím sa, že ju zobral do kina. Dúfam, že vzala so sebou aj tú fňukaňu. Tak mu treba.“

„Hohó, naša malá sestrička dnes vystrkuje žihadlo.“ Jack sa cez plece obzrel smerom k Jill.
Joe sa zasmial bez stopy radosti. „Budem si dávať pozor, aby som sa si ťa nepoštval proti sebe. Lebo keď sa do niekoho pustíš, roztrháš ho na kusy.“

„Je mi to jedno. Nenávidím ju.“

„Aj ja ju nenávidím,“ dodala Joy. Nevedela, o kom je reč, ale isto by nenávidela každého, koho nenávidí Jill.
„Koho nenávidíš?“ spýtal sa potichu Jason. Ani on nemal jasno, koho má Jill na mysli. „Slečna Meadowsová povedala, že ľudia sa nemajú nenávidieť.“

Slečna Meadowsová je milá. Keby sa ockovi páčila ona…“

„Prečo sa mu nepáči?“

„Páči, ale… ešte si veľmi malá, aby si tomu rozumela.“

„Jack, kedy máš ďalší tréning?“ Júlia dúfala, že zmenia tému. Uvedomovala si, že jej plece sa dotýka Evana a bok i stehno má pritisnuté k nemu. Keby čo len trocha naklonila hlavu, mala by líce na jeho pleci.
„Zajtra popoludní. Scott Graham ma nechcel v tíme. Povedal, že bývam na kraji mesta, takže by som nemal hrať za mesto. Pán Poole povedal, že na tom nezáleží.“

Evan sa obrátil na príjazdovú cestu k Jonesovcom a zastavil pri verande. Sidney tam stál a na privítanie krútil chvostom. Najprv vystúpil Jack, otvoril zadné dvere a vzal Joy bratovi z lona. Sedela mu rozkročmo na boku, a tak aj vystúpili na schody verandy. Joy ovinula ruky bratovi okolo krku a položila si mu hlávku na plece.
„Ďakujem za zmrzlinu a zvezenie, pán Johnson,“ povedala Jill a drgla do Jasona.
„Áno, vďaka, pán Johnson.“

„Nemáte za čo. Niekedy si to zopakujeme.“

„Naša malá dievčička je uťahaná.“ Jack jej vopchal nos do zamotaných kučierok.
„Umy jej nohy a ulož ju spať,“ zavolala Júlia, keď Jack niesol malú k dverám.
Joe zatvoril dvere, strčil hlavu do okna a zažmurkal na Júliu. „Dobre sa bavte, pane,“ povedal Evanovi. „Dúfam, že máte s mojou sestrou čestné úmysly.“

„Joe!“ Júlia si v rozpakoch pritlačila dlane k horúcim lícam.
„Čestné?“ Evan sa uškrnul a zakrútil si končeky neexistujúcich fúzov. „Záleží na tom, čo je podľa teba… čestné, mladý muž.“

„No, vy dvaja, prestaňte.“ Joe s úškrnom odstúpil od auta, a keď sa vydali preč po príjazdovej ceste, zakýval.
Júlia sa posunula, takže sa už Evana nedotýkala. Keď s ním zostala v aute sama, cítila, ako jej búši srdce. Pozrela naňho a zbadala, že na ňu hľadí.
„Bojíte sa byť so mnou sama?“

„Pre živého boha! Keby som sa bála, nešla by som s vami.“

„Vyzeráte ako vystrašené vtáčatko – akoby ste chceli vyletieť von oknom.“

„Ne… nemám krídla,“ povedala posmešne i vystrašene a potom sa sama zasmiala.
„Závidím vám, že máte súrodencov,“ povedal potichu, keď otočil auto a vydal sa späť do mesta. „Asi to nebolo veľmi veselé, keď ste tu vyrastali sami.“

Zhlboka sa nadýchla. „Neviem si predstaviť život bez nich. S Joom sme si vždy boli blízki. Bez neho by som to nezvládla.“

„Neprekáža vám, že máte na starosti celý dom a ešte sa staráte aj o súrodencov?“

„Nie. Keď mama zomrela, bolo to samozrejmé.“

„Koľko ste vtedy mali?“

„Šestnásť a Joe štrnásť.“

Ako prechádzali mestom, Júlia videla pri kine zaparkované otcovo auto.
„Bojíte sa, že sa otec bude zaujímať o pani Stuartovú?“

„Už sa zaujíma.“

„Možno to k ničomu nepovedie. Ona nevyzerá na typ ženy, čo by sa usadila na farme.“

„Tak prečo ho vodí za nos?“

„Lebo nie je poruke nikto iný.“

„Vy ste.“

„Dal som jej jasne najavo, že nemám záujem.“

Evan pozrel na jej profil a túžil nájsť spôsob, ako jej zotrieť z tváre ustaraný výraz. Júlia Jonesová bola priveľmi úprimná, aby rozumela takej prefíkanej, sebeckej žene, ako je Birdie Stuartová.
15. KAPITOLA
Sľúbili ste, že mi poviete, čo minulú nedeľu vyviedli na bejzbale Joe a Thad Taylor,“ povedala Júlia, keď už boli na ceste do mesta. „Joe vám to nepovedal?“

„Nie, ale myslím, že to povedal Jackovi. Na niečom sa rehúňali… Týkalo sa to pani Stuartovej. Joe povedal, že ak to nebudem vedieť, nebudem mať problémy s otcom.“

„Pokiaľ ide o vymýšľame bombastických nápadov, Thad a Joe sú na tom rovnako.“

„Vy ste sa na tom nezúčastnili?“

„Nepriamo. Thad s Joovou pomocou rozprávali pani Stuartovej o našich dedinských baloch v stodole – a čím sa vraj natiera podlaha, aby sa dobre šmýkalo.“

„Ešte som nebola na tancovačke, kde by sa natierala podlaha, aby sa šmýkala. Čo vraveli – čím sa natiera?“

„Nechcite to vedieť.“

„Vzbudili ste vo mne zvedavosť.“

„Je to niečo, čo je poruke na každej farme. A je toho dosť.“ Znova na ňu pozrel, oči sa mu tak smiali, ako to uňho ešte nevidela. Až sa jej rozšírili zreničky v okamihu, keď si to uvedomila, a jemu sa z hrude vydral smiech.
„Nie, to jej… nepovedali!“ Vybuchla do chichotu. „Thad by ne…“

„Ale áno. A Joe sa k nemu pridal.“

„Uverila tomu?“ spýtala sa Júlia.
„Áno. Takmer som aj ja uveril, keď som ich počúval.“ Zaliala ho radosť, keď počul jej smiech.
„Ach, jaj, ako môže byť niekto taký… Ktovie, či to spomenie nášmu otcovi. Teraz už isto vie, že si z nej vystrelili. Bude sa na Joa hnevať.“

„Ak je chytrá, nepovie mu, že bola taká hlúpa a uverila im.“

„Ale urobí zo seba obeť krutého žartu.“ Júlia stíchla, ľutovala svoju poznámku. Evan si bude myslieť, že má prízemné myšlienky.
Necelé dva kilometre za mestom Evan odbočil na frekventovanú cestu smerom do Spring Lake. Jazero, ktoré sa tam nachádza, nebolo veľké, ale priezračné. Bola okolo neho obľúbená piesočná pláž, ľudia tam chodili plávať a piknikovať. Krátko po vojne tam vybudovali tanečný pavilón.
Dnes boli pootvárané okenice na bokoch i na zadnej strane budovy, aby to pripomínalo podujatie pod holým nebom. Okolo pavilónu viseli na šnúre rozsvietené žiarovky. Pri zábradlí okolo tanečného parketu bolo popri stenách dosť miesta na lavičky. Zvonka na budove visel nápis s textom:
1 tanec 10 centov, 3 tance 25 centov V utorok a štvrtok 2 tance 15 centov
Evan zaparkoval čelom k budove tak, aby mohli pozorovať tancujúcich. Na hudbu päťčlennej kapely tancovalo asi dvanásť párov.
Júlia sa naklonila dopredu a pery sa jej zaoblili v úsmeve. Skúmal jej profil, tešil sa, akú má radosť, keď pozoruje tancujúcich.
„Tam je Ernie Price.“ Obrátila sa k nemu s rozžiarenými očami. „Pracuje v obchode s krmivom pre zvieratká.“

„Nechcete si ísť zatancovať?“

Rýchlo sa obrátila a potriasla hlavou. „Ó, nie. Ja… neviem tancovať. Nebudete proti tomu, ak sa budem iba pozerať?“

„Ani trocha, ak vás budem môcť pritom držať za ruku.“ Očami si ju doberal. Zasmiala sa. Držať ju za ruku vyzeralo prirodzene. Zovrel si ju do svojej veľkej ruky a držal na sedadle medzi nimi. Hudba dohrala a páry odišli z parketu. „Ak chcete vedieť tancovať, budem vás učiť.“

„Ach, to by som nemohla. Bola by som v rozpakoch, keby ma niekto videl.“ Kapela začala znova hrať. Hrali Šejka zArábie. Páry prechádzali cez bránku, kde im zriadenec bral lístky.
„Aj oni sa museli niekedy učiť.“

„Radšej by som ne… šla dnu.“

„Tak sa poprechádzajme pri jazere. Na pláži nie je nik a hudbu budeme počuť aj tam.“

Otvoril dvere, skôr než mohla protestovať. Obišiel auto, vzal ju za ruku a pomohol jej vystúpiť. Stále ju držal za ruku, podoprel v lakti a prsty si preplietol pomedzi jej prsty. Keď sa prechádzali, začuli zvuk rozbíjajúceho sa skla – z jedného auta vypadla fľaša. Nasledovali nadávky a dievčenský chichot.
„Niekto nasáva,“ zašepkal Evan.
„Vonku je takmer toľko ľudí ako dnu.“

„Ešte je zavčasu.“

„Už ste tu niekedy boli?“

„Raz som išiel okolo autom, chcel som vedieť, čo sa tu deje.“

„Aj ste tancovali?“

„Nie. Pozor na tie kamene. Stojte, pomôžem vám…“ Evan skočil dolu, obrátil sa, chytil ju okolo pása a zniesol dolu.
„Ó, nie! Som veľmi ťažká!“ Mimovoľne mu položila ruky na plecia.
„Veľmi ťažká?“ Podržal ju trocha dlhšie, než bolo treba. „Na lodi som mal batoh a pušku, ktorá vážila viac ako vy.“

„Ďakujem,“ povedala, len čo sa jej nohy dotkli pevnej zeme. „Ako sa voda ligoce.“ Dúfala, že jej na hlase nepoznať, že lapá po dychu.
„O chvíľu budeme vidieť mesiac.“

Prechádzali sa po piesčitej pláži, až kým husté stromy a kríky nezatienili svetlá pavilónu, no hudba doliehala aj tam. Hrali Uvidím ťa v snoch. Evan si ju obrátil k sebe, vzal jej ruku do svojej a jej voľnú ruku položil na svoje plece. Ruku jej dal na pás a začal sa mierne pohojdávať.
„Len sa kolíšte do hudby. Už ste tancovali štvorylku, však?“

„Áno. Joe a ja sme trocha… tancovali.“

„To je dobrý začiatok.“

„Neviem tancovať charleston ani šimy.“

„O nič ste neprišli. Ja mám radšej valčík.“ Urobil obrat a ona tiež. „Vraveli ste, že neviete tancovať?“ podpichol ju a urobil ďalší obrat.
„Nie tak, ako sa tancuje tu.“

Ruku mal na jej chrbte a pritiahol si ju tak blízko, až sa jej prsia dotýkali jeho hrudníka. Keď sa pokúšala dostať do pľúc dosť vzduchu, srdce jej bilo akosi zvláštne a znepokojujúco. Cítila jeho pevný hrudník a na líci aj jeho dych. Mechanicky pohybovala nohami a modlila sa, aby si nevšimol, ako jej búcha srdce.
Evan bol presvedčený, že Júlia sa baví. Mala ľahké nohy, hlavu držala vysoko a občas, keď trocha zakopla do piesku, krátko, vzrušene sa zasmiala. Chcel si zachovať jej smiech v pamäti, aby si ho pripomínal a tešil sa z neho, keď sa bude cítiť osamelý.
„Voniate ružami,“ zamrmlal jej do vlasov na spánku, keď hudba prestala hrať. Pustil jej pás, ale ruku jej stále držal. Niekedy musíme ísť na tancovačku do stodoly. Ak dokážeme tancovať v piesku, asi by sme to zvládli aj na šmykľavej podlahe.“

„Už vychádza mesiac,“ povedala trocha trasľavým hlasom. „Nie je to nádherné, ako sa leskne na vode?“

„Áno, veľmi pekné,“ zamrmlal, pričom mal oči stále upreté na jej tvár. Potom sa zahľadel nad jazero.
Skupina začala hrať rýchlu melódiu a ženský hlas spieval pieseň Mama, stále na mňa hľadí.
„Na toto asi nebudeme tancovať,“ povedal Evan. „Počkáme si na ďalší valčík.“

„Kde ste sa naučili tancovať?“

„Na vysokej škole. Keď som bol v armáde, predpokladalo sa, že dôstojníci sa budú zúčastňovať na spoločenských podujatiach, a tí, čo nevedeli dobre tancovať, sa to učili s ostatnými dôstojníkmi. V Európe je to formálnejšie ako tu, na stredozápade. Dôstojníci sa museli zúčastňovať na popoludňajších čajoch a na plesoch, kde sú všetci vyobliekaní ako na audienciu u kráľovnej.“

Júlia cítila priepasť medzi jej a jeho životom ako ešte nikdy predtým. Bol to vzdelaný, zdvorilý muž, chodil na čaje a na plesy, a ona je len farmárske dievča bez maturity.
Chvíľu nič nehovorila. Evan by sa bol najradšej nakopal, že hovoril o tých nezmysloch, ktorými opovrhoval. Kým on hľadal v myšlienkach niečo, na čo by mohla odpovedať, ozvala sa ona. „Prečo ste sa vrátili domov? No, viem, že ste prišli navštíviť otca, ale prečo ste tu zostali?“

„Neprišiel som navštíviť Waltera. Prišiel som do svojho starého domova a zistil som, že rád pracujem s pôdou.“

„Bol taký… ako teraz, aj keď ste boli malý?“

„Veľmi si na to nespomínam, asi až tak do Jasonovho veku, keď som ním už opovrhoval. Preto ma matka poslala k starým rodičom. Ale nehovorme o Walterovi. Nechcem si kaziť večer, znova hrajú. Nezatancujeme si? Budem s vami pod jabloňou v kvte-… spieval slová obľúbenej melódie.
Evan ju držal zľahka, akoby sa bál, že keby ju pritiahol bližšie k sebe, ušla by mu. Tak tancovali niekoľko minút. Potom naklonil hlavu a lícom sa dotkol vlasov nad jej spánkom. Júlii bilo srdce ako splašené a myseľ jej vypovedala poslušnosť. Ani nepočula, kedy prestali hrať. Pustil ju a začal jej uhládzať vlasy.
„Radšej by sme sa mali vrátiť do auta. Začínajú dobiedzať komáre. Práve som vám jedného odplašil z vlasov.“

Vracali sa k pavilónu. Evan kráčal tesne vedľa Júlie, jej ruku mal pod lakťom a pevne ju držal. Dav okolo pavilóna sa zatiaľ takmer zdvojnásobil. Okolie tanečnej sály zaplnili autá a ľahké vozy s koňmi priviazanými k stromom a ku kroviu. Mládež sa ponevierala okolo áut, alebo v nich sedela a pozorovala tanečníkov. Keď sa blížili k Evanovmu autu, akási dievčina zavolala: „Júlia, si to ty? No nech sa prepadnem, ak to nie je Júlia Jonesová.“

Zo skupinky pri aute vedľa Evanovho sa oddelila Zelda Woodová. Mala oblečené šaty bez rukávov so živôtikom zdobeným korálikmi a s lemom na sukni, ktorý sa jej pri chôdzi plietol medzi kolenami. Veľké ulízané kučery mala nalepené na lícach. Júliu prekvapilo, že fajčí cigaretu upevnenú v dlhej špičke.
„Ahoj, Zelda.“

„Dobrotivý Bože! Zdalo sa mi, že si to ty.“ Zelda uprela zrak na Evana. „Vidím, že si si vzala moju radu k srdcu.“

„Hm… akú radu?“ Len čo Júlia dopovedala tieto slová, želala si, aby ich mohla vrátiť späť.
„Veď vieš.“ Zelda si bafla zo špičky a zase zagúľala očami smerom k Evanovi pod vysokým oblúkom obočia vytrhaného do úzkej linky.
„Poznáš sa s Evanom Johnsonom?“ spýtala sa Júlia rozpačito.
Evan odpovedal: „Už sme sa stretli. Dobrý večer, slečna Woodová.“

„Som prekvapená, že vás vidím s… ňou.“

„Prečo vás to prekvapuje?“ spýtal sa Evan a zdvihol obočie. „V okolí Fertile nie je veľa miest, kam môže muž vziať svoje dievča večer von.“

„Pánabeka! Svoje dievča? Ideš na to rýchlo, Júlia. Nevedela som, že to máš v sebe. Tichá voda brehy myje.“ Posledné slová zo seba vyhŕkla ponad plece smerom k priateľom pri aute a urobila gesto cigaretovou špičkou.
„Mýlite sa, slečna Woodová,“ povedal Evan náhlivo. „Ja som začal naliehať na ňu. Dosť dlho som ju musel presviedčať, aby so mnou išla von. A pokiaľ ide o mňa, nebude to posledný raz.“ Zelda očervenela a z tváre jej zmizol úškľabok skôr pre ten tón než pre slová, ale pred priateľmi sa nechcela cítiť porazená.
„Je zábavná, však? Iná, na aké ste zvyknutý.“

„Celkom iná. Veľmi svieža. Už som sa začal obávať, že všetky sladké zdravé ženy sú už zadané.“

Júlia sa bála naňho pozrieť, ale cítila sa, akoby z nej vysali všetok kyslík.
„No, už sa musím vrátim ku kamošom. Chodíme sem každú sobotu, aby sme držali krok s najnovšími tanečnými novinkami. Keď nabudúce ponesieš do mesta vajcia, stav sa v banke.“

Evan otvoril Júlii dvere. Nastúpila, a kým obchádzal auto a sadol si za volant, hľadela priamo pred seba. Vedela, že Zelda a jej „kamoši“ ich pozorujú. Niektorí z nich boli jej bývalí spolužiaci.
„Čo iné mohol povedať?“ doľahol k Júlii mužský hlas. „Taký ako on môže chodiť len s takou… ako je ona.“

„Jasné, že s ním išla. Myslím, že to chúďa ešte nikdy nebolo v tančiarni. Viete, že mená všetkých v ich rodine sa začínajú na písmeno J? Nie je to psina?“

Už prešli popri jazere a smerovali k mestu, no Júlii ešte stále horela tvár. Ticho bolo neznesiteľné. Cítila sa ako v inom svete. Trápilo ju, čo si Evan môže po tomto stretnutí so Zeldou myslieť.
„Dovolíme tej malej hlupani, aby nám pokazila večer?“ spýtal sa Evan ticho. „Tak veľmi sa usiluje robiť zo seba skúsenú, až sa zosmiešňuje.“ Natiahol sa za Júliinou rukou a zľahka ju držal – keby chcela, môže sa odtiahnuť. Neurobila to, a tak ju jemne potiahol. „Poďte si sadnúť ku mne. Počul som, že takto sa to robí na rande. Ja som ich veľa nezažil, tak musím veriť tomu, čo som počul.“

Pozrel na ňu vždy, keď mu to jazda umožňovala. Bola z jeho blízkosti zmätená a pevná vôľa jej slabla. Pomkla sa, až kým sa ho nedotýkala plecom a stehnom.
„To je oveľa lepšie. Zabudnite, čo tá žiarlivá kača povedala. Je nevychovaná a bezočivá, a nestojí nám za to, aby sme jej venovali v myšlienkach čo len sekundu.“

„Boli sme spolužiačky.“ To jediné dokázala Júlia povedať, keď prezrela hrču v hrdle. Evan zastavil na Hlavnej ulici pred drogériou. Pozrel na Júliu. Pery mala mierne pootvorené, dýchala ústami. Rumenec na lícach a pulzujúca žila na krku signalizovali, že sa necíti vo svojej koži. Mal chuť pohojdať ju v náručí a oprieť si bradu o jej hlavu. No neodvážil sa, bál sa, že príde o jej dôveru.
„Čo takto ešte jednu zmrzlinu?“

Obrátila sa k nemu a hneď sa jej pohli kútiky úst. „Ó, nie. Ale ďakujem.“

„Potrebujem zubnú pastu. Počkáte tu chvíľu?“

„Samozrejme.“

„Hneď som späť.“

Júlia ho očami sledovala až do obchodu. Používa zubnú pastu, pomyslela si s narastajúcim záujmom. Ďalší rozdiel medzi nimi. Ona také čosi ešte nikdy nepoužila. Celý život si čistí zuby sódou a soľou.
Má Zelda pravdu? Chcel iba na chvíľu vytrhnúť úbohú dedinčanku z nudného života?
Na ulici bolo len niekoľko ľudí. Prechádzali sa, niektorí išli domov z kina alebo sa schádzali na návštevy. Niektorí pozreli priamo na ňu. Alebo ich upútalo Evanovo pekné auto? Júlii nezišlo na um pozrieť sa, či je ešte na ulici otcovo auto. Predstavenie sa skončilo. Slečna Dahlstromová, stará dievka s okrúhlymi plecami, ktorá robila k filmu klavírny sprievod, už odišla. Júliu prekvapilo, keď si uvedomila, že na otca a Birdie Stuartovú ani len nepomysleli, odkedy sa na jej účet zasmiali na žartíku Thada a Joa. Stále tu bol strach, že tá žena otca pobláznila, hoci naň na chvíľu zabudla.
Sledovala Evana, keď vyšiel z obchodu. Bol to fešák, o pol hlavy vyšší ako väčšina mužov na ulici. Pohyboval sa s takou istotou, že ľudia sa mu automaticky uhýbali.
Muž ako Evan by nikdy nemohol mať vážny záujem o dievča, ako som ja, prebleslo jej hlavou.
Evan otvoril dvere, nastúpil a do lona jej položil škatuľku.
„Čo je to?“

„To, čo je tam napísané.“

Júlia naklonila škatuľku k svetlu. „Francúzska krémová čokoláda?“

„Otvorte ju,“ povedal s úsmevom. „Mám veľmi rád sladkosti.“

„Ach, vy! Ste ako malý chlapec.“ Keď trhala papierovú pečať a otvárala bonboniéru, od vzrušenia jej zružoveli líca. Boli v nej tri rady guľatých čokoládových bonbónov. Evan zobral jeden a dával jej ho k ústam.
„Otvorte ústa,“ rozkázal so smiechom.
Keď ich otvorila, strčil jej do nich bonbón. Len čo doň zahryzla, ústa jej zaplnil lahodný krém s višňovou príchuťou. Jej oči naplnené radosťou sa stretli s jeho očami. „No toto,“ povedala, „dobré.“

Nespúšťal z nej oči, ale aj on si strčil jeden do úst. „No toto, máte pravdu.“ Zodvihol ruku, aby si ju mohol položiť na sedadlo za ňou. Hlavy mali blízko pri sebe.
„Nikdy som nejedia taký dobrý bonbón.“

„Tuším si dám ešte jeden. Aj vy?“ Ani nepočkal na odpoveď, dal jej k ústam ďalší bonbón. Vzala si ho opatrne, aby sa mu nedotkla prstov.
Hľadeli na seba. Bolo to dievča jeho snov, dokonca krajšie, ako si predstavoval. Mala vlasy farby zrelej pšenice, široké sladké ústa a oči sťa hviezdičky. Skľúčený výraz v jej tvári po krutých poznámkach tej fifleny pri tančiarni sa mu vrezal do srdca, srdiečko, musím ťa nejako prinútiť, aby si ma chcela. Keby som mohol, zniesol by som ti modré z neba… Júlia naňho dlho mlčky hľadela. Bol tak blízko, že videla drobné čiarky vrások v kútikoch jeho očí a vyčnievajúci chumáč neposlušných vlasov tam, kde ich mal rozdelené. Bála sa, že ak sa pohne, Evan zistí, aká je šťastná, že je tam s ním. Keď konečne prehovorila, hlas jej prechádzal do chrapľavého šepotu.
„Ďakujem za tú lahôdku.“

„Pre mňa bol celý večer lahôdkou.“

„To je od vás milé.“

„Myslím to vážne. Dúfam, že aj vám sa večer páčil. Ak áno, môžeme si to zopakovať.“ Pozrel cez ňu na chodník. „Je čas, aby sme sa pobrali. Vidím prichádzať Waltera a nejakých jeho kompánov. Nemám chuť viezť ich domov.“ Naštartoval, vycúval a obrátil auto k ceste vedúcej z mesta.
Neobyčajne nádherný večer sa končil.
16. KAPITOLA
Keď Evan zastavil zboku pri prednej verande, Júlia nevedela, čo robiť.
„Ďakujem. Dobre som sa bavila.“ Položila ruku na kľučku. „Nezostanete ešte chvíľku? Nechcem, aby sa už večer skončil.“

„Ja… ehm… naozaj som sa dobre cítila,“ zakoktala, nevediac, čo ešte povedať.
„Teším sa. Rád by som to niekedy zopakoval.“

„Návštevu Spring Lake?“

„Alebo kino. Skrátka, aby som bol s vami.“

„Dobre.“

„Rád som s vami… aj s vašou rodinou.“

Júlia sa nervózne zasmiala. „Myslím, že sme dosť nudní v porovnaní s tým, na čo ste zvyknutý.“

„Júlia, ste všelijaká, len nie nudná.“ Jeho ruka na zadnom sedadle sa priblížila k jej plecu a začala jej hladkať šiju. „Znervózňujem vás?“

„Trocha.“

„Aj ja som zo seba nervózny. Bojím sa, že urobím chybu a vyplaším vás.“

„Nedám sa ľahko vyplašiť,“ zašepkala a obrátila sa k nemu. Tvár mal bližšie, než čakala.
„V to dúfam, lebo kým pôjdete dnu, rád by som vás pobozkal.“

„Vy by ste…?“

„Budete volať na pomoc Joa, ak to urobím?“ V kútikoch úst sa jej objavil úsmev. „Kým by sem prišiel, asi by už bolo po všetkom.“

Evan sa zasmial pod fúzy. Je zábavná, inteligentná… jemná, „je presne taká, aká žena má byť. „Mohol by ma vyvliecť von a dať mi do nosa.“

„To by mohol, keby som kričala dosť nahlas.“

„Bozkať vás by mi stálo aj za desať úderov.“ Povedal to chrap-ľavým, drsne nepokojným hlasom a taký bol aj jeho hlboký, trhaný dych. „Ale neurobím to, ak nechcete.“

S rukou položenou na šiji jej obrátil tvár k sebe, potom s ňou skĺzol nižšie, aby ju mohol chytiť za plece, a keby chcela, mohla by sa odvrátiť. Najprv zacítila, ako ju jeho teplý dych pohladil na líci, a potom prišla neha a opatrnosť, s akou sa jeho teplé, mäkké pery dotkli jej pier.
Ach bože! Tak o tomto som počula a čítala, ale je to tisíc ráz úžasnejšie. Táto myšlienka jej preletela hlavou pri krátkom bozku.
Zaliala ju teplá vlna šteklivého vzrušenia. Divo jej búšilo srdce a chytal sa jej závrat.
Evan pohol hlavou a lícom sa pritisol k jej lícu. Rukami ju stisol ešte pevnejšie. Srdce mu búchalo ani na poplach a od šťastia bol ako omráčený. Obaja dlho mlčali. Bol spokojný, že ju drží, a ona bola spokojná, že odpočíva na jeho hrudi. Napokon sa prebrala a jemne sa od neho odtiahla. Na okamih sa zľakol, že jej sladké poddanie sa je len sen, potom sa akoby bez zvuku zasmiala, znelo to iba ako výdych. „Nemám bohvieaké skúsenosti… s bozkávaním.“

„To som rád.“ Od úľavy a samého šťastia sa zasmial. „Možno by sme to mali cvičiť,“ povedal žartom.
„Na oblastnom jarmoku by som mohla robiť dobrovoľnícku v bozkávacej búdke, tam by som získala prax.“

„Nemusíš chodiť na jarmok,“ začal jej tykať. Môžeš si to cvičiť na mne… hneď tu a teraz.“ Potom sa dôverne a veselo zasmial a objal ju. „Ten bozk možno vylepšiť len tak, že ma objímeš okolo krku. Skúsime to znova?“

„Ak chceš…“

Počul, ako sa jej chveje hlas. Jeho úľava bola taká obrovská, až si myslel, že sa priam rozpustí a srdce mu prestane biť. Keď sa jej ruka posúvala cez plece k jeho krku, celkom stratil reč. Bozkal ju na pery jemne, aby ju neodplašil. Ich pery sa spojili a prisali, potom uvoľnili a usmievali sa, a zase sa spojili.
„Už ti to ide,“ zašepkal jej pri ústach a znova ju pobozkal. „Po niekoľkých hodinách by si už mohla byť odborníčkou.“

Vykrútila sa a odtiahla ústa. Ruka sa jej zošmykla z jeho krku. „Preboha, neviem, čo to do mňa vošlo. To by som nemala… Ja som sa ešte ne… nikdy…“

„Vďaka Bohu, že si sa ešte ne… a nikdy. Si vzácny poklad, Júlia Jonesová.“ V hlase mal toľko nehy, že Júlia niekoľko ráz zažmurkala, potom sa odtiahla, aby sa mu mohla pozrieť do tváre. Pohladkala mu líce.
„Nie som nijaký poklad! Som celkom obyčajná, Evan. Celý život žijem na tejto farme a nikdy som nebola z nej ďalej ako sto kilometrov. Nikdy som necestovala vlakom a len zopár ráz som sedela v aute. Môžem narátať na prstoch, koľko ráz som bola v kine, a dnes som bola prvý raz v Spring Lake. Som presne to, čím ma nazvala Zelda so svojimi kamarátmi – vidiečanka. A nehanbím sa za to. Radšej budem taká, a nie ako oni. Tak!“ Zhlboka sa nadýchla a pomaly vydychovala. „Už je to von.“

„Nepovedala si nič, čo by som nevedel. Nie je dôležité, kde si bola, ale aká si vnútri, na čom si zakladáš. Mám ťa rád takú, aká si, Júlia. Neskazená, neafektovaná a nevinná. Máš viac poctivosti v malíčku – palcom jej po ňom brnkol –, než má bankárova dcéra v celom tele. Chcel by som, aby sme spolu chodili a spoznávali sa… Teda, ak ti neprekáža, že ťa uvidia so synom najskazenejšieho muža v kraji.“

Poctivosti? Bože, čo by si pomyslel, keby na to prišiel?
„Nie si ako tvoj otec,“ odpovedala náhlivo v nádeji, že vyženie z hlavy nepríjemné myšlienky.
„Nemôžem ovplyvniť, čo si ľudia myslia. Chcem len, aby si ty aj tvoja rodina vedeli, že spoločné máme len meno.“

„Spomínaš si na slečnu Meadowsovú? Zoznámili ste sa na bejzbale. Raz mi povedala, že človek si môže vyberať priateľov, ale nie príbuzných.“

„Múdre slová,“ odvetil potichu. „Trápi ťa, že tá trasorítka ti povedala, že som išiel s tebou, lebo som v meste nemohol nájsť nikoho, kto by so mnou išiel?“

„Nie,“ odpovedala bez váhania. „Viem, že to nie je pravda. Zelda a mnohé jej podobné by skočili po príležitosti ísť s tebou na rande.“

„To sa nikdy nestane.“ Naklonil hlavu a zhlboka sa nadýchol. V hlase mu zaznelo odhodlanie. Chvíľu medzi nimi viselo znepokojivé ticho, potom sa Júlia ozvala: „Mala by som… ísť dnu.“

„Pôjdeme niekam na budúcu sobotu?“

„Ak chceš…“

„Chcem. Bál som sa opýtať, či ma náhodou neodmietneš.“ Júlia sa zasmiala. „Neviem si predstaviť, že sa niečoho bojíš.“

„Bola by si prekvapená, čoho všetkého sa bojím.“ Evan vystúpil z auta a obišiel ho, aby jej otvoril. Vystúpila a bonboniéru nechala položenú na sedadle. Načiahol sa za ňou a podal jej ju. „Toto si si zabudla. Je tvoja.“

„Celá… pre mňa? To si nemal…“

„Chcel som.“ Chytil ju za lakeť a odprevadil ju k dverám. „Ďakujem za bonbóny a… za zmrzlinu pre deti, a za všetko.“

„Ja ďakujem tebe, Júlia. Budem sa tešiť na sobotný večer.“ Zúfalo ju chcel znova pobozkať, ale bál sa pokúšať šťastie. „Aj ja. Dobrú noc.“

„Dobrú noc, Júlia.“

Evan počkal na verande, kým nevošla do domu, a vrátil sa k autu. Už sa stretol so všelijakými typmi žien od St. Joseph po Londýn či Paríž: s neskúsenými žabkami, kurtizánami aj s dámami z lepšej spoločnosti. Ani jedna z nich ho však k sebe nepripútala tak, ako to urobila Júlia. Bolo na nej čosi svieže, čo v ňom vyvolávalo pocit, že s ňou chce stráviť každú chvíľu. Minulý týždeň nespal ani jednu noc a myslel na ňu. Cestou domov si pomyslel, že možno aj ona cíti niečo k nemu. Bola pri ňom uvoľnená – jej ústa sa sladko pritisli na jeho pery. Žena ako Júlia by sa nebozkávala s mužom, keby k nemu niečo necítila.
Bol taký šťastný ako už dávno nie. A s tým pocitom zaparkoval v kôlni a vydal sa k tmavému domu.
Veliteľ Corbin Appleby a mladý lekár, s ktorým sa zoznámil v parku na bejzbale, stáli na rohu ulice pri telefónnej ústrední. Doktor Forbes s ním išiel do mesta, keď odviezli Rona Poola späť do jeho obchodu.
„Ste druhý muž, ktorého som v živote stretol, čo rád behá. Keď som bol chlapec, tak som v Harpersville v štáte Tennessee, poznal chlapca, ktorý radšej behal, ako jedol. Bol to farebný chlapec, ktorého si vzal na výchovu môj švagor. Jeho snom bolo pretekať na olympiáde.“

„Podarilo sa mu to?“

„Nie. Išiel študovať do Tuskegee v Alabame. Lásku k behu nahradil láskou k učeniu. Je nielen jeden z najrýchlejších, ale aj najbystrejších mužov, akých poznám. Teraz sa zaujíma o záhradníčenie a s niekoľkými ľuďmi pracuje na výrobe potravín nielen pre spotrebu vlastných rodín, ale aj na predaj. Je dobrý vo všetkom, do čoho sa pustí.“

„A keď odišiel študovať, viac už nebehal?“

„Pokiaľ viem, tak nie,“ uškrnul sa doktor Forbes. „Najrýchlejšiemu mužovi v kraji dal na bežeckých pretekoch na Deň nezávislosti náskok pätnásť metrov, a aj tak ho porazil. A to mal vtedy len štrnásť a vyrástol v mestskej špine… to je jasné.“

„V Harpersville platil vtedy taký hlúpy zákon, že farební nesmeli vyjsť po zotmení von. Jedného dňa tesne pred súmrakom Jodie bežal po Hlavnej ulici a ukazoval maršalovi dlhý nos. Páni, to bolo smiešne! Starý bankár takmer dostal mŕtvicu. Chcel, aby ho maršal zatkol. Maršal bol však dobrý človek…“

„Hmm… svieti svetlo, potrebujú ma.“ Appleby bežal do telefónnej ústredne a doktor Forbes za ním.
„Otto Bloom zas vyvádza,“ povedala pani Hamová, len čo vošiel do jej kancelárie. „Je pred domom a vrieska na manželku. Zamkla sa a nechce ho vpustiť.“

„Dom je v karanténe. Ak vojde, nemôže vyjsť, kým doktor nezruší karanténu.“

„Volala jedna zo susediek.“

„Hneď tam idem.“

„Budem prekážať, ak pôjdem s vami?“ spýtal sa doktor Forbes.
„Vôbec nie, ak mi budete stačiť. Dobehnem tam skôr, ako by som sa dostal k autu. Sú to odtiaľto len dva bloky, tretí dom vpravo. Budete tam počuť huriavk.“

Appleby vybehol a už utekal ulicou, skôr než doktor mohol odpovedať.
U Bloomovcov Otto trieskal na dvere a vulgárne vykrikoval. „Pusť ma dnu, ty skurvená suka! To je môj dom!“

„Otto, prosím ťa, Dennis je chorý.“

„Otvor tie prekliate dvere, lebo ťa roztrhnem, keď sa dostanem dnu!“

‚To si nemyslím.“ Šerif vystúpil na verandu, položil mu ťažkú ruku na plece a očividne opitého muža obrátil. „Čo tu chcete? Vypadnite z mojej verandy!“

„Máte dnu veľmi choré dieťa.“

„Je to moje dieťa, nie vaše.“

„Ak vojdete dnu, nebudete môcť vyjsť. Dom je v karanténe.“ Appleby mal sto chutí rozbiť mu päsťou ústa, ale držal sa na uzde.
„Kto hovorí, že nebudem môcť ísť von?“

„Ja.“

„Vaše slovo pre mňa znamená hovno. Bolo vám prd platné aj pred pánom Bloomom, keď ste ma strčili do chládku. Povedal vám, aký som dôležitý. Bezo mňa nemôže jeho mizerná banka fungovať.“ Obrátil sa a zabúchal na dvere. „Edita, ty špinavá fľandra, zmlátim ťa, ak neotvoríš!“

„Odíď, Otto. Zobudil si Dennisa, teraz plače.“

„To prekliate decko večne reve,“ zakričal. „Môžem sa s ním porozprávať?“ spýtal sa doktor Forbes, ktorý práve dobehol, lapajúc dych.
„Nech sa páči. Nemôžem mu zabrániť, aby vošiel do vlastného domu. Ale ak potom nebude môcť odísť, pre jeho ženu to bude peklo.“

„Pán Bloom, som doktor Forbes. Prišiel som pomáhať doktorovi Curtisovi počas epidémie.“

„Je to starý šarlatán. Nedovolí človeku vstúpiť do vlastného domu? To je protizákonné.“

„Možno. Všimol som si, že máte porezané líce, takže by som vás mal varovať.“

„Prečo?“

„Baktérie záškrtu sa dostanú do otvorených rán. Deti môžu záškrt prežiť… niekedy. Ak ho však dostane dospelý, je s ním amen. Baktérie sú veľmi odolné – vznášajú sa vo vzduchu a hľadajú otvorené rany. Keby som bol na vašom mieste, nešiel by som dnu. Videl som mužov aj ženy zomrieť tri dni po tom, čo sa baktéria dostala hoci len do maličkej ranky na pokožke.“

Bloom odstúpil od dverí. „Prečo mi to ten starý felčiar nepovedal?“

„Pravdepodobne si myslel, že to viete. Väčšina ľudí to vie.“

„Ako by som to mohol vedieť? Nie som doktor.“ Bloom zišiel z verandy a obrátil sa. „Kedy sa budem môcť dostať domov?“

„Až keď dieťa nebude mať horúčku a dom bude vydezinfiko-vaný.“

„Dúfam, že aj tá škaredá fľandra je poškriabaná. Už jej mám po krk.“ Odchádzal kolísavou chôdzou opilca a rozprával sa sám so sebou.
„Ešte sa porátam s tým takzvaným mužom zákona, ktorý prišiel do mesta a správa sa, akoby mu mesto patrilo. No ja poznám človeka, ktorý mi s tým pomôže. Ja sa nedám odpinkať. Som pre pána Wooda dôležitý. Ten tučný blbec ma ochráni, lebo viem, ako ho dostať. Veru tak. Viem, čo robiť, aby ten tučný prdko zakňučal.“

Bloom išiel smerom k Welľs Pointu a ďalej si brblal.
„M-milý chlapík,“ poznamenal doktor Forbes, keď odišiel.
„Vymysleli ste si to dobre.“

„Keby to nezabralo, ešte som mal rezervu.“ Doktor Forbes sa uškrnul a zaklopal na dvere. „Pani Bloomová, som doktor Forbes. Bol som tu popoludní s doktorom Curtisom. Váš manžel odišiel. Chcel by som sa s vami pozhovárať o chlapcovi.“

Dvere sa s vŕzganím otvorili a vykukla z nich pani Bloomová. Odišiel?“

„Áno. Naplašil som ho. Myslím, že sa nevráti. Môžem sa pozrieť na Dennisa?“ Žena ho vpustila dnu.
„Ja pôjdem nazad do mesta,“ zavolal Appleby a vyšiel na dvor.
Večer predtým sa Otto Bloom pobil vo Welľs Pointe s Walterom Johnsonom a obaja z toho vyšli s krvavými nosmi. Podľa barmana však potom zase spolu pili.
Aj dnes večer je Walter Johnson v meste. Appleby povedal Harveymu Knappovi, že bude dávať pozor na jeho biliardovú herňu, keby ten bitkár zas odmietol odísť po záverečnej. Práve teraz tam kráčal, s hlavou plnou myšlienok. Odkedy obedoval u Jonesovcov, veľa premýšľal o Júlii Jonesovej, a keď ju dnes videl so synom Waltera Johnsona, cítil sklamanie.
Keď videl všetkých Jonesovcov na bejzbale, nepremýšľal veľmi o tom, že je tam aj mladý Johnson, ale keď ich oboch videl sedieť v aute pred drogériou, bol zvedavý, či Júlii vážne dvorí. Veliteľ sa informoval o Evanovi Johnsonovi u starostu Bradyho. Dozvedel sa, že odišiel z Fertile ako dvanásťročný, odslúžil si vojnové roky v armáde a pred niekoľkými mesiacmi sa vrátil. Prečo by sa svetaskúsený vysokoškolsky vzdelaný muž s majetkom po starých rodičoch vracal do zapadákova, ako je Fertile?
Keď prichádzal na Hlavnú ulicu, spomalil. Stavil by sa, že aj o ňom by to ľudia radi vedeli. On však mal čertovsky dobrý dôvod, prečo sa ocitol v tomto meste. Mal podozrenie, že tu žije muž, ktorý je zodpovedný za smrť dievčaťa, ktoré celý život miloval. Bol rozhodnutý nájsť toho chlapa! Keď sa vrátil z vojny a zistil, že Elaine je mŕtva, žiaľ ho celkom zlomil.
Zistil, že v to leto boli v tejto oblasti znásilnené ďalšie tri dievčatá. Násilník všetkým previazal oči a odvliekol ich do lesa. Elaine s násilníkom zápasila. V ruke zvierala zdrap papiera z účtu z obchodu. Papierik bol mokrý, ale dalo sa prečítať niekoľko slov: Fertile… pondel… apríl… Elaine násilníka videla, a tak ju zabil.
Obchody na ulici práve zatvárali. Corbin Appleby kývol hlavou na pozdrav Albertovi Boyerovi, ktorý s dvoma pomocníkmi prevádzkoval jediné holičstvo v meste.
„Dobrú noc, šerif. Nezabudnite, že máte u mňa zadarmo jedno strihanie za to, že ste mi z obchodu odvliekli toho ožrana.“

„Za to ma platia, Albert. Nie ste mi nič dlžný.“

„Hneď mám lepší pocit, keď viem, že ste nablízku.“

„Ďakujem. Spomeniem to na mestskej rade. Možno mi zvýšia plat,“ uškrnul sa šerif, dotkol sa klobúka a pokračoval v ceste. Keď prišiel na dolný koniec ulice, uvedomil si, že má toto mesto a tamojších obyvateľov rád. Teda aspoň väčšinu. Keď sa tu skončí jeho poslanie, možno sa tu usadí s nejakou príjemnou dievčinou, ako je Júlia Jonesová, a založí si rodinu. S touto myšlienkou sa rozhodol, že ráno si zabehne okolo farmy Jonesovcov.
Júlia otvorila dvierka na sporáku a prihodila drevo. Otec už odišiel za rannou prácou. Počula zvuk čižiem schádzajúcich dolu schodmi. Potom došiel do kuchyne Joe, zastrkoval si do nohavíc košeľu, zamieril k umývadlu.
„Bavila si sa dobre?“ spýtal sa Júlie, keď prišla k pumpe naťahať vodu do čajníka.
„Celkom dobre,“ odpovedala, hľadiac do bratovej vyškerenej tváre, ale perami jej mykalo, aby sa neusmiala.
„Celkom dobre? Tuším sa na to musím spýtať Evana.“

„Joe, neopováž sa! Som rada, že som s ním bola. Tak! Už si spokojný? Pôjdem s ním aj budúcu sobotu,“ dodala náhlivo.
„Nuž, čo ty vieš? Asi sa z teba stane normálna flákačka.“ Joe si šplechol na tvár vodu a načiahol sa za uterákom. „Pre Jonesovcov to bol večer bohatý na udalosti. Ty a ocko ste mali rande a Jack sa dostal do bejzbalového družstva.“

Júlii zmizol úsmev z tváre. „Otec prišiel veľmi neskoro.“

„Viem, počul som ho.“

„Nuž, stane sa, čo sa má stať. Pôjdete s Jackom s nami dnes do kostola?“

„Á… sestrička, neznášam vysedávať hodiny v horúcom kostole. Spýtam sa otca, či vás môžem odviezť autom, a po skončení prídem po vás. Je priveľmi horúco, aby si sa s deťmi vliekla do kopca.“

Keď začula na drevených schodoch klopot čižiem, bola pripravená vyhrešiť Jacka, len čo vojde do kuchyne.
„Jack, namojdušu, ty aj Joe dupocete ako kone v plechovej stajni. Neviete ísť potichu? Chcete zobudiť Joy? Nech si ešte pospí, kým nachystám na stôl raňajky.“

Karhanie na Jacka zabralo asi toľko, akoby hádzala hrach na stenu. Škľabil sa na celé ústa.
„Včera si sa s Evanom bavila dobre? Kde ste boli? Páči sa ti, čo? Áno, páči,“ sám si odpovedal a potom dodal: „To je jasné.“

„Áno, páči sa jej,“ povedal Joe. „Má s ním ďalšie rande.“

„Vážne? Kedy?“

„Budúcu sobotu večer,“ odpovedal Joe, skôr ako to stihla povedať Júlia.
„Nerozširuj to,“ odvetila rýchlo. „Ešte nechcem, aby to vedel ocko.“

„Sestrička, keď bude Evan náš švagor, prihovoríš sa za mňa, aby mi dal šoférovať jeho auto?“ V Jackových očiach sa zaleskli šibalské iskričky.
„Vypadnite von, vy… nepodarení darebáci. Choďte si za svojou robotou. Raňajky budú o pol hodiny.“ Júlia sa na nich zahnala utierkou, a tak radšej uháňali k dverám.
„Nie je to psina, aké panovačné sú ženy, keď majú frajera?“

„Áno. Dnes vyvádza ako teliatko zduté od fazule a octu.“ Jack nechal za sebou buchnúť sieťové dvere a pobral sa za bratom.
Júlia ich sledovala, ako sa cestou do stodoly smejú a podpichujú. Veľmi mala rada svojich bratov a vedela, že aj oni ju majú radi a chcú, aby bola šťastná.
Bože, nedovoľ mi, aby som si veľa namýšľala po tom, čo sa stalo včera večer, hoci to bol najvzrušujúcejší večer v mojom živote. Dovoľ mi tešiť sa z Evanovej spoločnosti, pokiaľ sa bude dať.
Pocit šťastia sa rozplynul v okamihu, keď si uvedomila, že nemá právo snívať o živote s nijakým mužom, kým budú Joy, Jill a Jason potrebovať jej opateru.
17. KAPITOLA
Keď vošiel do kuchyne otec, Júlia zdvihla pohľad od panvice. Práve na ňu nalievala cestíčko. „Dobré ránko, ocko.“

„Dobré. Jack neprikryl dobre mlieko, keď ho večer odniesol do pivnice. Spadla doň myš a utopila sa. Dala som ho prascom.“

„To si mi ani nemala hovoriť.“

Júlia už podľa tónu poznala, že nemá dobrú náladu, a na vine nie je mlieko. Vedro mlieka nie je až taká veľká škoda. Možno mu nevyšiel večer s pani Stuartovou, pomyslela si, keď odišiel z kuchyne a prešiel cez predsieň do izby, v ktorej býval sedemnásť rokov aj s manželkou. Počula iba, ako sa zatvorili dvere.
Keď boli raňajky hotové, už chýbalo len dopiecť palacinky, Júlia bežala hore zobudiť Jill a Jasona. Inokedy by ich zavolala, ale nechcela, aby otec prišiel na to, že Jill jej nepomáhala s raňajkami. Keď odchádzala z chlapčenskej izby, Jill už kráčala dolu schodmi. Júlia nazrela do svojej izby, či Joy ešte spí, a pobrala sa do kuchyne za Jill.
Jill hneď začala: „Bavila si sa dobre?“

„Áno.“

„Páči sa mi. Je milý a nespráva sa ku mne ako k malému decku. Pobozkal ťa?“ Jill si prikryla rukou ústa, aby potlačila chichot, a videla, ako sestre rumenejú líca.
„Do toho ťa nič.“ Júlia si priložila prsty k perám. „Ocko je dnes mrzutý, radšej Evana nespomínaj.“

„Prišiel až po polnoci. Počula som odbíjať hodiny. Asi to bolo nanič.“

„Ach, zlatko…“

Jill potriasla hlavou. „To je mi fuk.“ Keď zopakovala obľúbenú Joinu vetu, Júlia sa usmiala napriek obavám. Hoci – raňajky dnes nebudú príjemné.
„Umy sa. Chlapci tu budú každú chvíľu.“ Rodina si už sadala k stolu, keď Júlia ešte piekla posledné palacinky na veľkej panvici. Otec prišiel, keď počul chlapcov pri koryte, kde sa umývali. Júlia položila tanier na stôl a sadla si medzi Jill a Jasona.
„Musím ísť do kostola?“ frflal Jason. „Máš nejakú lepšiu prácu?“ spýtala sa Júlia. „Joe a Jack nemusia ísť.“

„V tvojom veku chodili.“

„Keď budem mať šestnásť, nebudem chodiť.“

„Dovtedy musíš chodiť. Zjedz raňajky a umy sa.“ Júlia pozrela na otca. Odkedy si sadol za stôl, vyslovil jedinú vetu: „Podaj mi maslo.“ Joe a Jack mali hlavy sklonené nad taniermi a Jill trucovala. Iba Jason akoby si neuvedomoval napätie. Júlia sa pokúšala zachytiť Joov pohľad, ale vyhýbal sa jej. Uvedomoval si tak ako ona, že ich otec je dnes napätý ako bubon?
Keď otec doraňajkoval, postavil sa a z kanvice na sporáku si nalial do šálky kávu. Znova si sadol, lakte si vyložil na stôl, veľkými rukami obopol šálku a cez stôl pozrel priamo na Júliu.
„Toto je môj dom.“ Ticho rozťali nečakané slová. Ďalšie slová zneli takmer bojovo. „Môžem si sem pozvať, koho chcem.“

Júlia vedela, že tie slová adresuje jej. Nemohla povedať nič, aj keby od toho závisel jej život.
„Pozval som pani Stuartovú a jej dcéru, aby nejaký čas zostali u nás.“

Júlia zdrevenela. Odrazu mala pocit, že jej srdce vyskočí hrude. Sedela tam ako primrznutá, emócie ňou zmietali. Jej pohľad sa zrazil s otcovým. Zamrkala. Ach, svätý Bože! Zhlboka sa nadýchla, ale zdržala sa.
„Znova ti pripomínam, že som hlava rodiny, a každého hosťa, ktorého si sem pozvem, tu srdečne privítajú.“ Nikto nič nepovedal. Všetci boli rovnako vyľakaní ako ona. „To je… prekvapenie.“ Júlia mala stiahnuté hrdlo, sotva z ho dostala aspoň tieto slová. Prekvapenie naozaj nebolo výstižné slovo. Vyznelo banálne – hoci mala pocit, že práve spadla z útesu alebo ju zasiahlo tornádo.
„Asi prekvapenie. Ale je to hotová vec.“ Blúdil očami po tvárach svojich detí, dlhšie sa zahľadel na Jill, akoby ju vyzýval spochybniť jeho rozhodnutie.
Júlia sa usilovala pochopiť situáciu. Otec zaujal útočnú pozíciu, lebo vedel, že rodina nemá Birdie rada. Musel by byť hluchý, aby nepočul poznámky na jej adresu nielen od rodiny, ale aj od susedov.
„Nemáme posteľ… navyše.“ Júliine slová zaplnili prázdno.
„Birdie s Elsie môžu bývať v mojej izbe. Ja si vezmem Jillinu posteľ a ona môže spať na plátennom ležadle v tvojej izbe.“

Júlia neprestávala naňho hľadieť. Slzy mala na krajíčku. Ako dlho ich ešte uvládze zadržiavať?
„Ja to dievča neznášam,“ vyhŕklo z Jasona. „Je to protivné a rozmaznané decko.“

„Na tom nezáleží, či ju máš rád alebo nie. Budeš k nej milý,“ odvetil otec a pozrel na najmladšieho syna. „A Sidney bude uviazaný. Ak ju pohryzie, zastrelím ho.“

„Sidney ju nepohryzie, ak ho nebude mlátiť palicou. To urobila aj Blackeymu u Humpreyovcov.“ Jasonovi sa zatriasol hlas a v očiach sa mu objavili slzy. Júlia ho pod stolom chytila za ruku a držala ho. Vedela, ako veľmi má rád Sidneyho, a ako neznáša, keď musí pred súrodencami plakať.
„Ona sa bojí psov tak ako ty búrky. Sidneyho budeš držať v stodole priviazaného. To je moje posledné slovo a radšej by si mal poslúchnuť.“

„Ja ju… nenávidím.“ Jason vstal a rýchlo vyšiel na zadnú verandu. Keď Júlia videla, ako braček klesol na okraji verandy a tvár si zaboril do dlaní, ovládol ju hnev. Postavila sa a zbierala silu na otázku. Prsty jej obeleli od toho, ako stískala operadlo stoličky. Aj otec sa postavil.
„Kedy príde?“

„Pôjdem po ne ešte dnes dopoludnia. Budú s nami už obedovať. Júlia, bude ti nápomocná,“ povedal už o niečo miernejšie.
O tom ma nepresvedčíš ani za milión rokov, pomyslela si.
„Kým príde pani Stuartová do tvojej izby, rada by som odtiaľ odniesla niektoré mamičkine veci.“

„Tvoja mama nie je medzi nami už takmer štyri roky.“

„Chcem jej súpravu na česanie, háčkované šály, truhlicu a obrazy,“ nástojila.
„Tak si ich vezmi!“ Pozrel na ňu a zahrešil: „Dofrasa!“ Hodil na všetkých zlostný pohľad a vyrútil sa do predsiene.
Júlia položila ruku na sestrino meravé plece, keď začula jej bolestný ston. „Ach, zlatko!“ Objala ju a privinula si jej hlávku. Jill nereagovala.
Joe a Jack vstali od stola. Joe sa spýtal: „Sestrička, nepotrebuješ pomoc?“

Júlia pritakala a viedla ich do izby na druhej strane haly. „Joe, džbán a súpravu s umývadlom dostali naši ako svadobný dar od rodiny. Odnes ich do mojej izby a prines to, čo používam ja.“

Júlia vzala zo skrinky so zrkadlom hrebeň, kefu a zrkadlo a otvorila vrchnú zásuvku, aby mohla ešte vybrať veci patriace k súprave. Všetko položila do náručia Jackovi, poskladala šál a vybrala zo zásuvky ďalšie dva šály. Pracovala pokojne a svižne. Zo steny zvesila obraz dievčaťa stojaceho v bránke. Darovala ho spolu s Joom mamičke na posledné Vianoce jej života. Zvesila zo steny niekoľko rodinných fotografií, zdvihla veko na truhlici a vložila ich do nej s ostatnými vecami.
„Odnes truhlicu do mojej izby,“ prikázala Joovi, keď sa vrátil.
Kým chlapci niesli nahor ťažký kufor, Júlia prezrela izbu. Posteľ nebola ustlatá a otcovo oblečenie bolo porozhadzované. Nech! Bola by hlúpa, keby mu ho čistila. Vyšla von a zatvorila za sebou.
Keď sa vrátila do kuchyne, Jill ešte sedela za stolom a hľadela do prázdna. Nereagovala, keď Júlia začala odpratávať zo stola a ukladať riad do vandlíka. Už zišli dolu aj Joe a Jack a sadli si na verandu k Jasonovi; ten škrabkal vďačného Sidneyho za ušami.
„Júlia,“ ozvala sa za ňou Jill. Zrazu len vyskočila: „Nezostanem tu! Opýtam sa mamy Ruby May, či môžem nejaký čas zostať u nich. Ak nie, utečiem do Iowy. Teta Blanche ma isto prijme.“

„Ach, Jill. Nevyveď nejakú hlúposť. Ja by som tu bez teba nevydržala. Počkaj so mnou a uvidíme, ako sa to vyvinie.“ Júlia si žmurkaním zaháňala z očí slzy.
„Ja tu s ňou nezostanem. Je to skazená, falošná potvora!“ Jill sa vrátila k stolu a položila si hlavu na paže.
Do kuchyne prišla Joy, vyliezla na stoličku vedľa sestry a vzala si studenú palacinku.
„Chceš maslo, zlatko?“ spýtala sa Júlia.
„Uhm. Jill je chorá?“ zvraštila čielko Joy. „Nechcem, aby Jill bola chorá.“

„Ani ja. Ak ju nebudeme otravovať, možno sa bude cítiť lepšie.“

Júlia natrela palacinku maslom a džemom a stočila ju, aby si ju Joy mohla vziať do rúk. Položila na stôl pohár mlieka a vrátila sa k nakopenému riadu.
„Júlia,“ zavolal otec od vchodu. „Chcel by som s tebou hovoriť.“

Júlia naťahovala čas, dlho si utierala ruky. Pozrela na Jill, ktorá sedela stále rovnako. „Najedz sa, Joy. Hneď sa vrátim.“

Júlia vyšla na verandu, zostala chrbtom k sieťovým dverám a čakala, kým jej otec povie, čo chce. Keď sa k nej obrátil, zračil sa mu v tvári hnev.
„Prečo nemáš rada Birdie? Prečo sa správaš, akoby som nemal právo zavolať ju k nám? Nemá kam ísť. Prišla o manžela, preboha! A Humpreyovci sa k nej správajú, akoby ich deťom ona a jej dcérka odtŕhali jedlo od úst. Musí sa niekam uchýliť, kým si dá záležitosti do poriadku.“ Júlia neodpovedala. Nepáčila sa jej trpkosť v otcovom hlase, keď dodal: „Túto farmu budujem dvadsaťpäť rokov, aby som zabezpečil svoju rodinu. A keď si sem niekoho pozvem, musím znášať trucovanie vlastných detí.“

„A čo chceš odo mňa?“

„Aby si ju priateľsky privítala, nech sa tu dobre cíti. Aby si išla príkladom, ostatní ťa budú nasledovať.“

„Ako dlho zostane?“

„Neviem. Spojí sa so svojimi svokrovcami v Tennessee a zistí, či môže zostať u nich.“

„Prečo k nim nešla hneď? Prečo šla najprv sem?“

„To neviem.“

„Mohla by si nájsť prácu a postarať sa o seba. Aj iné vdovy to robia.“

„Preboha, Júlia! O Birdie sa vždy niekto staral. Nevie pracovať, nevie sa o seba postarať.“

„Mohla by sa to naučiť. Sú predsa všelijaké roboty.“

Otec si strčil ruky do vrecka a chodil hore-dolu po verande, akoby nepočul, čo Júlie povedala. „Humpreyovci jej v posledných týždňoch znepríjemňujú život. Birdie nemôže pani Humpreyovej ničím ulahodiť. Wilburovi sa ustavične sťažuje na švagrininu prítomnosť. Ich deti stále šikanujú malú Elsie, až sa bojí pustiť maminej sukne.“

„Ruth Humpreyová má plné ruky práce so svojou rodinou. Prečo by sa mala starať ešte aj o ne dve?“ zamrmlala.
Otec sa zarazil. „Myslel som si, že ty určite pochopíš, ak sa niekedy žene vymkne život z rúk. A v takej chvíli potrebuje rodinu a priateľov, aby jej pomohli v núdzi.“

Vyslovoval tie slová pomaly a na Júliu dopadli ako šľahnutie bičom. Akoby ju otec, jej milovaný otec, kopol do brucha. Zhlboka sa nadýchla a prekríženými rukami sa chytila za útle plecia. Oči sa jej zaleskli, keď mu – obrátenému k poľu – hľadela na zátylok. Rozhodla sa, že mu nedá najavo, ako veľmi jej ublížil, a keď sa k nej obrátil tvárou, pozrela mu priamo do očí.
„Chceš sa s ňou oženiť?“

„Bolo by zlé, keby som sa s niekým… oženil?“

„Máš na to právo.“ Odvrátila zrak na nejaký bod za ním.
„Birdie si myslí, že ju nemáš rada.“

„Neviem, prečo si to myslí.“

„Vraví, že keď sa chce s tebou rozprávať, spoznať ťa, obrátiš sa jej chrbtom.“

„To nie je pravda. Nikdy sa nepokúsila zoznámiť sa so mnou, ani s Jill, ani s Joy.“

„Ak sa bojíš, že pôjde po tvojom Evanovi Johnsonovi, môžeš byť pokojná. Odkazuje ti, že pre jeho otca nemá oňho záujem, a pokiaľ ide o ňu, máš voľné pole.“

„Evan nie je dosť dobrý pre ňu, ale pre mňa áno. To je od pani Stuartovej veľmi šľachetné.“ Júliin hlas bol plný sarkazmu.
„Nebuď protivná!“ povedal otec ostro. „Birdie si myslí, že Evan sa ti páči, a kým je tu, môžeš s ním chodiť. To neznamená, že by súhlasila s vaším sobášom.“

Kým sa Júlia zmohla na slovo, hodnú chvíľu hľadela na jeden bod za jeho hlavou. „Vy ste sa rozprávali o mne? Ty si zveroval rodinné tajomstvá pani Stuartovej, ocko?“

„Nebuď smiešna! Birdie si myslí, že by si mala viac chodiť von, medzi mladých ľudí. Nie je to spravodlivé, že si tu stále zatvorená. Máš si vraj dať ostrihať vlasy a modernejšie sa obliekať. Sľúbila, že ti pomôže.“

„Hanbíš sa za to, ako vyzerám, ako sa obliekam, alebo… aká som?“

„Čertovsky dobre vieš, že nie!“

„Chceš, aby som odišla, uľahčila pani Stuartovej pobyt u nás?“ Júlia mala pocit, že tie slová za ňu vyslovuje niekto iný. Počula ich, ale necítila ich v ústach. Ako ťažký plášť na ňu doľahla neuveriteľná otupenosť.
„Odišla? Dopekla, kto hovorí, že by si mala odísť? Kam by si išla, pre živého boha?“

„Niekedy sa žene vymkne život z rúk. A v takej chvíli potrebuje pomoc rodiny a priateľov, aby jej pomohli v núdzi.“ Potešilo ju, že v jeho očiach zbadala zasvietiť iskričky hnevu, keď zopakovala jeho slová. Odhrnula si z čela pás vlasov a obrátila sa k otvoreným sieťovým dverám.
„Júlia, ona ti chce pomôcť.“ To povedal už druhý raz. Júlia pozrela na otca, akoby ho ešte nikdy nevidela. Jeho slová viseli vo vzduchu medzi nimi. V tvári sa jej odzrkadľovala úzkosť. Čo keď sa prestane ovládať?
Birdie Stuartová vedela presne, čo robí. Tak ho pobláznila, že uverí čokoľvek, čo mu povie, a aby ju získal, obráti sa proti celej svojej rodine.
„Júlia, môžem s tebou počítať, že Birdie a Elsie prijmeš priateľsky?“

„Kým budem bývať v tvojom dome, jesť tvoj chlieb, neurobím ti hanbu. Dlhujem ti to, ocko.“ Chvela sa od sily neuvoľnených emócií a cúvla pred chladným hnevom v jeho očiach, ktorý vyvolali jej slová.
„Júlia! Júlia! Rýchlo poď sem! Joy sa porezala mäsiarskym nožom!“

Júlia prudko otvorila dvere a letela do kuchyne. Jill držala Joy obkročmo na svojom boku a držala jej ruku nad drezom. Joy vrieskala: „Júlia! Júlia!“

„Ukáž, pozriem sa.“ Júlia pumpovala vodu, kým netiekla prúdom. Keď jej zmyla krv, zbadala na konci palčeka maličký rez. „Nie je to hlboké, neboj sa.“

„Krv!“ vrieskala Joy. „To bolí!“

„Musím ti na to naliať jód, zlatko. Chvíľku to bude štípať.“

„Poď k ockovi, mrkvička.“ Otec prišiel odzadu až k Jill a vzal jej malú z rúk. Posadil si ju do lona a začal sa s ňou maznať. „Ocko, to bolí.“

„Nebude to dlho bolieť. Júlia ti to ošetrí jódom a obviaže. Si už veľké dievča.“

Júlia vybrala fľaštičku s jódom a pás čistej handričky. Po tej scéne na verande sa cítila taká vyžmýkaná, že keď obväzovala dievčatku prštek, nedokázala sa na otca ani pozrieť. Keď skončila, odložila jód, vzala malú na ruky a vybrala sa na poschodie.
„Júlia!“ zastavil ju otcov hlas, ale neobrátila sa. „Čo mám spraviť so svojimi vecami?“

„Sú v škatuliach v podkroví,“ odpovedala a kráčala ďalej.
Keď sa dostala k posteli, celá zadychčaná od nesenia dieťaťa, klesla na peľasť, malú si privinula a hojdala ju v náručí. Keby si tak mohla ľahnúť na posteľ a nechať voľný priechod žiaľu. Mala pocit, že jej roztrhne srdce. Otcova zaslepenosť pani Stuartovou rozbíja ich rodinu.
Opustili ju všetky myšlienky na kostol. Myslela len na jedno: musí sa pozbierať. Ostatní sú od nej závislí, musí im pomôcť, aby to prekonali. Ale – skončí sa to niekedy? Nestane sa Birdie navždy súčasťou ich života?
Júlia mala možnosť porozprávať sa s Joom, až keď otec odišiel autom. Joe s Jackom vošli do domu, len čo auto odbočilo z príjazdovej cesty.
„Jason je hotový z toho, že musí držať Sidneyho uviazaného.“ Jack položil na pracovný stôl pár zrelých ananásových melónov. „Ten pes chodí za ním ako tieň.“

„Čo si o tom myslíš, sestrička?“ Prvý raz Joe nepodpichol. On aj Jack vyzerali smrteľne vážne. „Videl som ťa s otcom na verande.“

„Chce, aby sme ju prijali priateľsky. Joe, neviem, či to dokážem. Keby to bol hocikto iný, bola by som šťastná aj za ocka.“

„Ja tu nezostanem, nebudem čakať, kým príde. Napíšem tete Blanche, či nemôžem bývať u nej.“ Jill bola taká nahnevaná, až píšťala. „Podľa toho, čo hovoria Humpreyovci, keď je tam jej brat, je sladká ako cukrík. Ak tam nie je, býva odporná ako čert. A taká bude aj tu.“

„Zadrž,“ povedal Joe a chytil Jill za plecia. „Bude sa nás chcieť iba zbaviť. Aby bolo všetko podľa nej. Prebrali sme to s Jackom a prišli sme na to, že jej príchod k nám je to najlepšie, čo sa mohlo stať.“

Jill sa mu vytrhla z objatia. „Zbláznil si sa?“

„My jej podáme povraz, na ktorom sa sama obesí. Keď tu s ňou ocko bude deň čo deň, napokon uvidí, aká je. Budeme musieť byť opatrní a zdvorilí, neposkytnúť jej nijakú zámienku, aby sa mohla sťažovať. Najťažšie to bude pre teba, Júliu a Joy. Jack a ja si budeme udržiavať odstup a pokúsime sa nájsť spôsob, ako udržať Jasona, aby to jej rozmaznané decko nemlátil.“

„Jack?“ obrátila sa Júlia na mladšieho brata s otázkou v očiach.
„To je to najlepšie, čo môžeme teraz urobiť. Dúfajme, že otec príde k rozumu, skôr než sa s ňou ožení.“

„Ockovi povedala, že Humpreyovci sú na ňu zlí. A vraj ja sa s ňou nebudem rozprávať.“

„Je to hnusná klamárka,“ Jill bola nahnevaná. „Pánu Hum-preyovi povedala, že Tento púšťa na Elsie psa vždy, keď je vonku, a chcela, aby dostal bitku. Nenávidia ju.“

„Jill, my musíme byť šikovnejší ako ona,“ povedal Joe pokojne. „Nedovoľ jej, aby videla, ako veľmi ju nenávidíš. Inak ju bude ocko ľutovať.“

„Kde si sa to všetko naučil, Joe?“ Júlia sa doňho zavesila.
„Sestrička, ja som stále taký prefíkaný, len ty si si to nevšimla.“

„Môžem ťa objať?“

„Nemala by si si objatia šetriť radšej pre Evana?“ zasmial sa, a keď zrumenela, chytil ju za plecia.
„Je tu ešte niečo. Pani Stuartová povedala ockovi, že nemá záujem o Evana preto, aký je jeho otec. Vraj ho nechce, ustúpi mi a uvoľní mi pole. Nie je to od nej milé?“

„To je ale krava! Počkaj, keď Evanovi poviem, že už ho zvesila z háka! Bol proti nej od samého začiatku. Dal jej prezývku piraja.“

„Neviem, čo to je, ale dúfam, že je to niečo odporné a zlé,“ zareagovala Jill.
„Pýtal som sa ho, čo to je. Povedal, že ryba so silnými čeľusťami a zubmi ako pílka. Zabíja zvieratá i ľudí a žerie ich.“

„Nehovor to Evanovi,“ povedala Júlia rýchlo. „Nepáči sa mi, že sa s ňou ocko rozprával o mne.“

„Prečo mu to nepovedať? Zasmeje sa. Ale ak nechceš, nepoviem.“

Po rozhovore s bratmi sa Júlia cítila lepšie. Joov návrh sa jej videl rozumný. Keby Birdie kritizovali, otec by jej musel držať stranu. Júlia cítila útechu, že ona aj Jill nezostali so svojou antipatiou voči tej žene samy.
Vtom buchli predné sieťové dvere a o pár sekúnd vbehla do miestnosti Joy. „Júlia, Júlia! Ide sem ten pán, čo behá.“

18. KAPITOLA
„Veliteľ Appleby?“

„Ten pán, čo behá,“ zakričala Joy a bežala opreteky k predným dverám. Keď prišli aj ostatní, Júlia sa spýtala: „Kde je Jason?“

„Naposledy som ho videl na zadnej verande so Sidneym.“

„Choďte pozdraviť pána Applebyho. Ja sa porozprávam s Ja-sonom.“

Okrem Joa nedokázala Júlia nikomu povedať o strachu z Waltera Johnsona. Verila, že Walter je len podlý, chce ju vystrašiť. Ona však vedela, že by mohol hrozbu splniť, a s touto myšlienkou išla na dvor zavolať Jasona. Keď nedostala odpoveď a nebolo nikde vidieť ani jeho, ani psa, zišla k stodole.
„Jason, si tu?“ Prechádzala pomedzi tiché koterce. „Jason!“ Prišla až k otvoreným dverám na konci stodoly a očami rýchlo preletela miesto pre kravu a pašu za ňou. Cez stodolu sa vrátila, vyšla po rebríku do senníka a znova naňho volala. Potom sa ponáhľala do kôlne, kde boli uskladnené pluhy a iné zariadenia. „Jason!“ Vošla do skladu jazdeckého výstroja vedľa stodoly a stále naňho volala.
Prehľadávala všetky hospodárske budovy a narastal v nej pocit úzkosti. Jason sa vždy ohlásil, keď ju počul. Ešte raz sa vybrala do stodoly a potom bežala okolo prednej časti domu.
Na verande bolo vedro z dubového dreva a Corbin Appleby si práve naberačkou vylial vodu na hlavu. Joy sedela obkročmo na Jackovom boku a nadšene výskala.
„Nemôžem nájsť Jasona,“ povedala zadychčaná Júlia. Potom si uvedomila, že je nezdvorilá, a pozdravila: „Dobrý deň, pán veliteľ.“

Joe zišiel z verandy. „Nie je v stodole?“

„Nie. Jediné miesto, kde som ešte nehľadala, je pivnica, ale on by nedokázal zdvihnúť dvierka a spustiť ich za sebou.“

„Neboj sa, sestrička, Joe a ja ho nájdeme.“ Jack postavil Joy na zem.
„Bojím sa, že vzal Sidneyho a ušiel.“

Jill stála na verande a pevne držala Joy za ruku, aby sa nerozbehla za bratmi.
„Vedela som, že sa niečo stane,“ vyhŕklo z Jill. „Dúfam, že on je spokojný.“

„Povedzte mi, kde mám hľadať.“ Appleby si prešiel prstami po vlasoch, aby vytriasol vodu. Jeho ostrý sluch zachytil Jilline slová a bol zvedavý, kto je on.
„Možno išiel k Humpreyovcom,“ zapojil sa Jack.
„Tam by nešiel. Vie, že je tam ocko. Možno šiel smerom do mesta,“ zareagovala Jill.
„Jason sa stratil?“ Joy poťahala Jill za ruku.
„Nevieme, kde je,“ odpovedala Jill pokojne. „Nechcem, aby sa Jason stratil.“ Joy sa pustila do plaču. „Cestou som nestretol nikoho,“ povedal policajt. „Jack, čo keby si sa pozrel na cestičku cez les smerom do Welľs Pointu?“

„Idem si po uzdu, a keď pôjdem cez pastvinu, vezmem si koňa.“ Jack sa rozbehol do skladu s jazdeckým výstrojom.
Júlia schmatla Joa za rameno. „Joe, bojím sa, že… však vieš.“

Appleby videl na Júliinej tvári strach a počul, čo šepká bratovi. Bojí sa, že brat spadol do rieky? Alebo ju ľaká niečo iné? „Už dávno nezašiel nikam ďaleko. Vezmem si koňa a prehľadám lesík medzi našou a Johnsonovou farmou, kde sme vytínali suché stromy. Pán veliteľ, ak vám to nebude prekážať, pozrite sa na časť lesa od nás až do mesta. Možno sa rozhodol ísť tým smerom,“ povedal Joe. ‚Sestrička, ty tu zostaň s Jill a Joy. Ak sa medzitým vráti, zatiahni páku, ktorá spúšťa vodný mlyn. Ak uvidíme krútiace sa lopatky, bude to znamenať, že sa našiel.“

„Ponáhľaj sa, Joe, prosím ťa. Ponáhľaj sa.“ Júlia sa bála, že na Jasona narazil v lese Walter Johnson. Ochránil by ho Sidney pred takým veľkým chlapom? Na jar sa pes postavil medzi Jasona a zúrivého býka, takže chlapec mal čas ujsť za plot. Lenže ten chlap by mohol vziať palicu a zmlátiť ho do bezvedomia.
Šerif otáľal, či sa má s Júliou porozprávať. Keď ju minule stretol, bola ako pokojné more. Dnes je iná. Nervózna, mala nepokoj v očiach. Pochopil, že ju trápi ešte niečo iné ako to, že nemôžu nájsť brata. „Sú tu nablízku jamy alebo studne, prípadne miesta s po-hyblivým pieskom, kam by chlapec mohol spadnúť?“ Na tvári sa jej odzrkadlil strach, ale on pokračoval: „To je rutinná otázka, ak sa stratí dieťa.“

‚Pokiaľ viem, nie sú tu jamy ani studne. Počula som, že pohyblivý piesok je pri rieke.“

„Ako ďaleko je k rieke?“

„Asi dva a pol kilometra. Jason… nevie rýchlo chodiť.“

„Všimol som si, že nosí špeciálnu obuv. Myslíte, že sa mohol dostať k rieke?“

„Neviem si spomenúť, kedy som ho videla naposledy… No ešte pred polhodinou sedel na verande so Sidneym.“

„Sidney je pes?“

„Otec mu povedal, že ho musí mať uviazaného v stodole,“ povedala nahnevane Jill. „Jason nechodí nikde bez Sidneyho. Pes sa za ním vláči ako tieň.“

„Predpokladám, že otec má dôvod, prečo mu kázal uviazať psa v stodole.“

„To sa môžete pokojne staviť!“

„Jill, prosím ťa, prestaň,“ karhala Júlia sestru. Pohľadom ďalej pátrala krajom lesa okolo statku. „Ja ho budem hľadať odtiaľto až po mesto, slečna Jonesová.“

„Ďakujem.“

Appleby sa pobral cez pastvinu, na ktorej hrávali bejzbal. Júlia sledovala, ako ľahko beží, ale jej starosť o bračeka prekonala jej ďalší záujem. Bože, prosím, nedovoľ, aby bol Jason s Walterom Johnsonom.
Do Júliinej mysle sa znova vkradli myšlienky na Birdie Stu-artovú. Jason mal pocit, že mu ublížili, že ho odsunuli v prospech toho rozmaznaného decka, ktoré tak nenávidel. Júlia sa bála, že mohol ísť za Evanom – namiesto neho natrafil na Waltera.
„Júlia…“ Prišla Joy a oprela sa o ňu. „Odniesol Jasona škaredý ujo?“ Júlia pozrela na malú uslzenú tváričku.
„Nie, miláčik. Len niekam odišiel a zabudol povedať kam. Joe a Jack ho privedú.“

„A ten pán, čo behá?“

„Ak ho nájde, tak ho privedie on.“

„Mne sa pán Johnson páči viac ako on.“

„Lebo pána Johnsona lepšie poznáš. Aj šerif Appleby je milý muž.“

„Nevzal ma na ruky ani ma nepohojdal ako pán Johnson. Ani ma nepovozil vo svojom aute a ani mi nekúpil zmrzlinu.“

„Ľudia by sa ti nemali páčiť len podľa toho, čo pre teba urobia.“

„Dúfam, že on príde domov, skôr ako nájdu Jasona,“ prehodila Jill s odbojným výrazom na tváričke a prekrížila si ruky na prsiach. „Tak mu treba, nech vidí, ako veľmi ublížil Jasonovi. Lenže jeho to asi nezaujíma, veď dostane, čo chce.“

„Jill, prosím ťa,“ zahriakla ju Júlia a pozrela dolu na Joy, ktorá pozorne počúvala, čo Jill hovorí. „Je Jason ranený?“ spýtala sa Joy s očami zaliatymi slzami. „Nie, miláčik, Jason je…“ Júlia sa odmlčala, lebo začula Sidneyho brechot. „Chvalabohu!“ vydýchla si, keď zbadala Evana cválajúceho popri oplotenej pastvine s Jasonom sediacim v sedle pred ním. Za nimi cválal Joe. „Jill, utekaj zatiahnuť páku, aby a začali otáčať lopatky, nech Jack a veliteľ Appleby vedia, že sme ho našli.“

„Ide sem ocko a ona.“ Na cestičku odbočilo auto a zastalo pri prednej verande. Jill zatiaľ zatiahla páku a bežala k Júlii, aby spolu počkali, kým Jason príde na koni až domov. Pre Sidneyho bola veľká zábava pobehovať okolo koní a brechať. Joe ich predbehol. Keď videl pri verande auto, vedel, že pes pobeží privítať prichádzajúcich a bude brechať. Zoskočil z koňa a chytil psa, práve keď striehol, ako žena a dieťa vystupujú z auta.
Joy sa vytrhla Júlii a bežala k domu. Hostia boli pre ňu väčším vzrušením ako Jason prichádzajúci domov na koni. Júlia kývla na Jill, aby malú chytila. Evan zoskočil z koňa a zložil Jasona.
„Zlatko, tak veľmi som sa bála.“ Júlia privinula chlapca k sebe. Pozrela ponad neho na Evana. „Ďakujem, že si ho priviedol domov.“

Evan prikývol. „Práve sme išli sem, keď sme stretli Joa.“

„Ach, zlatko, ty si bežal až k Evanovi?“

„Nie, stretol ma… v lese. To dievča je tu,“ povedal ospravedl-ujúco. „Nenávidím ju.“

„Máš právo nemať ju rád, ale skús to prekonať a nedávaj to najavo pred ockom. Teraz choď pomôcť Joovi nájsť v kôlni dobré chladné miesto pre Sidneyho.“ Len čo chlapec odišiel, Júlia sa obrátila chrbtom k domu a pozrela na Evana. „Priviedol ju k nám, zostane tu, kým nebude môcť ísť k mužovým príbuzným,“ povedala trasúcimi perami. Evan si želal, aby ich teraz nikto nevidel – mohol by ju objať.
„Jason mi to povedal. Je hotový z toho, že bude musieť držať psa uviazaného.“

„Tak preto utiekol.“

„Chcel vedieť, či môže bývať u mňa.“

„Ach, Evan! Chúďa malé. Otec si neuvedomuje, čo celej rodine spôsobuje. Jill chce odísť k Jacobsovcom a zostať s Ruby May, kým nenapíše tete do Iowy. Otec od nás vyžaduje, aby sme pani Stuartovú a jej dcéru srdečne privítali. Neviem, či to dokážem.“

„Miláčik, keby som ti mohol nejako pomôcť!“ Nežné slová mu vykĺzli automaticky z úst, ani si to nevšimli. „Nezostáva ti iné, len prijať jej hru. Keď bude nablízku Jethro, bude ako med. Buď aj ty taká, a ak sa bude na teba sťažovať, bude to jej slovo proti tvojmu.“

„To navrhol aj Joe. Neviem, ako to zvládnu Jill a Jason. Jack má popoludní tréning, možno vezme Jasona so sebou.“

„Čo keby som vás tam zobral všetkých?“

„Evan, nemusíš. Ja…“

„Chcem. Budete nejaký čas preč od nej a trochu si vydýchnete.“ Pozrel ponad jej plece a videl Joa, ako pomáha otcovi odniesť veľkú Birdinu truhlicu do domu. Evan stisol Júlii ruku. „Vypracujeme si stratégiu. To sme robievali cez vojnu.“ Usmial sa, pokúšal sa jej trocha zlepšiť náladu.
„Dobre.“ Ešte stále mala zahmlený zrak, od vzdoru našpúlené ústa a ani si neuvedomovala, ako vznešene drží vztýčenú hlavu.
„Prosím, ak treba, bez váhania sa na mňa obráť o pomoc.“ Končekmi prstov jej poškrabkal ruku. „Zapamätaj si to, Júlia. Pani Stuartová ti nesiaha ani po členky. Nedovoľ jej vyvolať v tebe pocit, že si v niečom horšia ako ona, lebo – ver mi – nie si.“ Túžil bozkami zotrieť smútok z jej očí. „Sľúbiš mi to?“

„Sľubujem.“ Natiahla ruku za jeho rukou a stisla mu ju. „Mala by som ísť variť. Zostaň na obed aj ty.“

Zasmial sa. „Ešte viac vyhrotiť situáciu? Idem domov, ale poobede po vás prídem.“

Na dvor pricválal Jack. „Našli ste ho?“

„Bol na ceste k Evanovi – on ho aj priviedol späť.“

„Bodaj to porantalo! „ zahrešil Jack, keď zosadal z koňa. „Neviem, na čo ocko myslí. Jason je ešte decko a toho psa zbožňuje.“

„Jason sa bojí, že to dievča bude Sidneyho biť, a tak ju pes môže pohrýzť.“ Evan stále držal Júliinu ruku, aj keď ju chcela odtiahnuť.
„Ocko povedal, že ho zastrelí. Neverím, že by to urobil, ale Jason tomu verí.“

„Radšej by som sa mala ísť pozrieť, čo robí Jill.“ Júlia si znova chcela vytrhnúť ruku. „Ešte raz ďakujem, Evan.“

„O koľkej máš tréning, Jack?“

„Pán Poole nám kázal prísť okolo tretej.“

„Prídem o pol tretej.“ Evan neochotne pustil Júliinu ruku. Spolu s Jackom pozerali, ako sa ponáhľala dnu.
„S tou ženskou to tu bude mať ťažké.“ Jack švihol pohľadom na Evana. „Tebe sa moja sestra páči, však?“

Evana tá otázka vôbec neprekvapila. „Je to tak. Máš niečo proti tomu?“ Skôr vytušil, ako počul, že chlapec si vzdychol.
„To som rád,“ odpovedal Jack pomaly. „Ona tu deti nikdy nenechá. Chcem, aby si to vedel.“

„Viem to. Ak bude mať mňa, nebude ich musieť opustiť.“

Jack švihol hlavou. „Nekecáš?“

„Nie,“ zasmial sa Evan. „Ešte je skoro niečo hovoriť, tak drž jazyk za zubami.“

„Je to úľava, že bude mať niekoho, keď ja a Joe odídeme. Aj Joe bude rád.“ Z Jackovej mladej tváre zmizol úškľabok. „Neviem, čo to do otca vošlo. V meste býva niekoľko príma žien, ktorým by mohol dvoriť. Jedna z nich je kazateľova sestra –slečna Meadowsová. Keby si vybral ju, nemali by sme teraz tieto problémy.“

„V armáde sme mali také porekadlo, že keď mužovi stvrdne vták, mäkne mu mozog. Dúfajme, že váš otec sa dovtedy neožení s pani Stuartovou.“

Júlia, rozhodnutá držať antipatiu voči Birdie pod kontrolou, prešla cez kuchyňu do haly a zostala stáť vo dverách otcovej izby. Birdie si vyberala z kufra šaty. Jej dcéra ležala na posteli. Joy sa k nej naklonila, chcela ju dostať von, aby sa mohli spolu hrať.
„Budem ťa hojdať na hojdačke,“ nahovárala ju Joy. „Ukážem ti, kde moja červená sliepočka znáša vajíčka.“ Elsie si nevšímala Joino prosíkanie.
„Prepáčte, nebola som tu, keď ste prišli,“ povedala Júlia hlasnejšie, ako zamýšľala.
„Ahoj, Júlia. Dúfam, že vám nebudeme spôsobovať nejaké nepríjemnosti. Jethro trval na tom, aby sme prišli k vám.“

„Obe sa budeme musieť prispôsobiť, pani Stuartová. Nepotrebujete niečo?“ Júlia ani nečakala na odpoveď a pokračovala: „Ak nie, dám sa do varenia. Joy, poď mi pomôcť.“

„Volaj ma Birdie, zlato.“

„To nemôžem, pani Stuartová. Pokúšam sa byť príkladom pre mladších súrodencov, aby starších ľudí neoslovovali krstným menom.“

Júlia kývla Joy a nevšimla si, ako Birdie zovrela pery. Keď prechádzala s Joy halou, aby pohľadala Jill, počula Elsin prenikavý hlas.
„Mami, mami… mne sa tu nepáči.“

„Nemá ma rada,“ povedala Joy, zadržiavajúc slzy.
„To nech ťa netrápi. Ja ťa mám radšej než ktorékoľvek dievčatko na svete.“ Júlia otvorila sieťové dvere a pozrela na opustenú terasu.
„Prečo ma nemá rada? Nič som jej neurobila!“

„Jasné, že nie, zlatko. Nevšímaj si, čo hovorí. Nevieš, kde je Jill?“

„Hore.“

„Tak mi musíš s prestieraním pomôcť ty.“ Otec sa v kuchyni česal. Keď Júlia pustila vodu, aby si umyla ruky, odstúpil od umývadla. „Kde je Jill?“

„Joy povedala, že išla hore.“

„Radšej by mala zísť dolu a správať sa slušne.“

„Pripravuje si miesto na spanie.“ Júlia namočila handru a umyla malej tvár a ruky.
„Čo bude na obed?“

„Kurča s knedľou, hrášok, mrkva a… kukuričný chlieb. Upiekla som ho hneď po raňajkách. Treba ho len zohriať.“ Pozrela naňho a potom odvrátila zrak. „Pri stole nás bude deväť. Máme len sedem stoličiek a Joinu vysokú detskú stoličku. Budeš musieť priniesť z verandy lavičku na umývanie.“

Keď otec vyšiel na verandu, Júlia zašepkala Joy: „Choď hore za Jill, povedz jej, nech zíde dolu.“

Na zadnej verande sa zišla tichá skupinka, čakajúc, kým ich zavolajú k obedu. Za normálnych okolností by čakali v kuchyni a sekírovali Júliu, aby sa ponáhľala. Keď Júlia postavila na stôl veľkú misu s kuracinou a tanier s knedľami, Jethro zaklopal na dvere svojej izby. „Birdie, obed je hotový.“

Dvere sa hneď otvorili. Birdie vošla do kuchyne v jemných ružových šatách, akoby išla do kostola. Elsie v bielej sukienke, bielych podkolienkach a čiernych papučkách na gombík sa jej držala za ruku. Na plecia jej padali dlhé kučery, na hlave mala previazanú bielu stuhu. Júlii zišlo na um, že Birdin manžel musel byť dobre zazobaný.
„Niečo tu úžasne vonia.“ Potom jej zrak zablúdil na stôl. „Prepánajána! Veď to je hotová hostina! Júlia, počula som, že si vynikajúca kuchárka.“

„Sadnite si sem, pani Stuartová. Elsie môže sedieť na lavičke vedľa vás.“

Dnu vpochodovali chlapci. Joe a Jack kývli Birdie na pozdrav. Jason prešiel okolo stola a sadol si vedľa Júlie. Joy sedela vedľa nej z druhej strany. Potom si sadla Jill a napokon otec. Všetci sklonili hlavy a otec sa nahlas, jasným a pokojným hlasom začal modliť.
„Pane Bože, ďakujeme Ti za dary, ktoré si nám, svojim deťom, uštedriť ráčil. Nech je požehnané toto jedlo, ktoré nás nasýti. Prosíme, požehnaj tejto rodine a jej hosťom. Amen.“ Pozrel sa na Birdie. „Podaj mi tanier, Birdie. Misa je ťažká, nemôže kolovať.“

„Ó, páni, to vyzerá skrátka skvelo, ale nenakladaj mi veľa a Elsie daj len trošku. Najprv musíme zistiť, či jej to bude chutiť.“

Kým si každý nenaložil, v kuchyni vládlo ticho. Júlia premýšľala, čo by mohla povedať, a napokon z nej vyšlo: „To je posledný čerstvý hrášok.“

„Je výborný. Si dobrá kuchárka, Júlia.“

„Ďakujem, ale na uvarenie hrášku netreba bohvieakú šikovnosť.“

„Všetko je také dobré!“

Elsie poťahala matku za rukáv. Birdie k nej naklonila hlavu. „Mne to nechutí,“ povedala Elsie hlasným šepotom a začala behať po tanieri knedľou napichnutou na vidličke. „Tak zjedz kuriatko a kukuričný chlebík.“

„Mne nechutí ani kurča. Je… tvrdé.“

„Je veľmi prieberčivá.“ Birdie pozrela na Júliu s ospravedlňujúcim úsmevom. „Nemá rada hrach a mrkvu. Nie je toho veľa, čo má rada.“

„Júlia, prečo nemá Elsie rada hrášok a mrkvičku? Ja ich mám rada.“ Join hlások prehlušil Birdine posledné slová.
„Mám rada zmrzlinu,“ povedala Elsie a pozrela na matku, akoby jej to mala potvrdiť.
„Dnes náhodou nemáme zmrzlinu, Elsie,“ usmiala sa Júlia. „Bude ti musieť stačiť mliečko s chlebíkom.“

„Ocko, ráno tu bol veliteľ Appleby,“ zamiešal sa do rozhovoru Joe, aby zmenil tému.
„Vylial si na hlavu vodu a potom išiel hľadať Jasona,“ dodala Joy.
„Prečo?“ spýtal sa otec. „Kde bol Jason?“

„Jazdil s Evanom na koni. Bol s nimi aj Joe,“ rýchlo sa do toho zamiešala Júlia. „Nechaj si ešte v brušku miesto na chlebový puding, Joy.“

„Chlebový puding?“ Birdie sa usmiala na dcérku. „Ty máš rada chlebový puding.“

„Ak v ňom nie sú hrozienka, tak mi nechutí,“ zašepkala Elsie, ale všetci pri stole ju počuli.
„Sú v ňom hrozienka?“ spýtala sa Joy.
„Nie, zlatko, nie sú,“ odpovedala Júlia pokojne.
Otec sa spýtal Jacka na bejzbalový tréning a na to, kto všetko je v družstve Fertilu.
Jack mu s radosťou oznámil, ako vysánkoval Scotta Grahama z pozície tímového chytača.
Keď bola misa s kurčaťom a knedľami prázdna, Jill odpratala zo stola a priniesla pekáč s chlebovým pudingom a krčah smotany.
„Srdiečko, bude ti to chutiť aj bez hrozienok.“ Birdie naložila do jej misky riadnu porciu smotany.
Júliine a Joove oči sa na chvíľu stretli a potom prešli na otca. Vyzeral ustarostene – sledoval Birdie, ako obsluhuje dcérku.
Keď bolo po obede, Júlii sa uľavilo. Dnes jedla ako automat. Keď chlapci odsunuli stoličky a odišli od stola, postavil sa aj Jason.
„Dojedz puding, Jason.“ Keď otec prehovoril, chlapec si znova sadol a rýchlo si dával lyžičkou do úst puding, kým nevyprázdnil misku. Pozrel na otca a bleskovo odišiel od stola von.
Keď Júlia vybrala Joy zo stoličky a umyla jej tváričku a ruky, dievčatko sa pobralo za Elsie. „Poď sa so mnou hrať, prosím!“

„Zašpiníš ma.“ Elsie jej odstrčila ruky od svojich šatočiek.
„Nezašpiním. Práve mi umyli ruky,“ ukázala dlane.
„Nechcem sa s tebou hrať. Si veľmi malá.“

Joy sa odtiahla. „Ani ty sa mi nepáčiš. A just!“ Obrátila sa a vybehla von z dverí. Otec ju chytil na ruky, ešte kým sa dostala von.
„Bude sa hrať s tebou neskôr, mrkvička. Ešte to tu nepozná.“

„Nepáči sa mi. Je zlá. Ani Jason ju nemá rád.“ Joy sa začala vrtieť, chcela ísť dolu. Otec ju postavil a malá vybehla von.
Júlia pristihla Jill, ako sa skrýva za utierkou, aby jej nebolo vidieť úsmev.
„Ach, Jethro, tak veľmi ma to mrzí. Elsie je tak dlho sama! Nevie, ako sa má správať pri iných deťoch.“

Otec vždy trval na tom, aby deti zjedli všetko z taniera. Júlia bola zvedavá, ako zareaguje na kurča a knedle, ktoré Elsie nechala na tanieri, a na dopoly zjedený puding. Odišla od nedojedeného obeda a postavila sa vedľa matky.
„S čím ti môžem pomôcť, Júlia?“ Birdie začala zbierať taniere.
„Môžete zhrnúť z tanierov zvyšky do vedra na pomyje pre prasce a potom ukladať riad na pracovný stôl. Jill a ja sa pustíme do umývania.“

„Srdiečko, kým bude mamička pomáhať Júlii, choď si sadnúť,“ povedala Birdie dcérke.
„Nie,“ rýchlo zareagovala Júlia, keď Birdie vysypala hrášok do vedra. „Zhrňte len jedlo, ktoré zostalo na tanieroch. Chlieb a puding na pekáči sa zjedia neskôr.“

„Prepáč. Neuvedomila som si, že chceš odložiť aj hrášok.“

Jethro to od dverí sledoval a bez slova prešiel cez halu na verandu.
19. KAPITOLA
Nedele vo Fertile plynuli pomaly. Appleby mal už za sebou ranný beh, okúpal sa a obliekol si čerstvo vyžehlené žltohnedé nohavice s bielou košeľou. Vybral sa do Sparkyho hostinca, na jediné miesto, kde sa v nedeľu podávalo jedlo.
Včera prehľadával okolie farmy Jonesovcov a práve sa ta vracal, keď zbadal, ako sa krútia lopatky veterného mlyna, čo bol signál, že chlapec sa našiel. Uľavilo sa mu. Stratené dieťa, najmä v blízkosti pohyblivého piesku, nie je príjemný pocit.
Niečo tam nie je v poriadku. Mladšia Jonesová je proti niekomu útočne naladená. Stále sa v myšlienkach vracal k ustarostenému pohľadu na Júliinej tvári. Prepánajána! Kedy začal o slečne Jonesovej premýšľať ako o Júlii?
Nuž, čert to ber. Prečo nie? Je to krásna žena a páči sa mu, ako sa stará o mladších súrodencov. Pripomínala mu Elaine, hoci Elaine bola oveľa menšia a krehkejšia. Nech šľak trafí tú sviňu, čo ju zabila!
„Už ste boli v kostole?“ spýtal sa Sparky, keď vošiel do jeho hostinca.
„Nie. Bol som behať. Robí dnes vaša pani lievance?“

„Iste. Prinesiem vám kôpku?“

„Áno. A kávu.“

„To je samozrejmé. Počuješ, drahá?“ zavolal smerom ku kuchyni. „Veliteľ si dá jednu porciu.“ Sparky postavil na pult pohár s pariacou sa kávou. „Včera večer tu bol Otto Bloom. Vyhrážal sa, ako s vami zatočí, že ste mu nedovolili ísť domov.“

„Ten človek nerozozná zadok od diery v zemi,“ zamrmlal policajt.
„Hej, to je dobré.“ Sparky sa zasmial a ukázal zlaté zuby.
„Jeho dieťa má záškrt. Lekár ho drží mimo domu, aby sa choroba nerozšírila po meste. Bloom je hlúpy. Nechápe, že by mohol šíriť nákazu.“

„Teraz vyvádza niekde s Walterom Johnsonom.“

„Vrana k vrane sadá.“

„Nechcel by som sa s nimi zapliesť, keď sú ožratí. Pri Bloomovi si človek musí strážiť chrbát, je zákerný. Johnson je zlý ako jeleň v ruji, ale útočí na človeka priamo.“

„Dobré ráno, pán veliteľ,“ práve vošiel doktor Forbes a sadol si na stoličku vedľa Applebyho.
„Dobré ránko, doktor.“

„Vaša domáca mi povedala, že vás nájdem tu.“

„Čo vás trápi?“

„Nič. Možno mám len rád vašu spoločnosť,“ uškrnul sa doktor Forbes na Sparkyho. „Dal by som si kávu.“

„Hneď to bude.“

Kým veliteľ raňajkoval, počúval, ako sa Sparky a doktor Todd Forbes doberajú. Zistil, že mladý lekár je z nich najvtipnejší.
„Melóny v Missouri sú neporovnateľné s melónmi v Tennessee. Tie sú najkrajšie, najväčšie a zrnká sa najlepšie vypľúvajú. Zapľujem dobrých šesť metrov, a to nie som šampión.“

„No tak, pán doktor, nehovorím o zrnkách, ale o veľkosti. V Missouri rastú melóny veľké ako vedro na vodu.“

„A v Tennessee rastú také veľké ako kolesá na voze.“

Corbin Appleby vstal. „Neviem, či môžem okolo tých kravín prejsť až von bez ujmy na zdraví.“ Položil na stôl zopár mincí, upravil si nohavice a opatrne kráčal k dverám.
„Nie je nejaký afektovaný?“ prehodil doktor Forbes Sparkymu cez plece, keď nasledoval policajta. Bez slova vykročili na roh ulice.
„Doktor Curtis ma poslal za vami, aby som vám povedal, že včera večer niekto zaútočil na dievča, ale dievčaťu sa podarilo ujsť. Myslí si, že to môže byť ten istý muž, ktorý znásilnil pred týždňom či dvoma to dievča vo Welľs Pointe.“

„Chvalabohu, že mu ušla.“

„Dievča vyšlo z domu na záchod. Majú ho za domom v kríkoch. Keď vyšla von, niekto ju zozadu schmatol, rukou jej zapchal ústa a pokúšal sa ju odtiahnuť ďalej do hustého krovia. Keď jej prikladal ruku na ústa, mala ich práve otvorené a z celej sily mu zahryzla do prsta. Zaklial a ona s krikom utiekla. Už bola takmer pri dome, keď spadla a porezala si na nejakom skle nohu. Jej otec a brat prehľadali okolie, ale nenašli stopu. Dnes ráno ju priviedli k lekárovi, aby jej zašil ranu.“

„Doktor si myslí, že to dievča mi všetko povie?“

„Je to odvážne dievča. Podľa neho by ste sa na to mohli pozrieť.“

„Tak poďme.“

Birdie uložila dcéru do postele, aby si trocha pospala, a vyšla na prednú verandu, len čo mala za sebou divadielko s pomocou pri uprataní po obede. Jethro počul, ako ponúkla pomoc, a videl, že chcela Júlii ulahodiť.
„Je tu veľmi pekne a pokojne, Jethro,“ sadla si vedľa neho do hojdačky. „Ďakujem, že si nám dovolil zdržať sa tu nejakú chvíľu.“

„Si u nás vítaná, ako dlho budeš chcieť, Birdie. Nezniesol by som pomyslenie, že by si odišla niekam a cítila by si sa niekomu na ťarchu.“

„Tvoji chlapci mi nemali čo povedať,“ trocha našpúlila pery.
„Pri krásnej žene sú ostýchaví. Zvyknú si na teba.“

„Ty si myslíš, že som krásna?“ spýtavo k nemu naklonila hlavu.
„Takú krásnu ženu som už veľmi dávno nevidel,“ odpovedal dôverne.
„Si milý, fakt.“ Načiahla sa a položila si ruku na chrbát jeho ruky. „Dúfam, že sa mi podarí získať si Júliu a Jill a budú ma mať rady. Budem sa o to veľmi, veľmi usilovať, uvidíš.“

„Daj im trocha času, Birdie.“ Pevne jej zovrel ruku. „Pre nich je to veľká zmena – mať v dome ďalšiu ženu.“

„Rozumiem. Úprimne. Aj pre nás je ťažké… nemať domov.“ Hlas sa jej zlomil, odtiahla si ruku. „Nehnevaj sa na chúďatko Elsie, že sa nehrá s Joy. U Wilbura prežila hrozné obdobie a bojí sa, že aj tu to tak bude.“

„Tu sa k nej nikto nebude správať zle, inak sa mi budú musieť zodpovedať. Jason sa mračí, lebo som mu prikázal uviazať psa, ale to ho prejde.“

„Elsie a ja nechceme obťažovať. Ach bože! Ani nevieš, aké je to nádherné byť tu. Je tu tak pekne, pokojne a… bezpečne. Vo Wilburovej rodine bol zmätok.“

Za Joy tresli sieťové dvere. Rozbehla sa k hojdačke a vyškria-bala sa otcovi do lona.
„Ocko, hádaj, čo je nové!“ Ručičkami mu objala tvár tak, aby sa musel na ňu dívať. „Ideme sa do mesta pozrieť, ako bude hrať Jack. Pán Johnson príde po nás autom.“

„Kedy sa o tom rozhodlo?“

„Neviem.“ Joy mu ovinula ruky okolo krku, a kým mu vyskočila z náručia, vtisla mu na líce mokrý bozk. Potom sa pustila do behu okolo domu, rozháňala biele sliepky, ktoré ozobávali trávu na kraji cestičky.
„Je to hotový čert. Rozmaznali sme ju.“ Jethro sa zasmial a utrel si líce.
„Všimla som si,“ zareagovala Birdie sucho. „Nebojíš sa nechávať menšie deti, aby boli… tak zadobre s Johnsonovcami?“

„Čo tým chceš povedať?“

„No, veď vieš, akú majú povesť.“

„To má Walter, nie Evan.“

„Hovorí sa, že jablko nespadne ďaleko od stromu.“

„Zdalo sa mi, že podľa teba je v poriadku, keď s ním Júlia chodí.“

„Júlia je dospelá a vie sa o seba postarať. Treba sa báť o Jill. Je vo veku, keď sú dievčatá náchylné počúvať lichôtky svetákov s peknými autami a peniazmi.“

„Je to ešte dieťa. O týždeň či dva bude mať pätnásť.“

„Presne o tom hovorím, Jethro. Niektorí muži majú radi dievčatká. Evan by mohol venovať pozornosť Júlii, aby sa dostal bližšie k Jill. Musíš uznať, že aj keď je Júlia krásna, nie je to typ, aký by lákal muža, ktorý prešiel svet. Nech to vyznie akokoľvek smutno, možno ju len využíva. Keby bola Jill moja dcéra, ja by som ju nespustila z očí.“

„Na to som nepomyslel.“

„Si taký dobrák, drahý, sladký Jethro Jones.“ Potľapkala ho po stehne. „Taká myšlienka by ti ani nezišla na um. Ty si nemusel čeliť temnej stránke života ako ja.“

„Asi nie, ale myslel som si, že Evan je čestný muž. Myslia si to aj Joe a Jack.“

„Neprekvapuje ma, že chlapci ho majú radi. Takí chlapci obdivujú svetobežníka – má auto a všeličo zažil.“

„Joe je prezieravý. Keby niekto ublížil Jill alebo Júlii, rozpútal by peklo.“

„Drahý Jethro, o Evanovi Johnsonovi vedia len to, čo im povedal on. Ako vieš, že bol v armáde? Možno sedel vo väzení.“

„Slúžil v armáde, to viem naisto.“

„Ja som sa naučila veriť vlastným inštinktom. Niektorí ľudia skrátka nie sú takí, ako vyzerajú. Brat môjho manžela sa ma pokúšal dostať do postele ani nie mesiac po Bobbyho smrti. Vieš si to predstaviť? Bol taký milý, pomáhal mi s pohrebom a so všetkým.“

„A ty sa ta chceš vrátiť?“

Z úst jej vyšiel vzlyk. „Nejde o to, či chcem. Nemáme kam ísť.“

Jethro jej pohladil ruky zovreté v lone a Birdie si škodoradostne pomyslela: Keby som mu povedala, že čierne je biele, uveril by mi.
Chvíľu mlčali a Birdie si zatiaľ usilovne zamestnávala mozog. Budeš ľutovať, že si ma ponížil, Evan Johnson, ty odporný podliak. Aj keby to malo byť pred mojím odchodom to posledné, čo urobím, dám si záležať na tom, aby tvoje meno vláčili po blate a aby ťa ľudia opľúvali, keď budeš kráčať po ulici.
Keď sa Birdie išla do izby pozrieť na Elsie, Jethro sa pobral za Júliou. Našiel ju v kuchyni. Joy stála na kuchynskej stoličke vyzlečená do nohavičiek. Júlia ju umývala. Ako vždy, Joy švitorila. „Kúpi nám pán Johnson zmrzlinu?“

„Neviem, cukríček. Nepatrí sa, aby si mu to pripomínala.“

„Nebudem. Môžem sedieť vpredu? Ani sa nepohnem.“

„Budeme musieť počkať a uvidíme. Budeš poslušná, ja viem.“ Júlia zdvihla Joy zo stoličky. „Bež si obliecť čisté šaty, vyložila som ti ich.“ Júlia vyliala vodu z umývadla do drezu, a kým čakala, až otec prehovorí, sledovala, ako voda preteká cez rúru na dvor.
„Joy hovorila, že príde po vás Evan a vezme vás za Jackom. Myslíš, že sa patrí… odísť, keď máme doma spoločnosť?“ Ostro na ňu pozrel.
„Neuvedomila som si, že pani Stuartová je spoločnosť. Myslela som, že ju chceš u nás na nejaký čas prichýliť.
„Je spoločnosť. Pozval som ju sem,“ povedal bojovne.
„Ak je hosť, tak je to tvoj hosť, ocko. Myslím, že by sme nemali brať deťom možnosť ísť von len preto, lebo je tu ona. Máš niečo proti tomu, že chceme ísť na tréning?“ Pozrela naňho zamračene.
„Nie, ale chcem, aby si nespúšťala z očí Jill. Nechcem, aby s ňou bol Evan Johnson sám čo len sekundu, rozumieš?“

„Dofrasa, na čo narážaš?“ Júlia stála vzpriamene ako svieca, bradu naklonila tak, aby mohla naňho pozrieť. Oči mali zapichnuté do seba, hrozilo, že Júlia už-už vybuchne. Čo ti tá Stuartová narozprávala…?
„Nenarážam na nič. Len hovorím, aby si dávala pozor na Jill a držala ju ďalej od Evana Johnsona.“

Júlia sa zhlboka nadýchla, stále hľadiac otcovi do prižmúrených očí.
„Prečo? Poskytol ti Evan nejaký dôvod, aby si si myslel, že sa zaujíma o Jill?“ spýtala sa, ale bola presvedčená, že vie, kto je za tým podozrením.
„Jill je ešte dieťa. Je v najhoršom období, môže sa dať poblázniť sladkými rečičkami takých mužov, ako je Evan Johnson.“

„Môj ty Bože, ocko! Ty si myslíš, že Evan sa bude vnucovať Jill?“

„Hovorím len, že o ňom veľa nevieme. Dievčatá v jej veku sa ľahko dajú poblázniť a niektorí muži idú po takých. Počúvaj, čo ti hovorím, a môžeš s deťmi ísť. To je moje posledné slovo.“

Otec odišiel na zadnú verandu a zostal stáť chrbtom k dverám, pozerajúc smerom k sadu, kde v tieni hrčovitej starej jablone sedel Jason a držal koniec povrazu uviazaného Sidneymu okolo krku.
Joe a Jack cvičili odpaľovanie. Jethro bol hrdý na Jacka, že sa dostal do fertilského tímu. Rád by ho videl hrať. Keď sa Elsie zobudí, mohol by sa Birdie spýtať, či by sa nechcela ísť pozrieť na tréning.
Dočerta, prečo sa muselo všetko tak skomplikovať? Prečo by deti nemohli byť šťastné, že si našiel družku? O pár rokov vyletia z hniezda a on zostane sám. Keby sa Júlia vydala, Joy by si odviedla so sebou. Myšlienky na osamelú budúcnosť ho desili.
Birdie nevyhovoval život na farme a Jethro sa bál, že sa jej tam nikdy nebude páčiť. Nebol si istý, ako ju uživí, ak po odchode detí farmu opustí. Robil si nádeje, že Birdie si zvykne a bude tu chcieť zostať. Zrazu mu zišlo na um, že by sa s ňou mohol oženiť. Zapracoval však rozum a uvedomil si, že na to je priskoro. Nechcel ju súriť do ničoho len preto, lebo momentálne nemá kam ísť. Bože, ako mu búši srdce, keď je v jej blízkosti.
Sotva Júlia vykefovala Joy vlasy, malá vyletela z dverí a utekala dolu schodmi. Potom sa Júlia učesala a obliekla si čisté šaty.
„Myslíš, že ocko by dostal záchvat, keby som si ostrihala vlasy?“ predvádzala sa Jill pred zrkadlom.
„Neviem, zlato. Pani Stuartová má krátke vlasy. No ty si ešte dosť mladá, nemusíš chcieť vyzerať mladšie.“

„Nenávidím ju. Nenávidím jej decko. Nemôžem ju ani cítiť.“

„Ani ja ju bohvieako nemám v láske.“

„Videla si, ako chcela pomáhať, keď tam bol ocko? A vyhodila pol misky hrášku. A ja som ten potvorský hrášok musela lúpať!“

„Vieme, prečo sa jej Ruth Humpreyová chcela zbaviť.“

„To jej decko je odporné. Mne to nechutí, ak v ňom nie sú hrozienka. Mne nechutí ani kurča. Je… tvrdé.“ Jill napodobňovala Elsin piskľavý hlas. „Ocko prinútil Jasona, aby dojedol puding, ale nepovedal nič, keď ho nedojedla tá piskľaňa. Mám sto chutí natrieť jej tvár kravským lajnom.“

„Najlepšie bude vyhýbať sa jej. Nedávaj Birdie príčinu, aby sa mohla sťažovať ockovi. Potom by ju ľutoval.“

„Keby si sa vydala za Evana, vzala by si nás so sebou?“

„Srdiečko, ja sa nevydávam za Evana. Mala som s ním len jednu schôdzku.“ Ach bože, mám jej to povedať? Pani Stuartová zasadila otcovi do hlavy semienko pochybností, že Evan je ako Walter a že ju s ním nemám nechávať osamote…

„Bojím sa, že keby si sa zaňho vydala, odišli by ste do St. Jo-seph. Pani Jacobsová hovorí, že on tam má veľký dom.“

„Evan sa nejde so mnou ženiť. Je k nám milý. Nemá tu priateľov a cíti sa osamelý. Nenamýšľaj si viac, ako je pravda.“

„Myslím si, že sa mu páčiš… veľmi. Aj Jack to vravel. Prečo by ti kupoval bonbóny? Nezostali ti nejaké?“

„Jeden či dva kúsky odkladám pre Jasona a Joy.“ Júlii zrumeneli líca. „Poď sem, uviažem ti do vlasov tú modrú mašľu.“

Zišli schodmi cez kuchyňu na zadnú verandu. Dúfali, že sa vyhnú Birdie, ale bola tam s otcom.
„No teda… dievčatá! Aké ste krásne! Ocko je na vás taký pyšný.“

„Ďakujeme. Jason sa tuším ešte neumyl.“ Júlia cítila na chrbte zapichnutý Birdin pohľad a zmizla na dvor, kde sedel Jason so Sidneym.
Jill išla za ňou. „No teda, dievčatá! Aké ste krásne!“ napodobnila ju, len čo boli dosť ďaleko, aby ich nebolo počuť.
Keď Júlia videla skľúčeného Jasona, išlo jej roztrhnúť srdce. Kľakla si vedľa neho a vložila mu do ruky bonbón.
„Ďakujem, ale už som mal.“

„Tu máš ďalší. Evan tu bude každú chvíľu. Čo keby si pustil Sidneyho späť do stodoly?“

„Nechce tam byť celý čas. Plače.“

„V udiarni je veľká údená kosť. Odkladala som ju na polievku, ale poďme po ňu. Sidney sa bude mať čím zaoberať, kým budeme preč.“

„To myslíš vážne?“

„Samozrejme. Poď.“

Júlia s Jasonom práve vychádzali zo stodoly, keď prišiel na dvor Evan. Jill mu bežala oproti. Na verande hodila Birdie na Jethra sprisahanecký pohľad a smutno mľaskla. Joy sedela Joovi na pleciach, a keď ju zložil na zem, zapišťala a bežala k autu. Jill s Jasonom si sadli dozadu na jednu stranu a Joe na druhú. Joy si vyložil do lona.
Jack, starostlivo držiac čerstvo naolejovanú rukavicu, počkal, kým si Júlia sadne k Evanovi. Zakývala obom na verande a posunula sa na sedadlo, aby si brat mohol sadnúť. Jack si sadol a zatvoril dvere.
„Sme tu všetci?“ spýtal sa Evan veselo. Páčil sa mu ten pocit – uprostred tejto rodiny, a ešte viac, keď cítil Júliino rameno a stehno opierajúce sa oňho.
„Radšej sa pohnime, lebo bude chcieť ísť aj ona.“ Jill si sadla na kraj sedadla a rozprávala Evanovi tesne za hlavou. Keď auto prechádzalo okolo verandy, ešte stále sa k nemu nakláňala.
Birdie chytila Jethra za ruku, potešená, že si to všimol a mračil sa. Jej semienko zloby pustilo korienky.
„Som si istá, že sa niet prečo obávať… zatiaľ. Prečo sa nepo-rozprávaš s Júliou?“

„Už sa stalo. Varoval som ju, aby držala Jill preč od neho.“

„Ako to vzala?“

„Vyvádzala ako mokrá sliepka.“

„Samozrejme. Ach, chuderka. Robí si nádeje, že Evan sa o ňu zaujíma. Aké smutné!“

„Nechcela by si sa aj s Elsie zviezť? Môžeme ísť na ihrisko a sledovať tréning.“

„Ó, skvelé! Veľmi rada. Je od teba milé, že si na to myslel.“

Keď Evan zastavil auto za pálkarským boxom, okolo ihriska sa motalo niekoľko desiatok divákov. Júlia cítila, aký je Jack vzrušený, a prv než vystúpil z auta, položila mu ruku na plece.
„Veľa šťastia. Budeme ťa povzbudzovať.“

„Vďaka, sestrička.“

Jill vystúpila v tom okamihu, ako auto zastalo. Hľadala očami Ruby May a išla za ňou na deku, kde sedela s matkou. Ostatní sa vyhrnuli z auta, Joe s malou na rukách. Chcel nechať Júliu s Evanom chvíľočku osamote. Keď sa už nemuseli dotýkať, odtiahla sa.
„Všetko v poriadku?“ spýtal sa.
„Myslím, že… áno. Prinajmenšom sme prežili obed. Zajtra sa začína škola. Jill a Jason budú celý deň preč. To pomôže. Pani Stuartová neposiela dcéru do školy. Povedala, že je s vedomosťami ďaleko vpredu a môže jeden rok vynechať, aj tak bude ešte stále vedieť viac.“

„Pre Elsie dobré,“ povedal Evan sucho. „A čo Jack?“

„Nechce sa vrátiť, ale otec ho núti. Nemyslí na nič iné, len na bejzbal.“

„Len málokto si tým zarobí na chlieb. To musí by výnimočne dobrý hráč.“

„Keď bude hrať v putovnej lige, možno príde na to, že nie je dosť dobrý. Sníva o tom odmalička. Dúfam, že nie je veľmi sklamaný.“

„Bude mať vlastnú rodinu, zvládne to.“ Evan sa načiahol a chytil ju za ruku. „S pani Stuartovou v dome to máš ťažké. Neviem, ako ti pomôcť.“

Júlia sa obrátila, pozrela naňho a odrazu sa jej na perách zjavil úsmev. Zasmiala sa.
„Ak chceš pomôcť, začni jej dvoriť a nasťahuj si ju k sebe.“

„Len to nie… radšej smrť.“

Júliin smiech bol nádherný. Pery sa jej nadvihli, oči jej žiarili. Pevne sa ho držala za ruku. Očami jej blúdil po tvári a nasával ju do seba, aby si ju neskôr mohol pripomenúť.
„Som rád, že som ťa stretol, Júlia.“ Tie slová vyzneli tak, ako ich myslel.
„Aj ja som rada, že som ťa stretla, Evan.“ Júliu samu prekvapilo, ako ľahko z nej tie slová vyšli. Očami hľadala jeho tvár. Usmieval sa. Oči mal ako priezračné studničky šťastia. V tvári vyzeral mladšie, než keď sa vrátil na farmu. Ako si môže otec myslieť, že by urobil niečo také strašné a ublížil by Jill?
„Keď už hovoríme o dvorení, už som si vybral dievča, ktorému chcem dvoriť.“ Lačným pohľadom hltal jej tvár.
Júlii sa od vzrušenia chvelo srdce a zrumeneli jej líca. Prstami jej prešiel po brade, aby mohla odvrátiť tvár.
„Júlia… nebudeš namietať, ak chcem s tebou stráviť viac času, kým sa dobre spoznáme?“

„Nie… ak to chceš.“

„Chcem. Ver mi, že chcem.“

„Mala by som sa ísť pozrieť na deti.“

„Jill je s kamarátkou, Joy a Jason sú s Joom.“

„Joy je riadny kvietok. Mohla by sa rozbehnúť na ihrisko.“

„Je šidlo, ale Joe ju zvládne.“

„Je to môj miláčik.“

„Viem,“ povedal prirodzene.
Očami hľadala jeho oči, či v nich nenájde nejaký skrytý význam tej vety, ale videla len úprimnosť. Ako si jej otec môže myslieť, že Evan nie je čestný muž…?
„Radšej by sme mali vystúpiť.“

„Prekáža ti, ak si ľudia budú myslieť, že si moje dievča?“

„Podľa mňa si to nebudú myslieť.“ Odvrátila od neho zrak.
„A keby si to mysleli?“ Prstami jej znova chytil bradu a obrátil jej tvár k sebe.
„Neprekážalo by mi to.“ Hlas sa jej trocha zatriasol. Pozrela naňho doširoka otvorenými, jasnými a úprimnými očami. Boli veľmi blízko pri sebe, dych sa im navzájom miešal, a až vtedy si uvedomili, že pri nich zastalo auto. Júlia sa obzrela a pohľadom sa stretla s pohľadom policajného veliteľa – priam na nich civel. Vedľa neho sedel doktor Forbes. Júlia sa usmiala a kývla na pozdrav. Policajt sa dotkol striešky klobúka.
Júlia vystúpila a cestou k deke, kde sedeli Jill s Ruby May, zazrela cez plece šerifa, ako zastavil Evana pred jeho autom.
„Na slovíčko, pán Johnson.“

„Samozrejme. Čo máte na srdci?“

„Bol váš otec v noci doma?“

„Nie. Odišiel, keď sa stmievalo. Myslím, že mal namierené do Welľs Pointu.“

„Kedy sa vrátil?“

„Nie som si istý. Chvíľu po tom, čo som prišiel ja.“

„Kedy to bolo?“

„O polnoci. Alebo tesne po polnoci.“

„Boli ste dovtedy s niekým?“

„Viete, že áno. Videli ste nás v meste.“

„Mohli ste odviezť slečnu Jonesovú domov a potom sa znova vrátiť do mesta.“

„Nie. Bol som s ňou, až kým som nešiel domov. Prečo tie otázky?“

„Je váš otec doma?“

„Vyspáva opicu. Obávam sa, že sa vám ho ešte niekoľko hodín nepodarí zobudiť, ale nech sa páči, môžete to skúsiť.“

„Prídem neskôr.“ Pristúpil k nim Joe a Corbin povedal: „Už som nešiel späť k vám, keď som videl, že sa mlyn krúti. Vidím, že chlapec je tu, takže nič sa nestalo?“

„Evan ho našiel v lese a priviedol ho domov. Ľutoval, že nám narobil problémy.“

Corbin pozrel na Evana. Nemohol si pomôcť, ten muž sa mu páčil. Škoda, že má jeho otec takú zlú povesť – prenáša sa to na syna. No má výhodu, že si začal skôr s dievčaťom, ktoré by Corbin rád poznal lepšie.
Doktor Forbes sa skláňal nad kapotou policajtovho auta, keď k nim pristúpil Ron Poole.
„No poďte, pán doktor. Nedovolím vám vykrútiť sa z hry na poste spojky,“ povedal a hodil loptu doktorovi Forbesovi. „Alebo by ste boli radšej na prvej méte?“

„Nie. Radšej ako spojka. Nemáte rukavicu navyše?“ Hra bolo dobre rozohraná, keď Júlia zbadala, že prišiel otec a zaparkoval. Sedela s Helenou Jacobsovou, Ruby May a Jill. Evan, Joe a Jason sedeli v tieni stúpadlá Evanovho auta. Joy bola v aute a krútila volantom, akoby šoférovala. Evan obrátil auto tak, že hľadeli priamo na ihrisko. „On kúpil tomu šteňaťu zmrzlinu!“ Jill sa triasol od hnevu hlas.
„Možno ju kúpila pani Stuartová,“ povedala Júlia. „Áno. A možno prasce vedia tancovať charleston.“

„Ráno som sa v kostole rozprávala s Ruth Humpreyovou,“ ozvala sa pani Jacobsová a poobzerala sa, aby sa presvedčila, že ju nikto iný nepočuje. „Povedala, že Wilbur išiel kúpiť pani Stuartovej lístok na vlak a poslať ju späť do Memphisu. A potom dnes dopoludnia pani Stuartová sčista-jasna oznámila, že Jethro Jones chce, aby prišla k nemu a prevzala domácnosť, keď Júlia odíde.“

„Ja nikam nejdem,“ vybuchla Júlia ako sopka.
„Birdie povedala Ruth, že Jethro sa bojí, či sa jednoducho ne-poberieš preč, a on nevie, čo bude robiť s menšími deťmi. Jill ešte nie je dosť dospelá, aby mohla prevziať domácnosť.“

„A Ruth jej uverila?“

„Ruth jej neuverí ani slovo, ani keby prisahala na celú hromadu biblií až do výšky jej hlavy.“

„To je to najšialenejšie, čo som kedy počula. To by otec nikdy nepovedal. To nie je pravda.“

„Povedz jej aj to ostatné, mama,“ nabádala ju Ruby May.
„Je slizká, to je pravda. Ruth povedala, že pani Stuartová ťa videla v lese na rande s nejakým chlapom. Bola presvedčená, že je to niekto z mesta.“

„Ďalšia… lož.“ Júlia sa pri tých slovách takmer zadusila. „Prečo by si vymýšľala niečo také?“

„Ruth povedala, že veľmi chcela Evana Johnsona a pokúšala sa ho nahuckať proti tebe,“ dodala ticho Helena Jacobsová. „Lenže on jej dal košom a ona sa teraz obrátila proti nemu. Nepovie o ňom pekné slovo.“

„Ktovie, či mu povedala, že ma videla s nejakým chlapom v lese.“

„Ja by som jej to neodpustila.“

„Evan ju hneď prekukol, ale náš otec…“

„Pssst, Júlia. Veď on príde k rozumu.“

„Ak ho dostane do postele, tak nie!“ vzdychla si Jill. „Jill, miláčik, čo sú to za reči?“ Júlia sa ospravedlňujúco pozrela na Helenu Jacobsovú.
„Jill má pravdu. Radšej sa na to priprav.“

Mladé ženy sediace na plachte neprestával pozorovať muž. Oči mu behali z jednej na druhú. Plavovláska s dlhými nohami mu pripomínala mladú žiadostivú kobylku. Pohlavie mu začalo tvrdnúť už len pri pomyslení na zápas, ako by sa bránila, keby ju zvalil na zem. Predstierala by, že sa jej to nepáči – tak ako všetky ostatné –, ale páčilo by sa jej, keby ju dobyl a urobil z nej ženu. Presne tak ako z ostatných. To by bol potom pohľad na jeho potomka!
20. KAPITOLA
Júlia podala Jasonovi kanvičku s obedom a už desiaty raz sľúbila, že niekoľko ráz za deň pôjde do stodoly a presvedčí sa, či má Sidney vodu.
„A rozprávaj sa s ním trocha. Bude sa cítiť osamelý, keď bude musieť celý deň sedieť v stodole.“

„Joe bude stále chodiť do stodoly za prácou. A keď Sidney uvidí, že si prišiel domov, bude sa tešiť. Potom ho môžeš vziať na lúku a hrať sa s ním.“

„Poďme,“ prikázala Jill bratovi, keď vyšla na verandu. Na konci príjazdovej cesty sa mali stretnúť s Ruby May Jacobsovou a ísť spolu do školy.
„Jason, nech ti nespadne ceruzka a nová tabuľka. Jill, po vyučovaní príď domov s Jackom a Jasonom.“

„No dobre, už si mi to povedala desaťkrát.“

„Aby si nezabudla.“

„Ako môžem zabudnúť, keď to dokola opakuješ? Neviem, prečo Jason nemohol ísť s Jackom na koni. Ja by som sa chcela s Ruby May rozprávať o veciach, ktoré nie sú pre jeho uši.“

„Jack chcel odísť zavčasu, Jason ešte nebol hotový. Môže s ním ísť domov. Jack povedal, že na teba počká. To by mohlo Ruby May potešiť.“

„Áno. Ona naňho detinský čumí, potom nepočuje ani slovo, čo jej hovorím.“ Jill vydala zhnusený zvuk a ohrnula pery. Remienkom si previazala dve knihy a prehodila si ich cez plecia.
Júlia bola nespokojná, keď videla brata a sestru odchádzať po cestičke smerom k ceste. Netešila sa na deň strávený s Birdie a Elsie. Keď Birdie vyšla zo spálne oblečená, akoby ani nečakala, že bude mať nejakú prácu, už bolo takmer po raňajkách.
„Chcela som ti pomôcť s raňajkami, Júlia. Zaspala som. Zobudila som sa, keď som začula ruch.“

To by musela byť mŕtva, aby nepočula, že Jill sa hrnie po schodoch, pomyslela si Júlia. Keď Jill zatresla dvere na schodisku, škodoradostne sa uškrnula na Júliu.
„Sadni si, Birdie,“ povedal Jethro. „Nalejem ti kávu.“

„Dnes sa začína škola, však?“ povedala Birdie, keď si sadla. „Do ktorej triedy chodíš, Jill?“

„Do deviatej.“

„Do deviatej? Začala si neskôr, zlato?“

„Prečo? Myslíte si, že som sprostá a prepadla som? Nie. Chodím presne do takej triedy, do akej by som v mojom veku mala chodiť. Vlastne som od niektorých mladšia.“

„Nie! Ako by som si mohla čo len náhodou myslieť, že si hlúpa? Vidiecke školy zväčša trocha zaostávajú za mestskými. Mimochodom, dnes ráno vyzeráš úžasne. Stavím sa, že si to budú myslieť aj chlapci.“ Keď jej Jethro priniesol kávu, Birdie sa usmiala. „Budeš ju musieť strážiť, Jethro. O pár rokov sa tu budú motať chlapci.“

Júlia pozrela na Joa a takmer sa zasmiala, keď za otcovým chrbtom vystrúhal grimasu. Včera večer išla do chlapčenskej izby, a keď sa presvedčila, že Jason spí, začala šepkať, lebo otec spal vo vedľajšej izbe. Povedala im, že otec podozrieva Evana, a čo sa dozvedela od Heleny Jacobsovej.
„Tá stará fľandra,“ zašepkal Joe nahnevane. „Evan je taký slušný človek, akého som ešte nestretol. Keby som si čo len trocha myslel o ňom niečo nepekné, nebol by som ti dovolil mať s ním schôdzku.“

„Prečo šíri také reči?“ spýtal sa Jack.
„Vyrovnáva si s ním účty, lebo s ňou nechcel nič mať,“ odpovedal Joe.
„Prečo by rozprávala také lži?“ spýtala sa Júlia. „Vraj povedala Evanovi, že sa s niekým schádzam v lese.“

„Spýtame sa ho, dobre, Joe?“

„Nerobte to. Je to trápne.“

„Prečo nie, sestrička? Evan je do teba buchnutý.“ Jack sa obrátil k bratovi, aby mu to potvrdil. „Nie je tak, braček?“

„Veru, a len Pánboh vie prečo,“ zabŕdol Joe a sklonil sa, aby pozrel sestre do tváre.
Júlia kývla nad bratovými slovami rukou, no srdce v hrudi jej divo tancovalo. Vrátila sa do postele s dobrým pocitom, že sa s nimi podelila o svoje starosti.
Rozprávali sa o tom, ako Birdie otca zaslepila a ako ho hucká proti Evanovi. Obaja chlapci boli nahnevaní. Ako jej mohol otec uveriť, že Evan má s Jill nepekné úmysly?
Riad od raňajok bol ešte stále na stole, keď sa Júlia vrátila do kuchyne – už odprevadila Jill a Jasona do školy. Po Birdie nebolo ani slychu. Joe a otec sa dnes rozhodli vykopať zemiaky. Jeden deň ich nechajú na slnku. Keď mokrá zem obschne a opadá, znesú ich do pivnice. Zväčša mávajú dosť zemiakov, vydržia im do jari.
Júlia vložila špinavý riad do vandlíka a naliala naň horúcu vodu. Sušienky vložila do rúry a čistou utierkou prikryla jedlo, čo zostalo uprostred stola. Keď vstanú Joy a Elsie, môžu si dať na raňajky sušienky s maslom.
Júlia vyšla na dvor – Joe napĺňal železný hrniec vodou a založil pod ním oheň. Z hrnca sa parilo. Pokiaľ sa Júlia pamätá, v pondelok sa vždy pralo a v utorok žehlilo.
Dnes ráno bola už bielizeň na zadnej verande. Lavička na umývanie stála v tieni domu, na nej boli dve veľké kovové korytá. V jednom bola teplá voda, v druhom studená na plákanie. Zašpinené pracovné odevy sa vyvárajú v hrnci.
Hoci to bola únavná práca, Júlia nemala nič proti nej, keď bolo pekne. Ponorila si ruky do teplej mydlovej vody a pri práci sa dala unášať myšlienkami. Bála sa, že Birdie Stuartová povedala Evanovi tú hlúposť o jej schôdzkach s niekým v lese. Ak to urobila, muselo to byť prv, než si vyšli minulú sobotu do mesta. Správal sa k nej zdvorilo, vôbec nie ako k žene voľných mravov, ktorá sa stretáva v lese s mužmi, aj keď mu dovolila, aby ju pobozkal. Môže si preto o nej myslieť, že je… nedočkavá?
V mysli si premietala každučké slovo, ktoré si povedali v sobotu večer a v nedeľu popoludní. Naozaj povedal: „Už som si vybral dievča, ktorému chcem dvoriť?“ Nezdalo sa jej, že Evan je typ, ktorý žartuje o niečom takom, a predsa pripadalo Júlii ťažké uveriť, že to myslel vážne.
Na verandu vyšla Joy. Pretierala si oči a dvíhala si nočnú košieľku. „Chcem sušienku s džemom.“

„Je tam pani Stuartová. Vypýtaj si od nej.“

„Nedá mi.“

„Nedá ti?“

„Povedala, že nie som dobrá.“

Júlia vytiahla ruky z vody a cestou na verandu si ich utierala do zástery. Otvorila dvere a viedla Joy pred sebou. Pri mame sedela za stolom Elsie, oblečená vo sviežich volánikových šatočkách, s vláskami upravenými do hustých lokničiek. Na tanieri mala sušienky nahrubo natreté jahodovým džemom. Birdie vzala pohár zo spodného regála v špajzi, kde bol schovaný. Júlia bez slova vyložila Joy do stoličky.
„Povedala som jej, že slušne vychované slečny neraňajkujú v nočnej košeli,“ povedala Birdie.
„Nie je slečna, je dieťa.“ Júliin hlas nevyznel priateľsky. „A vašou starosťou nie je hovoriť Joy, čo má robiť.“

„Nuž, ak chceš, aby z nej vyrástla… dedinčanka… Myslím, že Jethro s tebou nebude súhlasiť.“

„Doteraz sa nesťažoval.“ Júlia bola taká nahnevaná, až sa jej triasli ruky.
„S tebou o tom nehovoril,“ povedala Birdie bezočivo.
Kým Júlia prehovorila, natrela Joy na sušienku vrstvu džemu. „Ak máte niečo na srdci, pani Stuartová, povedzte to priamo a nechoďte okolo horúcej kaše.“

„Dobre. Jethro chce, aby som Jill a Joy učila slušné spôsoby. Myslí si, že by mali vedieť, ako sa správajú dámy. Obaja si uvedomujeme, že pre teba je už na to neskoro.“

„Naozaj? Asi sa ho na to spýtam. Joy, choď na terasu a najedz sa tam. Oblečieš sa potom.“

Hnev na minútu zatemnil Júlii myseľ. Vyniesla Join tanier na terasu a dieťa posadila k nemu. Vrátila sa k praniu. Bola taká rozrušená, že zúrivo drhla namydlené šatstvo na rumpli, žmýkala a hádzala do vody na plákanie. Tá ženská má teda nervy! Sama si vezme džem, ktorý Júlia schovávala na Jasonovu narodeninovú tortu, a Joy povie, že kým sa neoblečie, nemôže jesť. Chcela vojnu, bude ju mať!
Na dvor prišiel otec s fúrikom plným zemiakov a zložil ich na zemi pri pivnici na zeleninu.
„Ty ešte len raňajkuješ, spachtoška?“ Zastavil sa na konci terasy a pohladil malú po hlavičke. ‚ „Júlia mi dala sušienku… a džem.“

„To vidím. Máš ho na líčkach, mrkvička.“

„Ona mi nechcela dať, povedala, že nie som dobrá. No Júlia povedala, že som dobrá.“

Júlia cítila na sebe otcov nesúhlasný pohľad. S istotou vedela, že za konfrontáciu s Birdie bude viniť ju. Ani neodvrátila pohľad od koryta, kým nevošiel do kuchyne. Tichý hovor bolo počuť tak dlho, kým Júlia neoprala tri košele a Jillinu spodničku. Keď Jethro vyšiel z kuchyne na verandu, Birdie bola s ním.
„Zlato,“ zavolala na Júliu. „Mohla by som pridať do prania zopár drobností? Jemné veci si operiem osobitne.“

Birdie hodila na terasu zviazaný batoh. Kútikom oka Júlia videla, ako otec pri chôdzi smerom k fúriku zaváhal.
„Vôbec mi to neprekáža, pani Stuartová. Môžete nechať svoju bielizeň na verande.“ A môže tam zostať do svätého Dindy, potom ju operiem…

„Vďaka, zlato. Špinavý riad vložím do vandlíka. Môžem ešte nejako pomôcť?“

„Môžete ten riad umyť… ak vám to neprekáža…“ povedala Júlia dosť nahlas, aby to otec počul. Birdie sa na ňu samoľúbo usmiala a vrátila sa do domu.
Júlia nechala malú hrať sa na terase v nočnej košieľke, až kým nezavesila na šnúru prvé koryto oblečenia. Keď prechádzali cez kuchyňu na poschodie, všimla si, že riad je zo stola odprataný, ale neumytý vo vandlíku. Kým sa vrátila k povinnostiam vonku, prikúrila v sporáku a dala variť hrniec repy a zeleniny.
Keď sa na obed prišli otec a Joe najesť, Birdie a Elsie boli vo svojej izbe a Júlia umývala riad. Keď sa otec umýval na lavičke, Júlii a Joovi sa stretli oči.
„Nepotrebuješ pomôcť s riadom, sestrička?“

„Ďakujem, ale umyla som toľko, čo vystačí na obed.“

„Chcel som vyliať vodu na pranie, no vidím, že si všetko ne-oprala.“

„Nevylievaj to, ocko, pani Stuartová si ešte neoprala svoje veci. Mohol by si jej povedať, že obed je hotový.“

Otec prešiel cez halu a Júlia zakrátko počula, ako sa zatvorili dvere. Vymenili si s Joom pohľady. Už boli pripravení sadnúť si za stôl, keď vyšiel otec.
„Birdie dúfa, že ju a Elsie ospravedlníte. Vraví… že Elsie sa necíti dobre.“

Vytiahol stoličku a sadol si.
„Čo jej je?“ spýtala sa Júlia a sadla si vedľa Joa. „Veď jej nebolo nič.“

„Nepovedala mi.“

„Nemá ma rada,“ vyhŕklo z Joy.
Otec s rukami v lone si vôbec nenakladal. Pozrel sa na druhú stranu stola na najstaršiu dcéru.
„Nemala si Birdie vyčítať, že otvorila ten džem.“

„Nespomenula som jej to jediným slovkom. Hoci som ho šetrila na Jasonovu narodeninovú tortu. Preto bol v špajzi na spodnej poličke vzadu.“

„Nevedela to.“

„Keď už sme pri tom, požiadal si pani Stuartovú, aby učila Jill a Joy slušne sa správať?“ Júliin potláčaný hnev jej vháňal do líc červeň.
„Hovorila niečo o tom, že deťom chýbajú spoločenské spôsoby, a ponúkla pomoc. Čo je na tom zlé? Chceš, aby sa im vysmievali, že sú… dedinčania?“

„Dedinčania? Nikdy som si nepomyslela, že je na tom niečo zlé. Predpokladám, že aj Jasona chce učiť, ako sa má správať. My ostatní sme už stratené prípady, je tak?“

„No, neobracaj sa chrbtom. Mala by si oceniť, že Birdie ti chce pomôcť, a nie stavať sa proti každému jej kroku.
Júlia si netrúfala odpovedať, radšej prehovorila k Joy: „Jedz, srdiečko. Studená varená zelenina nie je dobrá.“ Joe s otcom vykopali zemiaky a otec v kôlni brúsil pluh.
„Možno by si predsa mal vyliať vodu z koryta, Joe,“ zavolala Júlia z verandy. „Už je chladno, pani Stuartová sa asi rozhodla, že dnes nebude prať.“

Júlia zvesila zo šnúr suchú bielizeň a skladala ju na terase. Pre Joy to bol dlhý, osamelý deň. Každú chvíľu by sa mali zo školy vrátiť deti, a tak ich vyzerala na prednej verande.
„Už idú!“ Sieťové dvere treskli, keď Joy cez ne vyletela ako opreteky, aby vyrapotala novinky. „Idú na koni s Jackom.“

O niekoľko minút neskôr zastal pred ním Jackov kôň s Jasonom, hojdajúcou sa Ruby May pred Jackom – Jill sa ho držala od chrbta. Keď sa Jack zošmykol z konskej šije, držal Jasona za ruku. Ten hneď bežal do stodoly za Sidneym a Joy za ním v pätách. Prišiel Joe a zdvihol Jill z koňa. Jack, s pochabým úškľabkom na pehavej tvári, držal opraty s rukami okolo Ruby May a oznámil, že ju odvezie domov.
„No, choď a vráť sa, aby si si stihol porobiť.“ Joe potľapkal hnedú kobylku po stehne a nato sa pobrala späť na príjazdovú cestu.
„Ahoj, Jill, uvidíme sa zajtra!“ zavolala Ruby May.
„Vôbec s ňou nebola zábava,“ sťažovala sa Jill, keď stretla Júliu na terase. „Počas obeda a cez prestávky stále rozprávala len o Jackovi, ako keby bol nejaký pán Úžasný.“

„Možno by si si to myslela aj ty, keby nebol tvoj brat.“

„Ja mám od toho starého koňa špinavé nohavičky a pančuchy. Oni si uchmatli deku.“

„Telo máš čisté. Prezleč sa, zlatko, pomôž mi nakropiť bielizeň. Budeš mi rozprávať, čo bolo v škole.“

„Všetko v poriadku.“ Jill podišla bližšie k Júlii a zašepkala: „Ona je ešte stále tu?“

Júlia pritakala.
„Dočerta! Dúfala som, že ju privalil strom alebo niečo podobné.“

„Čo keby si sadla do mraveniska červených mravcov?“

Jill sa zachichotala. „No, to by bol pohľad!“ Jill si ovinula ruky Júlii okolo krku. „Obávam sa, že ty odídeš a necháš nás tu s ňou,“ zašepkala.
„Neboj sa, srdiečko. Sľubujem, že nikdy neodídem a nenechám ťa tu s pani Stuartovou ani s nikým, ako je ona.“ Pobozkala sestru na líce.
Pri večeri sa otec každého z detí pýtal na školu. Objavila sa aj Birdie, zvedavá, čo budú hovoriť.
„Sammy Bowen priniesol do školy žabu,“ povedal Jason. „Mal ju vo vrecku, až kým slečna Davisová neodišla z miestnosti. Potom ju vložil do zásuvky stola na katedre.“

„Čo spravila, keď ju našla?“ spýtala sa Júlia.
„Nič. Podržala ju v ruke a škrabkala jej hlavu. Má rada žaby.“

„Toho chlapca by mali vyfliaskať.“ Birdie naložila svojej dcére na tanier zemiaky, roztlačila ich vidličkou a dala na ne kúsky masla. „Tu máš, cukríček. Pekne papaj mamičke pre radosť.“

„Poznám zopár detí, ktoré by bolo treba vyfliaskať,“ povedala Jill a mykla sa, keď sa jej pod stolom niekto dotkol špičkou topánky.
„Od toho chlapca to nebolo ani trochu pekné. Chlapci by sa mali učiť chrániť ženy.“

Rodina až do konca stolovania mlčala. Potom Birdie zase chcela ukázať, že chce pomôcť s odpratávaním.
„Pani Stuartová, budete radšej umývať, alebo utierať riad?“ spýtala sa Jill priamo s mierne škodoradostným úsmevom.
„Zlatko, neviem, kam čo patrí. Pomôžem len v tom, čo viem. Ach, tu si,“ povedala, keď vošiel Jethro. „Pomôžem dievčatám a o chvíľu som vonku.“

Len čo Jethro vyšiel na prednú verandu, Birdie a Elsie išli dozadu k hospodárskym budovám.
„Dnes išla prvý raz na záchod. Stavím sa, že má v izbe plný nočník.“

„Čaká, že jej ho vyprázdnime?“

„Ak áno, tak bude čakať do svätého Dindy,“ povedala Júlia a Jill sa zachichotala.
Keď sa Birdie s dcérou vrátili, Birdie zdvihla batoh s bielizňou, ktorý nechala Júlii, aby jej ho vyprala, a odniesla ho do svojej izby. Potom sa aj s Elsie pobrala na prednú verandu a sadla si na hojdačku vedľa Jethra. Nezvyčajne tichá Joy sa mu zošmykla z lona a vošla do domu.
Júlia a Jill dokončievali kuchynské práce, keď vošiel Jason.
„Hľadáš niečo pre Sidneyho?“ spýtala sa Júlia.
„Nie, Joe ho nakŕmil kukuričným chlebom. Odložil si ho preňho.“ Nič viac nepovedal, prešiel kuchyňou do haly a k predným dverám. Po niekoľkých minútach doletel späť a cez kuchyňu vybehol do stodoly.
Zvyčajne by sa rodina za šera zhromaždila na prednej verande a rozprávali by sa o všetkom, čo sa stalo v prvý deň v škole. Dnes sa Joe a Jack po večeri nevrátili do domu. Jason bol v sade so Sidneym a s Joy, Júlia a Jill boli v kuchyni. Predná veranda patrila Jethrovi, Birdie a jej dcére.
Bolo takmer osem, keď Júlia zapálila lampu a položila ju na stôl. Pustila sa do štopkania ponožiek a Jill si priniesla knihu.
„Čo robila celý deň?“ bola zvedavá Jill.
„Rozložila dosku na žehlenie a vyžehlila si zopár drobností, ktoré si preplakala v umývadle. Zvyšok dňa strávila v ockovej bývalej izbe.“

„A tá jej sopľaňa?“

„Joy ju prosila, aby sa s ňou hrala. Odmietla, nechce mať s ňou nič spoločné.“

„Keby ju Joy radšej neprosila.“

„Joy je maličká, zlatko. Nechápe, prečo sa Elsie s ňou nechce hrať. Aj Elsie je ešte malá. Je taká, ako ju formuje mama.“

„Kde si sa to naučila?“

„Vraví mi to zdravý sedliacky rozum,“ uškrnula sa na sestru a štopkanie odložila do košíka. „Musím ísť zavolať Joy a Jasona dnu. Zožerú ich komáre.“

Neskôr, keď sa Jason poumýval a poslali ho do postele, a Júlia umývala Joy, do kuchyne vošli Birdie s dcérou a vzápätí Jethro.
„Dievčatá, ako len môžete vydržať v tejto horúcej kuchyni?“ usmiala sa Birdie škrobené a oviala sa vejárom z peria. „Chvalabohu, v našej izbe je chladnejšie.“ Do kovového drezu načerpala ručnou pumpou vodu a nabrala Elsie do pohára. „Daj dievčatám dobrú noc, cukríček. Júlia, ráno ma zobuď, aby som ti pomohla s raňajkami.“

Júlia odvrátila zrak od Birdie, pozrela na otca, ktorý stál za ňou, a prikývla.
Obe odišli do svojej izby a len čo Birdie rozsvietila, dvere sa zatvorili.
Otec chvíľu stál, pozeral z jednej dcéry na druhú a potom so sklesnutými plecami vyšiel na zadnú verandu.
Len čo Júlia zdvihla Joy zo stoličky, keď jej mokrou handrou umyla nohy, z izby hostí sa ozval prenikavý krik. Dvere sa rozleteli a z miestnosti vyletela Birdie, vrešťala na Jethra a vliekla za sebou dcéru.
„Čo sa stalo?“ Jethro pribehol z verandy.
„H-ad! Tam… pod vankúšom. Ach bože! Bol päť centimetrov od Elsie.“

„Had v dome…?“

Jethro vošiel do izby a držal za hlavu zeleného hada. Asi pät-násťcentimetrový had sa mu pokúšal omotať okolo ruky.
„Je to neškodná užovka, Birdie. Niet sa čoho báť.“

„Ach, daj ju preč! Ako sa dostala dnu? Nie je ich tam viac?“

„Nikdy som v dome hada nenašla,“ ozvala sa Júlia. „Asi sa dostal dnu s oblečením, ktoré nechala na verande.“

Jethro vyšiel na verandu a odhodil hada do orgovánu.
„Zabil si ho?“ spýtala sa Birdie, keď sa vrátila.
„Je preč.“

„Neviem, či tam budem môcť v noci spať.“

„Pôjdem to tam prehľadať. Ako povedala Júlia, pravdepodobne vliezol do šatstva na verande, ktoré si si odniesla do izby.“

Len čo otec s Birdie odišli prehľadať izbu, Jill pozrela na Júliu so šťastným úškľabkom a vyhlásila: „Jason.“

„Prečo sa vystrašila?“ spýtala sa Joy? „Jason…“

Júlia zakryla rukou dieťaťu ústa a zašepkala jej do ucha: „Porozprávame sa o tom hore.“

Keď Joy v posteli prikryla, vzala lampu a vybrala sa do chlapčenskej izby. Jason mal doširoka otvorené oči a uškŕňal sa.
„Vrešťala riadne, čo?“

„Jason Jones, ty uličník! Ty si tam dal toho hada, však?“

„Nevidela si ma.“

„Nie, ale viem, že si to spravil. Nech sa to otec radšej nedozvie.“

„Och, keby to bol aspoň štrkáč.“

„No tak! Riadne si ju vystrašil. To si aj chcel, nie? Viac nič také neurob, lebo ocko na to príde. Sľubuješ?“

„Sľubujem. Ďakujem, že to nepovieš.“

Júlia si prekrížila prsty na ústach. „Mám na ústach zámku.“

„Si najlepšia sestra na celom svete.“ Jason jej ovinul ruky okolo krku. „Ak sa s ňou ocko ožení, zostaneš tu? Neodídeš a nenecháš nás tu?“

Júlia ho pobozkala na čelo. „Ak by som niekam odišla, pôjdete so mnou. Sľubujem.“

„Prisaháš?“

„Kto toto prezradí, dopustí sa zrady. Aj keby ste ma mučiť chceli, nič nepoviem za svet celý. Spokojný?“ Znova ho pobozkala. „A teraz choď spať.“

Tento sľub dala Júlia pre prípad, že by naozaj musela odtiaľto odísť.
21. KAPITOLA
„Kedy doktor zruší karanténu u Bloomovcov?“ Veliteľ Appleby klesol svojím chudým telom do stoličky pri pracovnom stole doktora Forbesa.
„Nákaza sa už nešíri, ale doktor ich chce držať v karanténe ešte do budúceho týždňa.“ Doktorovi Forbesovi šibalsky zažmurkali oči.
„Aby mala pani Bloomová dlhšie pokoj, hm?“

„Také niečo.“

„Vyskytli sa aj ďalšie prípady záškrtu?“

„Chvalabohu, nie. Aj štyri sú na také malé mesto priveľa.“ Mladý lekár sa naklonil na stoličke dozadu. „Myslíte si, že tým násilníkom by mohol byť Bloom?“

„Nie, ale môžem sa mýliť. Po prvé, je hlúpy ako peň. Po druhé, zvyčajne je opitý. Ani jedno dievča nespomenulo, že by cítilo alkohol.“

„Logický argument.“

„Ocenil by som, keby sté pri obchôdzkach pacientov spomenuli Springfield alebo juh štátu a zistili, či tam nebol niekto z tunajších. Náš chlapík tam možno bol cez vojnu a robil tam to isté čo tu.“

„Doktor spomínal, že vy ste odniekiaľ od Springfieldu.“

„Kým som bol vo Francúzsku, dievča, s ktorým som mal pred svadbou, znásilnili a zavraždili. Podľa mňa toho chlapa spoznala, a tak ju nenechal žiť. To isté sa mohlo stať tu.“

„A vy ste ho vystopovali do Fertilu.“

„Nebol som si istý, kým mi doktor nepovedal, že ročne sa objavia dve alebo tri tehotné dievčatá, ktoré rodičia pošlú preč. Nehovoriac o tom, koľko dievčat znásilnil, a neotehotneli. Počul som, že keď chlap začne znásilňovať, a nechytia ho, neprestane s tým.“

„Mám sa zamerať na niekoho konkrétneho?“

Appleby vytiahol z nohavicového vrecka papierik a položil ho na stôl. Doktor Forbes ho zodvihol, prezrel si mená, papierik zložil a vložil si ho do vrecka.
„S takýmto niečím nemám veľa skúseností.“

„Ani ja. Robil som policajnú prácu len na vojne a to je celkom iné,“ vysvetlil Appleby a postavil sa. „Ako to ide so zostavovaním bejzbalového mužstva?“

„Nie zle. Máme tam dvoch celkom dobrých nadhadzovačov. Nemyslím si, že utŕžime zdrvujúcu porážku.“

„Ďalší tréning je zajtra večer?“

„Aj v nedeľu popoludní.“ Doktor Forbes sa uškrnul. „Bankár Amos Wood ma pozval v nedeľu na obed. Ospravedlnil som sa, že nemôžem hrať s plným žalúdkom. Keď bude po tréningu, musím si vymyslieť niečo iné.“

Policajt sa zasmial. „Pokúša sa vás dostať na háčik slečny Zel-dy? Chvalabohu, ja som vykročil nesprávnou nohou. Vyhýba sa mi ako jedu.“

„Niekto má šťastie.“

V piatok po skorom obede Jill a Júlia poumývali na zadnej verande vo veľkom koryte zaváracie poháre. Do zotmenia ležalo tridsaťšesť lesklých pohárov hore dnom na čistej utierke.
V sobotu zavčas rána Joe a Jack pozbierali zrelé paradajky, umyli ich a odstopkovali, Júlia s Jill zas poháre vysterilizovali vriacou vodou.
Paradajky ponorili do vriacej vody – ľahko ich potom olúpali, Júlia ich naukladala do pohárov a pripravila hrniec s horúcou vodou, aby ich sterilizovali a mohli použiť v zime. Bola to práca pre celú rodinu, každý v nej mal svoju povinnosť. Počnúc Jasonom, ktorý nosil šupky a vyradené paradajky prascom, až po Joa a Jacka, ktorí na dvore prikladali na oheň pod medeným kotlom.
Otec odišiel pásť kravy na ďatelinu, a keď sa vrátil, odniesol do mesta prepravku vajec. Spýtal sa Jasona a Joy, či chcú ísť s ním, no keď zistili, že ide aj Birdie s dcérou, Jason povedal, že zostane doma a pomôže pri zaváraní. Keďže by nemal kto dávať pozor na Joy, musela zostať doma aj ona. Utešiť sa dala len sľubom, že sa povozí na Jackovom koni.
Keď sa zbavili deprimujúcej prítomnosti Birdie, Júlii a ostatným členom rodiny sa hneď zlepšila nálada. Pracovali, cítili sa šťastní a o jedenástej boli všetky poháre plné šťavnatých červených paradajok čakajúcich na horúcu vodu. Kým sa rúra rozpálila, Júlia vymiešala cesto na múčnik, ktorý nazývali rýchly koláč, lebo príprava trvala len niekoľko minút. Bol to mamin recept, ktorý si Júlia zapísala na zadnú stranu obálky.
Júlia práve všuchla pekáč do rúry, keď začula zapišťať Joy. Ponáhľala sa k dverám, ale vtom už zbadala Evana, ako ju berie na ruky a ide hore na terasu. Joy sa ho držala okolo krku a bozkávala ho na líce. Evan mal na tvári široký úsmev a v Júliinom vnútri sa čosi zachvelo.
„Keby som vedel, že ma tu takto privítajú, bol by som prišiel už skôr.“ Jeho usmiate oči sa stretli s Júliinými a chvíľu na seba hľadeli.
„Dobré ráno,“ povedala Júlia hanblivo, utierajúc si ruky do zástery, a vyšla na terasu. Ach bože! Musím vyzerať strašne. Vlasy, mokrá zástera… „Joe a Jack sú vzadu… tam niekde.“

„Videl som ich. Prišiel som si overiť, či si nezabudla na dnešný večer.“

„Nezabudla.“ Chrbtom ruky si odhrnula z tváre vlhké vlasy. „Zavárame paradajky.“

„Joe povedal, že vaša… spoločnosť išla s Jethrom do mesta.“

„O chvíľu budú späť.“

Evan sa jej zahľadel do tváre a všimol si, že je unavená. Chcel sa jej dotknúť, ale s Joy v náručí ju mohol láskať len očami. „Nemusíš ju držať.“

Položil malú na podlahu verandy a z vrecka na košeli vytiahol lízanku. „Sladkosť pre sladké krásne malé dievčatko.“

„Jééééj…“ zapišťala Joy a dodala: „Nemôže dostať jednu aj Jason?“

„Joy!“

„Jasonovi som už dal.“

„Čo povieš, Joy?“ vyzvala ju Júlia.
„Ďakujem. Ak chceš, dám ti ešte jeden božtek.“ Pozrela naňho s domýšľavým úškrnom.
„Nuž, takú ponuku nemôžem odmietnuť.“ Čupol si a Joy mu vtisla na líce lepkavý bozk.
„Ďakujem,“ povedal a postavil sa.
„Evan, nevedela som, že si tu.“ Buchli sieťové dvere a z kuchyne vyšla Jill. „Povedala vám Júlia, že na chvíľu si môžeme oddýchnuť od tej bosorky a jej odporného decka?“

„Jill, pre Kristapána!“

„Veď nič iné nie je. Nenávidím ju. Myslím, že ocko si už začína uvedomovať, že nie je až taká skvelá.“

Júlia pozrela na sestru. „Prečo to hovoríš?“

„Už niekoľko nocí si po večeri vymýšľa nejakú prácu v stodole. Včera tam sedel na debne a nič nerobil.“

„Možno bol ustatý.“

„No iste. Evan, vy dvoríte Júlii?“

„Prepánajána, Jill!“ Júlia si želala, aby sa otvorila zem a zhltla ju.
„Skúšam to, Jill.“ Evanovi zasvietili v očiach iskričky, tak ho to pobavilo, zatiaľ čo po Júliinej tvári sa od krku dvíhala červeň. „Máš niečo proti?“

„Nebesá, nie! Myslím, že aj ona si vás obľúbila. Ach jaj, radšej by som mala vypadnúť, lebo keď odídete, zabije ma. Tak poď, nepodarča.“ Jill schmatla Joy za ruku, odvliekla ju z verandy a zamierili k stodole.
„Ospravedlňujem sa za…“

„Nerob to. Som rád, že je úprimná a priamo sa pýta.“

„Nemá ani kúsok hanby.“

„Ako to ide s pani Stuartovou?“

„Je to… nerozhodne. Príde sa najesť a to je všetko. Neviem, čo v tej izbe robí celé dni. Večer sedáva s ockom na verande.“

„A vtĺka mu do hlavy tie čudné nápady?“

„Áno. Povedal ti to Joe?“

„Hej. Pre mňa je však dôležité, že si jej neuverila. Ťažko sa bojuje so ženou, ale mám nejaké karty v rukáve.“

Júlia ho odprevadila popri plote až k miestu, kde mal uviazaného koňa.
„Zostaň u nás na obed.“

„Vďaka, ale radšej sa vrátim. Walter…“ Evan sa odmlčal a pozrel na nebo.
Júlia urobila to isté a vtedy začula slabé hučanie lietadla.
„To je Wesley,“ vykríkol Evan. „Zvuk toho motora by som spoznal hocikde.“ Rukou si zatienil oči. „Tam je!“ Potiahol Júliu pred seba a obrátil ju. „Letí priamo nad mestom.“

Dvojplošník klesol a preletel ponad farmu. Muž v otvorenom kokpite mával niečím červeným.
„Dobrotivý Bože! To je Wesley!“ Evan vysadol na koňa a vyrazil na otvorenú pastvinu, mávajúc rukami na krúžiace lietadlo.
Kone na vedľajšej paši začali erdžať a rozbehli sa k plotu. Sliepky sa rozkotkodákali a dve veľké husi hľadali úkryt v orgováne. Joe a Jack vybehli zo stodoly spolu s Jasonom a za nimi Jill s Joy.
„To je lietadlo!“

„Čo to robí, Evan?“

„Vráti sa to lietadlo?“

„Nezachytí náš dom?“

Na toľko otázok ani nikto nečakal odpoveď. Všetky oči sa upierali na lietadlo a na Evana, ktorý mával bielou vreckovkou. Lietadlo sa teraz vznášalo nad ním a niekoľko ráz naklonilo krídla. Evan sa hnal k domu.
„Pristane na lúke,“ povedal vzrušene. „Povedal som mu, že som na farme južne od mesta. Pravdepodobne si myslí, že je to tu.“

„Môžeme si lietadlo pozrieť?“ spýtal sa Jason. „Iste. Wesley je kočovný letec. Lieta po krajine, robí šou a vyhliadkové lety.“

„Lety! Myslíš…?“

„Nie!“ Júlia zastavila Jacka uprostred vety. „Ale, sestrička…“

Evan sa sklonil k Júlii. „Chcem, aby si sa s ním zoznámila. Je to príma chlapík.“

„Ach, nemôžem. Nie takto!“ S rukami vo vreckách ukázala modrú zásteru.
„Tak si daj inú. Pristane o minútu-dve.“ Trochu ju postrčil a Júlia vbehla dnu.
Len čo otvorila dvere, spomenula si na múčnik v rúre. Rýchlo ho vytiahla, vybehla hore a vkĺzla do čistých šiat, prstami si hrabla do vlasov a zas bežala dolu.
Keď vyšla na zadný dvor, prišiel otec s Birdie a Elsie. Júlia si ich nevšímala a bežala za Evanom a ostatnými, ktorí čakali na kraji pastviny. Lietadlo sa pomaly blížilo. Kolesá narazili na zem, lietadlo zosadlo a začalo rolovať. Jason urobil zopár krokov k nemu.
„Jason, počkaj,“ upozornil ho Evan. „Počkaj, kým nezastane a nevypne vrtule. Lopatky môžu človeka rozťať na dve časti.“

„Ty toho pilota poznáš?“ spýtal sa Joe.
„Spoznal som sa s ním vo Francúzsku. Wesley Marsh patrí k najskúsenejším pilotom z tejto vojny.“

„Bol si s ním hore?“

„Niekoľko ráz. Pred týždňom či dvoma som od neho dostal list. Písal, že bude mať šou v Colorade. Chcel vedieť, či by sa tu našla farma, kde by mohol pristáť.“

Lietadlo zastalo, pilot vypol motor, vrtule spomaľovali, až sa zastavili. Muž, ktorý vyliezol z kokpitu, mal na hlave prilbu, hnedú bundu a okolo krku červenú šatku. Evan držal Júliu za ruku, akoby sa bál, že mu utečie, kráčal cez pole naproti pilotovi. Ostatní ich nasledovali, Joy sa niesla na pleciach Joa.
Evan a jeho priateľ si stisli ruky a potľapkali sa po pleciach. Bolo očividné, že sú dobrí priatelia a sú radi, že sa vidia.
„Netušil som, že ťa nájdem tak ľahko.“ Wesley Marsh bol nízky šľachovitý chlapík s hustými plavými vlasmi, s boxerským nosom a svetlomodrými očami. Keď sa usmial, v ústach mu bolo vidieť plno zlatých koruniek.
„Ja bývam asi osemsto metrov odtiaľto. Keď som videl pod krídlom hviezdy, hneď som vedel, že si to ty. Toto sú moji priatelia Jonesovci. Júlia, zoznám sa s Wesleym Marshom. Vo vojne nám párkrát zachránil zadok – priniesol nám muníciu takým riskantným spôsobom, že Nemci si ho ani nevšímali, boli presvedčení, že to nezvládne a sám sa zlikviduje.“

„Teší ma, pán Marsh.“ Júlia mu podala ruku.
„Som rád, že vás poznávam, madam.“ Svetlými očami pozrel na Evana a potom na Júliu – videl, že Evan ju stále drží za druhú ruku.
„Zvyšok húfu sú Júliini súrodenci.“ Evan ich všetkých predstavil, Wesley venoval každému pozornosť a potriasol si s ním ruku.
„Ja sa volám Joy,“ ohlásila sa malá z Joových pliec. „A si aj krásne dievčatko.“

„Chceš pusu?“

Júlia zastonala. Evan sa uškrnul a stisol jej ruku. „No jasné, srdiečko.“

Joe sa zohol a Joy pobozkala Wesleyho na líce.
„Za to pristátie to stálo, chrobáčik. Ešte niekto to chce skúsiť?“ Wesleyho usmiate oči prešli z Jill na Júliu.
„Viac nedostaneš. Keď po predstavení pristane, začnú sa okolo neho motať ženy. Je rozmaznaný,“ vysvetlil Evan.
„Lenže mňa to čertovsky baví.“

„Môžeme si prezrieť lietadlo?“ spýtal sa Jason.
„No jasné, len poďte. Sľubujem, že vás nepohryzie.“

Júlia sa obzrela cez pole k domu. Otec stál sám na okraji pastviny. Vyzeral osamelý, opustený.
Júlia potiahla Evana za ruku a povedala: „Otec.“

Evan sa obrátil, zapískal a zakýval na Jethra, aby prišiel k nim. Júlii sa zatajil dych, no potom sa otec vydal cez pastvinu smerom k nim.
Evan ich pol hodiny zabával historkami z Wesleyho leteckých predstavení a Wesley im trpezlivo ukazoval lietadlo. Zdvihol Jasona a posadil ho do sedadla pre pasažierov; vysvetľoval, že v Colorade sa stretne s chlapom, ktorý chodí po hornom krídle, zlezie na dolné krídlo, prejde ku kolesám a potom padákom vyskočí.
„Chce sa niekto zviezť?“

„Jack a ja by sme to radi skúsili,“ povedal Joe.
„Joe… prosím ťa, nie.“

„Je to životná šanca, sestrička.“

„Naraz môžem vziať len jedného.“

Jethro predstúpil bližšie. „Koľko stojí let pre chlapcov?“

„Zopár kanistier benzínu,“ povedal Wesley a zaškeril sa na Evana. Evan nechcel zasahovať, počkal na Jethrovo súhlasné prikývnutie.
Keď sa Joe pripútal, rodina odstúpila až na okraj poľa. Wesley zapol vrtule a Júlii sa rozbúchalo srdce ako zvon. Motor začal priasť a Wesley vliezol do kokpitu.
„Keby radšej nechcel letieť,“ vzdychla.
„Nič sa mu nestane. Zakrátko budú ľudia lietať v lietadle bežne. Wesley je dobrý. Dokázal by pristáť aj na minci… takmer.“ Vôbec si neuvedomil, že je tam Jethro, vzal ju za ruku a pritiahol si ju. Vtedy si Joy uvedomila, že lietadlo s Joom už stúpa.
„Nechcem, aby Joe letel. Bojím sa, že spadne.“

„Nič sa mu nestane, mrkvička.“ Otec ju zdvihol na ruky.
Lietadlo nabralo rýchlosť a vystúpilo ešte vyššie. Júlia sklonila hlavu a zatvorila oči. Bože, prosím, doveď Joa bezpečne na zem.
„Krúžia. Teraz sú asi nad mestom.“ Jill bola vzrušená. Silno zvierala otcovi ruku a všetky myšlienky na Birdie boli preč.
Po dvoch okruhoch sa lietadlo narovnalo, pristálo na pastvine a rolovalo, až sa zastavilo. Joe z neho vyskočil a bežal cez pole.
„Povedal, aby si sa vyhol vrtuliam a pripútal sa,“ zakričal Ja-ckovi, ktorý mu bežal naproti.
Len čo bol Jack v lietadle, znova začalo rolovať a pre Júliu sa začalo ďalších desať minút utrpenia. Joe bol taký rozrušený, že sotva vládal rozprávať.
„Ocko, to bolo úžasné. Aj ty by si mal ísť hore. Videl som celé mesto a rieku, ako sa okolo neho vinie. Hore bolo pokojne. Ani motor nebolo počuť tak nahlas. Držal som sa ako kliešť… Ani neviem prečo, veď som nemohol vypadnúť.“ Zasmial sa. „Neviem si predstaviť, ako môže z neho vo vzduchu vystúpiť človek a prechádzať sa po krídle.“

Júlia nepočula ani slovo z toho, čo brat hovoril. Mysľou bola hore pri Jackovi, pod ktorým nebolo nič, len malé staré lietadlo.
„Neboj sa,“ zašepkal jej Evan do ucha.
„Nemôžem si… pomôcť.“

„Čo keby si išiel aj ty, ocko?“ opýtal sa Joe.
„Zvezte sa, Jethro,“ naliehal Evan. „Možno dlho nebudete mať takú príležitosť.“

„No…“ zaškeril sa otec na Júliu, „prečo nie?“ Keď lietadlo zosadlo, postavil Joy na zem a prešiel cez pole.
„Možno nemá dosť benzínu na ďalší let,“ povedala Júlia s nádejou.
„On vie, či ho má dosť alebo nie.“

„Poznáte sa už dlho?“

„Niekoľko rokov, od vojny. A odvtedy sme sa zo dvakrát stretli.“

„Bolo to úžasné!“ Jackovu pehavú tvár zdobil obrovský úsmev. „Skvelé! Raz budem aj ja na takom lietať.“

„Aj ja.“ Jason pozrel na brata. „Jack, myslíš, že pre problém s nohou by som nemohol pilotovať lietadlo?“

„Nie. Na to nepotrebuješ nohu. Dokázal by si to tak ako ostatní.“

„Bejzbal nemôžem hrať, tak budem pilotom,“ povedal Jason. Jack ovinul ruku okolo bratových pliec.
Keď sa lietadlo po Jethrovom lete vrátilo, Wesley vypol motor a vyliezol z kokpitu. Júlia bola nesmierne rada, že všetci z rodiny sú na pevnej zemi.
„Ako to, že si nešiel aj ty?“ spýtala sa Evana. „Chcel som, aby išli chlapci.“

„Bol to pre nich nádherný pocit… keď sú už dolu,“ usmiala sa naňho. „Ďakujem.“

„Aj Jethrovi sa to asi páčilo.“ Evan sledoval Jethra a Wesleyho, ako idú cez pole, každý s kanistrou na benzín v ruke.
Keď Evan, Wesley a Jethro odišli do mesta kúpiť benzín, Joe a Jack znova zapálili oheň pod medenými kotlami. Poháre s paradajkami vybrali z horúcej vody a na verande ich dali vychladnúť hore dnom, aby sa viečka dobre prichytili. Do zaváracích hrncov naukladali ďalšie poháre.
Keď sa Júlia vrátila do kuchyne, Birdie a Elsie jedli pri stole z misiek múčnik so šľahačkou. Birdie ho nabrala z pekáča, ktorý Júlia vytiahla z rúry, keď sa prišla prezliecť.
„Kam išiel Jethro?“

„Do mesta.“

„Práve sa odtiaľ vrátil.“

„Nuž, zas ta išiel,“ povedala Jill. „Mám prestrieť stôl, Júlia?“

„Áno, prosím. Utri voskový obrus vlhkou handrou.“

Jill utrela stôl a šľahačku okolo Elsinej misky. Elsie a Birdie si nevšímala.
„Vy ma nenávidíte, však?“ odrazu sa ozvala Birdie.
Jill odpovedala: „Áno.“ A Júlia: „Nie.“

„Nenáviďte ma, ako chcete. Jethro sa so mnou ožení, len čo lusknem prstami. A potom, dievčatko, ťa odtiaľto vyvediem za ucho.“

Hovorila to Júlii, ale prenikavý zlostný krik vyšiel od Jill.
„Ste zlá a nenávistná! A… áno, nenávidím vás!“

„Srdiečko,“ povedala Júlia pokojne. „Choď sa pozrieť, čo je s Joy. Určite bude celá lepkavá. Umyjú pri studni.“

„Ja… ja…“ Jill bola taká zlostná, že nedokázalo z nej vyjsť, čo chcela povedať.
„No choď.“ Júlia sa cítila zvláštne pokojne. Vložila Jill do ruky mokrú handru a vypoklonkovala ju z kuchyne.
„Potrebovala by občas preplieskať. Keď ju budem mať na starosti ja, presne to budem robiť.“

Júlia sa obrátila priamo k Birdie. „Nikdy ju nebudete mať na starosti. Ani Jasona a Joy.“

„Myslíš si, že si ťa vezme Evan aj s deťmi do toho prasačinca k Walterovi Johnsonovi? To Jethro nikdy nedovolí. Už začína chápať, aký človek je Evan Johnson.“

„S vašou pomocou, predpokladám.“

„Samozrejme. Keď to tu prevezmem, nastanú tu zmeny. Nebude sa chodiť k stolu v nočnom oblečení, za to ti ručím. A počas stolovania bude na stole slušný obrus, nie toto špinavé voskované plátno. Jill a Joy sa budú učiť správať ako dámy, a tí tvoji bratia…“

Sieťové dvere sa rozleteli a do kuchyne vošiel Joe. Mal ruky v bok a pozeral z Birdie na Júliu. V tvári sa mu zračil taký hnev, aký Júlie ešte uňho nevidela.
„Čo Júliini bratia, pani Stuartová?“ spýtal sa ostro.
„Nerozprávaj sa so mnou takýmto tónom, mladý muž.“ Birdie sa vyžívala v tom, ako sa Júlia chytila, ale nečakala konfrontáciu s jej vysokým blond bratom. Na chvíľu to ňou otriaslo.
„Pani Stuartová vysvetľuje, ako to tu bude, keď to tu prevezme.“ Júlia rozprávala pokojne, hoci vnútri zúrila.
„Povedzte mi aké, pani Stuartová,“ spýtal sa Joe ticho.
„Nič ti nepoviem. Porozprávam sa s tvojím otcom. Vidí sa mi čudné, že Jethro má dve dospelé deti, ktoré stále bývajú uňho, žijú z jeho driny a odjedajú z jeho chleba. Podľa mňa by ste sa vy dvaja mali hanbiť.“ Postavila sa a oslovila dcérku: „Poď, srdiečko, sadneme si do hojdačky na verande a počkáme na Jethra.“

„Mami, ona povedala, že nemá hrozienka, ale má. Boli v tom koláči.“

„To sa dalo čakať, srdiečko.“ Birdie sa na Júliu napäto usmiala a zdvihla obočie.
Júlia zadržala dych, až kým nepočula, že sa predné sieťové dvere zatvorili. Bola priveľmi nahnevaná, aby sa rozplakala. Ale na počudovanie cítila úľavu. Karty sú už vonku, hra je otvorená, takže už nemusí trpieť Birdino drobné podrývame.
„Sestrička, čo budeme robiť? Jill narieka v stodole. Chce aj s Jasonom odísť z domu. Jack sem chce prísť a tú ženskú zaškrtiť.“ Joe vyzeral zúfalo. „Jack a ja by sme mohli odísť. My by sme si ľahko našli prácu a uživili sa. Ale neodídeme a nenecháme ťa jej tu napospas aj s deťmi.“

„Prosím ťa, na to ani nepomyslí. Ak vydržíme, ocko zistí, čo je zač. Teda ak…“

„Ak ho nedostane do postele. Oženil by sa s ňou, myslel by si, že s ním môže čakať dieťa.“

„Toho sa obávam.“ Hoci bola Júlia nahnevaná, pri tomto komentári očervenela ešte viac.
„Evan povedal, aby sme vydržali a ešte niekoľko dní neprilievali olej do ohňa. Myslí si, že do polovice budúceho týždňa by sa niečo mohlo stať.“

„Čo také by sa mohlo stať?“

„To nepovedal. Len toľko, že všetko sa vždy vyrieši.“

„Rozprával si sa s ním o tom?“

„Áno. Niekoľko ráz. Čo myslíš, kam chodíme s Jackom večer? Na verande nemôžeme sedávať, karty už ocka nebavia… Ja si sporím peniaze na gramofón, ale kým je tu ona, tak si ho nekúpim.“

„Gramofón? Mohli by sme tancovať na hudbu.“ Júlii sa rozžiarila tvár, keď si pomyslela na tanec s Evanom.
„Evan má doma taký malý gramofón na stôl. V obchode s nábytkom som videl vysoký, s miestom na odkladanie platní.“

„Neviem, ako to mám večer urobiť. Nenechám tu deti s ňou a ockom. Bojím sa, čo vyvedie Jill, no a malý Jason je úplne nešťastný. Elsie sa ho spýtala, či je mrzák, pretože je zlý.“

Joe potichu zahrešil. „Vezmem ich so sebou na Jackov tréning.“

„Myslíš, že ocko ti dovolí zobrať auto?“

„Ak nie, pôjdeme pešo. Cestou späť Joy ponesieme, budem sa s Jackom striedať. Alebo by som mohol zapriahnuť voz. Tak sme chodili, kým sme nemali auto. Ty len pekne choď s Evanom, ja sa o deti postarám.“

„Ach, Joe, čo by som bez teba robila?“

„Teraz by si radšej mala urobiť niečo na jedenie. Som si istý, že ocko pozve Evana a pána Marsha na obed.“

„Páčil sa ti let? Ja som bola taká vystrašená, že sa niečo stane a spadnete.“

„Bolo to skrátka… úžasné!“ Akoby zázrakom sa mu na tvári objavil nádherný úsmev. „Evan je riadny fičúr. Teším sa, že ťa má rád a že aj on sa ti páči. Prehodil s pánom Marshom pár slov, aby nás povozil. Nepočul som, čo povedal, ale hneď nato sa nás pán Marsh spýtal, kto sa chce povoziť.“

„Keď pôjdeš von, povedz Jill, aby mi prišla pomôcť.“

„Pre pani Stuartovú sa netráp, sestrička. Kým budú u nás Evan s pánom Marshom, nič nebude hovoriť. Nedaj sa vyprovokovať.“

„Ja sa nedám, ale neviem, ako to zvládne Jill.“

„Doriti!“ zamrmlal muž a vyliezol z hustých kríkov, kam sa ukryl, keď lietadlo vzlietlo prvý raz. Bolo mu horúco, bol špinavý a okrem toho práve spadol do mraveniska, a tie malé hnusné hnedé mravce mu liezli po celom tele.
Zasmial sa. To vzrušenie, keď videl blond vlásky tej malej ši-balky a Jill, matku jej budúceho bratanca či sesternice, stálo za toto nepohodlie. Bude mať malého žabca a rodina z toho nebude robiť vietor. Nájde si nejaký dôvod, aby si dieťa nechala. Jeho potomka neodkopnú ako nechcené mača.
Sledoval rodinu a pilota lietadla, ako kráčajú k domu. Bolo mu jasné, že môže odviazať koňa a vrátiť sa do mesta.
22. KAPITOLA
Neskoro popoludní, keď vybrali všetky poháre z horúcej vody, Júlia odniesla za vedro vody do miestnosti, o ktorú sa delila s Joy. Vyzliekla sa, poumývala a obliekla na večernú schôdzku. Radšej by sa okúpala vo vani, ale nie teraz, keď je u nich Birdie.
Evan s priateľom pilotom nezostali na obed. Evan trval na tom, že sa musí vrátiť domov. Júlia bola presvedčená, že sa tak rozhodol preto, lebo je u nich Birdie. Pilot povedal Jethrovi, že musí byť v určenom čase v Colorade, a tak bude musieť odísť.
Rodina stála na kraji pasienka a sledovala štart lietadla. Pilot zakrúžil nad farmou, naklonil krídla a zamával červenou šatkou. Potom vystrelil priamo hore a obrátil lietadlo dolu hlavou. Všetci zatajili dych. Keď si Júlia zapchala uši, Evan sa zasmial. Povedal im, že premety sú ukážkou kaskadérskych čísel. Wesley predvádzal leteckú akrobaciu.
Počas obeda Joe spomenul, že vezme deti na Jackov tréning, a spýtal sa otca, či ich môže odviezť autom.
Skôr než otec stihol otvoriť ústa, Birdie povedala: „Jethro, sľúbil si, že ma s Elsie vezmeš do Spring Lake pozerať sa na tancujúcich.“

„Naozaj? Nuž, tak som na to musel zabudnúť.“

„Ach, ty! Máš toho veľa, musíš sa starať o takú veľkú rodinu! A nemôžu ísť vozom?“

„Nerobte si starosti, pani Stuartová, nejako sa ta dostaneme,“ povedal Joe zdvorilo. Potom sa obrátil na otca: „Z lietadla vyzerá všetko inak, však, ocko?“

„To isto. Ani som si neuvedomil, že rieka má toľko ohybov, a videl som celé mesto od jedného konca po druhý.“

„Chcel by som sa naučiť lietať na niečom takom,“ povedal Jack.
„Najprv musíš dokončiť školu.“

„Jethro Jones!“ vyletelo z Birdie zadychčane. „Ty si letel v tom rozheganom starom lietadle? Veď je staré ako tieto vrchy! Určite sa vo vojne celkom zničilo. V Memphise sa také niečo dáva do šrotu. Ach, ako dobre, že som o tom nevedela. Keby som vedela, že si tam hore, omdlela by som a už by som sa neprebrala.“

Júlia pozrela z Jacka na Joa, potom na otca. Jack zadržiaval smiech, Joe sa tváril nevýrazne, ale očami na ňu mrkol, nuž a otec iba hľadel do zeme. Zdalo sa, že je v rozpakoch.
Birdie naložila Elsie veľkú porciu múčnika, no dievča z neho vyjedlo iba hrozienka, ostatné nechalo pre prasce. Júlia zachytila Jasonov pohľad vyzývavo upretý na otca. Čakal, či bude mať nejakú poznámku. Keď nič nepovedal, Jason naňho pozrel, črty mu stvrdli, akoby hľadel na nepriateľa.
Už aj môj malý braček stráca úctu k otcovi a z toho som smutná.
Júlia zadržala dych zo strachu, že sa spomenie jej schôdzka s Evanom. Nechcela, aby sa o nej rozprávali pred Birdie. Bola rada, keď už mohli odísť od stola.
Keď prišiel Evan, Birdie, oblečená v tenkých kvetovaných šatách, a Elsie v bielych, sedeli na hojdačke na prednej verande. Evan zacúval dozadu, kde stála Jill a pevne držala Joy, aby sa nerozbehla k autu.
Otec prišiel na zadnú verandu práve vo chvíli, keď sa Joy rozbehla k Evanovi. Videl, ako ju vzal na ruky. Jill sa smiala, čo v dome nikdy nerobila. Evana bežal privítať aj Jason, na povraze viedol priviazaného Sidneyho. Joe a Jack prestali hrať a pripojili sa k skupinke.
Jethro cítil v krku hrču. Zaťal päste. Stráca pre Birdie rodinu?
Z domu vyšla Júlia. „Júlia,“ povedal otec, ešte kým vystúpila na verandu. „Dávaj pozor na Jill, ako som ti vravel.“

Júlia sa k nemu obrátila. Dnes jej ho prišlo ľúto, keď tam tak stál sám na kraji poľa, a teraz sa jej zas nepáči, že sa tak hlúpo správa a nechá Birdie Stuartovú , aby mu do mysle zasievala zlé myšlienky.
„Ocko, naozaj si myslíš, že nejaký muž by išiel so mnou na schôdzku len preto, aby sa dostal k mojej mladšej sestre? Ak si to myslíš, nie je to pre mňa veľmi lichotivé.“

„Musím mať obavy, keď viem, aký je Walter na ženy.“

„Evan nie je ako Walter,“ odvrkla Júlia nahnevane. „Ak sa bojíš, že Evan má záujem o Jill, mal by si sa s ním porozprávať. A ešte lepšie by bolo, keby sama pani Stuartová povedala Evanovi dôvody, prečo si niečo také myslí.“

„Birdie zažila temnú stránku života a vie, ako to chodí.“

„Aj ja viem, ako to chodí, ale to neznamená, že Evan je vinný.“

„Júlia, poď už!“ zavolal Jack. „Nechcem prísť neskoro!“

„Neboj sa, ocko.“ Júlia zišla z verandy. „Želám ti príjemný večer so svojou… priateľkou a jej dcérou. Joe a ja si myslíme, že Jill nehrozí nijaké nebezpečenstvo od Evana ani od nikoho iného, pokiaľ ju budeme ochraňovať.“

Keď prešli autom okolo, otec prešiel cez dom na prednú verandu. Deti mu zakývali, on urobil to isté a potom si sadol vedľa Birdie na hojdačku.
„Drahý Jethro, viem, že sa bojíš o Jill. Modlím sa, aby ju nikto neobral o nevinnosť.“

„Prečo podozrievaš Evana, Birdie?“

„Je toho viac. Poznám mužov, Jethro. Nebesá, veď ich musím odháňať celý život.“

„Čo presne urobil Evan, že ho takto podozrievaš?“

„No, nechcela som nič hovoriť, ale… na jednom športovom popoludní som ho pri vedre s vodou pristihla, ako hľadí na Jill. Nepovedal ani slovo, až kým Jill nešla okolo domu a nezmizla mu z očí. Sťažka dýchal, vieš, ako muž, keď… je roztúžený. No a vydulo sa mu… vieš kde. Schmatla som Elsie a bežali sme za ostatnými ženami. Potom som ho pozorovala a ver mi, nemohol od Jill odtrhnúť zrak.“ Birdie sa prudko nadýchla a zhlboka vydýchla. „Nerada ti to hovorím, ale pokladám to za svoju povinnosť. Ja ako matka dievčaťa by som bola rada, keby mi povedali, že ide po nej muž, ktorý by jej mohol byť otcom.“

Jethro dlho mlčal. Myseľ sa mu rozbehla desiatimi rozličnými smermi.
„Kedy pôjdeme, mami? Chcem zmrzlinu.“

„Len buď trpezlivá, cukríček.“

„Pripravím auto.“ Jethro zašiel do domu. Cítil sa prázdny a nesvoj.
Júlia nastúpila do auta a pomkla sa bližšie k Evanovi, aby urobila miesto Jackovi. Keď si zasunula plece za jeho chrbát, sledovali ju Evanove usmievavé oči. Priveľmi si uvedomovala teplé pevné telo vedľa seba. Pre jeho skúmavý pohľad odrazu ledva dýchala.
„Joe a ja sme to vymysleli pre prípad, že by nemohol ísť otcovým autom a vziať deti na tréning,“ priznal sa Evan.
„Kedy?“

„Pred mojím odchodom napoludnie.“

„Joe, mohol si mi to povedať, aby som nebola taká napätá.“

„Prepáč, sestrička, nemyslel som na to.“

„Môžem niekedy sedieť vpredu? Prosím!“ Joy stála za Evanom a držala ho za plecia.
„Inokedy,“ sľúbil jej. „Čo takto dať si zmrzlinu?“

„Áno!“ vykríkla Joy a ručičkami ho objala okolo krku.
„Evan, to by si nemal,“ ozvala sa Júlia.
„Priniesol som za nás všetkých peniaze.“ Joe sa naklonil cez sedadlo a vhodil Júlii do lona mincu. „Jack, môžeš tak zo dve minúty meškať?“

„Na zmrzlinu? Jasné, ak platíš.“

Evan bol veľmi rád v spoločnosti tejto rodiny. Kým Joe s Jackom išli po zmrzlinu, zostal v aute. Chápal, že Joe im chce sám zaplatiť pochúťku, a začal si ich doberať, že keby on mal toľko peňazí, vzal by ich všetkých do kina.
Na každom tréningu bolo čoraz viac divákov a dnes sa okolo ihriska ponevieralo dosť ľudí. Keď každý držal svoj kornútik, Evan vytiahol z kufra plachtu a rozprestrel ju v tieni na zem. Jill našla svoje priateľky a dychtivo im začala rozprávať o pilotovi a o lietadle. Joe si vystriehol Thada Taylora a odbehol s ním. Vzrušujúco rozprával o udalosti dnešného dňa. Joy a Jason sedeli na plachte, takže Júlia mohla zostať s Evanom chvíľu sama.
„Zmeškáme ďalší film,“ povedal, hľadiac na ňu, ako líže zmrzlinu.
„Mne to neprekáža. A tebe?“

„Byť s tebou a s deťmi je pre mňa dostatočným potešením.“

Nevedela, čo na to povedať, len zbadala, že Joy steká po ruke roztopená zmrzlina. „Joy bude celá ušpinená.“

„Dnes som prišiel pripravený.“ Evan vytiahol zo zadného vrecka handričku. „Namočím ju vo fontánke a bude ako nová. Hmm…“ Naklonil sa tesne k nej a pozrel jej do tváre. „Možno by som ňou mohol poutierať aj teba.“

V tej chvíli si Júlia už bola istá, že sa doňho zaľúbila.
„Ocko je doma,“ povedala Jill, keď sa auto priblížilo k domu. „Stavím sa, že nešli do Spring Lake.“

V okne Birdinej izby svietilo svetlo, a keď zastali pri verande, videli otca sedieť na hojdačke.
„Ocko, Jack odpálil houmran,“ zakričal Jason, len čo sa jeho noha dotkla verandy. „To si mal vidieť. Prásk! Už som si myslel, že zlomil pálku.“

„Ligisti sem prídu hrať na budúcu sobotu večer a v nedeľu popoludní,“ oznámil Jack. „Prídeš, oco?“

„Samozrejme. Nedal by som si ujsť tvoju hru,“ odpovedal takmer nevrlo. Vstal z hojdačky a podišiel na kraj verandy.
Joe sa zohol k okienku. „Dobre sa bav a nemaj obavy, sestrička. Kým uložíme Joy do postele, niekto jej už umyje nôžky.“

Evan sa otočil autom na dvore a vydal sa po príjazdovej ceste preč. Keď prechádzali okolo Jethra, ešte stál na kraji verandy.
„Stále ma podozrieva?“ spýtal sa Evan. „Obávam sa, že áno.“

„Keď sme dnes išli po benzín, bol srdečný.“

„Pred cudzím človekom by otec nič nepovedal.“

„Ak si myslí, že som zlý človek, prečo ti dovolí chodiť so mnou?“

Nežne sa zachichotala, hoci predmet rozhovoru bol smrteľne vážny. „Pýtala som sa ho na to, odpovedal, že ja si poradím. Lenže Jill je mladá a muž so slizkým jazykom by jej mohol zamotať hlavu.“

„Ako to, že keď si ty vonku sama potme s mužom, ktorý váži o tridsať-tridsaťpäť kíl viac ako ty, dokážeš si poradiť?“ prehovoril Evan nahnevane. „Nechápem, ako sa mohol dať tak ohlúpnuť pani Stuartovou, že verí jej výmyslom. Keby naozaj veril, že som také monštrum, nedovolil by mi chodiť k vám, a už vôbec nie ísť s jeho dcérou v noci autom.“

„V poslednom čase je hrozne tichý. Jill a ja si myslíme, že možno už ľutuje, že k nám pozval pani Stuartovú.“

„Čo tam celý čas sedíš v rohu?“ spýtal sa Evan zrazu a natiahol sa za jej rukou. Jemne ju potiahol, až kým ju nemal celkom pri sebe. „Máme rande, zabudla si? Tešil som sa naň celý týždeň.“

„Aj ja.“

„Chcela by si ísť niekam?“ Pomaly sa viezli po Hlavnej ulici. „Mohli by sme ísť znova do Spring Lake.“

„Chceš ta ísť?“

„Ani nie. Len chcem byť s tebou.“

„Nemusíme zbytočne míňať benzín.“

„Chcel by som sa viezť niekam po ceste mimo mesta a len tak míňať benzín.“ Zasmial sa, keď zbadal jej záhadný výraz. „Už si sa tak niekedy vozil?“

„Nie naschvál.“ Evan sa vybral von z mesta na cestu pozdĺž rieky. Keď sa dostali k útesu nad mestom, zastavil. „Zostaneme chvíľu sedieť?“ spýtal sa, prv než vypol motor a svetlá.
„Tu hore je krásne. Neuvedomila som si, že v meste je toľko svetiel.“

Evan sa k nej obrátil tvárou a chrbtom sa oprel o dvere. Zdvihol jej ruku a podržal v dlaniach. Júlia ho vnímala veľmi intenzívne, od končekov vlasov až po prsty na nohách, v ktorých akoby ju šteklili mravce. Odrazu sa jej svet zúžil na malý priestor na prednom sedadle.
„Nemal som v úmysle hovoriť o tomto tak zavčasu, čiastočne aj pre Jethrovo podozrievanie, ale už to viac nevydržím držať v sebe. Evan rozprával pomaly, takmer bojazlivo. „Júlia, zaľúbil som sa do teba. Ešte nikdy som nebol zaľúbený. Nevedel som, čo môžem očakávať. Myslím na teba vo dne v noci. Žijem pre chvíle, keď som s tebou. A je mi jedno, či je okolo celá tvoja rodina, je mi jedno, kde sme. Skrátka, chcem byť v tvojej blízkosti.“

Jeho tiché slová boli také nečakané, že Júlia nedokázala odpovedať. Prudko sa nadýchla a držala sa, aby sa nezačala triasť. V mysli sa jej vynárali slová, ktoré odmietali vyjsť cez stiahnuté hrdlo. Zatvorila oči. Srdce jej priam búšilo o rebrá.
„Naľakal som ťa?“ spýtal sa po dlhej chvíli ticha.
„Ne… neviem, čo mám povedať.“ Hlas sa jej triasol.
„Nemusíš nič hovoriť. Pokladal som za správne dať ti najavo, čo cítim.“ Rukou ju chytil za plecia a pritisol ju k sebe. Poddávala sa mu, hlavu si nechala položenú na jeho pleci.
Sedeli bez slova, Evan sa jej rukou prehrabával vo vlasoch. Keď napokon prehovorila, vyšiel z nej tichý šepot a sotva sa k nemu dostával jej hlas.
„Evan… aj ja ťa ľúbim.“

Zadržal dych, až ho začalo bolieť v hrudníku, a potom z neho vyšiel dlhý výdych úľavy.
„Miláčik, ani som sa neopovážil dúfať. Zopakuj to. Si si tým istá?“ Pevne ju rukami pritisol k sebe.
„Ľúbim ťa,“ povedala opatrne, aby vedel, že to myslí vážne. „Som si tým istá.“ Obrátil jej tvár k sebe, zdvihol jej ruku a ovinul si ju okolo krku.
„Vďaka Bohu,“ zašepkal vrúcne a sklonil ústa k jej perám. Bozkával ju opatrne, najprv spodnú peru, potom hornú, jazykom hľadal citlivé miesto. Bozkával ju znova a znova. Nie silno, nie dlho, ale nežne, s úctou, i dychtivo. Uvedomoval si každú krivku jej pritisnutého tela.
„Sladká, drahá, nádherná Júlia,“ zamrmlal, keď opäť dokázal prehovoriť. „Nikdy som nečakal, že vôbec niekedy nájdem taký poklad, ako si ty, a že ťa budem môcť milovať.“

„Prečo? Si skvelý muž. Nemôžem uveriť, že ma chceš.“ Najradšej by sa doňho celkom schúlila. Vyvolal v nej také slastné pocity, až sa ich takmer bála.
„Si presne to, čo som hľadal, a bol som takmer presvedčený, že to nikdy nenájdem.“

Držal ju v náručí, teplú, nežnú a nekonečne drahú. Zľahka jej bozkával roztvorené pery a na ústach cítil jej sladký dych. Nepoznal ženu, ktorá by sa jej mohla rovnať. Smial sa hlboko a jemne, neschopný udržať v sebe toľké šťastie.
„Chcem ti povedať o sebe úplne všetko a chcem vedieť všetko aj o tebe.“

Láskajúca Júliina ruka na jeho zátylku stuhla a prstami mu prikryla ústa.
„Dnes žiadne tajomstvá, prosím. Chcem sa len tešiť z tvojej prítomnosti a počúvať, ako mi vyznávaš lásku.“

Prsty nahradili pery a naliehavo, takmer zúfalo ho bozkávala, kým ho končekmi prstov hladkala po líci. Keď si uvoľnila pery, prisunul k sebe jej tvár so zatvorenými očami a zistil, že potláča slzy.
„Drahé dievčatko.“ Jemne ju pohojdal v náručí a vybozkával jej slzami naplnené oči. „Miláčik, neplač.“

„Neplačem.“

„Plačeš. Bojíš sa povedať mi o Joy?“

Júlii sa zazdalo, že sa jej zastaví srdce. Mala pocit, akoby na ňu spadol celý svet. On to vie! Keď dokázala prehovoriť, slová vyšli von v obrovskom vzlyku.
„Ako to vieš?“

„Keď som bol v škole a neskôr aj vo Francúzsku, matka mi často písala. Nesmierne ju rozrušilo, čo sa ti stalo. Tvoja matka jej dôverovala. Napísala mi, že ako pätnásťročnej sa ti stalo niečo strašné, ale že si z tejto skúsenosti vyšla so vztýčenou hlavou a nefňukala si. Vraj si urobila to, čo si musela. Pri narodení dieťatka si bola v stodole celkom sama. Tvoja mama vydávala Joy za svoju. Moja mama obdivovala tvojich rodičov, ako to zvládli, ale predovšetkým teba. Nikdy by si ani nebola pomyslela, že sa sem vrátim a zaľúbim sa do teba.“

„Vedel si to celý čas…“

„Nepovedal som to živej duši, srdiečko.“

„Joy je možno… by mohla byť…“

„Walterova? Moja matka ti chcela povedať, že Walter nemôže byť otcom. Myslím, že už vtedy nebol v poriadku. Bol zranený a nemôže… mať styk. Vulgárne rozpráva a vyhráža sa ľuďom, niekedy je taký odporný, lebo si chce vynahradiť stratu svojej mužnosti. Myslím, že moju mamu miloval, ako vedel. Bol slušný len k nej.“

Júlia stále mlčala, myseľ jej zaplavili nezodpovedané otázky. Ak to nebol Walter Johnson, kto vtedy na ňu zaútočil v lese, prikryl jej oči handrou a zhodil ju na zem? Hrozby, ktoré jej pošepkal do ucha, keď vykonal, čo chcel, ju veľmi vystrašili.
Povedala o tom len svojej matke. Keď už bolo na nej vidieť, že čaká dieťa, museli to povedať aj otcovi. V tú zimu zostala doma pod zámienkou, že sa musí starať o chorľavú matku. Bola to dlhá, ťažká zima a okrem pani Johnsonovej k nim nechodili nijaké návštevy.
Posledný mesiac Júliinej ťarchavosti matka zostala ležať s ochorením podobným chrípke a zomrela krátko po tom, ako sa Joy narodila. Vo všeobecnosti sa prijalo vysvetlenie, že zomrela na popôrodné komplikácie.
Joe mal vtedy štrnásť rokov a Júlia bola presvedčená, že pozná to tajomstvo, ale nikdy nič nedal najavo.
„Júlia, miláčik. Keby som vedel, kto ti tak ublížil, zabil by som ho. Ja by som ti nikdy tak neublížil. Veríš mi, však?“ Prstami jej nadvihol bradu, aby jej videl do tváre.
„Ešte stále… ma chceš?“

„Či chcem? Bože na nebesiach! Chcem si ťa vziať a žiť s tebou až do konca života^ Keby si ma zavolala, išiel by som za tebou aj cez oheň.“

„Evan… nikdy som si nemyslela, že by ma niekto chcel, keby vedel, ako je to s Joy.“ Slzy sa jej kotúľali po tvári a zmáčali jej obe líca.
„Ach, miláčik, neplač. Tá maličká si tiež získala moje srdce. Ľúbim ju, akoby bola moja vlastná.“ Chytil Júliinu bradu do dlane a začal ju bozkávať na ústa a na mokré líca.
„Pssst, teraz tichučko, a počúvaj, musím ti niečo povedať. Nechcem medzi nami nijaké tajomstvá.“ Počkal, kým si uvedomí závažnosť toho, čo jej chce povedať, a pokračoval: „Walter nie je môj otec.“ Sledoval jej tvár a videl, ako sa jej ústa bez hláska zošpúlili do O. Potom zalapala po dychu.
„Ach, Evan!“

„Nosím jeho meno, lebo sa s mojou mamou oženil ešte pred mojím narodením. Muža, vlastne ešte chlapca, ktorého mama ľúbila, zabili, mama sa zaňho nestihla vydať. Rodičia ju prinútili vydať sa za Waltera, aby ju ušetrili od hanby. Bol chudobný, nikdy ani nesníval, že raz bude mať farmu. Dostal doživotne farmu, ktorá patrila rodine ešte pred občianskou vojnou a po jeho smrti bude patriť mne. Matka mi to povedala, keď som mal desať rokov, vtedy mi aj dala otcovu fotografiu.
„Ach, zlato,“ zašepkala a silnejšie sa k nemu pritúlila. „Obaja máme čo skrývať. Celý čas si musel predstierať, že je tvojím otcom, a ja, že Joy je moja sestrička.“ Rukami si ho pritiahla k sebe.
„Nepošpiním matkino meno, aby som to o ňom povedal verejne.“

„Samozrejme, že nie!“

„Júlia… Vieš, ako sa volal môj pravý otec? James T. Jones,“ povedal.
„Nemôže byť príbuzný môjho otca?“

„Nie. Pochádzal z Anglicka. Keď som tam bol, vyhľadal som jeho príbuzných. Je to v dedine veľmi vážená, no skromná rodina.“

„Bojím sa, že ak raz Joy zistí, že som jej matka, znenávidí ma.“

„To nie,“ povedal s istotou. „Jethro by jej to nepovedal, však?“

„Nie. Je to jeho miláčik. Myslím, že ju ľúbi viac ako hocikoho z nás. Možno preto, lebo keď bola mamička taká chorá, musela som byť stále pri nej, on sa staral o Joy.“

„Dovolí jej odísť s tebou, keď my dvaja budeme mať spoločný domov?“ Pri týchto slovách Júlia zalapala po dychu.
„Celkom isto dovolí, ale nemôže to byť… čoskoro.“

„Viem, miláčik. Nebudem ťa volať, aby si prišla ku mne, kým je tam Walter. Chcel by som ho vyplatiť, aby farma bola prepísaná na mňa. Časť dohody s mojimi starými rodičmi bola taká, že na nej môže zostať do konca života. Ak mu dám dosť peňazí, možno by niekam odišiel.“

„Nemôžem odísť a nechať tu deti. Ak sa ocko ožení s pani Stuartovou, Joe, Jack a ja ich chceme… niekam odviesť.“

„Zlatko, myslím, že pre pani Stuartovú si nemusíme robiť starosti, už tu dlho nezostane. Bojím sa však, či nemôže mať jej pobyt u vás trvalý vplyv na Jethra.“

„Ach, dúfam, že naozaj čoskoro odíde. Evan…“

Položil jej prst na ústa. „Už dosť o nás. Miláčik, toto je najšťastnejší večer v mojom živote. Čakať, kým budeš moja, bude veľmi ťažké.“

„Už som tvoja, láska moja,“ povedala a nadvihla tvár, aby ho mohla pobozkať.
„Budem k tebe nežný, miláčik. Nebudeš nenávidieť manželské povinnosti?“ Ruka sa mu zošmykla po jej prsníku a prešiel po jeho mäkkom povrchu. „Keď uvážim, čím si musela prejsť, pochopím, že sa toho obávaš.“

„Moja mama milovala ocka. Povedala mi, že byť s mužom, ktorého žena ľúbi, patrí k Božím darom. Tvrdila, že raz aj ja stretnem muža, ktorý naplní môj život svojou prítomnosťou. Budem ho ľúbiť a budeme mať deti. Nechcela, aby som preto, čo sa mi stalo, pokladala manželský vzťah za niečo nepekné.“

„Júlia, miláčik, láska moja, som ohromený.“ Zaliala ho radostná úľava. „Myslel som si, že ak budem mať šťastie, budeš ma mať rada. A ak ma lepšie spoznáš, možno budem mať šťastie, že ma budeš milovať.“

Šťastne sa zasmiala. „Ty hlupáčik. Rozbúchal si mi srdce už v prvý večer, keď si k nám prišiel hrať s Joom karty a prichytil si ma, ako oblizujem nôž.“

Zasmial sa, pocítil v hrudi pohyb a položil si jej dlaň na srdce. Zostali bez slova sedieť, držali sa a tešili z práve odhalenej lásky. Napokon sa Evan pohol a zdvihol jej hlavu zo svojho pleca.
„Mal by som sa pozrieť, koľko je hodín. Pred chvíľou zašiel mesiac.“

„Naozaj? Ani som si nevšimla.“

Ešte chvíľu sedeli, dlho sa bozkávali a tešili sa zo zázraku lásky. Potom Evan naštartoval a pomaly sa viezli nadol.
Bola hodina po polnoci. Otto Bloom sa prikradol do kríkov pod oknom spálne bankára Amosa Wooda. Mal v ruke niekoľko kameňov a jeden hodil do okennej tabule. Keď hodil tri-štyrikrát, okno sa pootvorilo a pred prednou verandou sa ukázal Amos Wood.
„Čo sa stalo?“ spýtal sa bankár, len čo zišiel v nočnej košeli na verandu. „Dnes v noci nečakám náklad.“

„Nie, o to ne-nejde,“ zakoktal Bloom. „Musím si požičať vaše auto, pán Wood.“

„Na kieho frasa?“

Bloom podišiel bližšie a minútu či dve šepkal bankárovi niečo do ucha. Keď skončil, Wood od neho odstúpil a nahnevane, no ticho spustil naňho všetky možné nadávky, na aké si len spomenul.
„Vy prekliaty blázon!“ zvolal. „Mal by som nechať Applebyho, aby strčil vašu riť do basy na tak dlho, kým nezamrzne peklo. Berte si ten voz, nech to čert vezme! A zapamätajte si, že nikdy nepriznám, že som vám ho dovolil vziať, rozumiete?“

„Áno, pane, rozumiem. Nemusíte sa ničoho obávať, pán Wood.“ Otto Bloom kývol hlavou. „Viem, čo mám robiť.“ Hlava sa mu rýchlo vyčistila, ale nohy mal ešte labilné.
„Len aby! A teraz robte, čo musíte, a auto nech mám do hodiny späť, počujete?“

Bloom vytlačil auto na ulicu, potom nastúpil a odišiel s neza-pnutými svetlami.
23. KAPITOLA
Júlia ležala v posteli vedľa Joy. Privinula si dievčatko k sebe. To, čo dnes večer zažila, vyzeralo ako neskutočné. Evan sa do nej zaľúbil, hoci poznal jej tajomstvo. O to jej bol drahší. Bola to obrovská úľava. Vďakabohu, že pani Johnsonová mu to povedala.
Evan nie je biologickým synom Waltera Johnsona, ako si všetci myslia. To je teda správa ako blesk z jasného neba. Celý čas si myslela, že vtedy v lese ju znásilnil Walter. Ak je pravda, čo hovorí Evan, že Walter nie je schopný pohlavného styku, tak to musel byť niekto, kto vedel, že o takom čase chodí zo školy domov cez les. Ale kto…?
Nechcelo sa jej spať. Najradšej by bola hore, aby znova v mysli prežívala všetko, čo jej Evan povedal. Každučké slovo! Chcela znova cítiť vzájomné bozky. Keď však ráno červený kohút oznámil nový deň, Júlia sa náhle zobudila.
Vykĺzla z postele, napochytro sa obliekla a vtom si spomenula, že sa s Evanom dohodli – aspoň zatiaľ – rodine nič nepovedať o pláne stráviť spoločný život. Túžila to oznámiť Joovi. Ten by bol z toho najšťastnejší.
Otec, ktorý zvyčajne dojil v nedeľu ráno kravy, vošiel do kuchyne, práve keď Júlia zakladala v sporáku oheň.
„Dobré ráno,“ pozdravila cez plece.
„Dobré. Včera si bola dlho vonku.“ Hlas mu znel nevrlo.
„Áno,“ pripustila. „Prišla som neskoro.“

„Nedávaš menším dobrý príklad.“

„Keď som prišla, už mali spať,“ zareagovala pokojne, rozhodnutá nedovoliť, aby jej jeho frflanie pokazilo pocit šťastia. „Ideš ráno do kostola?“

„Plánujem ísť s celou rodinou.“

„Aj s pani Stuartovou?“

„Ona nechce ísť.“

„Ja zostanem variť obed. Myslím, že by sme nemali odísť všetci a nechať hosťa v dome samého.“

„Prečo? Bojíš sa, že niečo ukradne?“

Odišiel, kým stačila odpovedať. Obzrela sa za ním. Keby to tak medzi nimi dvoma bolo iné! Keby mu mohla povedať o všetkom nádhernom, čo sa s ňou deje! Pracovala svižne, odštipovala kúsky biskvitového cesta veľké ako vajce, pritláčala ich dlaňami a ukladala na plytký pekáč. Strčila ho do rúry, na oheň prihodila uhlie, aby lepšie horelo, odstránila zo sporáka kruhový kryt a na otvorený oheň položila veľkú hviezdicovitú panvicu.
Kým na ňu ukladala kúsky mäsa, urobila si prestávku, aby mohla premýšľať. Dokonca aj keby tam nebola Birdie, kto by pripravoval raňajky, pral, plátal a robil všetky práce, keby Júlia odišla žiť s Evanom? Jill má pätnásť. V tom veku Júlia prevzala chod domácnosti. Ale Jill vyzerá mladšia. Ach, je tu toľko prekážok, ktoré treba prekonať, kým bude môcť byť s Evanom…

Zahnala myšlienky z hlavy, a kým sa zišla rodina, raňajky boli na stole. „Nezavoláš pani Stuartovú, ocko?“

„Je tu dosť rušno. Keby chcela prísť, už ju to mohlo zobudiť.“ Sadol si na svoje miesto. Joe sa mu za chrbtom uškrnul a zažmurkal na Júliu.
Birdie s dcérou prišli k stolu, keď ostatní dojedali. Ospravedlnila sa, že dnes ráno ju bolí hlava. Zjedli s Elsie len sušienky s maslom a medom. Pohár s jahodovým džemom Júlia radšej odložila do pivnice.
„Bavila si sa včera dobre, Júlia?“ spýtala sa Birdie.
„Veľmi dobre. Jason, ak chceš ešte med, posuniem ti ho.“

„Počula som, kedy si sa vrátila.“ Birdie ostro pozrela na Jethra.
Júlia si tú poznámku radšej nevšímala, a keď sa neozvala odpoveď, rozhovor zostal na mŕtvom bode.
Birdie si prestala hľadať zámienky, ako sa vyhnúť práci v kuchyni, a bez slova odišla aj s dcérou do izby. Kým Júlia a Jill umývali riad, otec priniesol ošklbané, očistené kurča. Nechal ho v kastróle prikryté handrou.
„Očistil som ho ešte v noci. Dostal som chuť na kurča s kned-ľou.“

„Kurča sa bude musieť niekoľko hodín variť. Ak pôjdem do kostola, nestihnem to do obeda dokončiť.“

„Rozmyslel som si to – ja nepôjdem do kostola. Dozriem naň, ak ho dáš variť. Joe vás môže odviezť autom, je veľmi horúco, aby ste išli pešo.“

„V poriadku. Knedle urobím, keď sa vrátime.“

O hodinu neskôr boli kostol a knedle to posledné, na čo Júlia myslela.
Keď obliekla Joy i seba a čakala na reptajúceho Jasona, kým si prezlečie košeľu a nohavice, po príjazdovej ceste sa k domu blížilo auto.
„Kto je to?“ spýtala sa Jill.
„Neviem.“

Pred prednou verandou zastavilo veľké cestovné auto. Vystúpil z neho vysoký muž v plstenom klobúku a s veľkou cínovou hviezdou na vrecku na košeli. Júlia videla na prednom sedadle Evana, ale ani sa nepohol a zostal v aute. Dôstojník pri ňom zastal, povedal mu niekoľko slov, potom prešiel okolo auta, vystúpil na schody do verandy, kam ho Jethro išiel privítať.
„Čo sa deje?“ spýtal sa Joe spoza Júliinho chrbta. „To je zástupca Weaver. Čo tam s ním robí Evan?“

„Neviem, ale idem to zistiť.“

Júlia vyšla na verandu, nevšímala si otca ani zástupcu a pobrala sa k autu na stranu, kde sedel Evan. Prv než mu mohla povedať čo len slovo, zástupca ju schmatol za rameno a ťahal ju od auta preč.
„Odstúpte od môjho väzňa, slečna.“

„Väzňa? Au! Pusťte mi ruku!“

Evan otvoril dvere na aute.
„Ani sa nepohnite!“ vyštekol zástupca. „Ani hnúť, lebo vám nasadím putá!“

„Ocko, čo sa deje?“

Júlia prešla pohľadom z otca na vyškerenú tvár zástupcu. Ostatní členovia rodiny tiež vyšli na verandu, za nimi Birdie a Elsie.
„Idete s nami do kostola, pán Johnson?“ zakričala Joy a ako šíp vystrelila na schodíky auta.
Zástupca ju chytil v podpazuší a prudko ju vyšvihol späť na verandu. Vystrašená Joy sa pustila do plaču.
„Dajte od nej ruky preč!“ zakričala Júlia, najmä keď počula, ako otec zavrčal. Jack ju chytil do náručia a držal ju ako ochranca.
„Čo myslíte, čo môže urobiť?“ dožadoval sa chlapec odpovede.
„Pravdepodobne si myslel, že mu tam prepašuje nôž alebo revolver,“ odvetil Joe sucho.
„Asi nechápete, čo sa tu deje. Som tu pracovne a nebudem sa tu doťahovať s párikom chytrákov, ktorým ešte tečie po brade mlieko.“ Weaver ustúpil dozadu a zvrchu pozrel na Joa a Jacka. „Mlčte, kým vám nepoložím otázku. Stala sa vražda a tento muž je môj väzeň.“

„Vražda?“ Júlii zaletela ruka k ústam a pohľad k Evanovi.
„V noci bol zabitý Walter Johnson a mojou povinnosťou je zistiť, kto ho zabil.“

„Vy si… myslíte… že to urobil Evan?“

„Áno, myslím si to. Vraví, že bol včera večer s vami.“ Weaver prižmúril oči a zameral sa na Júliinu tvár.
„Áno. Boli sme všetci spolu až do neskorého večera a potom som sa s ním zviezla v aute.“

„Kam ste išli?“

„Popri rieke a potom na útes pozerať sa na mesto.“

„Čo ste tam hore robili?“

„Rozprávali sme sa.“

„Rozprávali? Kravina!“ Zástupca hodil znechutený pohľad smerom k autu.
„Čo tým chcete povedať?“ Jethro dal najavo podráždenie.
„To znamená… no, to nič. O koľkej vás priviezol späť?“

„Neviem to presne na minútu,“ Júlia sa usilovala zostať pokojná. „Ale bolo krátko po druhej hodine. Na verande som počula odbíjať hodiny a ešte sme sa tam chvíľu zdržali.“

„Rozprávali ste sa? Určite ste mali toho na srdci veľa.“

„To áno. Ale nič z toho sa vás netýka,“ odvetila Júlia ostro.
„To sa ešte uvidí.“

Cez plece hodil pohľad k príjazdovej ceste, kadiaľ prichádzalo auto a zastavilo. Vystúpil z neho veliteľ Corbin Appleby, prišiel na verandu a kývol na pozdrav.
„Hovorí, že s ním bola až do druhej.“ Zástupca podozrievavo zdvihol obočie.
„Ste si tým časom istá, slečna Jonesová?“

„Áno.“

„Bolo asi toľko, šerif,“ povedal Jethro. „Počul som, keď prišla domov.“

„Tak potom kto prišiel krátko po desiatej? Myslela som si, že Júlia. Chlapci už boli hore.“ Všetky oči sa obrátili k Birdie. Položila si ruky na líca a oči sa jej od strachu zväčšili. „Povedala som… niečo, čo som nemala? Ach, Jethro, prepáč.“

Júlia sa k nej obrátila, oči jej blčali hnevom. „Čo sa pokúšate naznačiť, pani Stuartová? V tom čase ste ma nemohli počuť a vy to veľmi dobre viete.“

Birdine oči sa ešte zväčšili a pomaly zaplnili slzami. „Ach, si taká… zlá. Neviem, prečo hovoríš, že si prišla neskôr.“

„Madam…“ zástupca chytil Birdie za ruku. „Poďme nabok a porozprávajme sa. Šerif, dozrite na to, aby sa táto skupina nepriblížila k väzňovi.“

„Nechcem, aby sa Júlia dostala do problémov.“ Birdie hodila prosebný pohľad smerom k Jethrovi a potlačila vzlyk. Schmatla Elsie za ruku a podišla so zástupcom za Applebyho auto.
„Ocko, ty vieš, že som sa vrátila okolo druhej, však?“

„Počul som zastať pred domom auto. A keď si bola na verande, odbíjali hodiny.“

„Je čas dôležitý, pán veliteľ?“ spýtala sa Júlia Applebyho.
„Áno, madam. Gus Keegan, ktorý má lokál na rieke, bol okolo druhej v lodenici. Povedal, že chytal ryby, ale viem, že vyťahoval z rieky jutové vrece plné ilegálnej whisky. Zastavilo tam auto a nejaký muž z neho čosi ťahal. Myslel si, že sú to zlodeji, ktorí mu chcú ukradnúť whisky. Zakričal. Muž nastúpil do auta a ufujazdil – na zemi nechal balík.
Gus Keegan k nemu podišiel a objavil telo Waltera Johnsona. Mal veľa bodných rán nožom a prerezané hrdlo. Nech ho zabil ktokoľvek, muselo to byť v zúrivosti – bol riadne dorezaný. Keegan si myslí, že chlap ho chcel hodiť do rieky, aby ho odniesla voda. Doktor Forbes povedal, že Walter bol mŕtvy už štyri či päť hodín.“

„Prečo si zástupca myslí, že to urobil Evan?“ spýtala sa Júlia.
„Pretože má auto. Auto, aké priviezlo telo, Keegan videl už večer a myslel si, že ide o to isté auto. Podľa opisu vyzeralo ako auto Evana Johnsona. Z predchádzajúceho rozhovoru s Weaverom, keď bol s maršalom na farme u Johnsonovcov porozprávať sa s Walterom, mal dojem, že Evan si želá otcovu smrť, aby mohol prevziať farmu.“

„Môžem Evanovi niečo povedať?“ spýtala sa Júlia.
„Mne by to neprekážalo, ale je to mimo mojej právomoci, hoci Welľs Point, kde sa telo našlo, mám na starosti ja, rovnako aj vyšetrovanie prípadu.“

„Vie to Weaver?“ spýtal sa Jethro.
„Bol poruke a myslí si, že je môj nadriadený. Ach, dočerta! Poďte, slečna Jonesová, a porozprávajte sa s ním. Už ste vypovedali.“

Júlia sa ponáhľala k autu. Appleby ju nasledoval.
„Evan, je mi ľúto, čo sa stalo pánu Johnsonovi.“ Načiahla k nemu ruku a on ju pevne zovrel. Videla mu v tvári hlboké napätie. Zhlboka sa nadýchla, až sa jej zachveli pery. Očami mu láskala tvár. Ten pohľad ho rozohrial na duši.
„Aj mne. Bol to odporný človek, ale takúto smrť si nezaslúžil. Miláčik, nechcel som ťa do toho zatiahnuť.“

„Neviem, čo Birdie tára zástupcovi. Počul si, keď povedala, že som bola doma už o desiatej?“

„Počul. Len zostaň pokojná a nedovoľ zástupcovi, aby ťa vytočil. Predvádza sa. Maršal je priamočiary. Dnes by sa mal vrátiť. Musíme však zistiť, kto tu má ešte auto, ktoré by v noci bolo podobné ako moje.“

„Ľúbim ťa,“ povedala Júlia pošepky a oči sa jej naplnili slzami.
„Aj ja ťa ľúbim.“ Evan si priložil jej ruku k ústam, aby jej dal rýchly bozk, a očami sa prilepil k jej tvári. „Povedz Applebymu, že by som s ním rád hovoril.“

Júlia odstúpila a Corbin Appleby podišiel k okienku. „Na aute mám špeciálne pneumatiky. Skontrolujte stopy a porovnajte ich so stopami auta, ktoré nechalo pri rieke Walterovo telo.“

„Spomenuli ste to zástupcovi?“

„Nie. Nezaujíma ho nič, čo poviem. Keby to boli stopy môjho auta, zapadli by veľmi hlboko. Prekontrolujte celú stranu cesty, kde odbočil, aby vyhodil Waltera.“

Weaver a Birdie prešli okolo zadnej časti auta. Appleby stál s prekríženými rukami a čakal, čo Weaver povie slečne Jonesovej za to, že sa rozprávala s Evanom. Z jeho výzoru usúdil, že sa mu to nepáči.
„Nechcel som, aby išla k nemu. Mohli mu vymyslieť alibi.“ Jeho tón naznačoval, že svoj výkon nadraďuje nad šerifov. „Počuli ste, čo jej povedal?“

„Každé slovo.“ Appleby mu pri tej lži hľadel do očí.
Birdie Stuartová si pretrela oči. Elsie sa držala mamy za sukňu. Vyšli na verandu a potom priamo dnu. Weaver pokynul šerifovi hlavou, aby odstúpil od auta.
„Tá žena hovorí, že slečna sa vrátila ešte pred desiatou. Neviem, prečo Jones potvrdzuje dcérinu výpoveď. Je z Johnsona na smrť vystrašená. Vraj má strašnú povahu. Niekoľko ráz počula, že si želá otcovu smrť. Kým bývala u svojho brata, raz ju poslali k Johnsonovcom s koláčom, či čo to bolo. Mladý Johnson mal záchvat zúrivosti a v jej prítomnosti sa Walterovi vyhrážal, že ho zabije. Chcel starého udrieť polenom.“

„Vy jej veríte?“

„Dočerta, jasné. Prečo by klamala? Musí tu zostať s týmito ľuďmi, až kým jej niekto z Memphisu nepošle lístok na cestu domov. Nechce, aby vedeli, čo mi povedala. Vraj to môže odprisahať aj pred súdom, ak na to príde.“

„Prečo už nebýva u brata?“

„Dopekla, neviem. Asi rodinná škriepka.“

„Myslím, že nemáte dosť dôkazov, aby ste ho dali zavrieť.“

„Zavriem ho. Budem ho držať, kým nepríde maršal. Mne sa ten arogantný sukin syn, čo všetko vie, nepáči od samého začiatku.“ Otvoril trhnutím dvere.“

„Johnson, vyjdite von a obráťte sa!“

Evan vystúpil, obrátil sa a ruky si dal za hlavu. Hľadel na Júliu. Trochu potriasol hlavou, aby jej dal najavo, že sa pre to nemusí rozčuľovať.
„Prečo to robí Evanovi? Ocko, urob niečo!“ nahnevane kričala Jill.
Júlia tam stála so suchými očami a zdvihnutou hlavou. Oči mala prilepené na Evanovi. Bol taký pekný! S blond vlasmi a tmavým obočím… Pohľady sa im stretli a zostali na seba hľadieť. Zachvátila ju vlna bezmocnosti. Stal sa pre ňu všetkým. Doteraz nikdy nerozumela príťažlivej sile medzi ženou a mužom. Bolo to nádherné a zároveň zničujúce.
„Ešte okamih!“ Jethro zišiel z verandy. „Evan, nerobte si starosti o farmu. Ja aj chlapci si ju vezmeme na starosť.“

„Bol by som vám veľmi vďačný, Jethro. Ak sa nevrátim po rozhovore s maršalom, mohli by ste vy alebo niektorý z chlapcov zájsť do telefónnej ústredne, nech zavolajú do St. Joseph môjmu právnikovi? Volá sa Casper Jenson. Požiadajte ho, aby ihneď prišiel. Budem musieť zariadiť aj záležitosti okolo Waltera, to však môže počkať.“ Evan sa obrátil ku Corbinovi Applebymu: „Pán veliteľ, rád by som sa s vami zhováral, ešte kým sa dostaneme do mesta.“

„Prestaňte tárať a choďte do auta.“ Zástupca otvoril dvere a postrčil Evana na sedadlo. Mal naponáhlo. Naštartoval, na dvore sa obrátil, ale šerifovo auto blokovalo príjazdovú cestu, a tak musel čakať. Nechal lakeť trčať von a buchol do dverí, aby upútal Applebyho pozornosť.
„Šerif Appleby,“ ozvala sa Júlia, keď sa obrátil k autu. „Evan bol so mnou. Nemohol to… urobiť. Neviem, prečo to pani Stuartová tvrdí.“

„Privediem maršala, aby sa s vami porozprával. Bude chcieť hovoriť aj s pani Stuartovou.“

Skupinka stála na verande a sledovala obe autá, až kým nezmizli z dohľadu.
„Ocko!“ Júlia položila ruku na otcovo rameno. „Prečo pani Stuartová hovorí, že som bola doma o desiatej?“

„Neviem,“ odpovedal unavene. „Možno si naozaj myslí, že ťa počula prísť.“

„Sprostosť!“ odfrkol Joe. „Ja som ešte o desiatej nespal. Bol by som Júliu počul.“

„Nechceš vedieť, prečo sem neprišiel ešte nikto z Humpreyovcov?“ spýtal sa Jack, stále držiac Joy s uslzenou tváričkou. „Tento a Ten sa sem už nechcú chodiť ani hrať.“

„Určite sa boja, že sa k nim chce vrátiť. Nenávidí Júliu a chce jej robiť problémy,“ dokončila debatu nahnevaná Jill a zahľadela sa na otca.
„Čo môžeme urobiť, ocko?“ obrátila sa Júlia k otcovi. Pri riešení problémov sa naňho vždy spoliehala.
„Teraz nemôžeme robiť nič. Počkáme na maršala. Joe, ty choď radšej s Jackom k Johnsonovcom a postarajte sa o to, čo treba urobiť. Weaver je na Evana z nejakého dôvodu nabrúsený a možno mu ani nedal čas, aby sa postaral o zvieratá.“

„Šerif Appleby vyzerá slušný človek.“ Jack postavil Joy na nohy.
„Určite nedovolí Weaverovi, aby sa vozil po Evanovi, ak to neurobil.“

„Idem sa spýtať pani Stuartovej, prečo klame.“ Júlia otvorila dvere a chcela vojsť dnu.
„Nechaj ju tak,“ odvetil otec rýchlo. „Mohla by si situáciu ešte zhoršiť.“ Vyhol sa pohľadu na najstaršiu dcéru, zišiel z verandy a zmizol za rohom.
Júlia zaťala pery medzi zubami, aby sa nerozplakala, a prehltla hrču, ktorá sa jej urobila v hrdle. Strach o Evana jej stiahol srdce. Najradšej by zaliezla do tmavej diery a plakala. Namiesto toho sa pobrala do kuchyne a skontrolovala v hrnci kurča. Musela sa poponáhľať, a tak premiesila chlebové cesto a dala ho na kraj sporáka kysnúť.
Keď už nemala v kuchyni čo robiť, sadla si na zadnú verandu a v maselnici mútila maslo, aby vyhnala z mysle obraz, ako zástupca dáva Evanovi putá. Maslo mútili zvyčajne Jason alebo Jill, ale dnes bolo všetko iné.
Birdie a Elsie nevyšli zo svojej izby, Jason sedel ticho so Sid-neym v tieni a Jill hojdala Joy na povrazovej hojdačke zavesenej na konári duba. Odkedy otec odišiel z verandy a povedal, aby nechala Birdie na pokoji, Júlia ho nevidela.
Mútila maslo a čakala na Joa a Jacka, kým sa vrátia od John-sonovcov. V hlave mala zmätok. Prečo ju a Evana Birdie tak nenávidí? Prečo klame, že prišla v noci domov skôr? Chce usvedčiť Evana z vraždy? Otec vie, že klame… Možno teraz vidí, aká je naozaj.
Deň, o ktorom si Júlia myslela, že bude jeden z najšťastnejších v jej živote, sa napokon zmenil na jeden z najhorších.
24. KAPITOLA
Keď šerif zamkol Evana Johnsona v miestnosti na zadržiavanie podozrivých, vyšiel zo suterénu súdnej budovy a vydal sa po ulici k obchodu s nábytkom, kde sa konala schôdza mestskej rady.
Niečo Applebymu na zástupcovi Weaverovi nesedelo. Jednoznačne chcel dokázať Evanovi Johnsonovi vinu v prípade vraždy Waltera Johnsona, ani len neuvažoval o tom, že ju mohol spáchať niekto iný; ani zbytočná hrubosť sa k nestrannému mužovi zákona nehodí.
Evan si uvedomoval, že Weaver k nemu z nejakého dôvodu prechováva nevraživosť, a tak ani neodporoval, keď ho zástupca postrčil, a nereagoval ani na uštipačné poznámky, že chcel otca odpratať z cesty, aby zdedil farmu. Vzbĺkol hnevom len vtedy, keď zástupca označil Júliu Jonesovú za malú rozpálenú buchtu.
Appleby vyskočil, schmatol Evana za ruku a odtiahol ho od Weavera, lebo by ho roztrhol.
„No, len ma udrite,“ vysmieval sa Weaver, strkajúc Evanovi pod nos tvár. „Zmaľujem vás obuškom a strčím váš zadok tak ďaleko do basy, že skôr zamrzne peklo, než nájdete cestu von.“

„To stačí, Weaver. Nemali ste právo na takú poznámku na adresu slečny Jonesovej. Nečudujem sa Johnsonovi, že ho to pohoršilo. Ani mne sa to nepáči.“

„Takže odtiaľ vietor fúka.“

„Neviem, čo tým myslíte, ale je mi to jedno.“ Appleby sa postavil k nemu, až sa takmer dotýkali nosmi. Nechcel sa dať zastrašiť. Nechcel nechávať Evana samého so zástupcom, a tak sa tam ponevieral, až kým Weaver neodišiel.
„Máte aspoň tušenie, kto mohol zabiť vášho otca?“ spýtal sa šerif, keď osameli.
„Mal zopár kamarátov z mokrej štvrte, niektorí sa plavia po rieke od putiky k putike, niektorí zas bývajú v meste alebo dolu vo Welľs Pointe. Neviem ani o jednom, kto má auto, aké ste opísali.“

„Prechádzali ste dnes nadránom okolo lokálu Gusa Keegana?“

„Je to cestou na útes?“

„Ak ste išli po ceste okolo rieky, museli ste tadiaľ ísť.“

„Potom asi áno. Ešte stále môžete preveriť stopy pneumatík, uvidíte, že sme išli okolo. Keegan spomínal, že to auto zatiahlo na trávu pri rieke. Kým sú tam stopy, môžete dokázať, že to nebolo moje auto. Preto som mu nič nepovedal.“

„Gus Keegan zablokoval cestu, kým ta nepríde maršal. Ja idem teraz na schôdzu mestskej rady, potom pôjdem na vašu farmu a pozriem sa vám na pneumatiky.“

„Appleby, prečo mi pomáhate? Vy nie ste presvedčený, že som zabil Waltera?“

Appleby pozrel na Evana. Nebol taký vysoký ako on, ale mal držanie muža, ktorý bol v armáde.
„Chladnokrvná špinavá vražda, to by nebol váš štýl. Boli ste na fronte a vedeli by ste človeka zabiť rýchlo a ľahko. Myslím, že by ste sa ho dokázali zbaviť tak, aby na vás nikto ani prstom neukázal. Mohli ste ho dávno klepnúť po hlave, zakopať v lese alebo odviezť na voze k rieke Missouri – veď to nie je ani osemdesiat kilometrov – hodiť ho do vody a ľuďom povedať, že ušiel. Nie. Práve som prišiel k záveru, že ste priveľmi prefíkaný, aby ste ho pätnásť ráz bodli a potom mu prerezali hrdlo.“

„Ďakujem.“ Evanovi klesli od úľavy plecia.
„Jedno ma mätie,“ priznal šerif. „Prečo sa do toho starie pani Stuartová? Prečo chce zničiť vaše alibi a urobiť zo slečny Jonesovej klamárku?“

„Museli by ste ju poznať, aby ste to pochopili. Viete, čo sa hovorí o odmietnutej žene! Pani Stuartová si sem prišla hľadať muža, ktorý sa o ňu postará. Ja som bol sused jej brata, a k tomu vhodná partia, tak to začala na mňa skúšať, a keďže som nemal záujem, cítila sa odmietnutá. Odvtedy o mne rozširuje výmysly, lebo som jej nepodľahol. A o slečne Jonesovej, pretože sa o ňu zaujímam. Je to pre ňu čas odvety.“

„Čo robí u Jonesovcov?“

„Pohádala sa s bratovou rodinou, sústredila sa na Jethra Jonesa a prinútila ho, aby ju pozval k nim. Ak sa zástupca spolieha na ňu ako na dôveryhodného svedka, bude sklamaný.“

„Ste si tým istý?“

„Stavil by som na to svoju slobodu. Tá žena je zameraná len na seba a trpí klamnými predstavami. Je to bezcharakterná klamárka. Nemá vôbec výčitky svedomia, je schopná pokojne klamať, aj keby tým zničila človeku povesť.“

Appleby zdvihol obočie. „Vy ste o pani Stuartovej premýšľali!“

„Žiaľ, áno. Keď sa ma niekto chystá pripraviť o to najlepšie, čo ma v živote stretlo, a chce mi to zničiť, budem bojovať.“

„Nemôžem povedať, že sa vám čudujem. Od tohto miesta je len jeden kľúč, a tak sa nemusíte báť, že sa Weaver vráti a bude z vás chcieť vytriasť dušu.“

„To by mu musel niekto pomáhať. Viem sa brániť.“

Appleby myslel na tento rozhovor, aj keď vošiel do obchodu s nábytkom a rýchlo kráčal dozadu, odkiaľ sa ozývali hlasy debatujúcich.
„Ja hovorím, že je vinný. To je jasné ako facka, Ira. Utvoril som si o ňom mienku hneď v prvý deň, keď sem prišiel, naparoval sa nad nami, ľuďmi z malého mesta, správal sa, akoby mi robil láskavosť, že si do mojej banky dáva tú trochu peňazí.“ Bankár rozprával s hrubou cigarou v ústach a chodil hore-dolu po miestnosti.
„Ja som naňho tak nehľadel. Zostal sám sebou, a na to má právo,“ poznamenal starosta.
„Takže on si nedal k tebe všetky peniaze, a to ťa žerie, Amos?“ spýtal sa drogérista Adler.
„To s tým nemá nič spoločné. Ten hlupák, ktorého tu máme ako muža zákona, nerozozná utieranie zadku od šnupania tabaku. Zástupca Weaver hovorí, že to urobil Johnson, a ja mu verím.“

„Nech to urobil hocikto, bola to dobrá práca. Doktor Forbes povedal, že smrteľné mohlo byť hociktoré z desiatich bodnutí. A tých ďalších päť napokon prispelo k tomu, že vykrvácal.“ Herman Maddock, majiteľ pohrebného ústavu, naklonil stoličku k stene a prekrížil si za hlavou ruky.
„Možno by sme mali Evana Johnsona prepustiť a dať mu metál.“ To sa znova ozval drogérista. „Zbavili sme sa mestského násilníka. Harvey Knapp, ktorý prevádzkuje biliard, si vydýchne, keď sa dozvie, že sa s ním už nebude musieť hádať. Aj holič hovoril, ako chlapi neznášali, keď tam prišiel. Chvalabohu, nechodil často. Takmer každý obchod v meste mal s Walterom problémy.
Appleby vošiel do dverí salónika, a kým ho nepozvali ďalej, počúval výmenu názorov. „Vojdite, šerif, a sadnite si.“

„Ďakujem, pán starosta, ale nezdržím sa. Zdá sa, že Evana Johnsona ste už usvedčili.“

„Nuž, dopekla, ten prípad by vyriešil aj kurací mozog.“ Bankár znechutene odfrkol.
„Niektorí ľudia s kuracím mozgom si nevidia ďalej od nosa, a vidia len to, čo chcú,“ odvetil Corbin Appleby ostro s pevne stiahnutými perami.
„Naznačujete azda…?“ Amosovi Woodovi sa zachveli tučné líca.
„Pán Wood, trafená hus zagága. Už ma začína trocha unavovať, ako mi nadávate do hlupákov a pokladáte ma za neschopného.“

„No, no…“ Ira Brady sa postavil.
„No, to už len bude zle,“ odvrkol Wood. „Môžete odísť, kedy sa vám zachce, ak máte taký pocit.“

„To by sa vám páčilo, však, pán bankár? Je nejaký dôvod, prečo nechcete v meste muža zákona?“

„Tak pozrite! Ja som v tomto meste oveľa dlhšie ako vy.“

Bankárovi očervenela tvár. Applebymu pripomínal nafúknutú ropuchu.
„Od samého začiatku viem, že ma tu nechcete, a som zvedavý, či len mňa alebo každého muža zákona.“ Šerif si zasunul palce za opasok a zhora pozrel na malého mužíčka. „Hovorím vám, ak sa ma chcete zbaviť, musíte ma vyhodiť.“

„To teda nie,“ odvetil starosta náhlivo. „Mestská rada je veľmi spokojná s tým, ako vykonávate svoju prácu.“

„Akú prácu? Zmeškal som niečo?“ Do miestnosti vošiel Ron Poole, utierajúc si z čela pot. „Dočerta, vonku je horúcejšie ako pri rozpálenej šľapke.“

„O nič si neprišiel. Amos si púšťa jazyk na špacírku,“ povedal Frank Adler.
„A ešte čo je nové?“ Ron roztvoril lepenkový vejár a začal si ovievať mokrú tvár.
„Tak pozrite. Mám právo vyjadriť svoj názor. Mňa zvolili rovnako ako vás.“

„Tak ako mňa nie,“ zvolal Ron Poole. „Ja som sa nikomu nevyhrážal vypovedaním pôžičky, ak ma nebude voliť.“

„Pán starosta, mám jediné hlásenie, že mám pod zámkou Evana Johnsona.“ Appleby, už unavený z prekárania, chcel mať záležitosť za sebou a vypadnúť. „Hľadám auto, ktoré vyzerá zozadu ako Hudson sedan. Viete o niekom v meste, kto má také auto?“

„V meste je veľa veľkých áut. Ja mám Buick. Akú značku máš ty, Amos? Tiež je veľké.“

„Chrysler. A vôbec nevyzerá ako prekliaty Hudson.“

Appleby podišiel k dverám. „Ešte musím preveriť zopár vecí. Pán starosta, správu podám neskôr.“

„Radšej by ste to mali nechať, nech sa na to pozrie niekto, kto vie, čo robí.“

Šerif pozrel na bankára. „Weaver je horúca hlava a rád sa predvádza. Maršal sa vyzná vo svojej práci. Porozprávam sa s ním, keď sa vráti.“

„Myslel som si, že sme vás najali preto, aby sem maršal nemusel behať zakaždým, keď niekomu rupne v hlave.“

Appleby bez slova opustil miestnosť, ale ešte počul, ako Ron Poole povedal: „Prečo mu neprestaneš dýchať na chrbát, Amos, nech si robí svoju prácu?“

„On a Evan Johnson sú jedna banda. Urobí, čo bude môcť, aby to hodil na niekoho iného. Zapamätajte si moje slová.“

Corbin Appleby sa upokojil až cestou na farmu Johnsonovcov. Keď tam bol ráno, aby oznámil Evanovi, čo sa stalo, bol prekvapený. Farma vyzerala ako jedna z najprosperujúcejších v kraji. Zástupca prišiel krátko za ním, a keďže farma leží mimo mesta, dal si dobre záležať na tom, aby ho obvinil.
Keď tam Corbin prišiel tentoraz, jeden zo Jonesových chlapcov práve niesol mlieko z pivnice a vylieval ho sviniam do valová. Druhý zatváral do kurníka sliepky a spustil veterný mlyn, aby naplnil vodné nádrže.
„Myslíte si, že po tom, čo sa stalo, bude dnes popoludní tréning?“ spýtal sa Jack.
„Nepočul som, že by sa niečo zmenilo. Viem, že chcú trénovať, koľko sa len dá. Veľké zápasy budú budúcu sobotu a nedeľu.“

„Tá žena, ktorá povedala, že Júlia prišla o desiatej, klame bez mihnutia oka.“ Joe nasledoval Applebyho do šopy, kde mal Evan zaparkované auto. „Jack aj ja sme boli hore, rozprávali sme sa o pani Stuartovej, rozmýšľali sme, ako ockovi ukázať, že je to hnusná potvora, a počuli sme desať ráz odbiť hodiny. Pamätám sa, že odbíjali aj pol hodiny. Júlia vtedy ešte nebola doma. Keď prišla o druhej, spal som, ale otec ani Júlia nikdy neklamú.“

„Evan si dosť užil za to, že je Walterov syn, a ľudia ho ignorujú. My ho však máme radi a myslíme si, že je to priamy, nekonfliktný chlapík.“ Jackova mladá tvár bola vážna. „Joe a ja by sme svojej sestre nedovolili chodiť s mužom, ktorému nedôverujeme.“

„Povedal by som, že to je pre muža veľmi dobré odporúčanie. Len nezničte stopy po pneumatikách,“ upozornil ho šerif, keď Joe prešiel okolo Evanovho auta.
Appleby si kľakol za auto a pozorne skúmal protektory pneumatík.
„Chcete porovnať stopy. Pánabeka, to je skvelý nápad!“ Joe sa postavil k autu, rukou držal rezervné koleso s pneumatikou pripevnené nad predným blatníkom. „Čo keby ste si vzali rezervné koleso a kotúľali ho po tej ceste?“

Appleby sa postavil. „To je dobrý nápad.“ Vďačne sa na Joa uškrnul. „Kde je náradie?“

„Tu, v tom boxe. Evan má všetko na svojom mieste.“

O dvadsať minút neskôr už bolo náhradné koleso v Applebyho aute. „Vy si nemyslíte, že to urobil, však?“ spýtal sa Jack, keď išiel napojiť koňa.
„Odo mňa sa očakáva, že kým o niečom rozhodnem, zozbieram fakty. Momentálne nie je veľa dôkazov, ktoré by mi naznačovali, že Evan zabil svojho otca. Táto pneumatika sa použije na dokazovanie, či je Evan vinný, alebo nie.“

„Povieme Júlii, že budete porovnávať stopy po pneumatikách. Chceme, aby sestra mala aspoň nejakú istotu.“

„Ale ak spomeniete pneumatiku, nesmie to počuť pani Stuartová ani nik iný mimo rodiny. Môže to byť aj dôkaz, že tam Evan bol, zabočil k brehu a telo vyhodil.“

„Pozdĺž rieky je veľa príležitostí, kde sa dá niečo vyhodiť. Keby to bol naozaj Evan, neviem, prečo by sa tak ponáhľal, aby zastal práve pri lokáli Gusa Keegana, keď o pol druha kilometra ďalej by už bol v lese.“

„To je ono. Lenže tam sa už cesta odkláňa a ťahá sa dobrých tridsať metrov od rieky. Ten, kto ho zabil, ho nechcel viezť do lesa.“ Šerif nechal oboch chlapcov stáť na dvore. Bol zvedavý, či Evan Johnson vôbec vie, aké má šťastie.
Júlia podávala obed, keď sa vrátili Joe s Jackom. Postarali sa o kone a umyli sa pri pumpe na dvore. Odniekiaľ spoza stodoly sa objavil otec, a kým sa všetci traja pobrali dnu, o niečom sa rozprávali. Júlia im vyšla naproti na verandu. „Je tam všetko v poriadku?“

„Teraz už áno. Zástupca nedal Evanovi čas ani len zahasiť sporák a zatvoriť dvere. Kým sme tam boli, prišiel šerif Appleby. Zobral z Evanovho auta rezervu, porovná stopy s tými, čo zostali po aute, z ktoré vyhodili Waltera. Ale nesmieme o tom hovoriť.“

„Podľa neho Evan nezabil Waltera,“ dodal Jack. „Povedal to?“

„Nie, ale domysleli sme si.“

„Ocko, môže Joe vziať auto a odniesť Evanovi niečo na jedenie?“

„Priprav niečo, Júlia. Chlapci mu to odnesú.“

Pri obede bolo ticho. Ešte aj Joy sa miernila. Júlia sa spýtala otca, či nechce ísť povedať Birdie, že obed je už hotový. Akoby ju ani nepočul, sadol si na svoje miesto. Rodina takmer doobedovala, keď sa otvorili dvere a Birdie s Elsie stáli v kuchyni vo dverách.
Birdie mala v očiach slzy, a keď prehovorila, chveli sa jej pery. „Moje dieťa je hladné, Jethro.“

„Tak si sadnite a jedzte.“

Joe pozrel najprv na Júliu a potom obrátil oči k stropu.
„Na čo hľadíš, Joe?“ spýtal sa Jack.
„Zdalo sa mi, že tam vidím dúhu,“ zašepkal.
„Ja nemusím jesť.“ Birdie si privinula dcérkinu hlávku k boku. Z úst jej dcéry sa vydrali zúbožené vzlyky. „Ide mi roztrhnúť srdce, keď moje dieťa plače od hladu.“

„K jedlu ste predsa vždy vítané… obe.“ Jethro zdvihol hlavu a pozrel na ňu.
„Môžeme… si to zjesť v izbe? Viem, že nás Júlia nechce… pri stole.“ Hlas sa jej zlomil do žalostného šepotu.
Júlia naložila na tanier kurča a knedle, vedľa položila vidličku, postavila sa a podala jedlo Birdie.
„Júlia, nenávidíš ma, však?“

„Áno, pani Stuartová.“

„Urobila som… čo som pokladala… za správne.“ Birdie obrátila prosebný pohľad na Jethra. „Ty mi to nemáš za zlé, však, Jethro?“

„Zámerne ste klamali,“ povedala Júlia neochvejne. „Nikdy vám to neodpustím.“

„Odídem… len čo budem môcť.“

Júlia zostala stáť, až kým nepočula, ako sa zatvorili dvere na ich izbe. Ani predtým necítila hlad, no teraz sa jej až robilo zle.
„Nemyslíš, že si na ňu bola trocha tvrdá?“ prehovoril otec, stále hľadiac do taniera.
„Tvrdá? Klamala, aby sa Evan dostal do väzenia.“

„Možno si úprimne myslí, že ťa počula prísť o desiatej.“

„Kristepane!“ Júlia stratila kontrolu a zvýšila hlas. „Klame! Chcela Evana, a pretože ju nechcel, klamala, aby očiernila jeho meno, a povedala ti, že ide po Jill. Potom sa jej naskytla táto príležitosť a opäť klamala, aby sa pokúsila usvedčiť ho z vraždy.“

Otec zdvihol zrak k najstaršej dcére. „Hovor potichšie.“

„Ty jej veríš?“ pozrela naňho.
„Myslím, že sa mýli. To je iné ako priamo klamať.“

„Takže si myslíš, že to, čo ti povedala o Evanovi a Jill, je pravda?“

„Nikdy som nepovedal, že mi to povedala.“

„Čo to má byť, že Evan ide po mne?“ Jill prebehla zmätene zrakom zo sestry na otca.
„Kto ti to povedal, ocko? No ak nie pani Stuartová, tak kto iný?“

Otec sa postavil. „Do čerta pekelného! Nemyslíte si, že mám dosť rozumu, aby som si vedel niektoré veci sám spočítať?“

Veľmi zriedka sa stávalo, že ich otec zahrešil, až z toho všetci onemeli. Júlia však nie.
„Je veľmi presvedčivá. Vie dobre manipulovať s mužmi, naviesť ich, aby robili a mysleli si to, čo chce ona.“

„Takže ty si už teraz odborníčka na mužov,“ uškrnul sa otec. „Odkiaľ vieš toho toľko? Nikdy si nežila mimo tejto farmy. Birdie čelila nástrahám sveta… sama.“

„Možno som len prostá vidiečanka, ale som dosť bystrá, aby som pochopila, že sa pokúša rozbiť našu rodinu. Sklamala som sa v tebe, ocko.“ Na prekvapenie všetkých sa Júlia rozplakala a zadnými dverami vybehla von.
Otec vybehol z miestnosti do malého prijímacieho salónika. Využíval sa zriedka, ale vždy bol pripravený privítať hostí. Klesol do nepohodlného kresla, lakte si oprel o stehná a hlavu vložil do rúk. Cítil sa, akoby ho ťahali na dve strany.
Júlia sa do Evana Johnsona zaľúbila, o tom nepochyboval. Bol to nerovný vzťah. Čo keď jej ten chlap zlomí srdce? Pochyboval, že muž ako Evan má vážny záujem o jeho najstaršiu dcéru. Ak sa s ňou chce len zabaviť, ako hovorí Birdie, je podlý ako tchor, ale to ešte neznamená, že je vrah. Sedel tam s hlavou v rukách dosť dlho, no uvedomoval si zvuky prichádzajúce z kuchyne. Júlia sa rozprávala s Joom, vravela mu, aby dával pozor na košík s jedlom, ktorý posiela Evanovi. Keď Joe odišiel, Júlia a Jill sa pustili do umývania riadu. Jethro zdvihol hlavu a uprene sa zahľadel na zamatové tapety na stene.
Birdie by nikdy nedokázala prevziať domácnosť a postarať sa o chod domu tak, ako to celé roky robila Júlia. Niektoré ženy sa nehodia na ťažkú prácu. A patrí k nim aj Birdie. Bože, aká je to jemná a krásna žena!
O niekoľko hodín sa Joe vrátil z mesta – odniesol Evanovi obed, ktorý mu zabalila Júlia, a Jacka nechal na ihrisku.
„Natrafil som na Applebyho, práve išiel do reštaurácie zohnať pre Evana nejaké jedlo. Dovolil mi ísť za ním do cely. Evan ti ďakuje. Odkazuje ti, aby si si nerobila starosti.“

„To sa ľahko povie.“ Júlia nazrela do košíka, či Evan zjedol všetko, čo poslala. „Preveril šerif Appleby tie stopy po pneumatikách?“

„Pýtal som sa ho na to, ale odpovedal, že ešte nie je o ničom rozhodnuté.“

„Čo má byť rozhodnuté? Buď sa zhodujú, alebo nie.“

„Sestrička, vravím len, čo mi povedal. Popoludní privedie maršala, aby sa porozprával s pani Stuartovou. Kde je ocko?“

„Išiel s pani Stuartovou do sadu.“

„Aj s tou jej sopľaňou?“

„Samozrejme. Vyzerá to, že je k mame prilepená.“

„Myslel som, že otcovi to už začína zapínať,“ povedal Joe unavene. „Ale asi som sa mýlil.“

„Jethro, jednoducho nemôžem klamať a povedať, že Júlia bola vonku do druhej, keď viem, že prišla o desiatej.“ Zastali pod starou sukovitou jabloňou.
„Neočakávam, že budeš klamať, Birdie. Chcem len, aby si si bola istá, že si ju počula. Ja som ju počul až krátko po druhej.“

„Mohol to byť niektorý z chlapcov. Ja som počula jej hlas na verande.“

„Popoludní si príde tvoju výpoveď vypočuť maršal a musíš mu povedať to, čo Weaverovi.“

„Zástupca Weaver bol veľmi príjemný. Bol láskavý a počúval, čo som musela povedať.“

„Mama, uštipol ma chrobák,“ zaznel do rozhovoru ufňukaný hlas Elsie. „Pozri, aké to mám červené a opuchnuté.“

„Ach, miláčik, mamička ti to pobozká a bude dobre.“

„Chcem limonádu.“

„Neskôr, srdiečko, neskôr. Mamička zistí, či dostane pre teba nejakú limonádu. Jethro, odvezieš ma zajtra na stanicu? Zistím, koľko stojí lístok do Memphisu. Cítim… že som tu už nie vítaná.“

„Birdie, dúfal som, že zapadneš do rodiny a bude sa ti tu páčiť.“

„Oni… ma nemajú radi,“ povedala zlomeným hlasom. „Júlia by mi nedala šancu. Poštvala proti mne aj Jill a Joy. Ach, Jethro…“ položila si tvár na jeho plece. „Nechcem, aby si ma videl plakať. Som potom… škaredá.“

„No tak, no…“ Jethro ju potľapkal po chrbte. „Nikdy, nikdy si nebudem myslieť, že si škaredá. Utri si oči. Na cestičku práve zabočili maršal a šerif Appleby.“

25. KAPITOLA
„Jill, prosím ťa, vezmi Joy a Jasona von!“

„Ale, Júlia, chcem počuť, čo bude hovoriť pán maršal.“ Jillin jemne vyslovený protest jej pripadal milý.
„Aj ja,“ povedal Jason. „Budem ticho.“

„Viem, že je to pre vás oboch dôležité, ste aj dosť veľkí, aby ste to pochopili, ale musím myslieť aj na Joy.“

„Postarám sa, aby bola ticho,“ chvatne zasiahla Jill. „Sľubujem.“

„Tak dobre. Jason, umy si tvár a ruky. Nech si maršal nemyslí, že sme bársaká rodina.“

„Čo to znamená?“

„Tak poď,“ povedala Jill bratovi. „Potom ti to vysvetlím.“

Júlia pozdravila Applebyho a maršala pri predných dverách a vyšla na terasu. Šerif jej predstavil maršala.
„Dáte si chladenú vodu?“ spýtala sa, keď si s veľkým mužom podali ruky.
„Veruže si dám, madam.“ Maršal Sanford vybral z vrecka bielu vreckovku a utrel si čelo.
Júlia otvorila sieťové dvere. „Prejdite cez dom na zadnú verandu. Tam je o tomto čase tieň a zvyčajne aj chladnejšie. Dnes fúka vetrík od juhu.“

Joe priniesol zo studničky za vedierko vody a ponúkol naberačku najprv maršalovi, potom mladému šerifovi.
„Tuším som ešte nepil takú dobrú vodu,“ povedal maršal.
Sedeli na verande, keď cez dvor prišli Jethro s Birdie. Ako zvyčajne, Elsie sa držala maminej ruky. Obaja muži vstali. Joe už stál na konci verandy. Júlia predstavila otca maršalovi. Obaja muži si potriasli ruky a potom predstavil Birdie. „Maršal, toto je pani Stuartová.“

„Teší ma, pani.“

„Dobrý deň.“ Birdie hľadela na zem, potom pozrela na maršala s očami plnými sĺz. „Pôjdem do svo-jej iz-by… nebudem zavadzať.“

„Musím sa s vami rozprávať, pani.“

„Prídem, keď ma… budete potrebovať.“

„Čo keby ste si aj s tým rozkošným dievčatkom sadli sem na lavičku?“

„Ale… tu niekomu zaberám miesto.“

„To je v poriadku, Birdie.“ Jethro ju chytil za lakeť a vystúpila na verandu. „Prinesiem z kuchyne ešte zopár stoličiek.“

„Tak dobre,“ začal maršal, keď už všetci sedeli. „Je tu príjemný vánok.“

„Nedáte si cmar?“ spýtala sa Joy. „Je studený.“

„Nie, ďakujem.“ Maršal Sanford sa načiahol a pohladkal malú po hlavičke. Potom sa pozrel priamo na Júliu.
„Musíme… vyjasniť zopár vecí. Slečna Jonesová, povedali ste, že ste až do druhej ráno boli s Evanom Johnsonom. Je to tak?“

„Áno, pane. Nikdy nebývam hore do druhej ráno, iba keby bol niekto chorý. Ani sa mi nechcelo veriť, ako rýchlo mi utiekol čas, keď som bola s Evanom.“

„Povedzte mi, kam ste išli, koho ste stretli a všetko, na čo si spomeniete.“

„Vzali sme deti na ihrisko. Brat Jack bude hrať bejzbal za fertilské mužstvo, keď bude v meste liga. Najprv sme však išli na zmrzlinu.“ Júlia rozprávala pomaly, pozorne vyberajúc slová, no neveľmi potešená, že Birdie počúva, aké nádherné chvíle strávila s Evanom. Chcela však, aby maršal videl, že hovorí pravdu.
„Pamätáte sa, o koľkej ste s Johnsonom priviezli súrodencov späť domov?“

„Presný čas si nepamätám. Joe, ty sa pamätáš?“

„Tréning sa skončil, keď sa už pre tmu nedalo hrať. Potom sme tam postávali a debatovali s Thadom Taylorom. Joy zaspala v aute a Evan povedal, že by sme ju mali zaviezť domov.“

„V tomto ročnom období sa začína stmievať okolo ôsmej, o pol deviatej je už tma.“ Prvý raz sa ozval Appleby. „Ak sa tam ešte chvíľu zdržali, a som presvedčený, že Thad Taylor to potvrdí, vrátili sa pravdepodobne medzi deviatou a pol desiatou.“

„Ako dlho ste tu zostali?“

„Len toľko, čo deti vystúpili z auta.“ Júlia pozrela na Joa.
„Evan ani nevypol motor,“ zareagoval Joe.
Júlia rozpovedala maršalovi, ako jazdili po meste, potom zašli na cestu k rieke a hore na útes, odkiaľ hľadeli na svetlá mesta. Skončila vetou: „Keď ma Evan priviezol domov, bolo okolo druhej. Prisahám.“

„Pán Jones, šerif Appleby hovorí, že aj vy ste potvrdili tento čas dcérinho príchodu domov.“

„Počul som, keď vtedy prišli. Neviem, či prišla domov už skôr a potom znova odišla. Keď sa vrátili z bejzbalu, bol som v stodole. Krava sa nám má každú chvíľu oteliť.“

„Nuž, a vy, pani Stuartová, ste zástupcovi povedali, že slečna Jonesová sa vrátila okolo desiatej. Trváte na tom?“

„Radšej… by som s vami hovorila osamote, pane.“

„Myslím, že to nie je potrebné. Tu na verande je príjemne a chladno. O koľkej ste počuli slečnu Jonesovú vojsť dnu?“

„Je to tak, ako som povedala, pane. Počula som ju na verande o desiatej alebo pár minút po desiatej. Auto prišlo s vypnutými svetlami. Myslím si, že… Júlia a pán Johnson… sa pohádali, lebo zvýšila hlas.“

„Čo povedala?“

„Nerozoznala som jednotlivé slo-slová.“ Birdie hodila pohľad na Júliinu nahnevanú tvár. „Prepáč, Júlia, strašne nerada to hovorím, ale musím.“

„No iste,“ ozvala sa Jill zhnusené, ale keď na ňu zazrel otec, prikryla si rukou ústa.
„Pani Stuartová, môjmu zástupcovi ste na adresu pána Johnsona vyslovili vážne obvinenia. Bol by som rád, keby ste mi ich zopakovali.“

„Neviem, čo máte na mysli.“

„Povedzte mi, čo ste počuli, ako sa Evan Johnson vyhrážal otcovi.“

„Nuž… ako som povedala zástupcovi Weaverovi, počula som, keď povedal, že by si želal jeho smrť…“

„No a…?“ pobádal ju maršal. „Videla som, ako ho chcel udrieť polenom.“

„Ešte niečo?“

„Nie… pokiaľ sa pamätám.“

„Nepovedali ste zástupcovi, že Evan je zvodca mladých dievčat?“ spýtala sa Júlia. „A že chodí so mnou, aby sa dostal bližšie k Jill a pokúsil sa ju zviesť?“

„To… som nikdy nepovedala! Ach, Júlia, vieš byť taká… zlá.“ Birdie začala vzlykať.
„Mama, mama, čo sa stalo?“ Elsie sa zavesila mame na ruku a tiež sa rozplakala.
„Madam, chcem, aby ste si boli stopercentne istá tým, čo hovoríte. Ak Johnsona odsúdia za otcovraždu na smrť, budete musieť svedčiť pred súdom.“

„Ja som skrátka nechcela nikomu… ublížiť. Oni… Jethro bol ku mne láskavý. Nedokázala by som s tým žiť, keby som neprehovorila.“

„Odprisaháte na Bibliu, že slečna Júlia Jonesová sa vrátila na farmu o desiatej večer?“

„Áno, pane. Odprisahám na Bibliu.“

Júlia vyskočila. „Ako to môžete povedať? Dobre viete, že to nie je pravda!“

„Je mi to ľúto, Júlia. Je mi to… tak veľmi ľúto.“

Maršal vstal. Postavila sa aj Birdie a skrčila sa za ním.
Vtom sa ozval Jethro: „ Ide sem ešte niekto. Joe, pozrieš sa, kto to je?“

„Pravdepodobne Weaver,“ odpovedal maršal. „Povedal som mu, že tu budeme.“

„Maršal, budete veriť jej slovu? Alebo môjmu a otcovmu?“

„Zdá sa, že váš otec trocha ustupuje, slečna Jonesová. Mohli ste sa vrátiť, keď bol otec v stodole pri krave. Neskôr ste znova mohli odísť, prechádzať sa alebo sedieť na verande. Keď ste sa vrátili o druhej, boli ste dosť hlučná, aby vás bolo počuť.“

„To si myslíte?“ Júlia zalapala po dychu a obrátila sa na Applebyho. „Evan takú strašnú vec nevykonal. Bol s nami asi od šiestej až do druhej ráno.“ Očami ho úpenlivo prosila, aby jej uveril.
Prvé, čo si Júlia uvedomila, bol cudzí muž, ktorý prešiel s Joom okolo verandy. Vtom Birdie slabo zapišťala a pokúsila sa cez zadné dvere dostať dnu. Jethro, ktorý tam stál, ju však chytil ju za ruky.
„Čo je? Nikto ti neublíži.“

„Ocko, ocko!“ vykríkla Elsie, vyskočila z verandy a bežala k mužovi, ktorý stál vedľa Joa. Muž ju zobral na ruky a objal ju. Ovinula mu ručičky okolo krku. „Ocko, chcem ísť domov.“

„Prišiel som po teba, miláčik.“ Opatrne ju položil na zem, ale stále ju ako ochranca držal okolo pliec. Sňal si plstený klobúk. „Ktorý z prítomných je pán Jones?“

Jethro predstúpil dopredu. „Ja som Jethro Jones.“

„Som Róbert Stuart, pán Jones. Prišiel som si odviesť domov manželku a dcérku.“

Ohromený Jethro sa obrátil k pani Stuartovej a videl, ako sa jej výraz tváre v okamihu zmenil z absolútneho chladu na výraz ženy prekypujúcej šťastím. Vytrhla sa mu z ruky a rozbehla sa dolu schodmi.
„Bobby, Bobby, miláčik! Som taká šťastná, že si ma našiel. Tak veľmi som sa bála…“ Objala ho rukami okolo pása a pritúlila sa k nemu.
Jethro hľadel ani omráčený na Birdie a na jej manžela. Pán Stuart bol vysoký štíhly muž s trocha prešedivelými vlasmi a láskavou tvárou. Bol aspoň o dvadsať rokov starší ako Birdie.
„Bež si pobaliť veci, Birdie. Chytíme ešte vlak o šiestej.“

„Dobre, už sa neviem dočkať, kedy budem doma.“ Postavila sa na špičky a pobozkala ho na líce.
„Choď pomôcť mamičke, srdiečko,“ postrčil pán Stuart jemne Elsie. „Ten pán, čo ma sem priviezol zo stanice, čaká v aute.“

„Budem sa ponáhľať, Bobby.“ Birdie sa ani neobzrela a vrútila sa dnu.
Keď Birdie a Elsie zmizli v dome, Jethro predstavil pána Stuarta Júlii, potom maršalovi a Applebymu. Po zoznámení si pán Stuart opäť nasadil plstený klobúk.
„Ďakujem, že ste sa postarali o moju manželku a dcérku. Dúfam, že vám Birdie nespôsobila nejaké problémy. Nie je v poriadku, viete?“

„Nie, to nevieme,“ odvetil Jethro bezducho. „Čo je s ňou?“

„Dosť ťažko sa to vysvetľuje. Počas nášho manželstva ušla už štvrtý raz a vzala aj Elsie. Doteraz však nezašla tak ďaleko od domu. Birdie žije v snovom svete, kde sa všetko krúti okolo nej. Pravdepodobne vám povedala, že nežijem a nemá kam ísť.“ Vy-zliekol si tmavý plášť a prevesil si ho cez ruku. „Tuším je tu teplejšie ako v Nashville.“

„Vy ste z Nashvillu? Pani Stuartová povedala, že je z Mem-phisu.“ Júlia sa usilovala nepozrieť na otca.
„Sme z Nashvillu. Birdie rozpráva vždy niečo iné. Dozvedel som sa, že tu žije jej brat. To som vôbec nevedel. Netušil som, že niekto z jej rodiny žije.“

„Chcete povedať, že vaša žena nehovorí vždy pravdu?“ spýtal sa maršal Sanford.
„Pane, ste vo výrazoch veľmi mierny. Mohol by som vás skontaktovať s desiatkou ľudí, ktorí by vám povedali, že nevie, čo je pravda, alebo sa o to nezaujíma. Okrem toho, že je to krásna žena, je aj veľmi dobrá herečka a vie ľudí donútiť, aby jej uverili.“

„Vyšetrujeme tu vraždu a pani Stuartová vypovedala vážne obvinenia na adresu podozrivého. Hovorí, že to odprisahá aj pred súdom.“

„Pán Maršal, žiadny súd v tejto krajine by jej slová nebral vážne, ak sa odhalí jej minulosť. Je to moja žena a je fakt, že by klamala v hocičom. Kým budem vládať, budem sa o ňu starať a po svojej smrti ju zabezpečím. To je cena za to, že som sa s ňou oženil. Starosti mi robí Elsie. Nikdy som si nemyslel, že budem otcom. Nesmierne ju ľúbim a som rozhodnutý vychovať z nej ženu, ktorá nebude ako jej matka.“

„Tak potom by ste mali rýchlo niečo urobiť, pane,“ horlivo sa ozvala Jill, „lebo Elsie je na najlepšej ceste stať sa najodpornejším deckom, aké som kedy videla.“

„Nenávidím ju,“ pridal sa Jason. „Nevie…“

„Tak už dosť!“ zastavil ho uprostred vety otcov prísny hlas.
„To je v poriadku, pán Jones. Nenadarmo sa hovorí, že deti sú úprimné.“

„Nie je to slušné, a to ja neznesiem.“

„Prepáč, ocko,“ povedali Jill a Jason jednohlasne.
„Elsie nie je dokonalé dieťa, ale je to moje dieťa a odteraz sa musí zmeniť.“

„Ako ste zistili, že pani Stuartová je u nás?“ spýtala sa Júlia.
„Keď odišla, začal som sa vypytovať. Ako zakaždým, keď vzala Elsie a zmizla. Vždy som ju našiel najviac osemdesiat kilometrov od domu. Zopár oznamov, ktoré som uverejnil, našiel detektív z Pinkertonovej agentúry. Zavolal mi a povedal, že nejaká Birdie Stuartová s dcérou Elsie sa zdržiavajú vo Fertile na farme istého Jethra Jonesa. Zdá sa, že si ho najal niekto odtiaľto, aby o nej získal nejaké informácie.“

Evan si teda najal detektíva z Pinkertonovej agentúry. Spomínal, že má nejaké karty v rukáve. Ach, láska moja, ďakujem, ďakujem…

„Radšej by sme už mali ísť.“ Maršal vstal. „Tešilo ma, dobrí ľudia.“

„Pán šerif, môžem s vami ešte pred odchodom hovoriť?“ spýtala sa Júlia Applebyho.
Šerif pritakal a postavil sa na roh domu. „Znamená to, že Evan môže prísť domov?“

„O tom rozhodne maršal. Ale vyzerá to priaznivo.“

„A čo tie stopy po pneumatikách?“

„S maršalom sme našli stopy na pozemku Gusa Keegana a jedny stopy, ktoré sa tam obrátili. Stopy, o ktorých si myslíme, že ich zanechalo auto, čo vyhodilo Walterovo telo, nepatria autu Evana Johnsona.“

„Ach, chvalabohu!“

„Pravé kolesá boli na tráve, ale ľavé na špinavej ceste. Hľadám auto, ktoré zozadu vyzerá ako Hudson, aby som mohol porovnať dezén na pneumatikách. S maršalom sme urobili odliatok stopy ľavého kolesa pre prípad, že by sa zmyli.“

„Ďakujem. Ach, toľko sa toho dnes stalo! Ani si to neviem všetko urovnať v hlave.“

„Evan mi povedal o pani Stuartovej a o problémoch, ktoré vám spôsobila.“

„Je to najzákernejšia, najprefíkanejšia intrigánka, akú som v živote stretla.“

„To teda je.“

„Maršal jej veril?“

„Keby jej uveril, nedovolil by jej opustiť štát.“

Júlia a Joe odprevadili šerifa a maršala k autu. Júlia položila otázku, ktorá ju nesmierne pálila. „Pán maršal, môže sa Evan vrátiť domov?“

„Plánujem to, slečna Jonesová. Nemáme dosť dôkazov, aby sme ho ďalej držali.“

„Ach, ďakujem.“ Júlia ho impulzívne chytila za rameno.
„Zástupcovi Weaverovi sa to nebude páčiť,“ ozval sa Joe.
„Zástupca Weaver nie je maršal Spojených štátov.“

„O koľkej by mal Joe alebo otec ísť po Evana?“ nástojila Júlia.
„O pár hodín, slečna.“ Veľký nevrlý chlap potľapkal Júliu po pleci, akoby bola malé dieťa. „Poďme, Appleby. Ak tu zostaneme ešte chvíľu, toto dievča ma prinúti zaspievať vlasteneckú pieseň.“

Júlia sa zasmiala a znova ho chytila za rameno. Spolu s Joom sledovala, kým sa šerifovo auto nevrátilo na cestu smerom k mestu. Potom sa pobrali k zadnej strane domu. Jethro sedel na zadnej verande s pánom Stuartom a Alom Mansonom, vodičom, ktorý ho priviezol z mesta. Joy sedela pánu Stuartovi v lone.
„Elsie ma nemala rada. Nechcela sa so mnou hrať.“

„Zlatko, Elsie sa nevie hrať, ale to sa zmení. Vybavujem jej internátnu školu. S matkou sa bude vídať chvíľu každý druhý víkend. Bude sa tam mať čím zamestnávať a dúfam, že sa naučí vychádzať s ľuďmi a hrať sa s inými dievčatkami. Vyčítam si, že som si skôr neuvedomil, čo Birdie pácha na Elsie.“

„Vráti sa?“ spýtala sa Joy. „Budem ju hojdať na mojej hojdačke.“

„Myslím, že sa veľmi dlho nevráti. Je však od teba milé, že sa s ňou chceš hrať.“

Joe a vodič odniesli do auta Birdinu truhlicu a kufor.
„Som taká rada, že ideme domov, Bobby,“ vyletelo z Birdie.
„Nie taká rada ako my,“ zašepkala Jill len pre Júliine uši, ale jej hlas sa doniesol až k Joovi, ktorý na ňu žmurkol.
„Škoda, že nemáte čas zastaviť sa u brata pani Stuartovej,“ povedala Júlia.
„To by som rád.“

„Bobby! Tam nepôjdeš!“ zakričala Birdie a schmatla ho za rameno. „Ja tam nechcem ísť. Chcem ísť domov.“

Pán Stuart si uvoľnil ruku z Birdinho zovretia, podali si s Jethrom a Joom ruky, potom sa dotkol striešky klobúka, a tak pozdravil ostatných členov Jonesovej rodiny.
„Ďakujem vám, že ste sa starali o moju manželku a dcérku. Naozaj vám nie som dlžný za stravu?“

„Nie, nie.“ Jethro hodil rukou.
„Všetci ste boli takí milí. Ach, budete mi všetci chýbať,“ zavolala Birdie zo zadného sedadla.
Len čo nastúpil aj pán Stuart, auto sa na dvore obrátilo a pustilo sa po cestičke preč. Keď prechádzalo okolo domu, Birdie sa vyklonila z okna a zamávala vreckovkou.
„Zbohom, Jethro! Zbohom, Júlia, Jill a Joy! Zbohom, všetci! Zbohom…“ Kývala ešte aj vtedy, keď už auto bolo na ceste a mierilo k mestu.
Júlia začala hľadať otca. Chodil okolo domu so sklonenou hlavou a rukami zaborenými do vreciek na montérkach.
„To je teda vrchol!“ potriasla Jill hlavou.
„To teda je. Som rada, že je preč. Poďme upratať ockovi izbu, Jill, a vrátime do nej jeho veci. Možno sa bude cítiť lepšie.“

Zástupca Weaver sa opieral o vonkajšiu bránu súdnej budovy, keď prišli šerif s maršalom.
„Takto tu podaromnici trčím, dieru vystojím, kým mestský policajt ráči otvoriť celu, aby som mohol vypočuť svojho väzňa.“

„Vášho väzňa?“ zdvihol obočie Appleby a zamračil sa. „Je to môj podozrivý.“

„Volajte ho, ako chcete. Zabil toho starca a ja ho chcem vypočuť.“

„Takže chcete priznanie.“ Applebyho nechuť k zástupcovi sa zvyšovala.
„Dajte mi s ním tridsať minút osamote a to priznanie dostanem.“

„To by možno nebol zlý nápad, pán maršal,“ povedal šerif. „Počul som, že Evan Johnson bol cez vojnu majstrom oddielu v boxe bez rukavíc a v krčmových bitkách sa vraj vie riadne obracať. Vy preňho nie ste súper, Weaver, dokonca ani s obuškom.“

Maršal sa na zástupcu zamračil. „Viete, že by som nikdy nesúhlasil s vaším spôsobom zábavy.“

„Robí sa to každý deň, pán maršal, či mi veríte alebo nie,“ zareagoval Weaver. „Ja nie som za to, aby sa s väzňami zaobchádzalo v rukavičkách.“

„Keď sa to aj deje, neznamená to, že je to správne. A o čom sa s ním chcete rozprávať?“

„Mám dvoch ľudí, ktorí videli v meste jeho auto krátko pred druhou. Nečakám, že to prizná. Lenže ak bude klamať v tomto, tak klame aj v inom.“

„Musel prejsť cez mesto, aby odviezol slečnu Jonesovú domov. To nepoprel,“ ozval sa Appleby.
„A vy s ním čo máte spoločné, Appleby? Prečo ho stále bránite?“

„Prečo ste rozhodnutý urobiť z neho vinníka?“

„Pretože je vinný. Pani Stuartová povedala, že odprisahá, že slečna Jonesová bola doma. Jeho auto videl aj Gus Keegan. Prišiel za mnou aj člen mestskej rady a tiež povedal, že je vinný.“

„Amos Wood, bankár. Pochybnejší charakter azda ani nejestvuje.“

„Pani Stuartovú nemáte, Weaver. Odišla s manželom späť do Nashvillu. Auto, ktoré videl Gus Keegan, len vyzeralo ako Johnsonovo, a Amos Wood už rok či dva posiela po vode pašovanú whisky. Jeho slovo nemá nijakú cenu.“ Maršal od rozčúlenia zvyšoval hlas. „Nemáme dosť dôkazov na to, aby sme mohli zatknúť bankára, ani na to, aby sme mohli dlhšie držať Evana Johnsona. Prepusťte ho, Appleby.“

„To… to nemyslíte vážne?“ vyprskol Weaver.
„Smrteľne vážne. A vás z prípadu odvolávam. Vráťte sa do kancelárie, o deň či o dva prídem aj ja.“ Maršal Sanford pozrel zástupcovi do očí. „Ešte pred niekoľkými mesiacmi ste boli celkom príma chlapík, Weaver. Čo sa s vami stalo?“

Zástupca naňho vrhol tvrdý pohľad, obrátil sa a odišiel. Maršal a šerif za ním hľadeli a potom vošli do budovy, aby prepustili Evana Johnsona.
26. KAPITOLA
Júlia bola sklamaná, keď sa Joe a Jack vrátili bez Evana. Kým dali auto do kôlne, čakala na verande. Joe vedel, čo chce počuť. „Evana sme odviezli domov, aby si porobil práce okolo domu. Príde neskôr.“

„Ako je na tom?“

„Išiel za majiteľom pohrebného ústavu vybaviť pohreb. Potom sa rozprával s reverendom Meadowsom, zajtra ráno chce odbaviť pohreb. Za taký krátky čas sme toho stihli veľa.“

„V kazateľovom dome sme videli slečnu Meadowsovú. Pýtala sa na teba,“ povedal Jack. „Joe jej porozprával, ako si pán Stuart prišiel po manželku.“

„Je niečo nové… o tom, kto…?“

……… zabil Waltera?“

„Nemali sme možnosť rozprávať sa so šerifom Applebym, bol s maršalom.“

„Aký bol tréning, Jack?“

„Odpálil som ďalší houmran.“ Jackovu pehavú tvár rozžiaril úsmev. „Doktor Forbes povedal, že mám jeden z najlepších švihov, aké kedy videl. A hádaj čo ešte? Mužstvo bude mať rovnaké tričká. Pán Poole sa pokúša presvedčiť mesto, aby nám ich kúpili. Ale ak nie, a pre postoj pána Wooda si ani nerobí veľké nádeje, pridajú sa kupci.“

„Budeme takí pyšní. Do budúcej nedele sa musíš ostrihať. Škoda, že nemáme fotoaparát, odfotili by sme ťa.“

„Evan má Kodak,“ povedal Joe.
„Poprosím ho, aby Jacka odfotil.“

„Urobí to… pre teba,“ doberal si ju pohľadom a Júlii zrumeneli líca.
„Joe povedal, že tá bosorka je preč. Ako to prijal ocko?“

„Po ich odchode išiel do lesa. Ešte sme ho nevideli. S Jill sme mu upratali izbu a vrátili sme ta jeho veci. Možno sa hanbí, že sa dal tak poblázniť.“

„Muži sa dajú pobalamutiť krásnou tváričkou, čo, Jack?“ Joe drgol do brata, no pohľadom si stále doberal sestru.
„Zmĺknite, vy dvaja, prestaňte vtipkovať. Myslím, že ocko je osamelý.“

„S toľkými deťmi? Nechápem, ako by taký človek mohol byť osamelý,“ zvolal Jack.
„Je osamelý, lebo nemá pri sebe niekoho vekovo blízkeho, s kým by sa mohol pozhovárať.“ Júlia sa usmiala na bratov. „Ja sama mám niekedy rada múdre rozhovory. Už ma nebaví rozprávať sa s… trkvasmi.“

„Jack, tým myslí nás! Naša sestrička srší energiou.“ Joe sa zhováral s bratom, akoby tam Júlia nebola.
„No, to sa vraj stáva, keď niekoho zasiahne amorov šíp.“

Šerif a maršal si sadli u Sparkyho a čakali, kým im majiteľ prinesie taniere s jedlom.
„Dones hocičo, Sparky. Nejedli sme celý deň.“

„Praženicu s klobáskou?“

„Môže byť.“ Maršal si položil klobúk na stoličku vedľa seba.
„Weaver nebol rád, že ste ho odvolali. Dúfam, že mi teraz nebude robiť problémy.“

„Býval to čertovsky dobrý chlap. V poslednom čase si toho berie priveľa na plecia.“

„Myslíte, že je nejako prepojený s Amosom Woodom?“

„To by som si nerád myslel. Nemal by som prejsť bez povšimnutia, že Wood je zapletený do pašovania alkoholu. To je dôverné…“ Maršal sa obzrel, kde je Sparky, a stíšil hlas: „O Woodovu banku sa zaujíma finančná polícia.“

„Chráni Otta Blooma, podlého sviniara, ktorý mláti ženu. Bloom pracuje v banke a podľa toho, čo som počul, keď prišiel do mesta asi pred desiatimi rokmi, bol to celkom fajn človek. Teraz chľastá ako dúha, a keď je ožratý, je celkom bez rozumu.“

„Nech sa páči.“ Sparky položil taniere s jedlom na pult. „Počul som, že ste prepustili Evana Johnsona.“

„Novinky sa rýchlo šíria.“

„Nuž, nestáva sa každý deň, že priamo vo Fertile máme vraždu.“

„Videl si včera večer Waltera, Sparky?“

„Áno, bol vonku, keď som zatváral. Bol s ním Otto Bloom.“

„Už boli opití, alebo ešte len pili?“

„Nevyzerali veľmi opití, ale bolo zrejmé, že pijú.“

„Vtedy ste ich videli naposledy?“

„Áno. Žena vám nesie nejaké sušienky.“ 
Keď šerif s maršalom zaklopali na dvere Bloomovho domu, pani Bloomová odtiahla záclonku a vyzrela von. „Tu je šerif Appleby, pani Bloomová.“ Pootvorila dvere. „Nemám nikoho púšťať dnu.“

„Nás môžete, madam. Doktor Curtis zajtra zruší karanténu.“

„Nič také mi nespomínal. Chlapec spí.“

„Nebudeme ho vyrušovať.“ Appleby jemne potlačil dvere a žena odstúpila. Spolu s maršalom vstúpili do čistého príbytku. „Pani Bloomová, ja som maršal Sanford. Chceli by sme sa rozprávať s Ottom, ak je doma.“

„Otto? Hm… ten tu nemá byť,“ povedala a nervózne odvrátila zrak.
„Ale je tu?“

„Nie. Chlapček je veľmi chorý.“

„Pani Bloomová, bol tu Otto včera v noci?“

„Včera v noci? Ach, áno. Bol tu celú noc,“ prikyvovala.
„Sparky Yates vypovedal, že Otto bol okolo desiatej v meste.“

„Prišiel domov hneď nato,“ dodala rýchlo.
„Ďakujem, pani Bloomová.“

„Tešilo ma, madam.“

A dvere sa zavreli.
„Je tu,“ povedal Appleby, keď zišiel z verandy. „Tá žena sa ho tak bojí, že povie hocičo, čo jej prikáže. Pôjdem autom hore ulicou, aby si mysleli, že sme preč. Potom sa prešmyknem zozadu. Buď vyjde von, alebo ho uvidím cez kuchynské okno.“

Len čo Appleby vstúpil na malú zadnú verandu, začul hlasy.
„Povedala som im, čo si mi kázal, Otto.“

„Si sprostá cundra, veru tak. Prečo si povedala, že som prišiel domov po desiatej?“

„Musela som. Ak ťa videli v meste, ako si mohol byť tu?“

„Mohla si povedať, že Sparky Yates klamal, pomýlil sa, alebo niečo také. Prišiel domov hneď nato,“ napodobnil ju vysokým ženským hlasom. „Mal by som ti vyraziť všetky zuby, aby si sa nimi zadrhla!“

„Urobila som, čo si mi kázal.“

„A vás by to mohlo dostať do problémov.“ Šerif vstúpil zo zadných dverí do kuchyne.
„Kieho šľaka…? Vypadnite z môjho domu!“ ozval sa Otto, bosý a bez košele. Načiahol sa za rajnicou.
„No, do toho! Dajte mi dôvod, aby som vás zastrelil.“ Apple –bymu sa objavila v rukách zbraň. „Vašej žene a synovi by bolo lepšie bez takého ožrana. A zostaňte, kde ste,“ povedal rýchlo, keď muž začal ustupovať nabok smerom k manželke.
„Čo si to…? Nemáte právo…“

„Maršal a ja vás chceme vypočuť.“

„No tak hovorte, došľaka!“

„Nie tu. V budove súdu. Dajte mu topánky, pani Bloomová.“

„Nemôžete ma strčiť do chládku len preto, lebo sa zdržiavam doma. Ten starý felčiar, čo vycapil na dvere ten červený oznam, sa v tom vyzná ako hus do piva.“

„Vie toho dosť, aby vám zachránil syna.“

„Decko by sa bolo uzdravilo aj tak. Pán Wood povedal, že sa môžem vrátiť domov. Skončí sa to tak ako minule. Nedovolí vám, aby ste mi vzali robotu.“ Keď sa Otto Bloom obúval, triasli sa mu ruky. Oči mal podliate krvou a smrdel ako podradná whisky.
„Nech si poslúži, a keď s vami skončíme, nech si vezme, čo z vás zostane. Poďme, hýbte sa.“ Šerif ho poštuchol, Bloom sa postavil a pobral sa k predným dverám.
„Ako to myslíte, čo zo mňa zostane?“ Otto bol opitý, ale nie natoľko, aby si neuvedomil, v akom je nebezpečenstve. „Zožeň pána Wooda!“ zakričal na manželku, hoci stála ani nie dva metre od neho.
„Čoho sa bojíte? Načo budete potrebovať Wooda?“

„Nedovolí vám, aby ste ma zavreli. Za to vás pripraví o miesto. Hovorí, že ste len obyčajný mudrlant.“

Pani Bloomová ich odprevadila k dverám.
„Povedal som ti, aby si zohnala pána Wooda. Doriti, hneď to urob, lebo vieš, čo ťa čaká!“

„Kedy sa vráti?“ Žena sa prikrčila, aby na ňu nedočiahli Ottove päste.
„Možno… nikdy.“ Appleby súkal zo seba slová veľmi pomaly a hlavňou štuchal Otta do chrbta. „Bielo-čierne pásy vám budú svedčať, Otto. Hodia sa k tým podliatinám, čo ste urobili manželke na tvári.“

„Zožeň pána Wooda!“ zakričal Otto cez plece.
Maršal Sanford čakal na prednom dvore a potom Blooma dostrkali do miestnosti pre zadržaných v súdnej budove.
V čase večere Jethro vyšiel potichu zo svojej izby cez halu. Očami prebehol jedáleň. Všetko bolo ako inokedy. Jeho rodina bola pripravená sadnúť si na svoje miesta za stolom. Všetky oči sa upierali naňho. Preňho majú všetci cenu zlata.
„Niečo tu dobre vonia. Čo to dnes máme, Júlia?“

„Čo máš rád, ocko. Kurací paprikáš, dolky a koláč zo zemiakového cesta.“

„Nie je to priveľa na nedeľnú večeru? Nemusela si sa vyhrievať pri sporáku.“

„Chcela som. Je to na oslavu… Evanovho prepustenia,“ dodala rýchlo a obrátila sa, nabrala na tanier dolky a do veľkej misy smotanovú omáčku.
„To nie je jediný dôvod na oslavu, ale o tom teraz nebudeme hovoriť.“

Júlia prikývla na súhlas. Jason si vzal z taniera dolku a prešiel k dverám. Sidney sedel na verande, ale okamžite vstal a vzal si lahôdku.
„Aj Sidney má čo oslavovať.“

Počas večere sa Jethro spýtal Jacka na tréning a Joe s Jackom sa znova rozhovorili o Evanových prípravách na Walterov pohreb.
„Pôjdeme na pohreb všetci,“ oznámil Jethro.
„Ocko, myslím, že Joy a Jason by nemali ísť.“ Júlia nabrala z maselničky maslo a spolu s jahodovým džemom natrela Joy dolku.
„Jason pôjde do školy a Joy môže zostať v aute.“

„Sidney ju postráži,“ povedal Jason.
„Nie. Sidney bude strážiť dom, kým budeme preč.“

„Aj ho postráži, ocko. Sidney je dobrý strážny pes.“

Júlia sklopila zrak a ďakovala Bohu, že po dňoch napätia je v rodine opäť všetko normálne.
Keď po večeri upratali, Júlia umyla Joy a obliekla ju do nočnej košieľky. Malá bola rozrušená a ustavične rozprávala. „Príde Evan? Vezme nás na zmrzlinu?“

„Príde, ale zmrzlinu ani nespomenieš. Nepatrí sa to.“

„Budem dobrá, nebudem si nič pýtať.“

„Chvíľku môžeš zostať hore. Ocko a chlapci idú hrať karty.“

Keď už bola Joy nachystaná do postieľky, Júlia sa ponáhľala hore, aby sa umyla a prezliekla. Učesala sa, vypla si vlasy a za prsia živôtika si ukryla vrecúško ružových lupienkov. Vrátila sa dolu, chlapci sa práve dohadovali, kto bude hrať s Jill. Joy sedela otcovi v lone a Joe rozdával. Pozrel na Júliu so širokým úškrnom. „Ide Evan. Počul som erdžať kone.“

„Choď von,“ zaškeril sa Jack. „Vieme, že zomieraš od túžby, aby si ho videla.“

Júlia cítila, ako jej tvár zaplavuje horúčava. Vystúpila na zadnú verandu, mučivo si uvedomovala, že bratia sa jej vyškierajú a chichocú sa. Srdce jej búšilo a žalúdok nie a nie sa utíšiť, hoci si ho pevne pritláčala rukami. Vlasy mala učesané a šaty riadne zapnuté, počkala už len pár sekúnd, kým si oči privyknú na tmu.
Potom zbadala jeho bielu košeľu. Prichádzal cez dvor a vyšiel na verandu. Zastavil sa a doširoka otvoril náruč. Iné privítanie ani nepotrebovala. Rozbehla sa k nemu a ruky mu ovinula okolo krku. Evan si ju túžobne privinul a zdvihol.
„Ach, miláčik,“ povedal medzi bozkami. „Ach, miláčik…“ na iné sa nezmohol. Bola ešte jemnejšia a sladšia, než si pamätal. Perami jej láskal ústa, nežne a dlho. Odrazu cúvol a pozrel na ňu. „Nič sa nezmenilo? Ešte stále ma ľúbiš?“

„Samozrejme. Prečo by som nemala?“ priložila si dlane k jeho lícam.
„Po tom, čo sa stalo… Bál som sa, že budeš o mne pochybovať, či som po rozlúčke s tebou nemohol ísť za ním.“

„Aj keby si ma bol priviezol domov o desiatej, neverila by som, že by si urobil niečo také strašné.“

„Hoci vieš, že nie je môj otec a že som ho vždy nenávidel?“

„Už len preto, ako sa zachoval k tvojej matke… Viem, že by si ho nikdy nezabil.“

„Tak veľmi mi dôveruješ?
„Veľmi.“

„Nikdy som nikomu nepovedal o Walterovi a mojej matke, ale chcel som, aby si to ty vedela.“

„Ani o Joy nevie nikto mimo rodiny.“

„Miláčik.“ Keď rozprával, perami jej prešiel po sluche. „Ty si si celý čas myslela, že ti to urobil Walter?“

„Myslela. Ale ockovi som povedala, že to nebol on. Bála som sa, že ho zabije. Alebo Walter zabije jeho… Naozaj si si istý, že nebudem preto v tvojich očiach… horšia? Keby sa to niekedy rozšírilo, zostala by som v hanbe. A chúďa malá Joy by trpela…“

„Nehovor tak.“ Položil jej prsty na pery. „Ty aj Joy ste mi veľmi drahé. Dúfam, že jej dám veľa maličkých súrodencov.“

Júlia zostala minútu celkom nemá. Bol to muž, o akom snívala, muž, ktorý ju bude milovať a ktorý prijme jej dieťa. Tlačili sa jej do očí slzy.
„Povieš jej to niekedy?“ spýtal sa nežne.
„Neviem.“ Ruka v ruke kráčali k verande. „Odložila som ti večeru.“

„Nemusím jesť, keď mám teba v náručí.“ Zastal a vtlačil jej na tvár nežný bozk. „Kým som čakal v cele, myslel som na dnešný deň.“

„Aj ja som myslela na teba. Toto je deň, aký si človek zapamätá... Alebo sa bude usilovať nezabudnúť naň.“ Šťastne sa zasmiala.
„Joe a Jack mi povedali, že po pani Stuartovú prišiel manžel. Čo na to Jethro?“

„Spočiatku som si nebola istá. Odišiel do lesa, a keď sa vrátil, pobral sa do svojej izby. S Jill sme mu ju upratali. Prišiel až na večeru a vyslovil čosi veľmi zvláštne. Keď som vravela, že oslavujeme tvoj príchod z väzby, povedal, že je ešte ďalší dôvod na oslavu, ale že o tom dnes nebude hovoriť. A potom sa správal ako za starých čias. Teraz hrá s Jill a s chlapcami karty.“ Júlia vyšla na verandu, obrátila sa a objala ho okolo krku.
„Ty si najal detektíva, aby ju preveril, však? Vedel si, že príde pán Stuart.“

„Myslel som si, že príde. Od samého začiatku mi na nej bolo niečo podozrivé. Nechcela sa stratiť naozaj. Keby áno, nebola by používala skutočné meno. Podľa toho, čo mi povedal detektív, očakávala, že ju manžel nájde.“

„Nemohla sa vydať za nášho ocka. Ale to sme nevedeli.“

„Je nevyrovnaná. Zabudnime na ňu.“

Pery sa im stretli v spoločnom hľadaní. Tentoraz to bol dlhý bozk. Pery sa jej pod jeho tlakom otvorili a pocítila na nich bleskový dotyk jeho jazyka. Jednou rukou jej prešiel po prsníku a druhou jej hladkal a tlačil k sebe zadok.
„Čoskoro sa ťa budem dotýkať a bozkávať, kedykoľvek budem chcieť,“ povedal, sotva lapajúc po dychu. „Nikdy sa ťa nenasýtim.“

„Nezaslúžim si ťa,“ zašepkala.
„Zaslúžiš. A ja si zaslúžim teba, moje drahé dievčatko. Musel som vykonať niečo dobré, keď ma Pánboh priviedol sem, aby som ťa spoznal.“

Pohla hlavou, aby mu pozrela do tváre. Rukou prikryla jeho ruku, ktorou ju hladkal.
„Cítim v srdci,“ pritlačila jeho ruku pevnejšie na prsník, „že ťa poznám odjakživa.“ Prisala sa perami k nemu a pobozkala ho tak sladko, až ho zaplavila vlna lásky a radosti.
„Júlia, moja sladká Júlia. Čakanie, kým si ťa odvediem domov ako svoju manželku, bude pre mňa ťažké.“

„Aj pre mňa,“ povedala cez pery, ktoré jej stále bozkával. Napokon sa odtiahla, zhlboka sa nadýchla a spýtala sa: „O koľkej je pohreb? Ocko povedal, že pôjdeme všetci okrem Joy a Jasona.“

„Pravdepodobne tam budete len vy a ja. Walter nebol medzi susedmi ani v meste obľúbený. Preto som privítal návrh reverenda Meadowsa pomodliť sa za zomretého priamo na cintoríne.“

„Budeme tam s tebou, nebudeš sám.“ Uhladila si vlasy a uvoľnené pramene si znova zastrčila do uzla na šiji. „Teraz si poď zajesť. Teda, ak znesieš posmešky od Joa a Jacka.“

Len čo vstúpili do dverí, Joy sa vyšmykla Jethrovi z lona a bežala k Evanovi. „Evan, nebudem si pýtať zmrzlinu. Júlia povedala, že sa to nepatrí. Odložila ti koláč.“

Evan ju vzal na ruky. „Nuž, asi by si mala Júliu poslúchnuť.“

Joy ho pobozkala na obe líca, a predtým, ako ju postavil na zem, pošteklil ju po rebrách.
Kým jedol z taniera, ktorý Júlia pred neho položila, hra v karty sa skončila. Jethro a chlapci váhali, či sa ho majú vypytovať. Júlia odniesla Joy do postieľky.
Keď sa vrátila do kuchyne, muži sa rozprávali o tom, na čo mysleli všetci: kto zabil Waltera Johnsona.
„Je pre mňa trocha záhadou,“ práve hovoril Evan, „kto má auto, ktoré vyzerá zozadu ako moje.“

„Nemohol to byť niekto, kto prišiel do Spring Lake z mesta a pochytil sa s ním?“ spýtal sa Jethro.
„Aj to je možné. No ako sa ta Walter dostal? Kôň zostal priviazaný v meste.“

„Maršal a šerif Appleby sú dobrí chlapi. Ak sa dá vrah nájsť, oni ho nájdu.“

„Walter nebol dobrý človek,“ povedal Evan, „ale nezaslúžil si takto zomrieť. Mal odporné reči, ale nikdy som nepočul, že by niekomu ublížil. Iba ak nejakému ožranovi.“

„Bol dobrý aj na zvieratá, to musím povedať,“ dodal Jethro. „Vždy boli nakŕmené a napojené.“ Jethro vstal od stola. „Jill, už by si mala ísť do postele.“

„A čo zajtra škola?“

„Jason pôjde ráno a ty s Jackom po pohrebe.“

Joe sa neochotne postavil a plesol brata po chrbte. „Tak poď. Babe Ruth. Predpokladám, že odteraz nás budú každý večer vyháňať z kuchyne, tak by sme si mali zvykať.“

„To nie je spravodlivé,“ sťažoval sa Jack. „Musíme ísť do postele len preto, lebo oni si chcú… hrkútať. Ocko, nech idú na verandu.“ Jeho jasné modré oči sa upreli na zrumenenú sestrinu tvár.
„Vonku je chladno,“ povedal otec prísne, ale usmieval sa.
„Pred chvíľou im to neprekážalo,“ frflal Jack.
„Dokelu,“ povedala Jill znechutene, „pamätáš sa, keď si sa ma chcel zbaviť, aby si tu mohol byť s Ruby May? Povedala, že si ju pobozkal.“

„Teda, tá rapotačka!“ Jack pozrel na otca, aby videl jeho reakciu, potom sa vyrútil po schodoch.
„Do postele… rapotačka!“ zachichotal sa Jethro a odišiel do svojej izby.
V stíchnutej kuchyni sa Evan a Júlia pozreli na seba a usmiali sa.
„Rád som medzi vami,“ povedal. „Nepoznal som rodinný život.“

„Teším sa, že si tu. Sme jednoduchí ľudia. Možno na teba až priveľmi jednoduchí. Teda… ja som.“

Natiahol sa za jej rukou. „Nikdy,“ povedal neochvejne. „Si čestná, nevinná, prirodzená. Ty a vaša rodina ste tým, čím ste. Nič nepredstierate. Prijala si ma pre to, aký som ja, nesúdila si ma podľa Waltera.“

Dlho na seba hľadeli bez slova.
„Nikdy som ani nesníval, že sa tak zúfalo zaľúbim. Si taká sladká, že si ťa chcem vtlačiť do srdca a držať ťa tam v kútiku, aby ti nikto neublížil.“ Úzkostlivo jej pozoroval tvár.
„Ľúbim ťa.“

„Nikdy som tieto slová nepočul, kým si mi ich nepovedala ty.“ Postavil ju a držal, akoby mu ju chcel niekto uchmatnúť. „Ani ja som ich nikdy nepovedal nikomu, až tebe. Aj ja ťa ľúbim.“

„To som rada. Taká… rada.“

27. KAPITOLA
Na takého nenávideného a obávaného muža to bol prekvapujúci obrat. Pri pohrebnom obrade sa nad hrobom zišlo napokon asi dvadsať ľudí. Okrem Jonesovcov tam boli aj Roy a Thad Taylorovci s otcom i Ruth a Wilbur Humpreyovci so staršími deťmi. Pri hrobe stáli aj obchodník pán Oakley s manželkou. S reverendom Meadowsom prišla sestra Eudora.
Evan stál pri čele truhly. Júlia, oblečená v tmavých bavlnených šatách doplnených o malý čierny klobúčik, túžila stáť pri ňom, ale nezdalo sa jej to vhodné. Kazateľ mal krátku reč. Povedal, že Walter Johnson tu žil takmer tridsať rokov, bol dobrý farmár a vždy platil účty. Okrem toho sa o ňom nedalo veľa povedať, a tak povedal už len pár slov o Stvoriteľovi. Slečna Meadowsová zaspievala sladkým sopránom pieseň Starý rozsušený kríž.
Joe, Jack, Jethro a Thad Taylorovci chytili hrubé povrazy a spustili truhlu do jamy. Evan na ňu hodil za hrsť zeme a hrob rýchlo zasypali úrodnou čiernou zemou. Po skončení si Evan s každým podal ruku a poďakoval sa za účasť. Eudora, priateľská ako vždy, objala Jill a s každým členom rodiny prehodila zopár slov. Potom obrátila pozornosť na Jacka.
„Čo som to počula? Vraj hráš bejzbal za mestské mužstvo! Najmladší hráč, ale najlepší pálkar.“

Jack sa hanblivo uškrnul. „O tom… neviem.“

„Som na teba pyšná, Jack. Keď budeš hrať za Chicago alebo New York, budem môcť povedať, že toho chlapca som mala v nedeľnej škole.“

„Ako sa má matka, Eudora?“ spýtala sa Júlia.
„Stále rovnako, ďakujem za opýtanie.“

„Prídete na bejzbal, slečna Meadowsová?“ skočila jej do reči Jill. „Ach, príďte, prosím vás. Všetci pôjdeme. Evan odfotografuje Jacka v tričku mestského tímu. Môžeme prísť po vás, ak sa nebudete mať ako dostať, však, ocko?“

„Jill, možno slečna Meadowsová nechce ísť.“ Jethro sa cítil nepríjemne.
„Ak pôjdem, privezie ma brat.“

„Budete sedieť pri nás, však? Všetci Jackovi fanúšikovia budeme sedieť spolu, aby sme mohli kričať, keď odpáli houmran.“

„Houmran proti ligovým hráčom?“ Jack beznádejne zdvihol ruky. „Sestrička, tebe sa sníva.“

„Ak neodpáliš houmran, zmlátim ťa,“ bezočivo sa na brata zaškľabila Jill.
Evan sa už so všetkými porozprával a teraz sa pripojil k Júlii. Vzal ju za ruku a vložil si ju pod lakeť. Chcel tým dať najavo, že je preňho niečím osobitá.
Vedľa Eudory sa postavil Jethro. „Budeme radi, ak vás budeme môcť vziať na zápas, slečna Meadowsová.“

„Ďakujem, pán Jones. Nejako si to zariadim,“ usmiala sa naňho veľkými hnedými očami. „Môžem využiť vašu šľachetnosť na cestu domov.“

„Bude mi cťou.“

„Musím sa ešte pozdraviť s Joy.“ Eudora podišla k autu, kde Joy stála na sedadle a krútila volantom. „Ja šoférujem.“

„Vidím. Ako sa máš?“

„Som dobrá. Nepýtam si od pána Johnsona zmrzlinu.“

„To si dobré dievčatko. Veď ty si vždy dobrá.“ Eudora pozrela na Jethra a usmiala sa. „Dovidenia.“ Keď odchádzala s bratom, na pozdrav sa dotkol klobúka.
„Jethro, počkaj!“ zavolal naňho Wilbur Humprey, keď nastupoval do auta. Chcem sa ti poďakovať, že si vzal k sebe Birdie a Elsie. Hanbím sa, že som ju strčil k tebe, ale už sa to nedalo vydržať.“

„Už je preč. Prišiel po ňu manžel a odviedol ju domov.“

„Počul som. Hovorí o tom celé mesto. Najal si Ala Mansona, aby ho odviezol k vám. Nikto nemá radšej klebety ako Al. Náramne si užíval, keď ten príbeh rozširoval po meste.“

„Jej manžel má s ňou viac trpezlivosti, ako by som mal ja.“

„Vždy bola čudácka,“ zareagoval Wilbur. „Keď bola malá, vymýšľala si, len aby dosiahla svoje. Neraz som dostal bitku za niečo, čo si vymyslela. Veľa rokov som o nej nepočul, až sa objavila u nás. Je to moja krv, musel som ju prichýliť, keď povedala, že jej zomrel manžel a nemá kam ísť. Klamala, teraz viem. Viem, že klamala aj v inom.“ Wilbur potriasol hlavou. „Ruth sa už chcela zbaliť a opustiť ma.“

„Chudák jej manžel je pre ňu ako stvorený.“ Jethro pozrel na Júliu a Evana stojacich bokom vo vážnom rozhovore, potom na slečnu Meadowsovú, ktorá sa zastavila na slovíčko pri Joovi. Obaja si doberali Jacka. Čo ho to posadlo? Namýšľať si, že Birdie Stuartová by zapadla do jeho rodiny… Bohu vďaka za jej manžela.
„Už musím ísť, Jethro. Iba som sa chcel presvedčiť, či nemáš na mňa ťažké srdce.“

„Vôbec nie, Wilbur. Prídeš v sobotu na zápas?“

„Plánujeme to. V sobotu večer aj v nedeľu popoludní. Keď hrá Jack, to by sme si nedali ujsť.“

Jill vybrala z auta svoju a Jackovu škatuľu s obedom. „Jack a ja ideme do školy, ocko.“

„Môžem ísť aj ja?“ vykríkla Joy. „Nie. Ešte si príliš malá.“

„Nechcem byť príliš malá.“

„Ale si, a bašta.“

Evan odprevadil Júliu k autu. Keď si sadla, obrátil sa na Jethra. „Mám v pláne zostať na farme, Jethro. Budem potrebovať rady, lebo nie som farmár.“

„Pomôžeme, v čom budeme vedieť.“

„To si vážim.“ Načiahol sa za Júliinou rukou. „Požiadal som vašu dcéru, aby sa za mňa vydala. Nechceme sa brať hneď, ale raz sa budete musieť zaobísť bez nej.“

„Viem, že ju nemôžem držať naveky. Má právo na vlastný domov.“

„Chcem, aby ste vedeli, že ju ľúbim a postarám sa o ňu.“

„To rád počujem. No, už by sme mali ísť domov.“

„Ďakujem, že ste prišli, Jethro. Dovidenia večer, Júlia.“

Keď Jill a Jack kráčali po ulici k škole, sledoval ich pár prenikavých lesklých očí. A je tu zas.
Niečo na nej ho priťahovalo tak ako na nijakej inej. Je krásna, nespútaná a… mladá. Ešte nikto do nej nevnikol, on bude prvý. A tak to mal rád. Každým dňom v ňom narastalo napätie. A vtedy spával veľmi nepokojne. Bol si istý, že z piatich dievčat vo Fertile, ktoré dostal tento rok, sa „ujali“ len dve. Ďalšie tri boli stále v meste, ale o posledných dvoch to bolo ešte skoro povedať. O ďalších piatich z okolitých miest nevedel.
Svoje deti videl zriedka, a bol preto smutný. Keď sa zistilo, že dievčatá sú tehotné, zvyčajne ich rýchlo poslali z mesta preč. Len raz či dva razy mal to šťastie, že ich vídal s bruchom, v ktorom rástlo jeho dieťa. Hnevalo ho, že niektoré dievčatá si „jeho“ deti nenechali.
Zachichotal sa, keď videl, ako Jethro Jones odchádza z cintorína a mieri po skalnatej ceste k domu. Joy sedela na sedadle medzi ním a Júliou. Ona z mesta neodíde. Ju uvidí rásť a chodiť do školy. Raz sa dozvie, kto je jej otec.
Bože, ako veľmi by som sa k nej chcel prihlásiť.
„Pán maršal, mohol by som zohnať niekoho, kto by išiel s vami. Sparky, Poole zo železiarstva, alebo starší Jonesov chlapec.“ Corbin Appleby stál pri veľkom cestovnom aute maršala Sanforda.
„Netreba. Tento chlapík mi nebude robiť problémy.“ Prekontroloval putá na väzňových rukách a uzamknutú retiazku okolo jeho pása, ktorou bol priviazaný k sedadlu. Potom obaja odstúpili od auta.
Otto Bloom stál pred sudcom Murphym o deviatej ráno a čelil obvineniu z vraždy Waltera Johnsona. Na proces bude čakať v St. Joseph, lebo vybavenie súdu vo Fertile bolo nedostačujúce na dlhšie držanie väzňa než na deň či dva. Na pojednávanie ho zas privezú. Appleby dúfal, že dovtedy u nich väznicu dokončia.
„Robíte svoju prácu dobre, Appleby. Mohol som si vybrať za zástupcu vás.“

„Ďakujem, pán maršal, ale Fertile je pre mňa dosť veľké mesto.“

„Bude pani Bloomová v poriadku?“

„Myslím, že áno. Dom je už zaplatený. Určite si nájde dosť práce, aby uživila seba i chlapca. Trocha na ňu dozriem, kým opäť získa sebadôveru a sebaúctu po desiatich rokoch týrania. Dozriem na ňu.“

„Nespusťte z očí Wooda. Toto by mohlo na nejaký čas obmedziť jeho podiel na pašovaní alkoholu. Keď si Bloom uvedomí, že Wood mu nepomôže, možno vyklopí všetko o machináciách v banke.“ Vrátili sa k autu. „Radšej už odveziem väzňa do St. Joseph.“

Appleby sa pobral k autu. „Otto, kým odídete, chcem, aby ste vedeli, že pre mňa ste všivák bez srdca, skurvený sukin syn.“ Šerif sa mu chcel pozrieť do očí, ale mal odvrátený zrak. „Keď si budete v base strážiť, aby vám nestiahli gate, pomyslite na tú drobnú ženu vo Fertile, ktorá vám varila, prala a udržiavala dom, aby bol ani zo škatuľky. Keď vás tam budú fackovať, pomyslite si na časy, keď ste ju vy fackovali, bili a kopali.“

Ako had, ktorého zahnali do kúta, Otto odpľul, ale šerifa neopľul. Na to bol príliš prefíkaný. Jeho malé očičká sršali nenávisťou.
„Pán Wood vás dostane. Ešte s vami neskončil.“

„Nie? Zato s vami už áno, čo?“

Keď maršal odišiel, Appleby stál chvíľu pred súdnou budovou a potom prešiel cez ulicu. Drogérista Frank Adler stál vo dverách obchodu. Tento muž Corbinovi niekedy naháňal hrôzu. Akoby ho pozoroval. Keď Corbin videl, že sa k nemu blíži auto Evana Johnsona, počkal ho a podišiel k nemu.
„Už je po pohrebe?“ spýtal sa.
„Áno. Prišiel som za vami, či máte niečo nové.“

„Je toho dosť.“ Appleby otvoril dvere a nastúpil. „Waltera zabil Otto Bloom. Zastavte pred súdom, porozprávam vám to.“

„Otto Bloom, ten vyziabnutý bradavičnatý mužíček, ktorý pracuje v banke?“ spýtal sa Evan, keď vypol motor.
„Presne ten. Včera ho videli s Walterom okolo desiatej večer. Išli sme poňho domov. Bol opitý a arogantný. Manželke kázal, aby zohnala Amosa Wooda, nech ho z toho dostane ako naposledy. Prešlo niekoľko hodín, no Wood sa neukázal. Dostal strach a začal robiť narážky, že Waltera zabil pravdepodobne Wood.
Okolo polnoci mu maršal povedal, že máme svedka, ktorý ho videl, ako vyhodil Walterovo telo z auta. Vtedy sa zlomil a priznal, že sa pobili o fľašu whisky a on ho bodol… v sebaobrane, ako povedal. Prezradil, že Wood mu požičal auto, aby telo odviezol a hodil do vody. Keď naňho Gus Keegan zakričal, zľakol sa a ušiel. Prezreli sme Woodovo auto. Zozadu vyzerá presne ako vaše a vzadu na podlahe sme našli krvavé škvrny.
Ešte šťastie, že sa priznal. Dovtedy sme naňho nemali nič. Doteraz však nepovedal, prečo by sa mal preňho namočiť aj Wood. Maršal si myslí, že to súvisí s účtovníctvom v banke. Bude sa to preverovať, takže ak tam máte peniaze, ja na vašom mieste by som si ich potichu vybral.“

„Ďakujem, urobím to. Bol som si istý, že Walter sa dostal do sporu s niekým, koho pozná. Alebo že niekoho naštval…“

„Doktor Forbes hovorí, že podľa neho Bloom ho bodol zozadu a zomieral rýchlo – najviac jednu-dve minúty. Padol mŕtvy, no Otto bol veľmi naštvaný a z pomsty ho ďalej bodal. Napokon mu podrezal hrdlo.“

„Zástupca bude sklamaný. Očividne chcel, aby som Waltera zabil ja.“

„Nebudete sa hnevať, ak sa vás spýtam, prečo stále hovoríte o svojom otcovi ako o Walterovi?“

„Nebudem. Odišiel som odtiaľto ako dvanásťročný k starým rodičom do St. Joseph. Nebol som s ním celé tie roky, až do vlaňajšej jari. Nikdy som naňho nemyslel ako na svojho otca. Bol to nehanebník, veľkohubý ožran, a s potešením robil zle tým, ktorých pokladal za lepších, ako bol sám. S mojou matkou však nikdy nezaobchádzal zle. Celý čas, čo som bol preč, mi písala, aby som nemal obavy, že Walter sa o ňu stará, dbá, aby mala dosť dreva, jedla a všetko, čo potrebovala. Starí rodičia občas niekoho poslali, aby sa presvedčili, či je v poriadku.“

„Máte v pláne usadiť sa tu?“

„Rozhodol som sa zostať a oženiť sa s Júliou Jonesovou.“ Prísny pohľad mu odrazu znežnel a usmial sa. „Mám v St. Joseph dom, veľkú starú viktoriánsku budovu, ale Júlia by radšej zostala pri svojej rodine, no a ja sa pokúsim začať farmárčiť.“

„Blahoželám. Myslel som si, že odtiaľ vietor fúka, ešte prv než vás Weaver odviezol k Jonesovcom.“

„Áno. Som šťastný, že si ma vôbec všimla. Ako syn Waltera Johnsona som toho musel veľa prezrieť.“

Appleby tvoril dvierka. „Musím zájsť za starostom a podať mu súhrnnú správu.“

„Pán Appleby, počul som, že sa koná zbierka na tričká fertil-ského bejzbalového tímu.“ Evan zalovil vo vrecku a vytiahol nejaké bankovky. „Pridajte to anonymne k vyzbieraným peniazom.“

Corbin vzal bankovky s otázkou: „Naozaj?“

„Jasné ako facka. A keď bude málo, dajte mi vedieť.“

„Tak dovi, Johnson, a nezabudnite ma pozvať na svadbu.“

„Budete na zozname na prvom mieste. Ďakujem, že ste Wea-verovi nedovolili, aby sa na mne vozil.“

„Mal som chuť nechať vás dvoch samých v zamknutej cele. Myslím, že by ste ho niečomu priučili.“

„Jeden z nás by z toho nemusel vyjsť živý.“

Corbin Appleby zasalutoval a odstúpil od auta.
Evan sa ešte zastavil v obchode s nábytkom a zaplatil Her-manovi Maddockovi za pohrebné služby. Potom sa vybral za lekárom, či mu nezostal niečo dlžný. Napokon išiel do banky.
Keď úradníkovi povedal, že chce zrušiť účet, Amos Wood vstal od stola a podišiel k okienku. „Odchádzate z mesta?“ spýtal sa so zapáchajúcou cigarou zovretou medzi zubami.
„Nie, zostávam. A vy?“

„Dofrasa, kam by som mal chodiť?“

„To mi povedzte vy, pán Wood.“ Potom sa obrátil k pokladníkovi. „Chcel by som to v hotovosti, prosím.“

„To je veľa peňazí, aby ste s nimi chodili len tak,“ namietal bankár.
„Neponesiem ich ďaleko.“ Evan rátal strieborné doláre, ktoré mu pokladník vyložil na pult, a naukladal si ich na kôpky. „Zvyšok si prosím v papierových peniazoch. Alebo si myslíte, že toľko striebra neunesiem?“

„Dajte mu ich a pohnite sa s tým!“ povedal Amos Wood a vrátil sa k stolu.
„Nepríjemný chlapík, však?“ povedal Evan dosť nahlas, aby to Wood začul. „Ako tu vydržíte pracovať?“

Pokladník hodil nervózny pohľad smerom k šéfovi, no ten naňho ani nepozrel. Keď peniaze ležali na pulte, Evan si ich prerátal a bankovky si vložil do vrecka. Videl, že mu na strieborné mince nedajú vrecko, a tak rozprestrel na pult vreckovku, mince naukladal do kôpok a vreckovku na štyroch koncoch zviazal.
„Rád som s vami spolupracoval,“ vzal striebro a pobral sa k dverám.
V inej banke uložil bankovky na účet, ktorý tam už mal, a strieborniaky si ponechal. Cestou na farmu si spomenul na slová svojho starého otca, ktorý zarobil majetok obchodovaním s rezivom. „Nikdy neulož všetky vajcia do jedného košíka, synak. Nájdi si skrýšu a striebro ukry. Vždy sa zíde. Jedného dňa tie prekliate banky skrachujú a budeš mať aspoň niečo, na čo sa môžeš spoľahnúť.“

Evan sa trocha zahanbil, že je taký šťastný, hoci pochoval Waltera. Keď išiel k Jonesovcom oznámiť, že Otta Blooma obvinili z vraždy, hlavu mal plnú plánov, ako farmu zmodernizuje a potom si privedie nevestu.
28. KAPITOLA
Niekoľko nasledujúcich dní patrilo k Júliiným najšťastnejším. Evan k nim chodil každý večer. Rodina ho prijala medzi seba. Pomohol Jasonovi dostať zo Sidneyho hustého kožucha kúkoľ a Jill pomáhal s dejepisom. Joy sa mu vyštverala na kolená pri každej možnej príležitosti a s Jackom trénoval chytanie nadhodov, keď bol Jackov starší brat už unavený.
Otec sedel s Evanom za kuchynským stolom, robili plány, ako si podelia práce na oboch farmách. Jethro mu radil, čo s úrodou, prascami i s dobytkom. Najkrajšie chvíle prežívala Júlia vtedy, keď si mohla ukradnúť nejakú chvíľu a byť s Evanom pár minút sama.
„Chcem, aby si prišla na farmu,“ povedal raz večer, „ale najprv to tam musím trocha upratať. Kuchyňa bola Walterovo územie a ešte nie je v takom stave, aby si ju mohla vidieť.“

„Mohla by som ti pomôcť.“

„Nie, miláčik. Keď uvidíš svoj budúci domov, chcem, aby tam bolo aspoň čisto. Po svadbe si to môžeš zariadiť, ako chceš.“

Raz večer Evan priniesol gramofón a postavil ho do salóna. Bola to malá miestnosť, a tak mohol naraz tancovať len jeden pár. Vystriedali sa všetci, dokonca aj Joy a Jason. Jill tancovala s oboma staršími bratmi, s otcom aj s Evanom, Joe tancoval valčík s Júliou.
Keď ich už tanec unavil, počúvali operné árie s Enricom Ca-rusom. Evan im rozprával, ako videl tancovať slávny tanečný pár Vernona a Irenu Castlovcov.
„Ešte stále tancujú?“ spýtala sa Jill.
„Nie. Vernona zabili roku tisícdeväťstoosemnásť, keď počas vojny cvičil kadetov pilotovať. O rok neskôr Irena napísala knihu Môj manžel. Mám ju, keby si si ju chcela prečítať.“

„Ja by som chcela. Nemáš aj knihu o Lillian Russellovej alebo Nellie Blyovej?“

„Nie. Niekedy sa môžeš pozrieť, čo tam mám.“

Neskôr, keď boli sami, Júlia vysvetlila Evanovi, prečo tie dve ženy Jill tak fascinujú.
„Rada číta a poznáva ľudí. Myslím, že by z nej bola dobrá učiteľka.“

Prišla sobota a všetci boli pred zápasom vzrušení. Ráno bolo chladné, zamračené, vyzeralo na dážď. Jack si robil starosti a stále pozeral na nebo. Do poludnia sa nebo vyjasnilo. Júlia urobila dobrý obed, ale Jack veľa nezjedol.
„Ach, sestrička,“ argumentoval, „trasie sa mi žalúdok. Bojím sa, že budem vracať.“

„Nechcem, aby si počas hry zoslabol. Zabalím do utierky zopár krajcov chleba s maslom, a keď počas zápasu pocítiš slabosť, Joe ti ich podstrčí.“

Jethro vzal v to dopoludnie Jacka do mesta, aby sa dal ostrihať a vyzdvihol si v obchodnom dome Carwilde & Graham tričko. Zápas sa mal začať o štvrtej, ale už o druhej bol Jack nepokojný.
„Skús nájsť dobré miesto na zaparkovanie, ocko. Evan príde po nás o tretej, a kým ta prídeme, dobré miesta už môžu byť obsadené.“

Keď prišiel aj Evan a zaparkoval za Jethrom, na ihrisku už bola polovica mesta. Jethro našiel miesto presne za domácou métou. Jill hneď vyskočila a začala hľadať kamarátku Ruby May. Našla ju v rozhovore s Joom a Thadom Taylorom. Joy zbadala svoju kamarátku Sylviu a obe dievčatká si sadli na plachtu k Sylviinej mame. Júlia a Evan si posadali do auta k Jethrovi.
Tímy sa na ihrisku rozcvičovali. Ligový tím mal biele dresy s červenými pásmi, fertilský biele tričká s čiernymi pásmi. Rodina sledovala Jacka, akoby bol jediný hráč na ihrisku. Prestal cvičiť nahrávky s doktorom Forbesom, keď za doktorom prišiel hráč z druhého tímu a podali si ruky. Očividne boli radi, že sa vidia, správali sa ako priatelia, ktorí sa dávno nevideli.
Hru začali hostia. Dvakrát skórovali a potom sa na nadhadzovací kopec pri prvej méte postavil Ron Poole. Nadhadzovať išiel Wesley Philpot, farmársky chlapec z juhu mesta. Vyautoval nasledujúceho pálkara a dav zajasal.
Keď išli k pálke Fertilčania, prví dvaja pálkari dostali strajk-aut. Na odpal išiel Jack. Júlia pevne chytila Evana za ruku. Pri prvom nadhode Jack prešvihol loptu, bol to štrajk. Pri druhom švihol dobre a vyšlo mu to. Lopta letela na ľavú stranu zadného poľa a získali druhú métu. Dav jasal a tí, čo sedeli v autách, začali trúbiť. Nasledujúci pálkar chytil chytačovi ľahkú loptu, takže sa dostal na prvú métu, a Jack nemal šancu skórovať.
Mestský tím skóroval až pri štvrtej výmene. Jack opäť zasiahol métu, pálkar bezpečne zastal na druhej méte a to im vynieslo postup na tretiu métu. Výmena sa však skončila bez toho, aby sa Jackovi podarilo skórovať.
„Dnes málo jedol,“ povedala Júlia s obavami. „Priniesla som mu maslový chlieb. Myslíš, že by mu ho mal Joe odniesť?“

„Nie, zlatko,“ uškrnul sa Evan na Jethra ponad jej hlavu. „Bol by v rozpakoch, keby mal pred všetkými hráčmi jesť. Hrá dobre, potrebuje len pomoc od spoluhráčov v pálkarskej časti.“

Posledná polovica deviatej výmeny sa začala za stavu šesť jeden. Loptička odpálená tvrdo do zeme pozdĺž čiary dostala Fertilčanov do vedenia. Nadhadzovač poslal na pálku druhého hráča a potom prišiel na rad Jack.
Júlia počula, ako Jill kričí na brata, aby odpálil houmran. Stále bola s Ruby May, Joom a Thadom.
„Odpáľ houmran, Jack! Dokážeš to!“

Jack odpálil dva razy mimo. Pri treťom nadhode sa pálka dotkla lopty a bolo počuť hlasné prásk! Lopta preletela nad hlavou hráča zadného poľa, ten pri Jackovom nadhode ustúpil dozadu. Lopta stále letela, doletela ďaleko za pole až za houmranový múr.
Nadšenie šťastného davu muselo byť počuť na kilometre. Húkalo každé auto, ktoré malo húkačku, muži aj chlapci kričali a tľapkali sa po chrbtoch. Jack klusal okolo mét a prijímal gratulácie hosťovského mužstva. Nikto z nich ešte neodpálil tak ďaleko.
Júlia, sediaca v aute medzi otcom a Evanom, si položila ruky na líca a bránila sa slzám, ktoré sa jej drali do očí, keď videla brata, ako prechádza okolo tretej méty s nádherným úsmevom na tvári. Vedela, ako veľa to preňho znamená. Evan s Jethrom vystúpili a prešli k plotu, aby lepšie videli, ako spoluhráči potľapkávajú Jacka po chrbte a gratulujú mu.
Jill bola od vzrušenia celá bez seba. Najprv objala Joa a potom Thada.
„Vedela som, že to dokáže. Hovorila som to,“ vykrikovala vzrušene. Vôbec si neuvedomovala, že ju so záujmom sleduje pár očí asi desať metrov obďaleč, a upokojila sa, až keď ju objal a zdvihol do výšky Thad Taylor.
Zápas sa skončil šesť štyri. Hoci mestský tím nevyhral, bol to Jackov deň. Doktor Forbes ho predstavil priateľovi z Tennessee, nadhadzovačovi druhého tímu.
Dude Merfield, svalnatý muž s dlhými končatinami, vyrastal na vysočine nad mestom Harpersville v štáte Tennessee, v rodisku doktora Forbesa. Poznali sa od desiatich rokov, keď sa doktorova sestra vydala za vrchára. Chlapci sa každé leto spolu hrávali, až kým Todd Forbes neodišiel študovať.
Po skončení zápasu doktor Forbes priviedol Duda k Jonesov-com, aby ich zoznámil. Prišiel aj Jack, stále sa škeril a nenamietal, keď ho Jill objala a pobozkala.
„Nebyť vášho chlapca, boli by sme vás celkom dorazili,“ povedal Dude hrdému vyškerenému Jethrovi.
„Tvrdo na sebe pracuje a má rád tú hru.“ Jethro položil ruku Jackovi na plece. „Išlo ti to dobre, synak.“

„Jack, počul si, keď som na teba kričala?“ spýtala sa Jill.
„Ani si nepotreboval chlieb s maslom,“ Júlia mala v očiach slzy od pýchy.
„Môžete si byť istí, že zajtra si dám pozor, čo mu hodím,“ ozval sa Dude.
Ron Poole odstrčil Jill, aby sa dostal k Jackovi. „Však si viem vybrať hráčov, pán doktor? Vedel som, že je dobrý.“

Jackovi prišli zablahoželať aj Appleby, Humpreyovci, Taylo-rovci i ľudia, ktorých nepoznal.
K skupinke sa pridala aj Eudora Meadowsová. „Brat musel ísť k chorému, takže som sa sem dostala len pred chvíľou. Jackov houmran som však videla. Ach, ani neviem, kedy som bola naposledy taká vzrušená.“

„Mohli sme prísť po teba,“ povedala Júlia.
„Nečakala som, že brata zavolajú.“

„Odvezieme ťa domov. Mohla by si ísť s nami na chvíľu na farmu? Sľúbila som Jackovi, že urobím fondán. Evan ide kúpiť sódovku, budeme oslavovať.“

K Eudore sa cez ľudí predierala Jill.
„Slečna Meadowsová, poďte s nami, prosím. Prosím, prosím,“ modlikala Jill. „Evan k nám priniesol gramofón.“

Eudora sa zasmiala a objala Jill. „Ak ste si istí, že nebudem rušiť rodinnú oslavu,“ povedala smerom k Júlii.
„Vôbec nie! Budeme radi, ak pôjdeš.“

„Miláčik,“ pristúpil zozadu Evan k Júlii a zašepkal jej: „Mali by sme zabudnúť na fondán a sódovku. Jack poprosil Jethra, či by nemohol pozvať Jacobsovcov a Taylorovcov. Možno príde doktor Forbes so svojím priateľom Dudom.“

„Preboha! Prečo som radšej neupiekla nejaký koláč?“

„Pôjdem okolo obchodu, pozriem sa, či nemajú pár vedierok zmrzliny. Choď domov s Jethrom a všetko priprav. Ja prídem neskôr aj s chlapcami.“

Júlia sa k nemu obrátila a poznamenala: „Neviem, čo by som si bez teba počala. A… nebude tá zmrzlina strašne drahá?“

„Budem hlavou našej rodiny, či nie?“ povedal prísne, ale s láskou v pohľade.
„Občas,“ odpovedala sebavedome, „keď budem s tebou súhlasiť.“

Dom ožil smejúcimi sa, debatujúcimi ľuďmi. Jethro prišiel do kuchyne, kde Eudora a Júlia naberali zmrzlinu. Povedal, že Ja-cobsovci museli odísť obriadiť dom, ale Ruby May zostane u nich a bude spať s Jill.
„Kde je ten fondán? Chcela si robiť fondán!“ doberal si ju. „Dal by som si ho radšej ako zmrzlinu.“

„Dávaj si pozor na reči, ocko, lebo ťa budeme volať Elsie.“ Slová jej mimovoľne vykĺzli z úst, až sa zľakla a pozrela na neho.
Tváril sa, že nepočul. Strčil prst do nádoby a začal naboku vytierať zmrzlinu. Júlia ho klepla lyžicou po ruke. „To nie je slušné.“

„Viete, slečna Meadowsová, niekedy je s ňou na nevydržanie. Keď nie je na dohľad Evan, vystrája ani strelená.“

„Hovorte mi Eudora, pán Jones.“

„Dobre, Eudora. Ja som Jethro. Na nose máte kúsok zmrzliny.“ Keď si chrbtom ruky siahla na nos, s chichotom odišiel z kuchyne.
Muži a chlapci, stojaci vedľa seba pozdĺž celej verandy, jedli zmrzlinu z misiek a čajových šálok. Júlia a Eudora sedeli na lavičke s Myrtle Taylorovou a sledovali Joy so Sylviou, ktoré sa hrali pri nich na zemi.
Júlia často zablúdila pohľadom k Evanovi. Usmieval sa, debatoval a smial sa, akoby sa bavil najlepšie v živote. Jason sa stále motal okolo neho, dokonca aj teraz, keď sa zhováral s doktorom Forbesom a jeho priateľom Dudom Merfieldom.
„Júlia, už si dojedla?“ spýtala sa Jill a vzala sestre z ruky prázdnu mištičku. „Evan povedal, že môžeme pustiť gramofón a zatancovať si, ale najprv som musela s Ruby May pozbierať špinavý riad a dať ho do vandlíka odmočiť.“

„Už ste dojedli, slečna Meadowsová?“ spýtala sa Ruby May.
„Ďakujem, áno.“

Jill ukázala hlavou smerom k Júlii. „Už si začína k Evanovi dovoľovať.“

„Nikdy som si k nemu ne…“ vyprskla Júlia.
„Je do nej zbláznený,“ zverila sa Jill. „Raz si aj ja nájdem muža, čo bude do mňa zbláznený.“

„Jill, v salóne nie je dosť miesta na tancovanie.“

„Samozrejme. Evan vynesie gramofón na verandu, a keď sa zotmie, ocko prinesie zo stodoly lampáše. Otvor dvere, krpaňa,“ povedala malej Joy.
„Tvoj Evan si rozumie s vašou rodinou,“ poznamenala Eudora.
„A ja sa veľmi teším, že ho majú všetci radi. Má ich rovnako rád ako mňa,“ zareagovala Júlia so smiechom.
„To zas nepreháňaj. Každú chvíľu sa obzerá, kde si. Máš šťastie, Júlia.“

„Nikto to nevie lepšie ako ja.“

Po polhodine priniesol Evan na verandu gramofón a o chvíľu sa večerným ovzduším niesla melódia Missourského valčíka. Evan vzal Júliu za ruku a ťahal ju na udupanú zem za verandou.
„Celý deň ťa túžim držať v náručí,“ zašepkal jej do ucha a pritiahol si ju. Chvíľu tancovali dokonale zladenými krokmi. „Myslíš, že by si niekto všimol, keby som ťa pobozkal?“

„Evan Johnson! Samozrejme, že by si to všimli! Neopováž sa!“

Júlia sa poobzerala a videla, ako Jack tancuje s Ruby May, Joe s Jill a manželia Taylorovci tancovali spolu. Potom sa jej oči doširoka otvorili. „Evan, pozri! Ocko tancuje s Eudorou.“

„Preto navrhol, aby sa tancovalo na dvore. To je dobré znamenie, miláčik.“

„Ona je veľmi milá. Keby sa tak ocko do nej zaľúbil!“

Doktor Forbes si pozeral zbierku Evanových platní, a keď sa valčík skončil, vymenil platňu, opatrne otočil kľukou, prešiel cez dvor a poklepal Evanovi po pleci. „Teraz som na rade ja.“

Evan ju neochotne pustil. „Nezabúdajte, že je to moje dievča.“

Pustili skladbu Stále naháňam dúhu. Doktor Forbes nebol taký ladný ako Evan, ale Júlia si užívala tanec i rozhovor. Potom tancovala s Dudom Merfieldom. Povedal jej, že keby Jack po tom túžil, môže sa stať veľkým hráčom.
„Vy túžite, pán Merfield?“

„Nie, madam. Netúžim si založiť kariéru na bejzbale. Tá hra sa mi páči, rád cestujem s ligistami, ale o mesiac sa vraciam k svojej práci.“

„A to je?“

„Som karikaturista a kresliar. Kreslím do novín.“

„Vy ste umelec?! A nápady čerpáte z cestovania s bejzbalovým tímom?“

Usmial sa. „Na to sa ma nepýta veľa ľudí. Ale áno, je to tak.“

„Čo si o vašom cestovaní myslí rodina?“

„Nie som ženatý. Súrodenci žijú v Tennessee, neďaleko miesta, kde sme vyrastali. Sestra je ošetrovateľka, pracuje pre Toddovho otca. Pracovala s ním chvíľu, kým nešla ako dobrovoľná zdravotná sestra do vojny.“

„Musí mať bohaté skúsenosti.“

Tanec sa skončil. Potom Júliu požiadal o tanec Thad a Dude si zatancoval s Eudorou.
O desiatej Joy a Sylvia zaspali na verande a Jason zadriemal na stoličke. Prví odišli doktor Forbes s Dudom.
„Madam, buďte si istá, že som sa veľmi dobre bavil,“ povedal Dude Júlii. „To však neznamená, že budem brať zajtra ohľad na vášho brata.“ Potľapkal Jacka po pleci.
Keď odišli Taylorovci, Jethro oznámil, že odvezie Eudoru domov.
„Môžem ísť aj ja?“ Jason bol vždy pohotový, ak išlo o možnosť previezť sa v aute.
„Nie, nemôžeš,“ zasiahla rýchlo Júlia. „Si taký ustatý, že ani nevidíš. Je čas ísť do postele.“

„Júlia, páčilo sa mi to. Ach, nikdy som toľko netancovala! Je to prvý raz od mojich školských čias, a to už bolo poriadne dávno,“ vzdychla Eudora.
„Príď aj inokedy. Všetci sme radi, že si tu bola.“

„Ďakujem. Nerada odchádzam a nechávam na teba umývanie toľkého riadu.“

„S tým si nerob starosti. Pomôžu mi Jill a Ruby May.“

Júlia stála na verande, opierajúc sa o Evana. Objímal ju a perami jej šúchal ucho.
„Myslíš, že sa jej ocko páči?“ zašepkala Júlia a sledovala, ako otec pomáha Eudore do auta.
„Očividne jej nie je nesympatický.“

„Dnes večer mohol vidieť rozdiel medzi ňou a pani Stuartovou.“

„Musel by byť slepý, keby to nevidel.“ Evanove pery jej blúdili od uška po čeľusť.
„Zaslúži si mať pri sebe niekoho milého.“

„Aj ja.“ Rukou jej prešiel pod ňadro.
„Jill je do nej zbláznená. Vždy bola.“

„A ja som zbláznený do teba, odkedy som ťa uvidel.“

„Bojím sa o Jasona, keď sa ocko znova ožení.“

„Ja sa bojím, že ešte chvíľu potrvá, kým sa zoberieme.“

„Joy si vezmeme so sebou. Myslíš si, že by nám ocko dovolil odviesť si Jasona? Mal by si niečo proti tomu?“

„O jedného viac alebo menej. Čo už na tom záleží? Aj tak budeme mať tucet detí.“

„Výborne som sa cítila. Bez teba by to tak nebolo.“

„Aj ja som sa výborne cítil.“ Evan si ju pritúlil a zaboril nos do jej vlasov. „Len si želám, aby si išla so mnou domov.“

Zápas v nedeľu popoludní nebol taký vzrušujúci ako v sobotu večer. Ligový tím vyhral osem – tri a hráči odcestovali večerným vlakom. Jack už neodpálil houmran, ale podarilo sa mu niekoľko zásahov na métu a vyslúžil si povesť najlepšieho hráča vo Fertile.
29. KAPITOLA
September pomaly prechádzal do októbra, času žatvy. Už po-hrabali a pozvážali seno. Popínavé rastliny v záhrade dávno uschli, všade sa žltli veľké dyne. Pozbierané jablká zabalili každé osobitne do novinového papiera, ktorý práve na to odkladali, potom ich naukladali do suda do pivnice.

Evan najal na žatvu pomocníka z mesta, Ernieho Hovelsona. S Jethrom, ktorému pomáhali aj Joe a Jack, keď nebol v škole, už mali pozbierať len kukuricu. Otec odrátal päť radov a nasmeroval záprah doprostred. Tomu hovorili dolný rad. Po minulé roky sedela na kozlíku Júlia s Joy a viedla kone. Bratia zberali žito na jednej strane a kládli ho do voza. Otec robil to isté na opačnej strane. Spodný rad zostával pre Jill a Jasona. Tento rok tu bol Evan a najatý pomocník a kone viedli Jill a Jason, keď sa popoludní vrátili zo školy. A tak mohla Júlia zostať doma a všetkým navariť.
Na posledný deň žatvy Jonesovci nemali nikdy zabudnúť. Bolo zamračené, fúkal severozápadný vietor. Už sa zmrákalo a za polhodinu mala byť vo voze aj posledná úroda. Otec povedal Jill, že Jason zvládne unavené kone aj sám, a tak môže ísť domov povedať Júlii, že o hodinu sú doma na večeri. Jill vyskočila z voza, navliekla si teplý sveter a prešla cez pole k lesíku, ktorý oddeľoval ich farmu od Johnsonovej.
Muž, ktorý priviazal o osemsto metrov poniže koňa o strom a prechádzal cez les, aby mohol pozorovať dievča na kozlíku, nemohol uveriť, aké má šťastie. V posledných mesiacoch nevedel pustiť túto zvodnú samičku z hlavy. Konečne ju teraz dochytí samu. Úľava, akú pocítil, keď dostal pred pár týždňami to dievča v Centerville, sa už dávno rozplynula.
Raz sa už takto cítil. Bolo to na juhu. Robil si plány, že sa ožení. Tri týždne chodil s dievčaťom, a už nedokázal myslieť na nič iné, len ako ju dostane, vnikne do nej, užije si s ňou. Skončilo sa to tým, že ju napokon zaškrtil. Bol ňou rovnako posadnutý ako teraz Jill.
Nie, nemal v úmysle znova zabíjať. Chcel od Jill dieťa. Dal si pozor, aby si niekoľko týždňov neuľavil. Vyčká na príležitosť, aby si bol istý, že keď jeho semeno vystrekne, bude silné.
V lese bolo šero, ale Jill videla dobre a nebála sa. Išla po cestičke medzi farmami, ktorú teraz bolo dobre vidieť, lebo nebolo dňa, aby Evan nezašiel k nim. Práve preskočila kopu konského trusu, keď ju okolo pása odrazu schmatla oceľová ruka, strhla ju z cesty a ťahala do lesa. Jill vydala prenikavý výkrik, ale tá ruka jej hneď zapchala ústa.
„Ak budeš ticho, neublížim ti,“ zašepkal jej chlap do ucha. Ruka okolo pása sa trocha uvoľnila, Jill sa mykla, ale stále ju dosť silno tisol k sebe a držal jej na ústach ruku. Oči jej zaviazal kusom handry. V okamihu, keď jej dal ruku preč z úst, vyletel z nej ďalší výkrik, a tak jej ústa zapchal handrou. Mala pocit, že zomrie…

Srdce jej búšilo, akoby nedokázalo nabrať do pľúc dosť vzduchu. Keď ju zvalil na zem, nepochybovala o tom, že ju zabije. Skontroloval, či má dobre zaviazané oči, aby ho nevidela, a potom ju obrátil. Sadol si na jej stehná, ruky jej držal od tela, potom jej ich vytiahol hore k hlave a zaviazal.
„Musím ti vidieť didinky, kuriatko, ešte kým nie je celkom tma,“ ozval sa znova chrapľavý šepot.
Jill cítila, ako jej rukami rozopína sveter a trhá živôtik. Nožom jej prerezal košieľku, aby sa odkryli ňadrá. Metala sa, pokúšala sa ho udrieť zovretými päsťami.
Zasmial sa. „Presne také krásne, ako som si myslel. A teraz sa pozrime, čo je pod sukňou.“ Sklonil sa, nohami odtláčal od seba jej nohy. Keď jej vyhrnul sukňu, pocítila na nohách nad pančuchami závan chladného vzduchu. Našiel otvor v rozkroku nohavičiek, roztrhol ich a odhalil jej ohanbie.
Jill mlátila okolo seba a v duchu kričala: Ocko, pomôž mi!
„Netrep sa, dočerta! Som taký nadržaný! Potrvá to len minútku.“

Jill zvonilo v ušiach. Cítila v sebe ukrutné prsty, ktoré ju znútra rozťahujú. Zmocnila sa jej panika. V duchu kričala, kopala a pokúšala sa ho zo seba striasť. Znova sa zasmial, páčilo sa mu, ako zápasí.
„Mohla by si si to obľúbiť, divá mačička. Veľa by som ťa naučil.“

Na prsia jej položil niečo dlhé a tvrdé, štuchal jej tým do nich, prevaľoval tým po nich, potom to ťahal dolu medzi jej nohy a začal to strkať do nej.
Takmer sa zadusila gučou, ktorou mala zapcháte ústa.
Pomôžte mi! Bože, prosím, nedovoľ mu to urobiť.
Odrazu sa tá váha z nej zdvihla. Začula výkrik, zavrčanie, dupot a zaerdžanie vystrašeného koňa. Do stehna ju kopla ťažká čižma, Jill sa prekotúľala, aby sa dostala preč od zápasiacich tiel vedľa seba. Sukňu mala po pás vyhrnutú. Holé stehná a zadok sa jej odierali o konáre a kamene. So zviazaným zápästím sa pokúšala strhnúť z očí handru, ale bola pevne utiahnutá.
„Doriti! Doriti!“ vykrikoval nahnevaný hlas. Potom sa ozval prenikavý nárek od bolesti, za ním nasledovali tupé údery.
„Ach, môj Bože! Pŕŕŕ, Ranger! Pŕŕŕ, dobrý koník.“

Jill si začala hmlisto uvedomovať, že niekto sa pokúša utíšiť vystrašeného koňa.
Modlila sa strašnou silou vôle a s posledným vypätím sa začala plaziť preč od zvukov, ktoré vydával muž a kôň.
„Jill, Jill, to som ja!“

Nie! Nie, choď preč! Začala biť okolo seba zviazanými rukami.
„Jill, to som ja, Thad.“ Na pleciach pocítila ruky. „Už ti neublíži.“

Odviazal uzol, vytiahol jej z úst handru, druhú jej odmotal z očí. Len čo videla, hodila sa mu okolo krku a začala vzlykať. Vôbec si neuvedomila, že k nemu tisne nahé telo. Thad ju dlho držal, aby sa utíšila.
„Neublíži ti. Možno… je mŕtvy. Ranger ho kopol. Musíme zohnať pomoc.“ Odviazal jej ruky, postavil ju na nohy, prsia jej prikryl svetrom, ktorý jej visel na ramenách. Rukami jej zacláňal zrak, aby nevidela muža na zemi, a ponáhľali sa dolu po cestičke. Zastavil sa, priložil si prsty k perám a niekoľko ráz ostro zapískal.
„Išiel za mnou aj Roy. Asi sa zastavil u vás spýtať, či nechce ísť náhodou aj Jack. Ideme do mesta skratkou.“

„Ach, Thad, on ma chcel… chcel…“

„Nemysli už na to. Počujem Roya!“ Začul dupot konských kopýt – po cestičke sa prirútil mladší brat. Keď ich zbadal, prudko zastavil koňa.
„Čo…?“

„Vráť sa s Jethrom a s chlapmi. Ponáhľaj sa. Je tu ranený muž.“

„Čo…?“

„Nepýtaj sa, choď!“

Jill a Thad stáli na cestičke a čakali na jej otca. Jill sa opierala oňho. Čo sa jej to stalo? Z lesa vyšiel muž a vrhol sa na ňu… Ovinula si ruky Thadovi okolo pása a bojazlivo sa obzrela cez plece.
„Nemôže vstať. Už ti neublíži,“ zašepkal. „Príde sem tvoj ocko s chlapcami a odvedú ťa domov.“

O niekoľko minút pricválal s Royom na koni otec a Jill mu vletela do náručia.
„Ocko! Ocko! Nejaký chlap ma stiahol z cestičky a zvalil na zem. Keby neprišiel Thad, bola by som… on by…“

„Nemusíš nič hovoriť, srdiečko.“ Jethro sa pokúšal ovládnuť zúrivosť. Objal dcérku, svoju samopašnú, papuľnatú dcérku, ktorá bola preňho všetkým, a potichu si prisahal, že zabije toho sviniara, ktorý jej ublížil:
„Roy povedal, že je tam ranený človek. Je to… ten muž, ktorý to urobil?“

„Áno. Leží tamto. Je…“ Thad sa odmlčal, keď bez dychu pribehli Joe, Jack a Evan.
„Postaraj sa o sestru, Jack.“ Jethro jemne postrčil dcérku smerom k bratovi. „Na voze je lampáš.“

„Priniesol som ho,“ povedal Joe.
„Zapáľ, nech sa pozrieme na toho kurevníka.“

„Možno je mŕtvy,“ rýchlo dodal Thad. „Ranger naňho dupol.“

„Ak nie je, bude si želať, aby bol.“ Jethro sa triasol od zúrivosti.
Jill a Jack zostali na tmavej cestičke, kým Joe s lampášom v ruke viedol skupinku k mužovi ležiacemu v lese asi tri metre od nich. Svetlo mu dopadlo na zakrvavenú tvár a husté plavé vlasy. Mal otvorené oči a ťažko dýchal.
„Všemohúci Bože!“ zalapal po dychu Jethro, keď toho muža spoznal. Rovnako vykríkli aj ostatní.
V krvi tam ležal a bezočivo hľadel na mužov, ktorí naňho civeli, majiteľ železiarstva, člen mestskej rady a organizátor bejzbalového tímu Ron Poole.
„Vedel si, o koho ide, Thad?“ spýtal sa Jethro.
„Až keď ho Ranger kopol. Jill som to nepovedal.“

„Ty mizerný kurevník! Mal by som ťa zabiť!“

„Poslúž si. Aj tak skapem.“ Z kútika úst mu vytekala krv.
„Nie. Musíš trpieť za to, čo si urobil môjmu dievčatku.“

Evan odtiahol Jethra nabok. „Mali by sme ho udržať nažive, kým nepríde Appleby.“

„Prečo? Čím skôr skape, tým budem spokojnejší.“

„Appleby musí spísať protokol. A ide aj o Thada. Appleby musí vypočuť jeho aj Jill. Predsa nechceme, aby sa niekto ako Weaver pokúsil hodiť na chlapca vraždu.“

„Máš pravdu.“

„Môžeme zobrať z voza bočnicu a odviezť ho do domu. Zatiaľ pošlite niekoho po Applebyho a lekára.“

„Dobre. Som taký nahnevaný, že ani nerozmýšľam.“

„Roy,“ povedal Evan, „požičaj Joovi koňa, aby mohol ísť do mesta po šerifa Applebyho a po doktora. Ernie,“ dal pokyn najatému pomocníkovi, „vy s Thadom sa vráťte k vozu a prineste bočnicu, aby sme ho mohli odviezť.“ Jethro prikázal Jasonovi odviezť záprah na kraj lesa, aby voz nezostal veľmi ďaleko.
„Joe,“ obrátil sa naňho Evan, keď nasadol na Royovho koňa, „nehovor im, o koho ide, ak to môže niekto počuť. A nech sa ponáhľajú. Kým k nám prídu, už by sme mali byť doma.“

Jethro bol Evanovi vďačný, že si to vzal na starosť. Toľko otázok mu blúdilo hlavou! Júlia mu povedala, čo jej prezradil Evan, že Walter nebol schopný pohlavného styku. Mohol byť tento sukin syn tým sviniarom, ktorý znásilnil Júliu?
Evan čupel vedľa Poola. Aby zastavil krvácanie, hlavu mu obviazal čiernou handrou, ktorú tam našiel. Konské kopyto mu zoškrablo hlavu naboku a ucho mu viselo len na dvojcentimetrovom kúsku kože. V tráve neďaleko útočníka ležal krátky nôž s tenkou čepeľou, aký sa zasúva do čižmy.
Ronovi Poolovi behali oči. Zlomenú ruku mal natiahnutú ďaleko od tela a druhú pri tele.
„Mohol… som ťa mať rád, Johnson.“ Evan nereagoval. „Medzi tými dedinčanmi si vyčnieval… ako boľavý palec.“

„Šetri si dych, Poole. Budeš ho potrebovať, keď budeme s tebou hýbať.“

„Podaj mi ten nôž a ušetrím ti problémy.“

„Nie. To by bolo prirýchle.“

„Tak potom ťa budem nasierať, kým ho sám nepoužiješ.“

„Len to skús.“

„Počul som, že si ideš brať Júliu Jonesovú. Keď s ňou pôjdeš do postele, spomeň si, že ja som ju mal, keď mala pätnásť. Ja som ju mal prvý. Stále sa pamätám, aká bola stiahnutá a sladká.“ Zachichotal sa a z pier sa mu vyvalila krvavá bublina. „Taká bola vystrašená, že som si ju vzal, skôr ako som zamýšľal. Čo na to povieš?“

„Vlastne nič. Povedala mi, že bola znásilnená,“ odpovedal Evan pokojne.
„Joy je moje dieťa, nikdy nebude tvoje.“

„Bude moje. Chvalabohu, nikdy sa o tebe nedozvie.“

„Chcel som, aby to vedela. Chcel som jej to raz povedať.“

„Nebudeš mať príležitosť.“

„Keby ten prekliaty chlapec nebol prišiel, bola by mala malého bratančeka alebo sesterničku. Už niekoľko týždňov som si šetril miešok s patrónmi pre ňu a bol som čertovsky nadržaný.“

„Stavím sa, že tvoja žena mala z toho radosť.“

„Moja žena!“ v jeho hlase bolo počuť neúctu. „Tá sprostaňa ma oklamala! Keď si ma brala, vedela, že nemôže mať deti. Už od detstva, keď som vyrastal v sirotinci, som túžil po vlastných deťoch. A tak som sa o to postaral. Mám ich určite aspoň osemnásť. Keď tu nebude Ron Poole, zostane tu časť z neho. Dobré detičky so sladkými čistými panenskými matkami. Vyberal som si mladé, sám som si ich načal. Čím väčšmi sa bránili, tým som si bol istejší, že sú schopné porodiť deti, aby pokračoval môj rod.“

„To si teda dobrá kurva, Poole.“

„Škoda tej, čo ma videla. Keby sa moje semeno dostalo do nej, mohla odísť.“

„Ktorá to bola?“

„To je fuk. Stalo sa to dolu na juhu. Teraz som sa tešil na Jill. Takmer som to na ňu vystrekol, len čo som sa jej dotkol.“ Z kútika úst mu stále vytekala krv.
„Vieš o tom, že si chorý?“

„Možno. Ale viem, že mám po celej krajine roztrúsených osemnásť alebo aj viac detí. Ty máš koľko?“

„Viac ich už nebudeš mať. Pochybujem, že prežiješ noc.“

„Chcem mať na pohrebe Joy.“

„Budeš sa smažiť v pekle. Čo sa staráš, kto bude na tvojom pohrebe?“

Jethrovi hučalo v hlave z toho všetkého, čo počul. Musí odísť, inak ho dokope na smrť. Prechádzal sa po cestičke hore-dolu, až sa napokon vrátil k Jill, ktorá tam čakala s Jackom.
„Nepovedal som ti, aby si ju vzal domov?“ povedal rozčúlene.
„Nepovedal. Povedal si, aby som zostal s ňou a postaral sa o ňu.“

„Prepáč, synak.“ Otcovi znežnel hlas. „Mal som ti povedať, aby si ju odviedol domov. Ešte chvíľu potrvá, kým ho odtiaľto odvezieme. Povedz Júlii, nech nachystá miesto v stodole. Nechcem tú sviňu vo svojom dome.“

„Roy sa vrátil a povedal, že je to Ron Poole. Nemôžem uveriť, že dokázal urobiť niečo také.“

„Niektorí ľudia majú v sebe zlo zakorenené. Si v poriadku, srdiečko?“ Položil ruku Jill na plece a uprene sa jej zahľadel do tváre.
„Je mŕtvy?“

„Ešte nie. Vráť sa s Jackom domov, Júlia sa o teba postará. Príde sem lekár. Chceš sa dať prezrieť?“

„Nie, ocko, nenúť ma.“

„Nemusíš, ak nechceš. Idú sem Thad s Erniem, nesú bočnicu. Jack, odveď Jill k vozu a pomôž Jasonovi odviezť ho domov!
Lampáše osvetľovali dvor a stodolu, keď Evan, Ernie, Jethro a Thad niesli na doske cez dvor Rona Poola. Nadával pri každom ich kroku. Poole bol vysoký muž, niesol sa im zle.
Jack podržal otvorené dvere na stodole. Vidlami nabral čerstvé seno do boxu pri dverách. Položili dosku na zem a odišli. Ernie sa hneď vrátil na Evanovo pole, aby dokončil prácu.
Jack prvý raz pozrel na muža, ktorý chcel znásilniť jeho sestru. Postavil sa nad neho a odpľul si. „Myslel som si, že ste najsympatickejší chlapík v meste, ale ste len kopa… hovien.“

„Urob mi láskavosť, chlapče, a podrež ma. Ak nemáš odvahu, podaj mi nôž, urobím to sám.“

„Nepodal by som vám ani kravské lajno.“

Poole vykrivil ústa, až sa mu obnažili ďasna. „Tak odpáľ odo mňa do riti.“

Do stodoly prišiel Joe po slamu, aby utrel Royovho koňa. „Už idú. Ja som išiel krížom cez pole.“

O minútu-dve sa na cestičke objavili svetlá auta. Vystúpili z neho Appleby a doktor Forbes s taškou v ruke. Jethro im kývol smerom k stodole – vedľa Poola tam sedel Evan.
„Nie,“ hovoril Evan. „V žiadnom prípade!“ Postavil sa, aby uvoľnil miesto Applebymu a lekárovi.
 „Čo chce?“ spýtal sa Jethro.
Evan mu pokynul, aby vyšli z boxu. Pobrali sa uličkou k dverám.
„Chce vidieť Joy.“

„Ježišukriste!“ Tie slová z Jethra vyleteli ako pri výbuchu sopky. „Povie to Applebymu a doktorovi.“

„Radšej im ako niekomu inému. Sú to dobrí ľudia. Nepovedia nič, ak ich o to požiadate. Joe vie, čo sa stalo Júlii?“

„Áno.“

„Ostatných z toho vylúčime. Chcem hovoriť s Júliou.“ Evan sa pobral k domu. Jethro otáľal vo dverách stodoly. Bol to zvláštny pocit – byť vo vlastnej stajni, počuť hlasy, ako sa doktor a šerif rozprávali s Ronom Poolom.
Júlia urobila kávu. Evan ju zacítil, len čo otvoril dvere. Stôl bol prestretý na večeru, ale jedla len Joy. Ostatní sedeli so šálkami kávy v rukách. Ešte aj Jason.
„Evan, Jason má kávu,“ zakričala Joy. „Júlia hovorí, že ja som ešte veľmi malá.“

„To teda si, zlato. Ale nie si až taká malá, aby si mi nemohla dať božtek.“ Evan sa sklonil a Joy mu dala na líce vlhký bozk. Pritúlila si k nemu hlávku. Evan pozrel cez stôl na Júliu.
„Si v poriadku, Jill?“ spýtal sa, postavil sa za ňu a položil jej ruku na plece.
„Som v poriadku, alebo aspoň budem, keď on bude odtiaľ preč.“

„Čo si myslí doktor?“ spýtal sa Thad.
„Nezostal som tam, neviem.“ Evan prešiel okolo stola k Júlii, objal ju a pritiahol k sebe.
„Práve som išla dávať večeru,“ zašepkala, „ale zdá sa, že nikto nie je hladný.“

„Bol to pre nás všetkých úder.“

Do dverí vošiel Joe a kývol na Evana. Len čo prišli na verandu, spustil.
„Doktor hovorí, že nevydrží dlho. Vyklopil všetko o Joy. Povedal, že keby ju mohol vidieť, povie im aj o tých ostatných, ktoré znásilnil. Sviňa. Mal som chuť podrezať mu krk.“

„Čo na to Appleby?“ spýtal sa Evan znepokojene.
„Nič. Poole chcel, aby sa dozvedel aj o tých ostatných dievčatách. Je na to pyšný.“

Zo stodoly vyšiel aj Jethro a obaja mu vyšli na dvor naproti.
„Je po ňom. Prasklo mu niečo v tele a vyvalila sa z neho krv.“ Keď vyšli zo stodoly lekár s Applebym, Jethro im išiel naproti. „Šerif, o malej Joy nevie nikto okrem Joa, Evana a, samozrejme, Júlie.“

„Nemajte obavy, pán Jones. Čo som tam počul, sa ďalej nedostane.“

„To platí aj pre mňa,“ pritakal doktor Forbes.
„Kým som bol v lese, všeličo mi povedal,“ povedal Evan šerifovi. „Asi vedel, že zomiera, a chcel spôsobiť čo najviac bolesti. Tvrdil, že má od mladých znásilnených dievčat osemnásť detí. Musel byť duševne chorý.“

„Keď mi Joe povedal, o koho ide, spočiatku som tomu nechcel veriť. Ako je na tom Jill?“

Evan odpovedal: „Nejaký čas potrvá, kým to prekoná, ale je to silné dievča.“

„Bol by som rád, keby sa zišli všetci zainteresovaní a porozprávali sa.“

„Idem povedať Júlii, aby dala Jasona a Joy spať.“ Jethro išiel dnu a potom sa vrátil.
„Sú tu ešte aj chlapci Taylorovci. Asi budete chcieť hovoriť s Thadom. On ho odtrhol od Jill.“

„Musíme sa dohodnúť, či budeme špinavú bielizeň prepierať verejne.“ Appleby pátravo pozrel na doktora Forbesa a na Evana. „Ak s tým vyjdeme na verejnosť, čo to urobí so sympatickou pani Poolovou?“

„Počul som výkrik. Kým sa nezopakoval, nevedel som, o čo ide.“

Thad bol nervózny, keď sa rozprával s policajným šéfom pod pozorným pohľadom doktora Forbesa, ktorý sa opieral o veraje s pohárom kávy v ruke.
„Potom som opäť počul výkrik. Ponáhľal som sa po cestičke a počul som mužský smiech. Obrátil som sa k lesu a zbadal som ich. Zoskočil som z koňa a strhol ho z nej.“

„Spoznal si ho?“

„Hneď nie. Nevedel som ani, že je to Jill. Hlavu mala previazanú niečím čiernym. Nemal som čas premýšľať, kto je to. Pokúšal som sa len držať sa ďalej od jeho noža.“

„Zvládol si to dobre. Určite bol od teba aspoň o dvadsaťtri kíl ťažší, ak nie o viac.“

„Kotúľali sme sa takmer až pod Rangera, a keď ma chcel bodnúť, vymrštil som sa a čepeľ sa zabodla Rangerovi do nohy. To ho vystrašilo a kopytom udrel Poola do hlavy. Ja som sa odkotúľal. Keď som sa postavil a chcel zistiť, čo sa deje, Ranger po ňom dupal. Bolo mi to jedno. Dúfal som, že kôň ho zabije. Keď som videl, že nevstáva, odviedol som koňa a išiel k Jill.“

„Chvalabohu, že si tam bol.“ Jethro mal utrápený pohľad a prepadnutú tvár. „Navždy ti budem vďačný za to, čo si urobil.“

„Urobil som len to, čo by urobil každý, pán Jones.“

„Budem musieť napísať hlásenie,“ povedal Appleby pomaly a prešiel po všetkých pohľadom. „Niekedy pravda bolí viac ako lož. Ak vyjde najavo, že tu dievčatá celé roky znásilňoval Ron Poole, veľa ľudí sa bude pozerať na cudzie deti a chcieť sa dozvedieť niečo o dievčatách, ktoré odišli z domu a vrátili sa s deťmi a s príbehmi o tom, že ich manželov zabili. A ľudia sa budú starať, čo je s Jill, a sledovať, či nie je tehotná. Ja som prišiel do tohto mesta, pretože som mal dievča, s ktorým som sa mal oženiť. Lenže ju znásilnil a zavraždil muž z Fertilu.
Dnes mi Evan povedal, vraj Poole sa mu chválil, že mal aj takú, ktorú zabil. Pohŕdam ním. Pokiaľ ide o mňa, mohli by sme mu omotať okolo krku drôt a vliecť ho po Hlavnej ulici. Lenže myslím na dievčatá, deti i pani Poolovú. Keby sa zistilo, že násilníkom bol Poole, pre jeho ženu by tu nastalo peklo na zemi. Musela by predať dom a opustiť mesto. Ak všetci súhlasíte, poviem, že Ron Poole spadol z koňa, vystrašené zviera ho podupalo a utieklo. Thad ho počul volať, keď práve išiel cez les do mesta a bežal po pomoc. Bol to doktorov nápad, aby sme to verejnosti predostreli takto,“ pokračoval Appleby a pozrel na doktora.
„Len čo sa rozhodneme, či to chceme zverejniť takto, doktor to oznámi pani Poolovej a pošle po majiteľa pohrebného ústavu.“

„Je mi proti srsti, že ten sukin syn bude mať riadny pohreb,“ zareagoval Jethro.
„Nemusíme naň ísť, ocko.“ Júlia prikryla rukou otcovu ruku na stole. „Som rada, že už nebude nijaké dievča trpieť pre to, čo sa stalo Jill. Je mi jedno, aký pohreb bude mať. Bol to diabol, stelesnenie zla, a vôbec neľutujem, že je mŕtvy.“

„Ak budete všetci súhlasiť, takého hlásenie podám aj mestskej rade.“

„To bude najlepšie,“ povedal Jethro. „Čo myslíš, Thad? Ty si ho dostal.“

„Nezniesol by som, aby si ľudia rozprávali o Jill a boli zvedaví…“ potom sa obrátil na Corbina Applebyho. „Chcel by som, aby ste sa o mne a o Royovi porozprávali s naším otcom. Vždy sme boli k sebe úprimní. Nechcem mu klamať.“

Corbin prikývol a postavil sa. „Chápem. Povedzte mu, na čom sme sa dohodli. Pán doktor, zostanem tu, kým nepríde majiteľ pohrebného ústavu.“

„Musím nájsť svojho koňa.“ Thad sa natiahol za klobúkom.
„Vezmi si jedného z našich,“ povedal Jethro.
„Vďaka, ale pôjdeme s Royom obaja na jeho koni.“

„Keď stretnem tvojho otca, poviem mu, že môže byť na teba hrdý.“ Jethro natiahol k Thadovi ruku a potriasli si ich.
„To platí pre nás všetkých,“ natiahol ruku aj Joe. „Naša malá sestrička je papuľnatá, ale je naša.“

„Ďakujem, Thad.“ Júlia ho pobozkala na líce.
„Dofrasa!“ zakričal Roy znechutene. „Ten sa bude tak naparovať po tom všetkom bozkávaní a potriasaní rukami…“

Jill vstala od stola a pristúpila k vysokému Thadovi. „Môžem ťa aj ja pobozkať?“

Uškrnul sa. „Prečo nie, slečna Jill? Azda mi z toho nepreskočí.“

Keď prišiel majiteľ pohrebného ústavu, Júlia a Evan stáli na zadnej verande a sledovali, čo sa deje v osvetlenej stodole.
„Čo povieš, miláčik? Si spokojná, že sa všetko vyriešilo takto?“

„Som rada, že sa už nemusím ničoho obávať. Som rada, že už nikdy neuvidí Joy. Bože, ráno som ani netušila, že deň sa môže takto skončiť.“

„Keby som si nebol istý, že zomrie, mal som sto chutí sám ho zabiť za to, čo ti urobil.“

„Bola to strašná skúsenosť, ale zostalo mi sladké dievčatko.“

„Oprava! Zostalo nám sladké dievčatko.“

Júlia sa mu obrátila v náručí, pozrela naňho. „Evan Johnson, môžem ťa pobozkať?“

„Prečo nie, slečna Jonesová? Azda mi z toho nepreskočí.“

„Tak, pani Johnsonová, čo si myslíš?“

„Čo si myslím?“ Júlia sa natiahla a pritúlila k nemu. Nebola pripravená na teplo a silu pevného svalnatého tela, na dlhé nohy pritlačené k jej nohám ani na obrovské ruky pod ňou, ovinuté okolo nej.
„O našej dnešnej svadbe. O tom, že si moja žena. A o tom, čo sme práve robili.“

„Ach, o tom!“ Pritlačila si nos o jeho krk. „O tom som ešte nepremýšľala. Keby sme to skúsili ešte raz, možno by som vedela.“

„Ach, miláčik, ty si poklad!“ Nežne ju pobozkal, prstom jej hladkal pery. „Myslel som si, že sa ma bojíš. Cítil som, ako sa trasieš a ako ti od strachu búši srdiečko.“

„Nebála som sa teba, môj úžasný manžel,“ zašepkala. „Bola som vzrušená.“

Do ticha zaznelo hlasné zvonenie a mužské výkriky.
„Myslel som, že odišli,“ zamrmlal Evan.
„Evan!“ Krik sa doniesol až hore do spálne. „Čaká tu na teba nejaká bývalá priateľka!“

„Áno, Evan, chce ťa vidieť!“ Prásk! Prásk!
„Dúfam, že niekoho nezastrelia,“ zašepkal Evan.
„Evan, daj nám dolár a my sa jej zbavíme!“

„Dolár? Ja tú bosorku za dolár neodpracem!“

„Hoď päť strieborniakov a pôjdeme domov.“

Zvony vyzváňali, ozývali sa výstrely a Evan nadával. „Ja tým tvojim bratom za toto zajtra vyprášim kožuchy. Aj za to, že pred dvere položili čerstvé kravské lajno, aby som doň stúpil.“

„Joe povedal, že ho tam položili Tento a Ten Humpreyovci s Royom Taylorom.“

„A ty mu veríš? Blbosť! Je v tom namočený aj Jethro.“

„Môžeš mu to odplatiť, keď sa bude robiť rámus pred jeho a Eudorinou novomanželskou spálňou.“

„Ak tí trkvasi čoskoro neodídu, oblejem ich horúcim olejom. Chcem sa so svojou ženou milovať pokojne a potichu,“ sťažoval sa Evan s perami na jej prsiach.
„O chvíľu sa unavia a odídu.“ Júlia ho utešovala rýchlymi bozkami. „Nie je to úžasné, že sa ocko a Eudora idú brať? Ona hovorí, že by mali počkať aspoň mesiac. Mama jej zomrela len minulý týždeň.“

„Áno, skvelé…“ povedal ťahavým hlasom. Evan nechcel veriť, že táto žena je jeho manželka. Manželka. Patrila jemu, aby ju miloval a chránil navždy, alebo aspoň dovtedy, kým ich smrť nerozdelí.
„Evan, ocko vedel, že si so sebou odvedieme Joy, ale trocha sa ho dotklo, že s nami chce ísť bývať aj Jason.“

„To nech ťa netrápi, zlatko. Jason bude mať dva domovy. Keď sa nabaží tohto nového, možno sa bude chcieť vrátiť.“

„Myslela som aj na to. Jill dospela od tej udalosti v lese. Teší sa, že ocko sa ožení s Eudorou. Nezdá sa ti, že omladol? Celý čas sa usmieva.“

„To je dobre,“ zamrmlal Evan a neprestával jej perami hryzkať jemnú bradu. Pod nočnou košeľou jej nahmatal zadok a pevne si ho pritisol k tej časti tela, ktorá bola opäť pripravená vniknúť do nej.
„Evan, už som ti povedala, že sa mi páči ten nový sporák? Do rúry vojde obrovský moriak, ak sa ti podarí takého zohnať. Na Vianoce pripravím spoločný obed a môže sa tu zísť celá rodina. Teda, ak nebudeš mať nič proti…“

„To je v poriadku, láska moja. Hm… Krásne voniaš.“ Odhrnul jej vlasy, aby jej mohol hrýzť lalôčik a láskať sa s jemnou pokožkou na krku.
„Čo myslíš, prečo pán Wood predal banku a odsťahoval sa? Zelda nebola bohvieako rada, že odchádzajú.“

Evan zamrmlal čosi, že mu je jedno, kam idú, a neprestával ju láskať.
„Vieš, že Shirley Poolovej prišiel pomôcť s obchodom brat? Od šerifa Applebyho to bolo pekné, že ju nechcel ponížiť pre to, čo vykonal jej muž.“

„Ó, áno, je to skvelý chlapík…“

Júlia mu ovinula ruky okolo krku a začala si šúchať líce o jeho líce. „Som taká rada, že ťa mám, Evan. Na zbláznenie ťa milujem.“

„Už je načase, aby si venovala pozornosť aj mne.“ Tuho ju pobozkal na pery.
„Už som sa ti poďakovala za nádhernú kuchynskú linku? Je v nej aj lesklá dóza na múku a doska na vaľkanie cesta. Všetko kuchynské náčinie na každodenné používanie vojde do jednej zásuvky. A ten nádherný strieborný riad po tvojich starých rodičoch uložíme do príborníka k tomu krásnemu servisu. Myslíš, že by sme ho mohli použiť na Vianoce? Bude sa dobre vynímať na maminom háčkovanom obruse…“

„Júlia Janet Jonesová Johnsonová!“ ozval sa Evan pobúrené. „Ak už aj nezmĺkneš, zapchám ti ústa!“









































